
Capitolul I 


„Greva regală” 


I.1. Conflictul constituţional 


Obligat să accepte guvernul Groza la 6 martie 1945, regele 
Mihai nu a digerat cu uşurinţă situaţia în care a fost pus, spe- 
rând că nu este vorba decât despre o formulă tranzitorie. De 
aceea, după capitularea Germaniei şi încheierea celui de-al 
Doilea Război Mondial în Europa, speranţele suveranului, ale 
opoziţiei şi ale majorităţii populaţiei au început să renască. 
Preconizata şi mult aşteptata Conferinţă a Celor Trei Mari nu 
făcea decât să alimenteze iluziile că, în condiţiile instaurării 
păcii, Statele Unite şi Marea Britanie vor găsi finalmente mij- 
loacele de a stopa abuzurile Uniunii Sovietice în Europa Cen- 
trală și Răsăriteană, inclusiv în România. 

Extrem de activi, diplomaţii americani de la Bucureşti erau 
la curent cu nemulțumirile fireşti ale liderilor opoziţiei. La 
8 iunie 1945, după ce au avut o discuţie cu Iuliu Maniu, Bur- 
ton Berry şi generalul C.V.R. Schuyler telegrafiau Departa- 
mentului de Stat pentru a sublinia că preşedintele Partidului 
Național- Țărănesc (PN) era foarte îngrijorat. Acesta le-a spus 
direct că România nu mai putea fi considerată drept un stat su- 
veran, ci unul condus de un guvern „compus numai din quis- 
lingi ai Rusiei”. Din acest motiv trebuia acționat imediat pentru 

răsturnarea lui. În această direcție, Maniu a oferit americani- 
lor informaţia extrem de valoroasă potrivit căreia și liderul 
social-democraţilor, Titel Petrescu, dorea să se repoziționeze, 
motiv pentru care era pregătit să iasă din coaliția condusă de 
Petru Groza.! Această mișcare ar fi oferit prilejul perfect pen- 
tru a cere demiterea prim-ministrului. 

Despre noua atitudine a lui Titel Petrescu îl informa și 
Alexandru Cretzianu, încă aflat la post la Ankara, pe George 
Duca, printr-o telegramă trimisă la Stockholm la 17 iunie. Sub- 
liniind că puterea procomunistă instaurată la 6 martie nu be- 
neficia de sprijinul populaţiei, Cretzianu amintea, în schimb, 
că popularitatea regelui ajunsese la cele mai înalte cote.? 

Încercând să exploateze în favoarea lor încrederea mani- 
festată de majoritatea populaţiei față de suveran, dar şi să-l ca- 
paciteze în perspectiva evoluţiei evenimentelor internaționale 
de partea Moscovei, la 6 iulie 1945, prin decret al Prezidiu- 
mului Sovietului Suprem al Uniunii Sovietice, semnat de Mi- 
hail Kalinin, Mihai I a fost decorat cu Ordinul „Victoria”, cea 
mai înaltă distincție acordată de Kremlin. Motivul invocat era 
„Actul bărbătesc al schimbării hotărâte a politicii României în 
sensul ruperii cu Germania hitleristă și afilierea cu Naţiunile 
Unite, într-un moment când înfrângerea Germaniei nu era 
clar precizată”. 

Distincția în sine nu făcea decât să contribuie la recunoaş- 
terea meritelor suveranului şi ale Armatei pentru curajoasa 
acțiune întreprinsă într-un moment de cumpănă al celui de-al 
Doilea Război Mondial. Desigur, evenimentul a fost puternic 
mediatizat, fiind prezentat de întreaga presă de la Bucureşti pe 
prima pagină. 

Solemnitatea înmânării înaltei distincţii a avut loc la 19 iu- 
lie, orele 12, în Sala Tronului de la Palatul Regal. Regele a fost 

decorat de mareșalul Tolbuhin, în prezenţa generalului Su- 
saikov, a altor ofiţeri superiori sovietici şi a membrilor guver- 
nului Groza. La orele 17, la aeroportul Băneasa, Tolbuhin i-a 
lacut cadou lui Mihai I, din partea lui Stalin, două avioane de 
turism, cunoscută fiind pasiunea suveranului român în acest 
sens.” Desigur, evenimentul a fost din plin acoperit de presă, 
liind subliniate bunele raporturi dintre România și Uniunea 
Sovietică.€ 

Festivităţile de la Bucureşti, continuate și la Sinaia, coinci- 
deau cu debutul Conferinţei de la Potsdam (17 iulie - 2 august 
1945), ultima întâlnire a Celor Trei Mari. De această dată însă, 
partenerii lui Stalin erau noul preşedinte american Harry Tru- 
man, în timp ce Winston Churchill avea să fie schimbat chiar 
pe parcursul întâlnirii — ca urmare a pierderii de către Partidul 
Conservator a alegerilor legislative din Marea Britanie — de către 
succesorul său, laburistul Clement Attlee. În aceste condiţii, vâr- 
ful de lance al forțelor democratice a fost preşedintele Truman, 
care se va dovedi un negociator mult mai incomod pentru so- 
vietici decât Roosevelt.” 

Titularul de la Casa Albă a venit la Berlin cu temele făcute 
în privinţa Europei de Est, fiind însoţit de noul secretar de stat, 
James Byrnes, pe care îl numise la 3 iulie, adică numai cu trei 
zile înainte de plecarea spre Europa. Desigur, el parcursese 
deja analiza Departamentului de Stat din 29 iunie care avea în 
obiectiv tocmai poziţia Statelor Unite față de fostele țări-satelit 
ale Axei, inclusiv România. 

Potrivit acesteia, experții americani luau în calcul trei va- 
riante de lucru în cazul acestor state. Primele două ar fi dat 
satisfacţie lui Stalin prin acceptarea propunerilor Moscovei de 
restabilire a relaţiilor diplomatice ale Washingtonului și Lon- 
drei cu guvernele în funcţie din ţările în discuţie, aceasta în 

timp ce Marea Britanie susținea chiar ideea încheierii imediate 
a tratatelor de pace cu aceleaşi cabinete pentru a pune capăt 
crizei. Ultima opţiune, spre care înclina Departamentul de Stat 
american, preconiza însă reorganizarea acestor executive şi 
desfăşurarea de alegeri liberet, adică exact ceea ce aştepta în- 
treaga opoziţie de la Bucureşti. 

Președintele Truman primise înaintea Conferinţei de la 
Potsdam, mai precis la 5 iulie, şi un document care privea în 
mod special situația României, mai ales că guvernul Groza 
nu fusese recunoscut de către Statele Unite şi Marea Britanie. 
Specialiştii Departamentului de Stat subliniau că există un in- 
teres pe termen lung al Washingtonului față de București, iar 
acesta era determinat de gradul în care va fi acceptată poziția 
dominantă a Moscovei în planul vieții economice și politice 
din România. 

Analizând situaţia economică a ţării noastre, Departamentul 
de Stat considera că executarea armistiţiului va grăbi inflaţia şi 
va împiedica România să se refacă precum Grecia sau lugosla- 
via, punând-o în imposibilitatea de a face comerţ cu alte state 
decât Uniunea Sovietică. Din punct de vedere politic, era reite- 
rată ideea că guvernul Groza nu era considerat unul reprezen- 
tativ, raportat la termenii Declaraţiei privind Europa eliberată, 
adoptată la Ialta, şi că propunerea americană din 14 martie 
1945 privind consultările tripartite în această privinţă a fost 
refuzată de guvernul sovietic.’ 

Argumente în favoarea unei poziții dure în negocierile cu 
Moscova erau trimise Departamentului de Stat și de către ge- 
neralul Schuyler. În cuprinsul unei telegrame din 16 iulie 1945 
acesta sublinia că, bazându-se pe experienţa celor opt luni pe- 
trecute la Bucureşti, perioadă în care s-a lovit constant de ati- 
tudinea necooperantă a sovieticilor, considera că „acorduri 

specifice şi detaliate la nivelele cele mai înalte sunt absolut 
esenţiale pentru buna continuare a muncii noastre aici”. 

Având toate aceste date la dispoziţie, preşedintele Truman 
a făcut o declaraţie tranșantă din prima zi a Conferinţei de la 
Potsdam. Pornind de la acordurile convenite la Ialta şi asumate 
de Cei Trei Mari, dar care nu au fost puse în practică, şeful de 
la Casa Albă propunea ca pe parcursul întâlnirii de la Berlin să 
se convină asupra reorganizării „imediate” a guvernelor Ro- 
mâniei şi Bulgariei, astfel încât ele să fie cu adevărat reprezen- 
tative. Pasul următor era, în mod logic, organizarea de alegeri 
libere în aceste state." 

În contextul complicat al discuţiilor legate de organiza- 
rea postbelică a lumii, în mod firesc problema României nu a 
tinut afișul conferinței.!? Totuşi, la 24 iulie, a fost consemnată 
o nouă etapă a disputei sovieto-americane în privinţa situaţiei 
din Europa de Est, prilej pentru preşedintele Truman ca să-i 
reproşeze lui Stalin: 


Am replicat că toată lumea pătrunde liber în Italia, dar că 
noi n-am reuşit niciodată să avem acces în România, Bulga- 
ria şi Ungaria şi nici să obţinem cele mai mici informaţii des- 
pre acest subiect. Am declarat că, atunci când aceste trei țări 
vor fi în măsură să ne asigure intrarea pe teritoriul lor, fără 
nicio măsură de restricţie, atunci le vom recunoaște, dar nu 
mai înainte și am cerut reorganizarea pe baze democratice a 
unor guverne-satelit, acelea care au fost prevăzute şi accep- 
tate la Ialta.” 


Atitudinea fermă a lui Harry Truman a fost de natură să 
contribuie la renașterea speranțelor diplomaților americani 
de la Bucureşti.!* La 18 iulie, generalul Schuyler nota în jurnal 
că în cursul dimineţii Roy Melbourne îi arătase o telegramă 


10 GHEORGHE ONIŞORU 


primită de la Departamentul de Stat, unde se sublinia că gu- 
vernul Statelor Unite era „gata să se opună cu tărie oricăror în- 
cercări ale ruşilor de a-şi asigura o poziţie favorabilă din punct 
de vedere economic în România". 

Protocolul Conferinţei de la Potsdam, semnat la 1 august, 
deşi făcea mai multe trimiteri la situaţia României, lăsa multe 
probleme în suspensie, cea mai importantă fiind chestiu- 
nea recunoaşterii guvernului Groza. Astfel, punctul IX subli- 
nia dorința Celor Trei Mari de a fi semnate Tratate de pace cu 
Italia, Bulgaria, Finlanda, Ungaria şi România, fiind deschisă 
astfel calea pentru admiterea acestor state în ONU. Alte două 
puncte din Protocol (XI şi XIII) aveau în vedere revizuirea pro- 
cedurilor de lucru ale Comisiilor Aliate de Control din Româ- 
nia, Bulgaria şi Ungaria, în condiţiile încheierii păcii, respectiv 
situaţia echipamentului petrolifer britanic din România.!$ 

Așadar, Conferinţa de la Potsdam îşi încheia lucrările la 
2 august, lăsând problemele politice din România deschise 
unor viitoare negocieri, dar punctând voinţa Marilor Puteri 
de a colabora până la încheierea tratatelor de pace, cel puţin. 
Sigur că observatorii politici atenţi nu puteau să nu sesizeze 
că noul şef al administraţiei americane nu mai era dispus să 
cedeze cu uşurinţă în faţa lui Stalin, ceea ce constituia un semn 
bun pentru opoziţia de la Bucureşti. 

Cum era de așteptat, liderii partidelor democratice din Ro- 
mânia au aşteptat cu neliniște rezultatele conferinței de care 
se legau marilor lor speranţe. Chiar a doua zi după ce Stalin, 
Truman şi Attlee se despărțeau la Berlin, adică vineri, 3 au- 
gust, Iuliu Maniu și Dinu Brătianu s-au întâlnit pentru a evalua 
noua situaţie. Potrivit unei note informative a Serviciului Spe- 
cial de Informaţii (SSI)”, cei doi lideri s-au declarat satisfăcuţi 
de cele consemnate în Comunicatul final. Fi considerau că 

astfel comuniștii, care susținuseră că nu se va discuta deloc pro- 
blema României, au primit o lovitură importantă. Cu același 
prilej, Maniu și Brătianu au luat decizia contactării misiunilor 
engleză şi americană de la București în vederea obţinerea în- 
tregii documentaţii asupra celor convenite la Potsdam. 

În dimineaţa zilei de 4 august, premierul Petru Groza a 
evaluat rezultatele Conferinţei de la Berlin cu liderul țărănist 
dr. Nicolae Lupu, pe parcursul unei lungi întrevederi. Cu 
acest prilej, prim-ministrul a arătat că are mandatul Frontului 
Naţional Democrat pentru a negocia lărgirea bazei politice a 
guvernului, fiind gata să colaboreze şi cu PNȚ, dar prin in- 
termediul dr. Lupu. Scopul evident urmărit de Groza a fost 
sesizat imediat de partenerul său de discuţii, care „şi-a rezer- 
vat răspunsul”, dar a declarat ulterior cercului său de prieteni 
că „nu are încredere în domnul dr. Groza, despre care ştie că 
urmăreşte anumite scopuri politice cu domnii Maniu şi Mi- 
halache”. Prin urmare, dr. Lupu - fără a respinge ideea cola- 
borării la guvernare - a spus că „aşteaptă un gest din partea 
Partidului Comunist în direcţia unei colaborări cu domnia 
sa”. Evident, demersul premierului trebuie pus în legătură cu 
cerința expresă a Statelor Unite privind lărgirea guvernului de 
la Bucureşti. 

Aceeaşi conexiune se impune şi în privința deciziei Uni- 
unii Sovietice de a relua relațiile diplomatice cu România, la 
6 august 1945.'* După o săptămână, la 13 august, Serghei Kavta- 
radze, unul dintre locţiitorii lui Molotov, era desemnat amba- 
sador la Bucureşti, în timp ce academicianul Iorgu Iordan era 
trimis de partea română la Moscova.” 

Misiunile celor doi ambasadori aveau să înceapă în con- 
textul complicat al declanşării „grevei regale”. Kavtaradze 
şi-a prezentat scrisorile de acreditare la 24 august”, în timp 

ce Iorgu Iordan era primit de Molotov la 29 august.” Graba 
cu care s-a acționat nu a putut totuşi împiedica sau influența 
criza politică internă din România. Mai mult, Departamentul 
de Stat a reacționat negativ la iniţiativa unilaterală a Moscovei 
de a restabili relaţiile diplomatice cu România. La 11 august, 
secretarul de stat James Byrnes îi telegrafia lui Roy Melbourne 
pentru a-l informa că acordul de la Potsdam prevedea că trata- 
tele de pace vor fi semnate „cu guverne democratice recunos- 
cute”, ceea ce nu era cazul cabinetului de la Bucureşti. Nota lui 
Byrnes conţinea totuşi şi o notă optimistă, subliniind că „De- 
partamentul speră că situaţia politică din România se va dez- 
volta astfel încât să ne permită stabilirea de relaţii diplomatice 
cu România”. 

Pentru a înțelege mai bine poziţia fermă și corectă a Depar- 
tamentului de Stat, nu este lipsit de importanţă să precizăm că, 
în ziua în care Uniunea Sovietică relua relațiile diplomatice cu 
România, lumea intra în „era atomică”. La 6 august, de la bor- 
dul bombardierului american B-29 Enola Gay, era aruncată 
prima bombă atomică asupra oraşului japonez Hiroshima.” 
Folosind noua armă, preşedintele Truman nu numai că grăbea 
capitularea Japoniei, dar obținea un avantaj strategic impor- 
tant în fața Uniunii Sovietice cu care spera să limiteze abuzu- 
rile lui Stalin în Europa. 

În ciuda reluării relaţiilor diplomatice cu Uniunea Sovie- 
tică, la Bucureşti subiectul principal care domina scena politică 
era legat încă de prevederile Declaraţiei de la Potsdam. Fap- 
tul este confirmat şi de raportul trimis de Roy Melbourne, la 
7 august, Departamentului de Stat. Documentul confirmă o 
polarizare a spectrului politic: coaliția de la guvernare care be- 
neficia de suportul nelimitat al Moscovei era contrabalansată 
de opoziţia care aștepta de la rege o decizie radicală privind 

soarta cabinetului. Datorită poziţiei delicate în care se afla 
suveranul, Maniu şi Brătianu au decis să-l sfătuiască pe rege 
sá nu-l demită imediat pe Groza, ci, mai întâi, să solicite o 
consultare cu membrii Comisiei Aliate (Sovietice) de Control 
pentru a le cere „să-l ajute” să pună în lucru Declaraţia de 
la Potsdam. Era, practic, vorba despre o manieră „subtilă” 
de a scăpa de guvernul impus la 6 martie 1945, mai ales că 
intre timp şi preşedintele Partidului Social-Democrat (PSD), 
Constantin Titel Petrescu, confirmase că a rămas în Frontul 
Naţional Democrat „de formă”, fiind gata să salute înlocuirea 
lui Groza de la şefia guvernului. 

Apropierea lui Titel Petrescu de Maniu şi Brătianu era tot 
mai evidentă, iar la 8 august, la locuinţa preşedintelui Parti- 
dului Naţional Liberal (PNL) a avut loc o întrevedere la care, 
in afara celor trei, a mai participat şi Ion Mihalache. Subiectul 
principal a fost legat de identificarea strategiei celor trei par- 
tide în timpul preconizatei campanii electorale. A doua zi, 
Dinu Brătianu a vizitat misiunea militară americană pentru un 
schimb de informaţii legat de problemele politice la ordinea 
zilei.” 

În aceeaşi zi, după întrevederea cu preşedintele PNL, Roy 
Melbourne avea să telegrafieze Departamentului de Stat pen- 
tru a informa în legătură cu situația tensionată de la București: 


Toţi liderii opoziției aşteaptă ca pe un factor vital şi urgent 
pentru independența României o interpretare aliată oficială 
că guvernul Groza, conform Declaraţiei de la Potsdam, nu 
poate fi considerat ca un guvern democratic recunoscut. În 
faţa unei asemenea evidențe, Regele ar cere demisia cabinetu- 
lui Frontului Naţional Democrat, după cum în aceeași situaţie 
şi socialiştii s-ar retrage din cabinet, iar regele, conform nor- 
melor constituţionale, va solicita formarea unui nou guvern.” 

Telegrama lui Melbourne sintetiza în mod corect starea de 
spirit a opoziţiei şi a regelui. Ultimul era ferm convins că, fără 
a avea un semnal clar de la Londra sau de la Washington, orice 
acțiune ori gest împotriva guvernului Groza nu ar fi contri- 
buit decât la deteriorarea raporturilor sale cu Uniunea Sovie- 
tică. Treptat, Palatul Regal devine centrul în care se coagulează 
planul de acțiune în vederea declanșării unei operaţiuni me- 
nite a salva calea democratică a ţării, la fel cum, cu doar un 
an înainte, de aici se coordonase răsturnarea de la putere a 
mareșalului Antonescu. 

Dovada este faptul că regele îi primeşte, pe rând, atât pe Iuliu 
Maniu şi Dinu Brătianu”, cât şi pe diplomaţii britanici John Le- 
Rougetel şi viceamiralul Stevenson, reținuți la 12 august, la un 
0 Starea de tensiune atinge punctul culminant în noap- 
tea de 12/13 august, când Roy Melbourne primeşte de la De- 
partamentul de Stat „telegrama politică pe care o așteptăm de 
atât de mult timp”. Documentul lăsa libertatea diplomaților 
americani acreditați la Bucureşti să-i încurajeze în mod tacit pe 


dejun. 


rege și reprezentanţii opoziției în vederea declanșării acţiunii 
de schimbare a guvernului Groza, cu precizarea că, pentru mo- 
ment cel puţin, poziţia Statelor Unite nu va fi una publică în 
acest sens. Cu toate rezervele, telegrama poate fi considerată 
drept semnalul noii atitudini politice a guvernului american în 
România, cu efecte imediate. 

Având de transmis mesajul ferm al Departamentului de Stat 
potrivit căruia guvernul Groza era considerat nereprezentativ, 
Roy Melbourne a fost primit la Peleş, la 14 august, fiind reţinut 
şi la dejun de către suveran.” Diplomatul l-a informat pe rege 
că Statele Unite speră ca în România să fie instalat un cabinet 
cu adevărat reprezentativ, „prin pure eforturi româneşti”, ceea 
ce ar fi deschis calea în vederea reluării relaţiilor diplomatice 

dintre cele două țări. Răspunzând la acest semnal de mult 
aşteptat, Mihai I „şi-a exprimat gratitudinea faţă de poziţia 
americană și a declarat intenția personală de a urma liniile 
constituționale”. 

Cum era de aşteptat, regele Mihai şi-a dat seama că este un 
moment aproape unic, în care poate încerca o acţiune de răs- 
turnare a lui Petru Groza. Prin urmare, pentru a exploata din 
plin oportunitatea, el a început un şir de discuţii cu diverși li- 
deri politici, între care s-a numărat și comunistul Lucrețiu 
Pătrășcanu“, alături de şefii partidelor de opoziţie, Iuliu Maniu 
şi Dinu Brătianu”, precum şi Constantin Titel Petrescu.” De 
asemenea, la 18 august, orele 10.30, suveranul l-a invitat pen- 
tru discuţii şi pe premierul Petru Groza.” Toate aceste tatonări 
au avut darul de a crea neliniște în arcul guvernamental și, cu 
precădere, în rândurile comuniştilor.” 

După o primă discuţie între rege şi prim-ministru, a doua 
zi, Petru Groza a fost din nou convocat la Palatul Regal, la 
ora 9.% De această dată, invocând faptul că anglo-america- 
nii nu recunosc guvernul României, Mihai I i-a cerut premie- 
rului să-şi depună mandatul, astfel încât să poată fi demarate 
procedurile constituţionale în vederea desemnării unui nou 
Preşedinte al Consiliului de Miniştri. Încălcând toate regulile 
și, în primul rând, prevederile Constituţiei, Petru Groza a răs- 
puns că echipa lui este susținută de Uniunea Sovietică, care va 
obţine şi recunoașterea din partea Statelor Unite şi a Marii Bri- 
tanii“, deci în concluzie nu se impunea demisia sa. 

Pus în fața acestei situații inedite, Mihai a decis ruperea legă- 
turilor cu guvernul, fapt ce marchează debutul „grevei regale”. 
În aceeași zi, prin Mircea lonniţiu, secretarul său particular, 
suveranul l-a informat şi pe Roy Melbourne despre refuzul lui 
Petru Groza de a demisiona.” Dacă americanii au reconfirmat 

sprijinul pentru acţiunea factorului constituţional, britanicii 
erau de părere că nu era cel mai bun moment pentru o astfel de 
decizie, fiind de preferat să se aştepte Conferinţa miniştrilor de 
externe de la Londra, care urma să aibă loc în septembrie. De 
asemenea, reprezentantul diplomatic al Franţei la Bucureşti, 
Jean Paul-Boncour, a invitat la moderație.” 

Decis să-l înlocuiască pe Petru Groza, regele era conștient că 
trebuie să acţioneze cu foarte multă precauţie şi să respecte toate 
procedurile de care dispunea în calitate de monarh constitu- 
tional. Prioritatea o reprezenta, desigur, menajarea suspiciuni- 
lor Uniunii Sovietice. În acest sens, la 20 august, el a adresat o 
scrisoare celor trei membri din Comisia Aliată (Sovietică) de 
Control şi s-a întâlnit cu reprezentanţii diferitelor formaţiuni 
politice, precum şi cu reprezentanţii politici ai Statelor Unite, 
Marii Britanii și Uniunii Sovietice acreditați la București.” 

Discuţiile s-au axat în jurul crizei de guvern, având la bază 
scrisoarea trimisă de Mihai I către cei trei şefi ai Comisiei Ali- 
ate (Sovietice) de Control. În cuprinsul acestui document“, re- 
gele făcea trimitere la Protocolul Conferinţei de la Berlin, care 
îl punea în postura de a se consulta cu liderii politici conform 
procedurilor constituționale. Urmând această cale, suveranul 
a ajuns la concluzia că majoritatea factorilor de decizie politică 
se pronunțaseră pentru un guvern de largă reprezentare „de- 
mocratică și naţională”. Un astfel de cabinet ar fi putut fi recu- 
noscut de către cele Trei Mari Puteri şi ar fi fost pus în poziţia 
de a negocia și a semna Tratatul de pace, precum şi de a obţine 
admiterea României în ONU. 

Având girul majorităţii clasei politice, regele sublinia în 
continuarea scrisorii că „m-am simţit obligat să-i cer primu- 
lui-ministru să-mi uşureze această sarcină pentru o soluţie co- 
respunzătoare şi să-mi prezinte demisia prezentului guvern. 

lurmarea unui guvern larg reprezentativ nu a fost posibilă, 
lundcă primul-ministru nu a dat urmare cererii mele” În această 
mtuaţie, Mihai I a ales soluţia de a cere sfatul guvernelor State- 
lor Unite, Marii Britanii şi Uniunii Sovietice” pentru a aplica 
Declarația de la Ialta şi Protocolul de la Berlin, „punând astfel 
România în poziţia de a încheia tratatele de pace şi a fi admisă la 
Naţiunile Unite”. 

Demersul monarhului i-a deranjat în mod vădit pe repre- 
„entanţii Uniunii Sovietice. Plecând de la întâlnirea cu Mihai I, 
generalul Ivan Susaikov a telegrafiat imediat la Kremlin pen- 
tru a raporta evenimentul. Șeful părţii sovietice din Comisia 
Aliată de Control, după ce a ascultat argumentele suveranu- 
lui României, i-a reproşat acestuia că a trimis scrisoarea către 
americani şi britanici, cerându-i să retragă documentul.” Era 
un semn clar că Moscova era nemulțumită de mersul eveni- 
mentelor din România, care contribuiau la complicarea și ten- 
sionarea raporturilor sale cu puterile democratice. De altfel, 
peneralul-colonel Susaikov, însoţit de ofiţerii Pavlov şi Skoda, 
avea să revină cu acelaşi mesaj la Palatul Regal şi la 21 august, 
orele 20.10.% 

În aceeaşi zi de 21 august a avut loc și o tensionată şedinţă 
a Frontului Unic Muncitoresc, care a dezvăluit puternicele 
neînțelegeri dintre comunişti şi social-democrați.” Deschi- 
rând întâlnirea”, Ana Pauker s-a lansat într-un virulent atac la 
adresa lui Iuliu Maniu şi Dinu Brătianu, apreciind că „am fost 
prea domoli, prea indulgenţi cu toată banda” şi considerând că 
puvernul nu va fi schimbat din cauza crizei declanșate de rege, 
descrisă drept „intrigărie de prost gust”. Opiniile Anei Pauker 
nu coincideau însă deloc cu cele ale preşedintelui PSD. 

Titel Petrescu a început prin a aprecia observaţiile ante- 
vorbitoarei ca fiind „uşurele”, întrucât era vorba despre o notă 

oficială a guvernului american, intrând astfel într-o dispută 
verbală cu Ana Pauker: 


Constantin Titel Petrescu: Cred că trebuie să exami- 
năm chestiunea, de aceea am şi venit, cu atât mai mult cu cât 
anunţă ritos că guvernul actual din aceste ţări nu vor putea 
participa la conferința de pace. Chestia nu-i chiar atât de sim- 
plă şi va trebui s-o examinăm cu toată seriozitatea, pentru că 
nu putem să nu participăm la pace. Ca să fim reprezentaţi la 
pace, trebuie să fim reprezentaţi printr-un guvern... 

Ana Pauker: Dar tu cum explici lucrul acesta? Niciodată 
nu aveai un cuvânt pentru guvern, ci numai pentru un gu- 
vern viitor. 

Constantin Titel Petrescu: Da, un guvern care să intro- 
ducă democraţia în ţara noastră, că asta nu-i democraţie.”! 


Făcând remarca de mai sus, Titel Petrescu se delimita de 
maniera în care guvernul Groza a condus țara după 6 martie 
1945. Prin urmare, era evident că soluția social-democraţilor 
privea lărgirea componenţei cabinetului, astfel încât acesta să 
fie recunoscut de Statele Unite şi Marea Britanie”, adică una 
aflată în contradicţie cu cea susținută de comuniști şi Petru 
Groza. 

Atitudinea curajoasă a lui Constantin Titel Petrescu este 
confirmată și de poziția adoptată de acesta cu prilejul audienței 
la rege, dar şi la ședința conducerii partidului pe care îl condu- 
cea, din seara de 20 august, adică înainte de şedinţa de Front 
Unic Muncitoresc la care ne-am referit mai sus. În faţa colegi- 
lor social- democrați, după o expunere asupra situaţiei politice, 
Titel Petrescu le-a mărturisit că a cerut suveranului demiterea 
guvernului Groza şi formarea unui cabinet „neutru”, însărcinat 
cu orpanizarea alegerilor. De asemenea, el i-a invitat pe lide- 
rii socialişti care aveau înclinații spre comunism să părăsească 

lormaţiune dacă nu sunt de acord cu această poziţie, criticând 
„practicile comuniste de restrângere a libertăţilor”*>. 

Așadar, situaţia comuniștilor şi a guvernului pe care îl con- 
duceau din umbră era una delicată. Dincolo de raporturile proaste 
cu Coroana şi opoziţia fermă a liberalilor şi naţional-ţărăniştilor, 
arcul de la putere se confrunta şi cu probleme interne generate 
mai ales de preşedintele PSD*, precum şi de acțiunea personală 
a lui Lucrețiu Pătrășcanu. 

În tabăra naţional-țărănistă, presiunile americane și de- 
mersul regal au fost întâmpinate ca un neaşteptat semnal al re- 
dresării democraţiei. Totuși, Maniu se confrunta cu atitudinea 
dr. Nicolae Lupu, care părea tot mai dispus la o colaborare cu 
arcul guvernamental.” 

Pe acest fond, la 22 august 1945, a venit declaraţia secreta- 
rului de stat al Statelor Unite, James Byrnes, difuzată la postul 
de radio „Vocea Americii”, în care se arăta că guvernul ameri- 
can a luat act de solicitarea regelui Mihai, arătându-și disponi- 
bilitatea de a-l ajuta pe suveranul român. Mai mult, Byrnes a 
ținut să sublinieze că echipa condusă de Petru Groza nu va fi 
recunoscută decât după ce va fi remaniată şi va cuprinde toate 
fortele democratice.” Declaraţia secretarului de stat confirma 
public informaţia pe care Roy Melbourne o transmisese suve- 
ranului cu prilejul audienței de la Sinaia din 14 august. 

Replica Uniunii Sovietice a sosit cu promptitudine. La 23 au- 
gust, orele 8.45, generalul Ivan Susaikov, însoţit de maiorul Skoda 
in calitate de interpret, s-a prezentat la Palatul Regal pentru a-i 
înmâna regelui Mihai o notă oficială din partea guvernului său.” 
Documentul era o reconfirmare a faptului că Moscova se opu- 
nea cu fermitate schimbării guvernului Groza”, plasând Româ- 
nia în centrul unei dispute directe între Statele Unite şi Uniunea 
Sovietică. 

După vizita făcută regelui, Susaikov a participat în aceeaşi zi 
la o şedinţă a Comisiei Aliate (Sovietice) de Control, alături de 
generalul C.V.R. Schuyler şi John LeRougetel. Scopul principal 
al întâlnirii a fost transmiterea către Statele Unite și Marea Bri- 
tanie a mesajului ferm că Uniunea Sovietică se opune schim- 
bării guvernului Groza. 

Reconfirmarea suportului necondiţionat pe care Uniunea 
Sovietică îl acorda coaliţiei pe care o impusese la conducerea 
României la 6 martie 1945 a determinat reacția imediată a ca- 
binetului condus de Petru Groza față de solicitarea regelui de a 
demisiona. Vineri, 24 august, orele 11.55, a avut loc o ședință 
a Consiliului de Miniștri, prilej cu care prim-ministrul a pre- 
zentat evoluţiile din ultima săptămână, începând cu nota trans- 
misă de americani prin Roy Melbourne la 17 august.“ Groza a 
povestit apoi într-o manieră personală cum s-a ajuns la rupe- 
rea relaţiilor cu suveranul, după ce şi Marea Britanie a trimis un 
document similar cu cel al Departamentului de Stat.” Conclu- 
zia era însă una optimistă, fiind generată de poziţia Uniunii So- 
vietice transmisă prin vocea generalului-colonel Ivan Susaikov. 

Prin urmare, membrii Consiliului de Miniştri au decis să 
nu țină cont de solicitarea factorului constituțional, alegând să 
rămână în fruntea țării. Pentru ca lucrurile să fie foarte clare, 
în aceeași şedinţă a fost adoptat şi un comunicat cu un titlu 
categoric: „Guvernul este hotărât să rămână neclintit la postul 
său pentru a continua şi desăvârşi opera constructivă”. Pus în 
imposibilitatea de a-și exercita o prerogativă constituţională, 
regele Mihai a rupt legăturile cu cabinetul, refuzând să mai 
semneze decretele venite de la acesta până ce Marile Puteri nu 
vor veni cu o soluţie la criza politică din România. 

Declanşarea „grevei regale” a fost un test pentru alianţa de la 
guvernare nu numai prin faptul că Titel Petrescu făcea eforturi 

să o părăsească“, dar şi pentru poziţia lui Gheorghe Tătărescu. 
Şeful disidenţei liberale a dat însă dovadă de mult pragmatism, 
mergând pe mâna Uniunii Sovietice şi păstrându-şi poziţia 
de ministru de externe şi de vicepreședinte al Consiliului de 
Miniştri“, chiar cu preţul unor critici severe venite din partea 
unor susținători, cum a fost cazul lui Aurelian Bentoiu.S 

Un rol în această criză putea juca şi dr. Nicolae Lupu, pe 
care comuniștii sperau să-l determine să provoace o disidenţă 
in cadrul PNȚ.” Pentru a-l împiedica să joace acest rol, Titel 
Petrescu l-a trimis la liderul țărănist pe bătrânul socialist „moş” 
lon Codreanu, cel care făcuse obiectul schimbului de prizoni- 
eri cu Ana Pauker în timpul regimului Antonescu. Potrivit unei 
note informative din 30 august, bazată pe informaţiile furnizate 
de sursa „Demostene, Codreanu l-a vizitat acasă pe dr. Lupu 
pentru a transmite mesajul lui Constantin Titel Petrescu, însă 
răspunsul nu a fost unul foarte încurajator: 


Domnul dr. Lupu a răspuns domnului Titel Petrescu că 
înțelege să militeze pentru formarea unui guvern care să aducă 
apropierea popoarelor sovietic şi român şi în acelaşi timp să 
ducă la destinderea din viaţa internă.5 


În ciuda problemelor ridicate de poziţia adoptată de Nico- 
lae Lupu, luliu Maniu credea că, în sfârşit, puterile occiden- 
tale vor aplica o linie mai dură față de politica promovată de 
Stalin în România. Aurel Leucuţia, unul dintre confidenţii 
preşedintelui național-țărănist, afirma în faţa cercurilor ma- 
niste că şeful lor a primit încurajări ferme din partea americani- 
lor, fiind asigurat că guvernul și regimul totalitar din România 
vor fi schimbate în vederea semnării tratelor de pace.“ Pentru 
aceste considerente, continua Leucuţia, Maniu ar fi fost sfătuit 
să reziste şi să nu accepte „nicio tranzacție asupra formulei de 
schimbare a guvernului român. 

În vederea pregătirii Conferinţei miniştrilor de externe de 
la Londra, diplomaţii americani şi sovietici de la București 
acționau în vederea consolidării taberelor pe care le susțineau. 
Astfel, Burton Berry telegrafia, la 31 august, Departamentului 
de Stat pentru a acredita ideea că România mai poate fi încă 
salvată de la un regim comunist dacă cererea regelui Mihai va 
fi rezolvată cât mai urgent.” 

Pe de altă parte, ambasadorul sovietic Serghei Kavtaradze 
s-a întâlnit, la 31 august, cu ministrul român de externe. Cu 
acest prilej a fost evocată posibilitatea ca o echipă formată din 
Petru Groza, Gheorghe Tătărescu, Gheorghe Gheorghiu-Dej, 
Ştefan Voitec, Mihail Ghelmegeanu, Mircea Solacolu, Bucur 
Şchiopu şi Emil Bodnăraș să fie primită la Moscova, în jurul 
datei de 4 septembrie, de către Molotov.”! După trei zile, Kavta- 
radze îl anunța pe Tătărescu că delegaţia română este aşteptată 
să ajungă la Moscova în 24 de ore.? 

Astfel, în perioada 4-13 septembrie 1945, premierul Petru 
Groza, însoţit de ceilalți demnitari de pe lista transmisă de Tă- 
tărescu, cu excepţia lui Emil Bodnăraș, s-a aflat în vizită oficială 
în capitala Uniunii Sovietice. Aici au avut loc discuţii la cel mai 
înalt nivel, oaspeţii români fiind primiţi inclusiv de Stalin”, 
dar şi de Viaceslav Molotov şi Anastas I. Mikoian, ministrul 
comerțului exterior, în prezența ambasadorului Kavtaradze și 
a generalului-colone] Ivan Susaikov.” 

Vizita lui Petru Groza la Moscova trebuie interpretată în 
primul rând ca o chestiune de imagine, prin primirea delegaţiei 
române generalisimul Stalin dorind să sublinieze o dată în plus 
sprijinul necondiţionat pentru guvernul în funcţie. În ajuto- 
rul celor afirmate mai sus vin chiar rezultatele concrete ale 
discuţiilor prezentate de Radio Moscova în emisiunea din 


i 

12 septembrie, orele 22.30. Se anunţa parafarea unui acord pri- 
vind prizonieri români aflați încă pe teritoriul sovietic şi că 
Uniunea Sovietică oferea 150 000 de tone de grâu şi tot atâtea 
«e porumb - urmând ca România să returneze împrumutul în 
1946/1947, în natură, cu un spor de 5% - şi că transfera con- 
ducerea căilor ferate părții române.” 

De asemenea, merită a fi menţionată discuţia din 10 sep- 
tembrie dintre Gheorghe Tătărescu și Andrei Vişinski. Cu acest 
prilej, şeful diplomaţiei de la Bucureşti a propus ca, pentru 
depăşirea crizei din România, Stalin să-i transmită un mesaj 
personal regelui Mihai.” Evident că propunerea lui Gheorghe 
latărescu a rămas fără ecou. 

in momentul când delegaţia română părăsea Moscova, la 
Londra începuse deja, din 11 septembrie, Conferinţa miniștrilor 
de externe ai Marilor Puteri.” Unul dintre subiecte urma să pri- 
vească în mod cert criza constituțională de la Bucureşti, fapt 
subliniat chiar de secretarul de stat James Byrnes, încă la 4 sep- 
tembrie.” Confirmarea a venit în prima zi a lucrărilor, când s-a 
comunicat public agenda Conferinţei, problema României fi- 
purând la punctul 10 de pe ordinea de zi, cu specificarea că a 
lost introdusă la cererea expresă a Statelor Unite.” 

Până la analizarea problemei ridicate de regele Mihai, la 
12 septembrie, miniştrii de externe din cele cinci mari puteri au 
luat în discuţie proiectele de tratate cu statele învinse: Româ- 
nia, Bulgaria, Ungaria şi Finlanda. Bucureştiul primea o veste 
bună, întrucât în tratatul cu Budapesta era inclus un articol 
care prevedea ca întreaga Transilvanie să intre în componenţa 
homâniei.% A fost începutul unei lupte diplomatice ce va fi 
iranşată abia peste un an. Faptul era demonstrat de intervenţia 
ministrului de externe al Marii Britanii, Ernest Bevin, care, 

în cadrul aceleiaşi conferinţe, avea să precizeze la 17 septem- 
brie că „problema restituirii întregii Transilvanii României nu 
poate fi decisă exclusiv pe baza performanţelor militare ale 
României din timpul războiului”*!. Londra dorea ca decizia 
finală să fie luată după ce o subcomisie de experți ar fi evaluat 
situația Transilvaniei. 

La 20 septembrie, de la orele 14, discuţiile privind graniţa ro- 
mâno-ungară au fost reluate. De această dată, șeful diplomaţiei 
sovietice, Viaceslav Molotov, a susținut cauza României, argu- 
mentând că la Conferinţa de Pace de la Paris din 1919-1920 
frontiera dintre cele două state a fost trasată chiar de Franţa, 
Marea Britanie şi Statele Unite ale Americii. Intervenţia repre- 
zentantului Uniunii Sovietice a beneficiat de suportul minis- 
trului de externe al Franţei, Georges Bidault.” 

Cu o zi înainte, James Byrnes prezentase în plenul conferinţei 
un Memorandum al delegaţiei americane care privea situația 
din România, privită în perspectiva semnării Tratatului de pace. 
Documentul era deschis cu o notă în care se preciza: 


Această directivă propusă este depusă de delegaţia State- 
lor Unite cu înţelegerea că guvernul Statelor Unite nu va ne- 
gocia un tratat de pace cu România până când acolo nu va 
fi instalat un guvern cu adevărat reprezentativ al tuturor ele- 
mentelor democratice [...] care să poată fi recunoscut de Sta- 
tele Unite.” 


Deîndată ce problema guvernului reprezentativ ar fi fost re- 
zolvată, Statele Unite erau gata să semneze pacea cu România 
pe baza câtorva principii. Din punct de vedere al chestiuni- 
lor teritoriale, americanii recunoșteau granițele existente ale 
României la acea dată, cu două menţiuni. Prima avea în ve- 
dere că frontiera româno-sovietică urma să fie cea din data de 

28 iunie 1940, consfințindu-se pierderea Basarabiei şi a nor- 
«ului Bucovinei. A doua se referea la Transilvania, fiind dat 
un acord de principiu pentru păstrarea liniei din 1938, sub re- 
rerva examinării pretențiilor celor două state vecine.** 

Luând act de poziţia Statelor Unite, Molotov nu a fost totuşi 
dispus să facă nicio concesie în privința structurii guvernului 
de la Bucureşti, întrucât primise, la 12 septembrie, instrucțiuni 
“lare de la Stalin: „Este esenţial să rămânem fermi. Nicio con- 
cesie în privința României”%5. 

Însă, nici James Byrnes nu părea dispus să cedeze.* Pri- 
vită din acest punct de vedere, Conferinţa de la Londra poate 
fı considerată un eşec diplomatic“, după cum a recunoscut 
chiar secretarul de stat de la prima propoziţie a raportului 
depus la Departamentul de Stat la 5 octombrie. Byrnes preciza 
că summitul s-a încheiat într-un impas, dar că îşi păstrează 
optimismul în privinţa unei soluţii în privința Românei. Ac- 
ceptând dreptul Uniunii Sovietice de a avea guverne vecine 
prietene, şeful diplomaţiei americane considera că, în aceeași 
măsură, acestea trebuie să răspundă unor standarde democra- 
tice reale. 

O atitudine rezervată păstrau şi diplomaţii occidentali acre- 
ditaţi la Bucureşti, în ciuda tonului uneori belicos al analize- 
lor expuse în mediile pe care aceştia le frecventau. O notă a SSI 
din 6 octombrie 1945 surprinde comentariile acestor cercuri 
față de cele petrecute la Londra.” Curentul majoritar aprecia 
că se putea vorbi despre un eşec al Conferinţei, cu nuanțele 
de rigoare, fără a lipsi accentele de satisfacție legate de fap- 
tul că Statele Unite şi Marea Britanie nu mai cedaseră în fața 
pretențiilor Moscovei. 

Unele opinii mai radicale erau exprimate de anglo-ame- 
ricani care nu excludeau cu totul chiar posibilitatea apariţiei 

unui conflict deschis, în viitorul apropiat, cu Uniunea Sovie- 
tică.% În schimb, reprezentantul Italiei, Pier Giuliano de Luigi, 
credea că o astfel de perspectivă era exclusă”, în timp ce la 
reprezentanța Elveţiei lucrurile erau privite cu mult calm, iar 
Conferinţa miniștrilor de externe de la Londra era considerată 
doar o etapă din sinuosul drum către încheierea păcii. 

Din punctul de vedere al situaţiei politice interne din Ro- 
mânia, Conferinţa de la Londra nu a contribuit cu nimic la 
detensionarea situaţiei. Cabinetul era mulţumit cu amâna- 
rea unei soluții, rămânând în funcţie şi sfidând în continu- 
are factorul constituțional. Petru Groza şi echipa lui puteau 
să-şi continue propaganda bazată pe sprijinul decisiv al Uni- 
unii Sovietice. Arcul guvernamental părea să reziste bine pre- 
siunii politice, deși iniţiativele lui Constantin Titel Petrescu 
sau încercarea lui Lucrețiu Pătrășcanu de a ieși în prim-plan 
constituiseră momente delicate. În schimb, Gheorghe Tătă- 
rescu - de la care cercurile de opoziţie şi chiar cele de la Palat 
așteptaseră să profite de moment pentru a se detaşa de coaliția 
condusă de Petru Groza - a dat dovadă din nou de adaptare la 
realitățile internaționale, rămânând fidel liniei impuse de Uni- 
unea Sovietică. 

La rândul lui, regele Mihai, deşi nu primise ajutorul so- 
licitat din partea Marilor Puteri, păstra - la fel ca întreaga 
opoziție democratică - speranţa că la preconizata Conferinţă 
de la Moscova va fi adoptată o soluţie favorabilă lui. Cura- 
joasa acţiune a suveranului, care a contribuit la renașterea 
speranţei că nu este totul pierdut în drumul României spre re- 
venirea la o democraţie autentică, punea - după criza de la 
6 martie 1945 - din nou Bucureștiul în centrul disputelor tot 
mai aprinse între foştii aliaţi Statele Unite şi Marea Britanie, pe 
de o parte, şi Uniunea Sovietică, pe de alta. De aici a rezultat 


Stalin și poporul rus... 27 


“1 dramatismul celor trei luni care au despărțit conferințele 
miniştrilor de externe de la Londra şi Moscova. 


I.2. Toamna ultimei speranţe 


Primul eveniment major care a reţinut atenţia opiniei pu- 
blice după ruperea relaţiilor dintre regele Mihai şi guver- 
nul Groza a fost Conferinţa Naţională a Partidului Comunist 
Român (PCR), desfăşurată la Bucureşti, între 16 şi 21 octom- 
brie 1945. Datorită faptului că era prima întrunire la un nivel 
inalt a formaţiunii după 23 august 1944 şi cea dintâi legală după 
Congresul al II-lea de la Ploieşti din 1922, dar şi pentru că acum 
s-a tranşat în mod oficial lupta pentru funcția supremă în par- 
tid şi a fost adoptat un ambițios program, putem vorbi despre 
un moment semnificativ din istoria comunismului românesc. 

Multă lume se aștepta să fie convocat un congres al partidu- 
lui, mai ales că ultimul avusese loc în condiţii de ilegalitate şi în 
exil, la Moscova, în 1931. Dacă avem în vedere deciziile luate 
de înaltul for, putem considera pe drept cuvânt că el a depăşit 
semnificaţia unei Conferinţe Naţionale. 

Şi totuşi, de ce nu a fost convocat un congres? Un posibil 
răspuns îl oferă Alexandru Moghioroș cu prilejul unei cuvân- 
tări ţinute la Timișoara, la 31 iulie 1945, în timpul Conferinţei 
regionalei Banat a partidului. Analizând discursul în cauză, 
putem observa că liderul comunist amestecă adevărul cu pro- 
paganda. Pe de o parte, el recunoaşte că „Partidul nostru a ieşit 
la 23 august cu 1 000 de membri, care azi în scurt timp a ajuns 
intr-un an la 120 000, acest partid nu este consolidat, nu este 
ideologiceşte organizat””?. 

Pornind de la acest adevăr, Moghioroș punctează că o 
conferinţă naţională are un rol pregătitor, în timp ce congresul 


= —— 

stabileşte etapele strategice şi revoluţionare, el desfășurându-se 
în momente de „cotitură istorică’. De asemenea, era făcută obli- 
gatoria trimitere la experiența bolşevicilor, explicându-se mem- 
brilor de partid de ce era necesară etapa aceasta de trecere spre 


comunism care presupunea multe compromisuri ideologice: 


Trebuie să știm să băgăm foarte bine în cap că Rusia țaristă, 
după revoluţia proletară, după ce a fost înființată dictatura 
proletară [...], guvernul sovietic a trebuit să facă un pas înapoi 
și a trebuit să facă concesiuni în fața rămășițelor capitaliste in- 
terne... Noi, în partea noastră, ar fi o nebunie dacă am pune 
chestiunea azi a confiscării capitalului, ar fi egal cu sinucide- 
rea noastră.” 


Conferinţele regionale” care au precedat-o pe cea naţională 
erau astfel justificate în primul rând de faptul că partidul cres- 
cuse prea repede, creându-se o discrepanţă între centru şi 
organizaţiile locale. Trimiţându-se în teritoriu personalități 
din Comitetul Central, se încerca tocmai o remediere din mers 
a acestei importante carenţe organizatorice. 

O altă decizie majoră la care Conferinţa Naţională trebuia 
să dea un răspuns era cea a liderului partidului. Lupta dintre 
Gheorghe Gheorghiu-Dej şi Ana Pauker părea încă deschisă, în 
ciuda avantajului luat de primul după întâlnirea cu Stalin din ia- 
nuarie 1945.% Dar, în afară de această competiţie, mai apăreau şi 
alte motive care amenințau omogenitatea Comitetului Central al 
partidului. Este vorba despre aspiraţiile lui Lucrețiu Pătrășcanu, 
cel care considera că - deși deținea o funcție importantă în gu- 
vern - pe linie de partid ocupa o poziţie care nu recompensa 
meritele lui.” Aceasta este şi una din explicaţiile faptului că, în 
momentul declanşării „grevei regale, a încercat să sugereze re- 
gelui că el ar fi omul ideal pentru înlocuirea lui Petru Groza. 

Probleme ridica şi situaţia celui care condusese partidul 
pina în aprilie 1944. Devenit un personaj incomod pentru 
noii lideri, la scurt timp după ce fusese pus în libertate”, Ştefan 
Vuriş a fost ridicat de pe stradă în timp ce mergea spre casă, la 
 unie 1945.” Intuind că soţul ei a fost reţinut la ordinul con- 
ducerii partidului, Victoria Sârbu a încercat să afle informaţii 
„lespre starea acestuia, pe rând, de la generalul Gheorghe Pinti- 
lie, alias Pantiuşa Bodnarenko (chiar a doua zi după dispariţie), 
apoi de la Constantin Pârvulescu şi Emil Bodnăraş, pentru ca, 
in disperare de cauză, la 12 iulie să-i scrie Anei Pauker. Re- 
rultatul a fost nul, iar Foriş avea să fie executat la ordinul con- 
ducerii partidului în 1946, de către Dumitru Nenciu, şoferul 
lui, care i-a aplicat mai multe lovituri de rangă.'“ 

Convocarea Conferinței Naţionale a PCR a fost decisă la 
şedinţa Biroului Politic al Comitetului Central din 12 iulie, 
la care au participat Ana Pauker, Gheorghe Gheorghiu-Dej, 
Miron Constantinescu, Iosif Rangheţ, Vasile Luca, Teohari 
Georgescu, Constantin Pârvulescu şi Iosif Chişinevschi.'* 
lutuşi, întâmplările importante de pe scena politică internă, 
in primul rând conflictul dintre regele Mihai şi guvern, vor 
amâna evenimentul până spre mijlocul toamnei. 

Astfel, în perioada 16-21 octombrie 1945, la Bucureşti au 
avut loc lucrările unei Conferinţe Naţionale care a consfințit 
noua titulatură a formaţiunii: Partidul Comunist Român. Cel 
mai important document, Raportul politic, a fost prezentat de 
Gheorghe Gheorghiu-Dej, ceea ce arăta că acesta reuşise îna- 
inte de deschiderea lucrărilor să-şi asigure poziţia de lider. 

În cuvântul său, ministrul comunicaţiilor a ţinut să sublinieze 
că Partidul era principala forță care susţinea regimul instaurat 
la 6 martie, precum şi activitatea guvernului „de largă concen- 
trare democratică” condus de Petru Groza.!%* De asemenea, 

Gheorghe Gheorghiu-Dej a recunoscut în materialul prezen- 
tat că „Prima mare lipsă a partidului nostru constă în aceea că 
influenţa sa politică întrece cu mult cadrele sale organizato- 
rice. În același timp, creşterea ideologică şi politică a cadrelor 
noastre nu ţine pas cu creşterea partidului”. 

Trecând la aspectele legate de politica economică a comu- 
niştilor, raportorul a ţinut să sublinieze marea diferenţă care îi 
separa pe aceştia de „teoreticienii reacționari”, anume că vedeau 
progresul României în strânsă legătură cu industrializarea. „De 
tăria industrială a țării”, sublinia Gheorghe Gheorghiu-Dej, „de- 
pinde în mare măsură însăşi independenţa statului nostru”"9%. 
Pornind de la acest principiu, PCR avansa o serie de propuneri 
concrete pentru toate sectoarele economiei naţionale: 


1. Utilizarea capacității maxime a Uzinelor de Fier Hune- 
doara şi a minelor de cărbuni din Valea Jiului, precum şi a 
Uzinelor Reşiţa şi Titan-Nădrag-Călan. 

2. Grăbirea trecerii industriei de război la producţia de 
pace, precum şi creşterea producției industriale în general. 

3. Refacerea și dezvoltarea sistemului nostru de transpor- 
turi pe pământ, pe apă și în aer. 

4. Electrificare ţării şi construirea centralelor hidro- şi 
termoelectrice. 

5. Desăvârşirea reformei agrare; organizarea şi dezvolta- 
rea staţiunilor de închiriere de tractoare şi maşini agricole 
care vor forma baza pentru mărirea producției și rentabilității 
agriculturii; industrializarea produselor agricole și buna lor 
valorificare. 

6. Dezvoltarea cooperativelor la oraşe şi la sate și asigura- 
rea unei aprovizionări normale a populaţiei. 

7. Reorganizarea sistemului de credit prin îndrumarea 
operaţiunilor bancare de către stat, în vederea asigurării mij- 
loacelor financiare necesare populaţiei. 


Stalin şi poporul rus... 31 


8. Reforma fiscală, care să asigure o mai dreaptă reparti- 
zare a sarcinilor şi un echilibru bugetar.” 


După cum se poate constata, vorbim despre un program 
economic coerent, care, deşi inspirat din cel sovietic, putea 
pune bazele unei transformări de substanţă la nivel naţional, 
asigurând trecerea de la o țară agrar-industrială la una în care 
baza economică o constituia industria grea. În acest context, 
electrificarea şi infrastructura pentru transporturi deveneau 
obiective esenţiale. Cu toate că programul avea și multe as- 
pecte de ordin propagandistic, el are meritul de a propune o 
soluţie în perioada dificilă a refacerii după război. De altfel, 
dacă analizăm aspectele de ordin programatic la nivelul parti- 
delor politice din România după 23 august 1944, putem apre- 
cia că, exceptând manifestul PNȚ din octombrie 1944, vorbim 
despre singurul document care asumă o cale de dezvoltare a 
României, restul formațiunilor politice lansând doar pure for- 
mule şi lozinci de conjunctură. 

Raportul politic nu uita nici importantele domenii ale 
invățământului și sănătăţii. În primul caz, erau propuse din nou 
obiective îndrăzneţe precum reorganizarea sistemului, lichida- 
rea analfabetismului, formarea de cadre prin înfiinţarea insti- 
lutelor pedagogice. Desigur, nu lipsea nici „momentul politic”, 
când se vorbea despre democratizarea învățământului prin 
epurarea elementelor „profasciste, reacționare”. În privinţa 
sănătăţii, amintim atenţia pentru situaţia din mediul rural, care 
trebuia îmbunătăţită prin atragerea medicilor la sate, prin acor- 
darea de înlesniri şi înfiinţarea de dispensare rurale.'% 

În fine, consistentul raport prezentat de Gheorghe 
Gheorghiu-Dej trasa sarcinile politice generale, precum şi 
pe cele organizatorice care stăteau în fața PCR în perioada 

următoare. Pentru primul aspect, vorbim despre chestiuni 
pur propagandistice, cum ar fi întărirea colaborării în cadrul 
Frontului Unic Muncitoresc şi Frontului Naţional Democrat, 
a alianţei între muncitori, țărani și intelectuali (în această or- 
dine!), înfrăţirea cu popoarele conlocuitoare şi prietenia cu 
vecinii, în frunte cu „marele popor sovietic”, sau susținerea gu- 
vernului condus de Petru Groza.” 

Lucrurile sunt mult mai serioase în privinţa chestiunilor de 
ordin organizatoric. În primul rând, trebuie subliniată sarcina li- 
chidării dintre „influenţa politică şi situația organizatorică a par- 
tidului”, constatată de autorii raportului încă de la început. Apoi 
erau avute în vedere aspecte legate de structura partidului, prin 
atragerea țăranilor şi a femeilor. Fiind vorba despre o formaţiune 
de esenţă totalitară, se punea accent şi pe organizarea activităţii 
pe bază de plan, pe disciplină, vigilenţă, critică şi autocritică.!0 

În încheierea lucrărilor, participanţii la Conferința Naţională 
l-au ales în funcţia de secretar general al PCR pe Gheorghe 
Gheorghiu-Dej. Era consfinţită o situaţie cunoscută la vârful 
formaţiunii încă de la începutul anului, dar oficializată acum 
în detrimentul Anei Pauker, cu toate relaţiile pe care aceasta le 
avea cu Molotov sau cu ambasadorul Kavtaradze. Desigur, de- 
cizia i-a aparținut lui Stalin, întrucât Gheorghiu-Dej avea pro- 
filul ideal pentru această demnitate. De asemenea, a fost ales 
un Comitet Central format din 27 de membri plini şi 8 membri 
supleanți.!!! Se remarca în primul rând problema ridicată de 
Lucrețiu Pătrășcanu, care, pe parcursul lucrărilor conferinţei, 
a intrat în conflict deschis cu Gheorghe Gheorghiu-Dej, motiv 
pentru care situaţia lui va figura pe ordinea de zi a şedinţei pri- 
mului Biroului Politic, desfăşurată la 22 octombrie. 

Desigur, în afară de „problema” Pătrășcanu, prioritatea 
pentru această întrunire a fost alegerea Biroului Politic şi a 

vecretariatului Comitetului Central, precum şi a Comisiei de 
Control. La propunerea Anei Pauker, şedinţa a fost condusă de 
lcohari Georgescu.!!? 

Cazul Pătrășcanu a fost tranşat înainte de a se intra pe ordi- 
nea de zi, deoarece acesta a protestat din nou pentru maniera 
in care a fost tratat la Conferința Naţională de către secretarul 
peneral. Din acest motiv, el a cerut să fie desărcinat de munca în 
cadrul Comitetului Central şi trimis în organizația de bază. Cel 
mai grav era însă anunţul că îşi va da şi demisia din funcţia de 
ministru de justiţie, ceea ce ar fi avut consecinţe incalculabile 
in condiţiile în care raporturile dintre rege şi guvern erau rupte. 
Imediat, Ana Pauker a intervenit cu fermitate, transmiţându-i 
lui Lucrețiu Pătrășcanu că va rămâne în Comitetul Central, dar 
și că va renunţa la „chestia cu demisia”, subliniind că „oricum 
vom discuta toată chestiunea”. Pus în fața acestei decizii, minis- 
trul justiţiei a cedat: „Din moment ce am votat Statutul şi sunt 
membru de partid, normal [că] mă supun”"?. 

Fiind depășit acest moment tensionat, s-a trecut la alege- 
rea Biroului Politic, a Secretariatului şi a Comisiei de Con- 
rol. În primul organism, la propunerea lui Emil Bodnăraș, 
acceptată desigur în unanimitate, au intrat şapte membri: 
Gheorghe Gheorghiu-Dej, Ana Pauker, Vasile Luca, Teohari 
Georgescu, Chivu Stoica, Gheorghe Vasilichi şi Miron Con- 
stantinescu.!!* Primii patru dintre aceştia urmau să intre în 
componenţa Secretariatului. Această formulă îngrădea mult 
puterea secretarului general, pus în inferioritate în fața grupu- 
lui Pauker - Luca - Georgescu. 

S-a ridicat problema dacă un Secretariat format din patru 
persoane nu risca să fie blocat în cazul în care nu se putea 
obţine o poziţie majoritară, dar Ana Pauker şi Emil Bodnăraş 
au precizat că Biroul Politic este organul conducător, iar aici 

situaţia era mult mai echilibrată. În privința Comisiei de Con- 
trol, aceasta urma să fie prezidată de Constantin Pârvulescu, 
secondat de Iosif Rangheţ și Liuba Chișinevschi. 

Pe lângă alegerea membrilor acestor organe de conducere 
şi control, au fost împărţite şi responsabilităţile pe diferitele 
resorturi de acţiune: Iosif Chişinevschi răspundea de propa- 
gandă, Iosif Rangheţ de cadre, Miron Constantinescu de orga- 
nizare, Emil Bodnăraş, Dumitru Coliu şi Dumitru Petrescu de 
armată, iar Gheorghe Apostol şi Chivu Stoica de Confederaţia 
Generală a Muncii.i!5 

Privită în ansamblul ei, Conferinţa Naţională a PCR trebuie 
considerată un succes al formaţiunii care trasa liniile direc- 
toare ale politicii guvernamentale. În ciuda tensiunilor interne 
legate de stabilirea conducerii superioare, către populaţie se 
dădeau semnale legate de unitate, deoarece lupta pentru pu- 
tere se desfăşura de fapt în culise. Astfel, nici măcar în legătură 
cu tentativa de demisie a lui Lucrețiu Pătrășcanu de la Justiţie, 
opinia publică nu a aflat informaţii relevante, după cum alege- 
rea lui Gheorghe Gheorghiu-Dej ca secretar general, în dauna 
Anei Pauker, trebuie privită tot ca o încercare de alimentare 
a ideii că aripa zisă naţională a câștigat o luptă importantă în 
dauna celei moscovite, element foarte important în perspec- 
tiva apropiatei campanii electorale. 

După încheierea lucrărilor Conferinţei Naţionale a PCR, în 
așteptarea noii întâlniri a miniştrilor de externe programată la 
Moscova, atenţia de pe scena politică a fost reținută de marea 
manifestaţie din 8 noiembrie 1945, cu prilejul misiunii ziaris- 
tului american Mark Ethridge, trimis personal al preşedintelui 
american Harry Truman, dar și de lupta de la vârful conduce- 
rii PSD, între aripa condusă de Constantin Titel Petrescu şi cea 
procomunistă. 

În acelaşi timp, conducerea Ministerului de Externe era pre- 
ocupată de problema așa-zisului „fond elveţian” Era vorba des- 
pre 6,7 milioane de franci elveţieni pe care Mihai Antonescu le 
depusese - înainte de 23 august 1944 - la Union de Banques 
Suisses pentru a putea fi folosite la nevoie. Despre acest cont 
au luat cunoștință miniștrii de externe care i-au succedat lui 
Mihai Antonescu după lovitura de la 23 august 1944, respec- 
tiv Grigore Niculescu-Buzeşti şi Constantin Vişoianu, iar după 
6 martie 1945 informaţia a ajuns şi la Gheorghe Tătărescu, 
prin intermediul ambasadorului de la Berna, de care îl lega și o 
veche prietenie, Richard Franasovici. 

Spre surpriza lui Franasovici, pe lângă faptul că din fond fu- 
sese retrasă suma de 1,7 milioane de franci elveţieni chiar la 
20 august 1944 de către Ion Stănescu, la ordinul expres al lui 
Mihai Antonescu''$, diferența de bani nu se mai găsea la dispo- 
ziția Legaţiei. Înainte de criza de la 6 martie 1945, ministrul 
de externe, Constantin Vișoianu, l-a pus la curent cu existența 
acestor bani pe Alexandru Cretzianu, care a luat măsuri pentru 
ca importanta sumă să fie trecută pe numele său, tot la o bancă 
elveţiană. Scopul era cel la care se gândise inițial chiar Mihai 
Antonescu: folosirea fondului pentru finanțarea activității celor 
rămași în exil, dar de această dată a celor care nu mai accepta- 
seră să coopereze cu guvernul după 6 martie 1945. 

La 20 octombrie 1945, Tătărescu îi cerea telegrafic lui 
Richard Franasovici să obțină informaţii legate de acest trans- 
ler de la consilierul legaţiei, George Anastasiu!"”, cel care o şi 
efectuase.!!% Răspunsul a venit prompt, la 22 octombrie, după 
interogarea celui în cauză. Acesta a arătat că, într-adevăr, a 
virat banii în contul lui Cretzianu la 4 mai 1945, dar că a pri- 
mit ordinul de la Vişoianu în februarie 1945, când încă era 
în funcţie.!!? De asemenea, fiind solicitat de Franasovici să 

predea chitanța de la bancă prin care să dovedească transfe- 
rul celor şase milioane de franci elveţieni, Anastasiu a refuzat, 
argumentând că „ea constituie pentru domnia sa o descărcare 
pe care nu este obligat să o remită decât domnului ministru 
Vişoianu care a dat ordinul de depunere”. 

Interesant este că, verificând în direcţia contabilităţii din 
Ministerul Afacerilor Străine informaţiile referitoare la fondul 
elvețian, Gheorghe Tătărescu a descoperit că întreaga operaţiune 
nu era deloc cunoscută şi nu se regăsea în niciun document.!?! 
În aceste condiţii, mai ales că Alexandru Cretzianu a refuzat să 
returneze suma către Ministerul Afacerilor Străine, Tătărescu 
i-a cerut lui Lucrețiu Pătrășcanu, la 14 noiembrie 1945, ca, în 
calitate de ministru al justiției, să sesizeze Parchetul în legătură 
cu transferul făcut la 4 mai 1945 de către George Anastasiu în 
contul lui Alexandru Cretzianu, precum și ordonarea unui se- 
chestru asiguratoriu la banca elveţiană pentru depozitul nou 
creat, urmând a se acționa pe canale diplomatice în acest sens.!2 
În acelaşi timp, Cretzianu a fost rechemat în țară de la postul din 
capitala Turciei, dar diplomatul a refuzat să revină în țară, pre- 
ferând exilul.” 

Fondul elveţian a rămas, așadar, la dispoziţia lui Cretzianu, 
apoi şi a lui Vişoianu după ce şi acesta a ajuns în exil, fiind fo- 
losit pentru stipendierea foştilor diplomaţi care nu s-au mai 
întors în ţară. Bineînţeles, gestionarea imensei sume de bani 
a născut şi dispute, contribuind la înrăutățirea relaţiilor din 
sânul exilului românesc, mai ales după 1948. 

Într-un moment în care Alexandru Cretzianu şi alți diplo- 
maţi rămaşi în străinătate au ales să nu se mai întoarcă în ţară, 
la București încă mai exista speranţa că revenirea la un regim 
democratic este posibilă, iar aceasta se lega mai ales de tânărul 
suveran. Cotele de popularitate ale regelui atingeau în toamna 

lui 1945 un nivel impresionant, iar sărbătoarea prilejuită de 
onomastica lui Mihai, 8 noiembrie, avea să se transforme cu 
rapiditate într-o imensă manifestare anticomunistă. 

Deşi suveranul era conştient că nu poate evita colaborarea 
cu sovieticii, el o condiţiona de demisia prealabilă a lui Petru 
Groza.” Faptul că regele continua să nu cedeze imensei pre- 
siuni la care era supus îi nemulțumea pe comuniști, dar repre- 
renta în acelaşi timp un izvor de încredere pentru cei care se 
opuneau totalitarismului. În aceste condiţii, posibilitatea ca la 
8 noiembrie să fie inregistrate mari manifestații de simpatie 
taţă de monarhie era interpretată de organele de ordine şi ca 
un potenţial pericol ca demonstraţia populară să se întoarcă 
impotriva guvernului.!% 

Opinia publică, presa, mediile politice şi diplomatice şi-au 
localizat atenţia încă din dimineaţa zilei de 8 noiembrie asu- 
pra Pieței Palatului. Evoluţia evenimentelor a fost, la fel ca 
la 24 februarie 1945, una complicată de lupta dintre tabăra 
opoziției — susținută de majoritatea populaţiei Capitalei — şi echi- 
pele de şoc ale comuniştilor, care acționau în spatele grupelor de 
muncitori veniți să manifesteze pentru guvern. Cu ocazia sărbă- 
loririi zilei onomastice a regelui vom consemna și intervenţia în 
lorţă a celebrilor „panduri” din Divizia „Tudor Vladimirescu”. 

Probabil că documentul cel mai echilibrat care reflectă con- 
truntarea din Piaţa Palatului este Raportul Direcţiei Poliţiei de 
Siguranţă din cadrul Prefecturii Poliţiei Capitalei.” Conform 
acestuia, începând de la orele 8 dimineaţa, grupuri de elevi, 
studenți, invalizi de război și simpli cetăţeni au început să-şi 
manifeste simpatia pentru Mihai I strigând lozincile deja cla- 
sice „Regele şi Patria!” și „Trăiască Regele!” Între timp, în piață 
şi-au făcut prezenţa şi trimişi ai misiunilor engleză şi ameri- 


cană, primiţi cu aclamații de către populaţie.!” 

După ora 10, au apărut și nelipsitele mașini cu muncitori 
care făceau parte din trupele de şoc. Într-o notă discordantă 
față de restul manifestanţilor, aceştia au început să strige lo- 
zinci favorabile guvernului Groza, în timp ce patru vehicule au 
început să înconjoare statuia lui Carol I, cu intenţia vădită de 
a-i dispersa și intimida pe cei aflaţi deja în piaţă. În scurt timp, 
alte şase maşini pline în majoritate cu ceferiști li s-au alăturat. 
În aceste condiţii au apărut şi primele incidente grave: 


În timp ce mașinile cu muncitori continuau să circule 
printre manifestanți a fost accidentată o femeie, fapt care a 
produs indignare, la aceasta adăugându-se şi divergența de 
lozincile strigate, s-a produs o busculadă între muncitori şi 
manifestanți... Muncitorii coborând din maşini, s-au început 
altercaţiile şi încăierările, manifestanţii s-au repezit imediat la 
cele două maşini goale, le-au răsturnat și incendiat. Concomi- 
tent cu incendierea maşinilor, s-au tras două focuri de pistol 
din partea dreaptă a statuii, la care s-a răspuns cu mai multe 
focuri de pistol din partea grupurilor încăierate, fără a se putea 
preciza cine a tras.!2% 


Este momentul când în Piaţa Palatului au apărut câteva mii 
de studenți şi tineri, aderenţi ai partidelor Naţional Liberal şi 
Naţional- Țărănesc, veniţi în coloane şi bine organizaţi. Astfel, 
din nou cei care îl susțineau pe rege au devenit majoritari!'%, 
raportul Prefecturii Poliţiei Capitalei estimând că acest grup 
masiv era compus din 2 000-3 000 de manifestanți." 

Raportul de forțe a fost însă răsturnat definitiv prin inter- 
venția brutală a unor unități din Divizia „Tudor Vladimirescu”, 
în urma căreia au fost înregistrați morți şi răniți.'*! Totodată, 
organele de ordine au operat arestări în rândul celor care ve- 
niseră să-l ovaţioneze pe rege. Printre cele 112 de persoane 
reţinute, conform datelor Direcţiei Generale a Poliţiei!*?, se 

allau şi lideri politici precum Vintilă V. Brătianu, de la liberali, 
sau Emil Ghilezan, de la manişti.'* Astfel, la sfârșitul zilei, gu- 
vernul - prin intermediul trupelor Ministerului de Interne și 
al „pandurilor” - controla din nou situația. 

Acţionând pe filonul deja experimentat cu prilejul crizei 
care a condus la căderea guvernului Rădescu, şefii Ministeru- 
lui de Interne au aruncat vina pentru violențele din 8 noiem- 
brie pe seama opoziţiei. Comunicatul oficial vorbeşte despre 
premeditarea acţiunii de către conducerile PNL şi PNȚ cu câ- 
teva săptămâni înainte de ziua onomastică a regelui. Pentru a 
provoca dezordine, acestea ar fi folosit „elemente fasciste”, 
elevi şi studenți care au venit înarmați în Piaţa Palatului, ata- 
vand instituţii şi populaţia pașnică, dedându-se la acte „huli- 
panice și fasciste”!%5. 

Comunicatul a fost completat şi de o conferință de presă a 
ministrului de interne, prilej de a arunca întreaga responsabili- 
tate asupra PNL şi PNȚ şi de a menţiona că au fost înregistrați 
11 morţi. Teohari Georgescu nu uita să-i acuze pe Maniu şi 
Brătianu că ar fi vinovaţi de escaladarea violenţei, trecând sub 
tăcere rolul „pandurilor” şi al echipelor de şoc. Dincolo de va- 
rianta oficială, omul forte al comuniștilor nu a putut răspunde 


la întrebări adresate de ziarişti precum aceasta: 


Vă întreb dacă ştiţi că autocamioanele cu care au venit lu- 
crătorii au venit în viteză, intrând în populaţie, în mulțime 
şi lovind soldaţii şi invalizii care se găseau acolo? Şi dacă 
consideraţi aceşti soldaţi şi invalizi care erau acolo că sunt 
reacționari?!5% 


Varianta comuniştilor nu era crezută nici de aliații lor 
social-democraţi. Astfel, comentând evenimentele, Constantin 
Titel Petrescu considera că 8 noiembrie 1945 a fost o victorie 

a partidelor de opoziţie în fața comuniștilor, „iar roadele aces- 
tei victorii se vor vedea în curând”. Ion Burcă era și mai vehe- 
ment, apreciind că 'Teohari Georgescu era principalul vinovat 
pentru că a decis să trimită camioanele cu muncitori pentru a 
împrăștia manifestanţii pașnici, fără a asculta sfatul lui Gheor- 
ghe Tătărescu de a nu interveni și de a lăsa libertatea celor din 
piaţă să-şi arate simpatia față de suveran.!” 

Seara, la orele 22, Burton Berry informa Departamentul de 
Stat printr-un raport în legătură cu tragicele şi sângeroasele eve- 
nimente de la Bucureşti. Diplomatul american vorbea despre 
7 morți şi 61 de răniţi aflaţi în spitale.” Noi detalii şi informaţii 
au fost oferite Statelor Unite şi de către Iuliu Maniu pe parcursul 
întâlnirii cu generalul C.V.R. Schuyler la 12 noiembrie.!* 

Evenimentele din 8 noiembrie au constituit principalul su- 
biect de pe agenda şedinţei Secretariatului CC al PCR de a 
doua zi. În afara celor patru membri titulari - Gheorghe Ghe- 
orghiu-Dej, Ana Pauker, Vasile Luca şi Teohari Georgescu -, 
la întâlnire a fost invitat şi losif Chişinevschi. Cu acest pri- 
lej, la propunerea Anei Pauker, s-a hotărât ca Frontul Plugari- 
lor să mobilizeze țăranii cu prilejul înmormântării victimelor 
înregistrate în timpul manifestaţiei, iar comunicatul guvernu- 
lui să fie prelucrat în şcoli şi unitățile militare. Pauker cerea ca 
Armata, care manifesta puternice sentimente regaliste, să fie 
curățată de aceste elemente, pe care le considera fasciste. Va- 
sile Luca a fost şi mai radical, propunând şi obținând votul co- 
legilor din Secretariatul CC în vederea organizării unui mare 
proces politic pe parcursul căruia conducerile PNȚ şi PNL 
să fie acuzate pentru evenimentele de la 8 noiembrie, iar ca o 
consecinţă cele două formaţiuni să fie dizolvate.!* 


141 


Propunerea lui Luca a fost însă repede abandonată’, pro- 


babil şi la sfatul ambasadei sovietice, situaţia internaţională, în 

special aproprierea Conferinței de la Moscova, fiind principala 
explicație. De altfel, în acest sens, Alexandru Moghioroş avea 
sa declare în fața activului de partid din Timişoara, la 12 no- 
iembrie, că: 


Deocamdată, cu Maniu și Brătianu nu e nimic, nu sunt 
arestați. Ca să ajungem la arestarea lor trebuie în primul rând 
politiceşte să-i izolăm de la mase, ca oamenii lor să-i pără- 


sească, să ia atitudine împotriva lor. Ei vor fi arestaţi când 


lupta politică va ajunge la culme.'*? 


Faptul că vina principală pentru incidentele soldate cu 
morți şi răniți din 8 noiembrie 1945 aparține comuniștilor este 
«dovedită chiar de documentele partidului. La şedinţa Birou- 
lui Politic al CC al PCR din 13 noiembrie, la care au participat 
Gheorghe Gheorghiu-Dej, Ana Pauker, Teohari Georgescu, 
Gheorghe Vasilichi, Miron Constantinescu, Chivu Stoica, Ana 
Toma şi Iosif Chişinevschi, implicarea Diviziei „Tudor Vladi- 
mirescu” nu numai că a fost recunoscută, dar chiar s-a apreciat 
ca intervenţia „pandurilor” a venit destul de târziu.!* 

Ana Pauker era nemulțumită că soldaţii nu au fost pregătiți 
din timp, motiv pentru care acțiunea de intimidare a opoziţiei, 
prin efectuarea de arestări masive, astfel încât „să nu mai în- 
drăznească să iasă în oraş, nu a reușit așa cum se dorea. La 
rândul lui, Gheorghe Gheorghiu-Dej a abordat o altă pro- 
blemă delicată, respectiv atitudinea partidului față de legionari. 
Interesant este că perspectiva secretarului general era diferită 
de cea a lui Teohari Georgescu, aflat într-o fază avansată a ne- 
pocierilor cu grupul condus de Nicolae Pătraşcu, la care ne-am 
reterit deja. 

O posibilă explicaţie a faptului că liderii comuniști au tem- 
perat acțiunile împotriva opoziţiei, în ciuda celor întâmplate 

la 8 noiembrie, este legată şi de sosirea la București a emisa- 
rului preşedintelui american Harry Truman, în vederea întoc- 
mirii unui raport asupra situaţiei politice din România. Era 
vorba despre Mark Ethridge, jurnalist independent de la The 
Courier-Journal of Louisville, care avea misiunea de a prezenta 
Departamentului de Stat un document care să reflecte cât mai 
fidel realitatea politică de pe malurile Dâmboviţei, raportul ur- 
mând să fie trimis secretarului de stat James Byrnes, pentru a fi 
utilizat la preconizata Conferinţă de la Moscova.“ 

Mark Ethridge a vizitat România în perioada 19-30 no- 
iembrie 1945, fiind primit de lideri din întregul spectru poli- 
tic, având discuţii cu ziarişti, oameni de cultură și de afaceri.!%5 
Chiar de la sosirea la Bucureşti, ziaristul american s-a întâlnit 
cu general colonelul Ivan Z. Susaikov!*5, pentru ca, a doua zi, 
Ethridge - însoțit de Burton Berry şi de generalul Schuyler — să 
se deplaseze la Sinaia, unde a fost primit de Mihai I. După o 
audienţă de două ore, cei trei oaspeţi americani au fost reținuți 
de suveran şi la dejun'“, astfel încât regele a avut posibilitatea 
să prezinte un tablou complet şi propria viziune asupra cauze- 
lor care au generat criza politică. 

Revenit la Bucureşti, Mark Ethridge s-a întâlnit cu prin- 
cipalii reprezentanţi ai arcului puterii, în frunte cu Petru 
Groza, Gheorghe Tătărescu, Gheorghe Gheorghiu-Dej, Teo- 
hari Georgescu, Lucrețiu Pătrăşcanu, Ana Pauker, dar şi cu 
reprezentanţii opoziţiei, dintre care remarcăm pe Constantin 
Titel Petrescu, Iuliu Maniu și Dinu Brătianu.“ Pe baza aces- 
tei experienţe, imediat după ce s-a întors în Statele Unite, jur- 
nalistul american a reuşit să redacteze un raport amplu, bine 
documentat, trimis Departamentului de Stat la 6 decembrie.!* 
După două zile, Ethridge îi înmâna un exemplar şi secretarului 
de stat James Byrnes, însoţit de o scrisoare. 

Astfel, Byrnes avea pe masa de lucru un important instru- 
ment care conţinea argumente temeinice privind politica ne- 
democratică promovată de guvernul Groza în România, cu 
sprijinul direct al Uniunii Sovietice. Ethridge constatase o 
situaţie pe care diplomaţii şi jurnaliştii americani acreditaţi la 
Bucureştii” o făcuseră cunoscută în repetate rânduri Depar- 
tamentului de Stat sau opiniei publice din lumea liberă. Ră- 
mânea de văzut cum va reuşi secretarul de stat să folosească 
raportul în timpul discuţiilor cu Molotov de la Moscova, pro- 
pramate să înceapă peste o săptămână. 

Tabloul politic de la sfârşitul lui 1945 nu ar fi însă complet 
dacă nu am avea în vedere şi importantele eforturi făcute de 
preşedintele PSD de a ieşi din umbra comuniștilor. Atitudi- 
nea lui Constantin Titel Petrescu față de extrema stângă nu era 
o noutate, iar noi am făcut referiri la această temă cu prilejul 
discutării preliminariilor interne la actul de la 23 august 1944. 

După răsturnarea regimului Antonescu, social-democraţii 
i-au urmat pe comunişti în cadrul Frontului Unic Muncitoresc 
şi al celui Naţional Democrat, participând la formarea guver- 
nului Petru Groza. Cu toate acestea, tensiunile între cele două 
partide ale clasei muncitoare erau în creştere, situaţia fiind dis- 
cutată şi în şedinţele de Front Unic. De exemplu, la 17 mai 1945, 
în lipsa lui Constantin Titel Petrescu!”!, a fost analizată atitu- 
dinea acestuia față de partenerii de guvernare. Cu acest prilej, 
Vasile Luca l-a atacat dur pe președintele PSD, comparându-l 
cu Aleksandr Kerenski şi acuzându-l că duce formațiunea la 
catastrofă („asta nu-i socialism, ci fascism”), ceea ce provoca 
sciziunea clasei muncitoare.” 

În aceste condiții, nu a constituit o surpriză pentru cei 
avizaţi poziţia lui Titel Petrescu de a susține, chiar dacă nu pe 
față, demersul monarhului de a cere demisia guvernului Groza. 

Din păcate, lucrurile începeau să se complice la nivelul con- 
ducerii social-democrate, întrucât o serie de lideri care până 
atunci urmaseră ferm linia preşedintelui partidului au început 
să manifeste simpatii procomuniste. În fruntea acestei liste se 
situa Lotar Rădăceanu, care a făcut și câteva declaraţii publice 
în disonanţă cu poziția susținută de Titel Petrescu. 

O notă informativă din 8 septembrie 1945 surprinde sta- 
rea de nemulțumire a preşedintelui PSD față de ieşirea pu- 
blică a lui Rădăceanu. Documentul vorbeşte despre agitația de 
la nivelul conducerii formaţiunii și despre faptul că Titel Pe- 
trescu ar fi decis convocarea Comitetului Executiv, deoarece 
Rădăceanu nu fusese autorizat să facă declaraţiile respective, 
motiv pentru care era „socotit comunizant și desfăşurând o 
acțiune dizolvantă în sânul partidului socialist”. De altfel, 
Titel Petrescu a mers mai departe şi, nemulțumit de activita- 
tea ministrul muncii, a propus conducerii partidului revocarea 
acestuia din funcţie!*, inițiativă care a eşuat din două motive. 
Primul era generat de „greva regală” care făcea aproape im- 
posibilă remanierea unui titular de departament din Consiliul 
de Miniştri, iar al doilea ţinea de poziția puternică deţinută de 
Lotar Rădăceanu la vârful partidului. 

Fără a ţine cont de poziţia lui Lotar Rădăceanu şi a celor 
care îl urmau, la 8 septembrie, Titel Petrescu l-a primit — la 
reşedinţa sa personală - pe Ion Mihalache pentru o discuţie. Cu 
acest prilej, liderul naţional-țărănist i-a cerut să se delimiteze 
net de coaliția cu PCR, obținând promisiunea că acest lucru se 
va întâmpla curând, urmând a fi ales doar momentul potrivit. 
În plus, președintele socialiştilor a mai arătat că va rupe şi co- 
laborarea pe linie sindicală cu PCR, întrucât acesta „exercită o 
adevărată dictatură şi în rândurile muncitorimii”!55, 

Incercând să pună în practică cele discutate cu Mihalache, 
litel Petrescu a cerut - conform informaţiilor culese de servi- 
«ile secrete!“ — demisia miniştrilor social-democraţi din gu- 
vern, chiar în timpul Conferinţei miniştrilor de externe de la 
Londra. Liderul socialiștilor considera că s-a creat o conjunc- 
tură politică unică de care partidul său ar fi putut profita dacă 
ar [i provocat căderea guvernului Groza, ceea ce ar fi deter- 
minat în viitorul apropiat ca social-democraţii să joace rolul 
principal, mediind între partidele istorice și cele care susțineau 
cabinetul în funcție. Solicitarea lui Constantin Titel Petrescu 
nu a găsit ecoul așteptat în rândul miniștrilor socialişti, care 
au replicat că „situaţiunea este stăpânită puternic de sovietici, 
care sprijină la rândul lor guvernul Groza”. 

S-a ajuns astfel la o dispută directă între cele două tabere 
care se conturau tot mai clar în sânul PSD. Un exemplu este 
ședința Comitetului Executiv din 16 septembrie, la care Ștefan 
Voitec a relatat „foarte entuziast” rezultatele vizitei delegaţiei 
conduse de Petru Groza la Moscova, din care făcuse şi el parte. 
Pentru că Voitec a elogiat în același timp colaborarea la ni- 
velul Frontului Unic Muncitoresc, Titel Petrescu a reacționat, 
spunând că, „de la un timp, membrii Comitetului Executiv 
se ocupă mai mult de acoperirea greşelilor guvernului şi ale 
PCR-ului decât de Partidul Social-Democrat”"*. Pornind de 
aici, discuţia a degenerat şi s-a ajuns la un schimb violent de 
replici între cei doi. 

Poziţia tot mai clar anticomunistă adoptată de Constantin 
Titel Petrescu a ieșit în evidenţă şi cu prilejul unei vizite fă- 
cute acasă liderului național-ţărănist Nicolae Lupu. Serviciile 
secrete au reușit să afle că preşedintele PSD se lupta din greu 
pentru a evita o sciziune a formaţiunii pe care o conducea, 
ceea ce ar fi condus la slăbirea influenţei socialiștilor. În acelaşi 

timp, Titel Petrescu i-a transmis gazdei sale că britanicii!” 
i-au dat asigurări că în curând situaţia se va schimba, astfel 
că „Internaționala a II-a va fi în scurt timp refăcută şi conso- 
lidată, devenind zidul de nepătruns în fața comunismului”!%. 
La scurt timp după încheierea Conferinţei Naţionale a 
PCR, mai precis la 25 şi 26 octombrie, a avut loc o importantă 
şedinţă a CC al PSD. Rezoluţia adoptată cu acest prilej, care 
privea cruciala chestiune a partidului unic al clasei munci- 
toare, poate fi considerată o victorie importantă pentru Titel 
Petrescu și susținătorii lui. În documentul citat se arată: 


Pentru a fixa atitudinea noastră în privinţa întemeierii 
unui partid unic trebuie să ne întrebăm dacă premisele sci- 
ziunilor trecute au dispărut şi să facem bilanţul activităţii co- 
mune în Frontul Unic Muncitoresc. [...] 

Comitetul Central al Partidului Social-Democrat constată 
că, în condițiile actuale, realizarea partidului unic muncito- 
resc rămâne un deziderat al viitorului.!*! 


De asemenea, Comitetul Central a decis convocarea unei 
Conferinţe Generale a PSD pentru 1-2 decembrie. Pe agenda 
întrunirii figurau patru puncte privind situaţia politică, pro- 
blema alegerilor, starea economiei şi raportul administrativ. '®? 

Pentru pregătirea Conferinţei Generale, ambele tabere din 
conducerea social-democraţilor au încercat să folosească tim- 
pul rămas pentru consolidarea propriilor poziţii. Cel mai activ 
s-a dovedit preşedintele partidului, care a avut o agendă plină. 
Se remarcă audiența la regele Mihai din 17 noiembrie, prilej 
cu care Titel Petrescu a dat asigurări că, dacă va primi sarcina 
de a forma guvernul!'S, acesta va fi unul care va respecta voinţa 
Coroanei. În plus, el a subliniat că nu este de acord nici cu ve- 
derile, nici cu acțiunile PCR, motiv pentru care PSD va parti- 
cipa singur la alegeri. 

La rândul său, Mihai I a ţinut să-i mulțumească interlocu- 
torului său pentru poziţia adoptată în ultimele luni şi astfel nu 
s-a alăturat jocului Uniunii Sovietice de distrugere a ţării. De 
asemenea: 


Majestatea Sa Regele a făcut un călduros apel către Titel 
Petrescu de a se opune prin partidul său, singurul care azi 
nu poate fi atacat direct, tentativei de desființare națională a 
României. Is 


În aceste condiţii, au avut loc lucrările Conferinţei Generale 
a PSD de la începutul lui decembrie 1945. Se confruntau nu 
«doar două aripi ale unei formaţiuni, ci mai ales două concepte 
politice reprezentate de Constantin Titel Petrescu, Adrian Di- 
mitriu sau Eftimie Gherman, pe de o parte, Lotar Rădăceanu, 
Stefan Voitec şi Theodor Iordăchescu, pe de alta. Existau şi unii 
lideri marcanţi precum Tudor Ionescu şi Şerban Voinea care, 
deşi se declarau anticomuniști, ezitau să se alăture în mod des- 
chis preşedintelui. Lucrările au început în dimineaţa zilei de 
| decembrie, în Sala Libertatea din Capitală. 

Conferința Generală!'S a fost deschisă de cuvântul preşe- 
dintelui partidului, după care a fost prezentat raportul poli- 
tic - documentul principal -, redactat de Ştefan Voitec şi Lotar 
Rădăceanu. Cei doi raportori au chemat la strângerea legătu- 
rilor din cadrul Frontului Unic Muncitoresc, atingând chiar 
problema unui partid unic. 

Teoriile lui Rădăceanu și Voitec au fost combătute de fostul 
senator Eftimie Gherman, delegatul organizaţiilor din Valea Ji- 
ului. Acesta a acuzat conducerea PCR pentru maniera în care 
se colabora în cadrul Frontului Unic Muncitoresc, considerând 
că PSD era slab reprezentat în guvern. Analizând cele două 
puncte de vedere, comisia de specialitate a propus continuarea 

colaborării în cadrul frontului, dar a respins în unanimitate 
chestiunea partidului unic. 

În continuarea lucrărilor, Titel Petrescu a prezentat ra- 
portul asupra tacticii pentru viitoarele alegeri. Considerând 
că guvernul Groza nu avea legitimitate întrucât nu fusese 
desemnat de un parlament, liderul social-democrat a susținut 
ideea de a se merge pe liste separate la viitorul scrutin. În spri- 
jinul acestei opțiuni erau aduse două argumente principale: 
faptul că organizaţiile regionale şi locale se opuneau cartelă- 
rii cu comuniștii, precum şi poziția Internaționalei Socialiste, 
favorabilă refuzului unei cooperări cu partidele comuniste. 
După dezbateri aprinse, punctul de vedere al lui Titel Petrescu 
a triumfat, cei prezenţi aprobând în unanimitate ca partidul să 
aibă liste proprii la alegeri.!% Astfel, după respingerea ideii pri- 
vind partidul unic, tabăra anticomunistă mai repurta o victo- 
rie importantă. 

Ultimele două puncte de pe ordinea de zi nu au mai fost 
atât de tensionate. Aspectele economice au fost prezentate în 
raportul lui Şerban Voinea, care a fost completat de inginerul 
Tudor Ionescu. Intervenţia acestuia este importantă întrucât 
sunt trasate câteva linii directoare ale programului partidu- 
lui în acest domeniu. Deşi planul propus putea fi influențat 
de executarea prevederilor armistițiului cel puţin în următo- 
rii doi ani, care afectau aproape jumătate din capacitatea de 
producţie naţională, Tudor Ionescu prezenta câteva puncte ab- 
solut necesare care trebuiau puse în practică pentru normali- 
zarea situației. În principiu era vorba despre: 

+ climat favorabil capitalului străin; 

e politică fiscală; 

e revizuirea reformei agrare, pentru a o pune în conformi- 

tate cu legea; 

e regim favorabil plantelor textile; 

e regim favorabil zootehniei; 

e credit agricol ieftin şi pe termen lung; 

e încurajarea industriilor sătești; 

e crearea unui sector al marilor construcții de interes 
național; 

e crearea de posibilități capitalului, pentru a putea fi utilizat; 

e împăduriri; 

e electrificări..S 

Pentru atingerea acestor obiective, Tudor Ionescu susținea 
„deea folosirii armatei, care se ridica la circa 200 000 de soldaţi 
și care, în viziunea sa, „consumă fără a produce” Mai mult, 
cl propunea concentrarea unor grupuri de oameni pentru pe- 
rioade cuprinse între 20 şi 30 de zile în vederea utilizării lor 
in producţie. Programul social-democraţilor, la fel ca propu- 
nerile comuniştilor de la Conferinţa Naţională, demonstra că 
pentru dezvoltarea României puteau exista şi soluţii de stânga. 
Problema era cum vor fi acestea aplicate. 

În fine, secretarul general Theodor Iordăchescu a prezentat 
raportul administrativ, care cuprindea o descriere în detaliu a 
situaţiei socialiştilor. Interesant este că, potrivit acestui docu- 
ment, PSD devenise partid de mase, tinzând spre 700 000 de 
membri.:S În realitate, şi acest lucru va fi demonstrat la Con- 
presul de unificare din februarie 1948, cifrele susținute de Ior- 
dăchescu nu coincideau realității. 

Cu toate că victoria lui Titel Petrescu părea una majoră, 
jocurile nu erau complet făcute. La 3 decembrie, în ultima zi 
a Conferinţei Generale, Lotar Rădăceanu, susținut de Ştefan 
Voitec şi Ion Burcă, a revenit asupra rezoluţiei politice, solici- 
tând să se voteze uninominal dacă se va merge sau nu în ale- 
geri alături de PCR. Simţind că lucrurile nu sunt în regulă, 


| 
| 

Titel Petrescu s-a opus iniţial ideii, dar a fost nevoit să accepte 
finalmente propunerea lui Rădăceanu. Deşi rezultatul a fost 
unul strâns, 104 de voturi împotriva cartelului, respectiv 98 în 
favoarea lui, preşedintele repurta un nou succes. 

Prin prisma documentelor aprobate, Conferinţa Generală 
a PSD constituia nu neapărat o victorie pentru Titel Petrescu, 
ci mai degrabă un vot de blam la adresa comuniştilor şi a me- 
todelor lor de guvernare. De asemenea, rezultatul confirma şi 
justețea acțiunii regelui Mihai împotriva guvernului Groza, 
mărind speranţele taberei democratice înaintea summitului de 
la Moscova. 

În schimb, comuniştii au acuzat din plin înfrângerea indi- 
rectă de la Conferinţa Generală a social-democraţilor. Chiar 
a doua zi după încheierea acesteia, la 4 decembrie a avut loc o 
şedinţă a Biroului Politic al CC al PCR.!* Secretarul general a 
recunoscut că rezultatul de la întrunirea socialiștilor trebuie să 
dea de gândit. Miron Constantinescu a găsit o explicaţie a celor 
întâmplate prin maniera în care Biroul Politic al PSD a făcut 
convocarea delegaților, favorizând gruparea Titel Petrescu.” 
De asemenea, el i-a criticat dur pe Lotar Rădăceanu, Ştefan 
Voitec şi Mişa Levin, care au mers nepregătiți la şedinţă, „cu o 
uşurinţă condamnabilă”, astfel că, fără să fie împinşi de la spate 
de comuniști, se putea înregistra „un dezastru pentru stânga” 

Situaţia era cu adevărat complicată pentru comuniști, în- 
trucât primeau o grea lovitură propagandistică, legată de teoria 
privind unitatea de acțiune a clasei muncitoare. Soluţia pentru 
depăşirea impasului era propusă de acelaşi Miron Constanti- 
nescu şi ea demonstrează cu claritate percepţia comuniştilor 
asupra jocului politic democratic: 


Eu propun pregătirea de către noi - bineînţeles, prin ele- 
mentele de stânga social-democrate - a unui congres al 

Partidului Social-Democrat peste trei-patru luni, tocmai ba- 
zându-ne pe rezoluția care deschide această portiță, care Con- 
gres să reexamineze totul.!”! 


Scenariul propus de Miron Constantinescu rezolva pro- 
blema unităţii blocului guvernamental la preconizatele ale- 
peri, astfel că el a fost pus în aplicare. Derularea Congresului 
PSD din martie 1946 constituie proba clară şi evidentă a im- 
plicării „responsabile” a comuniștilor în îndepărtarea lui Titel 
Petrescu din fruntea PSD şi punerea formaţiunii socialiste la 
remorca celei comuniste. 

Lucrurile erau mult mai simple şi mai favorabile comuniş- 
lor în privinţa alianţei cu Gheorghe Tătărescu. Pe parcursul 
„grevei regale” acesta nu a dat niciun semn că ar dori să plece 
din arcul guvernamental, conştient fiind în primul rând de 
rolul preponderent pe care Uniunea Sovietică îl juca în Ro- 
mânia. Totuşi, fostul premier carlist continua să se comporte 
ca un partener de dreapta în cadrul Frontului Naţional De- 
mocrat, principala miză fiind şubrezirea partidului condus de 
Dinu Brătianu. 

Așteptat cu deosebit interes, discursul rostit de Tătărescu, 
la 16 decembrie 1945, la sala Aro, unde a prezentat poziţia şi 
programul partidului său, nu a adus noutăți spectaculoase. 
Vicepremierul s-a declarat adeptul păstrării sistemului bica- 
meral, punct în care se delimita de opinia comuniştilor care 
mergeau pe ideea unui parlament unicameral. Pe acelaşi pa- 
lier se înscrie şi propunerea ca alegerile generale să fie prece- 
date de cele locale. În fine, prezentându-se ca un reprezentant 
al clasei mijlocii, Tătărescu sublinia că este în favoarea genera- 
lizării proprietăţii individuale, deci contra confiscărilor și eta- 
tizărilor de orice fel”? 


m 

Importantul discurs al lui Gheorghe Tătărescu a fost atent 
analizat de conducerea dinistă, întrunită ca de obicei la locuinţa 
lui Dinu Brătianu, la 18 decembrie.’ Preşedintele partidului, 
pornind de la realitatea că nu avea la dispoziţie niciun instru- 
ment pentru a-l forța pe ministrul de externe să nu mai folo- 
sească titulatura şi doctrina liberală, a exprimat opinia că ar fi 
utilă o nouă încercare de împăcare între cele două tabere, refă- 
cându-se unitatea PNL. 

Pentru această dificilă şi delicată misiune a fost delegat 
dr. Ion Costinescu, mandatat să propună guţiştilor reveni- 
rea la matcă în mod individual, garantându-li-se repunerea în 
funcţiile pe care le deținuseră înainte de sciziune. De această fa- 
cilitate urma să beneficieze inclusiv Gheorghe Tătărescu, care 
ar fi devenit din nou secretar general al partidului. Condiţia de 
bază era ca vicepremierul să demisioneze din guvernul con- 
dus de Petru Groza, declarând în prealabil în mod public că 
acţiunea lui vizează reîntregirea PNL, ceea ce făcea imposibilă 
continuarea colaborării cu Frontul Naţional Democrat în for- 
mula existentă, dar care nu excludea revenirea în Consiliul de 
Miniştri pe baza formulei de la 23 august 1944.14 

O astfel de propunere nu avea șanse de reuşită, iar rezul- 
tatul Conferinţei miniştrilor de externe de la Moscova - în 
plină desfăşurare - a închis definitiv subiectul. Totuşi, tatonă- 
rile dintre cele două tabere liberale sunt o realitate a perioadei 
în care Marile Puteri studiau situația din România, diferitele 
scenarii prin care PNL și chiar PNȚ încercau să exploateze 
momentul fiind discutate pe larg și în şedinţa lărgită a Biro- 
ului Politic al CC al PCR din 28 decembrie.” Cu acest pri- 
lej, Emil Bodnăraș a atras atenţia și asupra factorului de risc 
pe care îl reprezenta anturajul regelui Mihai.” În schimb, el 
se arăta mulțumit de activitatea depusă de generalul Dumitru 


Stalin și poporul rus... 53 


Damăceanu, opunându-se propunerii făcute de Ana Pauker ca 
acesta să fie înlocuit. 

Acesta este tabloul general al vieţii politice agitate din Ro- 
mania la sfârșitul lui 1945. Se poate constata polarizarea ele- 
mentelor democratice în jurul Palatului, alături de liberali 
sı național-ţărăniști fiind tot mai apropiaţi de Coroană și 
social-democraţii care îl urmau pe Titel Petrescu. Deşi făcea 
un joc abil, așteptând desfășurarea evenimentelor, Gheorghe 
latărescu era totuşi fidel alianţei de la 6 martie 1945, una în 
care comuniștii, secondaţi de Frontul Plugarilor, dădeau tonul 
și trasau linia guvernării. Dacă elementele din opoziţie şi regele 
așteptau ca soluţia salvatoare să vină din partea Statelor Unite şi 
a Marii Britanii, cei din arcul puterii își puneau toate speranțele 
in Uniunea Sovietică. Ambele tabere aşteptau, așadar, cu senti- 
mente dintre cele mai diferite, decizia miniștrilor de externe ai 
Marilor Puteri, a căror reuniune începea la 15 decembrie 1945 
la Moscova. De aceasta depindea dacă în anul electoral 1946 
«democraţia va fi restabilită la București sau va continua expe- 
rimentul început la 6 martie 1945. 


1.3. O soluţie provizorie 


La finele lui 1945, după ce victoria coaliției Naţiunilor 
Unite fusese consfinţită atât în Europa, cât şi în Asia, opinia 
publică mondială urmărea cu mare atenţie jocul pe care Sta- 
tele Unite şi Uniunea Sovietică îl făceau. Foştii aliaţi erau acum 
intr-o stare de beligeranță nedeclarată, înregistrându-se pri- 
mele divergențe majore ale unei noi etape istorice ce stătea să 
înceapă: Războiul Rece. Confruntarea între democraţie şi to- 
talitarism era tot mai evidentă, iar totul era complicat de nece- 
sitatea finalizării Tratatelor de pace. 

La 14 decembrie, postul de radio Vocea Americii transmi- 
tea, în emisiunea de la orele 9.30, că secretarul de stat James 
Byrnes pleca la Moscova. Vestea bună pentru opoziţia română 
era că îl însoțea un expert în probleme Balcanilor şi că avea 
la îndemână raportul lui Mark Ethridge asupra situației din 
România și Bulgaria.!” În privinţa chestiunilor de pe ordinea 
de zi a Conferinţei, opinia publică afla că erau abordate pro- 
bleme din cele mai diverse: Extremul Orient, Iranul, Italia, re- 
gimul Strâmtorilor, disputa dintre Ungaria şi Cehoslovacia 
în privinţa statutului minorităţilor, planul lui Byrnes privind 
Conferința păcii. Nu lipseau nici elemente de noutate precum 
chestiunea energiei atomice. Punctul doi era cel mai așteptat 
însă la Bucureşti şi Sofia, întrucât se preconiza luarea unei 
decizii a Marilor Puteri care să soluţioneze criza politică din 


aceste state.!78 


Şedinţa inaugurală a Conferinţei miniștrilor de externe de 
la Moscova a avut loc la 16 decembrie, între orele 17 şi 19!%, 
prilej cu care a fost stabilită agenda reuniunii. Noutatea prin- 
cipală era că, spre deosebire de întâlnirea precedentă de la 
Londra, în capitala Uniunii Sovietice s-au reunit numai şefii 
diplomaţiilor Celor Trei Mari. Era semnul clar că la Mos- 
cova trebuiau tranșate divergențele dintre anglo-americani şi 
sovietici. 

La 18 decembrie, a avut loc o discuţie preliminară la care au 
participat doar delegaţiile sovietică şi americană, Byrnes fiind 
secondat de W. Averell Harriman şi Charles Bohlen. La pri- 
mul punct s-a aflat raportul Ethridge, pe care secretarul de stat 
l-a înmânat şi lui Molotov. Replica acestuia a fost însă dezar- 
mantă: când a plecat în Balcani, jurnalistul american ştia că 
guvernul american nu recunoștea cabinetul condus de Petru 
Groza.!% Cu alte cuvinte, Uniunea Sovietică nu considera 

documentul relevant în privința crizei politice din România, 
tur Byrnes a căzut în capcana Moscovei renunțând prea ușor la 
un atu important. 

În aceste condiţii, în aceeaşi zi, James Byrnes a prezentat un 
Memorandum prin care propunea soluţia la rezolvarea soli- 
«tării pe care regele Mihai o adresase Marilor Puteri. În mod 
concret, secretarul de stat propunea un plan care prevedea să 
tie dat un răspuns la scrisoarea din 21 august, în sensul ca gu- 
vernul condus de Petru Groza să fie lărgit prin cooptarea de 
membri care să reprezinte PNL şi PNȚ, fără ca aceştia să fie ne- 
apărat Dinu Brătianu, Iuliu Maniu sau dr. Nicolae Lupu. Astfel 
remaniat, noul cabinet urma să fie recunoscut de Statele Unite, 
cu condiţia să se angajeze la organizarea de alegeri libere.!*! 

Memorandumul prezentat de James Byrnes convenea de mi- 
nune Moscovei. Simpla lărgire a guvernului Groza nu schimba 
cu nimic esența acestuia și raportul de forțe politice, iar promi- 
siunea că va organiza alegeri libere era uşor de făcut, mai ales 
că Statele Unite nu aveau suficient personal în România pen- 
tru a se convinge de corectitudinea scrutinului. Prin urmare, la 
22 decembrie, Molotov transmitea răspunsul favorabil al Uni- 
unii Sovietice la propunerea americană din 18 decembrie, pre- 
cizând că este gata să accepte intrarea în echipa condusă de 
Petru Groza a unu-doi miniştri fără portofoliu, care să repre- 
zinte opoziţia.? 

Ajungându-se la această înţelegere, la 24 decembrie, cele 
două delegaţii au depus pe masa Conferinţei două memo- 
randumuri, redactate în termeni apropiaţi, din care rezulta că 
imediat ce guvernul Groza va fi remaniat cu doi miniștri din 
partea PNȚ şi PNL şi acesta îşi va asuma desfăşurarea de ale- 
peri libere, Statele Unite şi Marea Britanie vor recunoaşte noul 
cabinet de la Bucureşti. Pentru aplicarea deciziei, adjunctul lui 

Molotov, Andrei Vişinski, însoţit de ambasadorii american şi 
britanic la Moscova, W. Averell Harriman, respectiv Archibald 
Clark Kerr, erau mandataţi să se deplaseze imediat în România 
pentru a se consulta cu regele Mihai și șefii partidelor politice, 
inclusiv cu cele din opoziţie.!*? 


Decizia finală a fost luată la 25 decembrie, după un nou 


mic succes al diplomaţiei sovietice - Molotov i-a transmis lui 
Byrnes că Stalin aprobă soluţia privind România, dar nu este 
de acord ca în noul guvern să intre luliu Maniu, Dinu Bră- 
tianu sau dr. Nicolae Lupu.* Bucuros că scăpase de dificila 
problemă ridicată de regele Mihai, având posibilitatea să se 
concentreze asupra tratatelor de pace, secretarul de stat a fost 
de acord cu observaţia părții sovietice.!% 

Din comunicatul conferinței transpare ideea că foştii aliați 
au găsit până la urmă calea să depășească disensiunile şi să 
convină asupra manierei în care se va desfășura Conferinţa de 
Pace de la Paris. În capitala Franţei urmau să fie semnate tra- 
tate separate cu fostele state-satelit ale Germaniei - Italia, Ro- 
mânia, Bulgaria, Ungaria şi Finlanda -, fiind stabilită chiar şi 
data limită la care lucrările summitului de la Paris urmau să 
înceapă: 1 mai 1946. De asemenea, comunicatul final amintea 
că discuţiile dintre cele Trei Mari Puteri vor continua „în spi- 


rit de amiciţie”156, 


Dacă pentru scena internațională postbelică deciziile luate 


la Moscova erau în mare parte salutare, pentru opoziţia din 
România - în frunte cu regele Mihai - ele constituiau o grea 
înfrângere. Momentul de „slăbiciune” al lui James Byrnes care a 
condus la propunerile din 18 decembrie nu erau, de altfel, prea 
bine digerate nici măcar la Casa Albă. Președintele Harry Tru- 
man nu a fost ținut la curent de mersul negocierilor de la Mos- 
cova de către secretarul său de stat, care nu i-a transmis nici 

importul lui Mark Ethridge înainte de a pleca în Uniunea So- 
vieică.!% Din această cauză, Truman era de părere că „succesul 
„onferinţei era nereal”, împărtăşind impresia congresmenilor 
republicani şi a consilierului său, amiralul William D. Leahy.!*% 
Decepția i-a cuprins şi pe diplomaţii americani de la Bucu- 
veşti. Generalul Schuyler nota în jurnal, la 27 decembrie, că 
atăt el, cât şi Burton Berry au impresia că s-a cedat prea uşor 
la majoritatea problemelor în faţa sovieticilor.!* Însă nu mai 
era nimic de făcut, mai ales că la 28 decembrie plecau de la 
Moscova spre București, cu un tren special, Andrei Vișinski, 
Archibald Clark Kerr şi W. Averell Harriman cu misiunea de a 
pune în practică acordul dintre Marile Puteri.'% La 31 decem- 
brie, cei trei diplomaţi ajungeau deja la gara Ploieşti. 
Hotărârea luată la Moscova a fost discutată şi analizată, fapt 
liresc, în toate cercurile politice de la Bucureşti. Biroul Poli- 
tic al CC al PCR a dezbătut-o chiar la 28 decembrie.!” Teo- 
hari Georgescu vedea cel puţin două avantaje imediate. În 
primul rând, intrând chiar formal la guvernare, liberalii şi 
național-ţărăniștii pierdeau din libertatea de a critica guvernul 
(lin opoziţie, exploatând toate dificultăţile generate de urmă- 
rile războiului. În al doilea rând, era rezolvat conflictul cu re- 
pele, în jurul căruia se aduna „tot ce era mai reacționar în ţară”. 
Problema a fost reluată și la 31 decembrie, când Biroul Poli- 
tic s-a reunit în formula completă, inclusiv cu Gheorghe Ghe- 
orghiu-Dej.'”? După ce Ana Pauker a ţinut să sublinieze că se 
putea vorbi fără frică despre un mare succes al diplomaţiei so- 
vietice, care a dus şi la succesul comuniştilor în plan intern, se- 
cretarul general a făcut câteva precizări extrem de importante: 


Semnificaţia acordului intervenit între marile puteri cu 
privire la soluţionarea păcii şi cu România este categoric în 
favoarea politicii Uniunii Sovietice. Deşi nu ne-ar conveni 

prezenţa celor doi miniştri ai partidelor Naţional-Țărănesc şi 
Liberal, aceştia nu schimbă totuşi raportul de forţe în interio- 
rul guvernului. Noi nu putem decât să ne declarăm mulţumiţi 
de hotărârile luate la Moscova, să lucrăm în cadrul noii 
formaţii guvernamentale lărgite, păstrând unitatea pe care 
am menținut-o până în prezent şi chiar întărind condiţiile 
obiective. Și depinde de cum vom lucra cu colaboratorii de 
până acum. Întâi cu Tătărescu, care are o groază de Maniu. 
El nu va uita că i s-a cerut capul de către Maniu. Şi chiar dacă 
naţional-țărăniştii ar manevra un timp în sensul de a-i acorda 
încredere, este convins că la momentul oportun îl vor lovi, 
ca să nu se mai ridice niciodată. Nu a fost numai o simplă 
manevră din partea lui Tătărescu, ci şi teama că Maniu îl va 
lovi. Deci, Tătărescu a ţinut să declare în convorbirea avută cu 
tovarășa Ana că „merg cu voi până în pânzele albe”.1* 


Buna dispoziţie domnea în sânul guvernului. În şedinţa 
Consiliului de Miniștri din ultima zi a anului 1945, Petru 
Groza declara triumfalist că primește decizia Marilor Puteri, 
pe care o considera un succes al cabinetului său. De pe aceleaşi 
poziţii, Gheorghe Tătărescu era şi mai categoric: 


Efectiv, Conferinţa de la Moscova constituie un triumf, cu- 
vântul nu este prea tare, al politicii sovietice pe plan internaţional 
şi un triumf al politicii româneşti pe plan naţional. [...] Ceea 
ce se urmărea de către cercurile răuvoitoare viitorului patriei 
noastre a suferit, prin hotărârile luate la Moscova [...], un eşec 
lamentabil. "° 


Deşi nu era foarte încântat de soluția la care s-a ajuns în 
capitala Uniunii Sovietice, preşedintele PSD avea să declare 
presei, la 2 ianuarie 1946, că aceasta venea în concordanță 
cu poziția publică exprimată de el încă de la debutul crizei. 
Titel Petrescu arăta că el a susținut de la început că formula de 

puvern ideală trebuie să aibă asentimentul Uniunii Sovietice, 
dar în acelaşi timp să fie agreată şi de Statele Unite și Marea 
Britanije." 

Fără îndoială că cei mai decepționați de hotărârea luată de 
Marile Puteri erau regele Mihai şi liderii PNȚ şi PNL, Iuliu 
Maniu şi Dinu Brătianu.!* Suveranul era convins că relațiile 
lui personale cu reprezentanţii sovietici la Bucureşti s-au de- 
lcriorat fără a reuşi să scape de guvernul Groza și că, de acum 
inainte, va trebui să fie extrem de precaut când va mai lua o 
decizie importantă!” mai ales una care ar fi putut leza intere- 
sele Moscovei. 

Cu toate acestea, Mihai 1 şi-a făcut datoria de factor consti- 
luțional. La 1 ianuarie 1946, orele 17, el îi primea într-o primă 
audiență pe cei trei diplomaţi care primiseră misiunea să asi- 
pure implementarea formulei convenite de Byrnes şi Molo- 
lov. În aceeași zi, Vişinski, Clark Kerr şi Harriman erau şi 
vaspeţii premierului Groza.” 

Întrucât foarte multe lucruri nu mai puteau fi negociate, 
ramânea ca PNȚ şi PNL să desemneze câte un candidat care 
să fie acceptat de comisia sosită de la Moscova şi, evident, de 
către preşedintele Consiliului de Miniştri. Momentul avea să 
declanșeze o criză semnificativă în cadrul Delegației Perma- 
nente a maniştilor, pusă în fața dorinței exprimate deschis 
chiar de către Nicolae Lupu ca el să fie alesul partidului pentru 
această importantă misiune. 

Firea instabilă politic a doctorului Lupu era de notorietate, 
astfel că o acţiune de disidenţă în sânul maniştilor nu mai con- 
stituia o surpriză. Problema era dacă acesta ar fi rupt o aripă 
a partidului trecând în tabăra guvernului Groza. Deși, cu pri- 
lejul crizei de la 6 martie 1945, Lupu a rămas fidel liniei im- 
puse de luliu Maniu, lucrurile păreau să se schimbe în timpul 

„grevei regale”. O notă informativă a SSI din 8 octombrie 194 
evidenţiază chiar un plan prin care Nicolae Lupu intenţiona s 
se implice la nivel internaţional în rezolvarea situaţiei din Re 
mânia, ca urmare a eşecului Conferinţei de la Londra.2% 

Liderul naţional-țărănist i-a expus acest plan - de altfel 
destul de fantezist - lui Ion Mihalache, cu care s-a întâlnit |; 
5 octombrie: 


În acest scop, vrea să propună generalisimului Stalin înlo- 
cuirea lui Molotov cu Litvinov şi odată cu aceasta şi oficiile 
sale de mediator. 

Este sigur că guvernele din Londra şi Washington îl vor 
accepta şi viața lui se va încheia cu un succes răsunător în bine 
şi în politica României. 

Dr. Lupu era foarte serios când i-a expus lui Mihalache 
acest plan.%! 


Mihalache a părăsit discuţia intrigat de poziţia lui Lupu, 
confesându-se unor prieteni că acesta părea că se comportă 
straniu şi că abia aşteaptă să devină vicepreşedinte al Consiliu- 
lui de Miniştri. Dincolo de planul nerealist expus de Nicolae 
Lupu?%?, Maniu şi Mihalache aveau motive de îngrijorare, în- 
trucât era posibilă apariţia unei rupturi în partid. 

Temerile celor doi s-au adeverit la şedinţa Delegației Per- 
manente a PNȚ din 3 ianuarie, desfăşurată la locuinţa lui 


1203 


Aurel Leucuţia. Participanţii” aveau misiunea de a desemna 


reprezentantul lor în guvernul Groza. După ce Maniu a făcut o 
expunere asupra situaţiei politice, a propus ca hotărârea luată 
de Marile Puteri la Moscova să fie acceptată, astfel că s-a decis 
trecerea la nominalizarea unui candidat la funcţia de ministru 
fără portofoliu. Preşedintele partidului, luând în considerare 
misiunea foarte grea a celui care urma să intre în cabinet, 

| n propus pe Ion Mihalache, moment în care a intervenit cu 
virulență Nicolae Lupu: 


Ţin să precizez, onorată Delegaţie Permanentă, că şi eu 
sunt pentru acceptarea hotărârilor de la Moscova și delegarea 
unui membru în noul guvern. Socot însă că acel membru 
nu pot fi decât eu, dat fiind meritele mari și actele mele pe 
drumul democraţiei din ultimul sfert de veac. Lupta mea 
merită o recompensă. Fiind bătrân, eu nu mai am mult de 
aşteptat. Domnul Mihalache, cu care am văzut că sunteţi de 
acord spre a fi desemnat ca reprezentant în guvern, mai poate 
aştepta... Declar categoric că dacă nu voi fi delegat în guvern, 
voi pleca din partid.“ 


În ciuda acestei luări de poziţie, fără a şti că Stalin pusese 
condiţia ca Mihalache și Lupu să nu fi acceptaţi ca miniştri 
lară portofoliu, iar Byrnes îşi dăduse agrementul în acest sens, 
Delegaţia Permanentă a votat propunerea lui Maniu, astfel 
cá Ion Mihalache a fost desemnat reprezentantul PNȚ în gu- 
vernul Petru Groza. Prin urmare, a doua zi, 4 ianuarie, Nico- 
lae Lupu anunţa înființarea Partidului "Țărănesc Democrat, 
avându-l secretar general pe D.R. loaniţescu.2* 

Pentru ca lucrurile să fie foarte clare, la 5 ianuarie, Nico- 
lae Lupu a declarat public că noul partid va face o politică de 
stânga, apreciind că acest curent domina lumea. De aseme- 
nea, el arăta că este gata să colaboreze cu oricine doreşte acest 
lucru cu sinceritate.” Plecând, Nicolae Lupu anunța crea- 
rea unui partid nou atât diplomaților de la Bucureşti, mem- 
brilor Comisiei Aliate de Control, cât şi Palatului. Cum era 
de aşteptat, imediat au apărut reacţii față de acest important 
gest politic, monitorizate prompt de agenţii SSI. Nota infor- 
mativă nr. 17 din 5 ianuarie 1946 prezintă impresia puter- 
nică provocată de plecarea doctorului Lupu, la nivelul opiniei 

publice, dar şi al membrilor de frunte din PNȚ. Aceştia erat 
fie consternaţi, fie dezorientaţi de intempestiva acţiune care 
nu folosea decât jocului comuniștilor şi sovieticilor. Regrete 
transpăreau şi din mesajul protocolar trimis de la Palat de 
către Dimitrie Negel.2” 

Disidenţa lupistă nu avea importanţa celei provocate de 
Gheorghe Tătărescu în rândul liberalilor, dar era mai semni- 
ficativă decât așa-zisul Partid Naţional-Ţărănesc condus de 
Anton Alexandrescu. Ceea ce conta însă era momentul ales de 


Nicolae Lupu, unul care — aşa cum am mai arătat - făcea jocul 
comuniştilor şi, implicit, al Moscovei. 

Apele erau agitate şi în tabăra dinistă. Deşi nemulțumit de 
decizia luată la Moscova, preşedintele Dinu Brătianu i-a tri- 
mis la 3 ianuarie 1946 o scrisoare premierului Petru Groza 
pentru a-l informa că partidul său va delega un reprezentant 
în cabinet. Liberalii solicitau ca, în schimb, să fie asigurat în 
ţară un regim democratic şi, mai ales, să se garanteze liber- 
tatea alegerilor. În acest sens, era propus un pachet de mă- 
suri absolut necesare pe care Consiliul de Miniştri trebuia 
să-l aplice imediat.2% 

Scrisoarea lui Dinu Brătianu era trimisă la o zi după întâl- 
nirea pe care acesta a avut-o, la 2 ianuarie, la locuinţa lui din 
Calea Dorobanţi, cu ambasadorii W. Averell Harriman şi Ar- 
chibald Clark Kerr.” Cu acest prilej, preşedintele naţional li- 
beralilor a declarat franc că el nu aprobă decizia ca partidul 
său să delege un „observator în guvern” întrucât această mă- 
sură „nu va fi de niciun folos”. De asemenea, el a remis celor 
doi diplomaţi câte un memoriu în care susţinea că prezența 
pe mai departe a trupelor sovietice în România „va împiedica 
dezvoltarea libertăţilor cetățenești, precum şi efectuarea unor 
alegeri libere”. 

În ciuda acestor rezerve, din dorința de a nu provoca noi 
dispute între Marile Puteri, PNL accepta totuşi hotărârea de la 
Moscova. În acest sens, Dinu Brătianu i-a prezentat pe dr. Ion 
i ostinescu şi Bebe Brătianu celor doi ambasadori, precizând 
«i unul din ei va fi delegatul în guvern.?"0 

După discuţia cu Harriman şi Clark Kerr, Dinu Brăti- 
anu a convocat, la 3 ianuarie, tot la reşedinţa sa particulară, 
Delegaţia Permanentă a PNL. Venerabilul om politic a făcut 
o prezentare a celor discutate cu ambasadorii Statelor Unite şi 
Marii Britanii la Moscova, după care a informat că l-a delegat 
pe Bebe Brătianu să reprezinte formațiunea în guvern. Propu- 
nerea a fost aprobată de cei prezenţi, la fel ca şi cea privind în- 
locuirea din funcţia de secretar general al partidului a lui Bebe 
Brătianu - pe parcursul mandatului ministerial - cu George 
Fotino. 

În schimb, propunerea făcută de Vasile Sassu de reîntregire a 
partidului - adică reconcilierea cu Gheorghe Tătărescu ~, pen- 
Iru ca astfel acesta să fie şi mai puternic în viitoarele alegeri, a 
provocat o reacţie unanimă de dezaprobare din partea mem- 
brilor Delegației Permanente. După cum este consemnat și în 
nota SSI care face rezumatul celor discutate în cadrul şedinţei 
conducerii diniste: 


La auzul acestor cuvinte, întreaga adunare s-a ridicat în 
picioare strigând „Irăiască preşedintele partidului liberal, 
Dinu Brătianu. Nu vrem unirea decât aşa cum a arătat-o 
preşedintele nostru, ca fiecare individual şi fără pretenţii să se 
întoarcă în partid”2!2. 


Deşi nu agreau decizia luată de Marile Puteri la Moscova, 
cele două mari partide democratice îi desemnaseră totuși pe 
lon Mihalache și Bebe Brătianu pentru a fi cooptați în Consiliul 

de Miniştri. Cu toate acestea, nominalizările nu erau pe placu 
Moscovei, Andrei Vişinski solicitând şefilor celor două parti 
să desemneze alte persoane pentru completarea guvernului 
Groza. Prin această decizie, nu numai opoziţia, dar şi Palatu 
se aflau într-o situaţie delicată.?!5 

După ce candidaturile lui Ion Mihalache și Bebe Brătianu 
au fost respinse, conducerile PNȚ şi PNL au fost convocate 
din nou, la 5 ianuarie, pentru a face noi nominalizări. Şedinţi 
național-țărăniștilor a fost condusă de Iuliu Maniu, care a în- 
ceput prin a informa despre plecarea dr. Nicolae Lupu din 
partid, după care a trecut la subiectul principal legat de neac- 
ceptarea lui Ion Mihalache în guvern.”* 

Surprins de decizia Aliaților, Maniu a informat Delegaţia 
Permanentă că a avut o discuţie de patru ore cu ambasado- 
rii W. Averell Harriman şi Archibald Clark Kerr. Preşedintele 
PNȚ a dorit să afle de la diplomaţii occidentali de ce a fost res- 
pinsă candidatura lui Ion Mihalache, dar nici aceștia nu aveau 
o explicaţie plauzibilă, întrucât, inițial, Vişinski fusese de acord 
cu ea. În aceste condiţii, luliu Maniu a propus să fie trimisă 
celor trei ambasadori lista cu întreaga Delegaţie Permanentă, 
urmând ca aceștia să aleagă persoana care să completeze gu- 
vernul Groza.25 

În aceeaşi zi, la scurt timp după întrunirea național-țără- 
nistă, a avut loc o nouă ședință a Delegației Permanente a PNL, 
determinată de respingerea de către Vişinski a candidaturii 
lui Bebe Brătianu.?'* Dinu Brătianu, secondat de Gheorghe 
Brătianu, și-a impus punctul de vedere, anume de a se in- 
sista pe aceeași propunere, în fața grupului reprezentat de 
Vasile Sassu şi Nicolae Guranda, care au propus să se trimită o 
listă cu 15 personalități dintre care să fie ales trimisul libera- 
lilor în guvern.?"” Totuși, pentru orice eventualitate, Delegaţia 

Iei manentă i-a dat mandat preşedintelui partidului să de- 
vila pe cine va nominaliza în cazul în care Bebe Brătianu va fi 
tespins din nou. 

Noile propuneri făcute de cele două delegații permanente 
au lost discutate în şedinţa comisiei trimise de la Moscova în 
wara zilei de 6 ianuarie. La finele întâlnirii, Vișinski era în 
postura de a-l informa telegrafic pe Molotov că situaţia era pe 
uale să fie rezolvată așa cum dorea Moscova. Astfel, el arăta 
«d a respins propunerea lui Archibald Clark Kerr, care a reve- 
nil la ideea nominalizării lui Bebe Brătianu, prilej cu care de 
pe listă a fost exclus şi numele lui George Fotino, „ca unul din 
principalii participanţi la complotul lui Rădescu din februa- 
rie 1945”. În aceste condiţii, urma să se aleagă trimisul liberal 
in guvern între Mihail Romniceanu şi Daniel Danielopolu. O 
procedură identică a fost aplicată şi pentru naţional-țărănişti, 
in acest caz fiind respinşi din lista de 16 persoane trimisă 
de Maniu cinci politicieni: Ion Mihalache, Nicolae Penescu, 
Ghiță Popp, Ionel Pop şi Ilie Lazăr. În final, urma să se decidă 
intre Emil Haţieganu şi Vasile Măcărescu.?!* 

După ce s-a căzut de acord asupra celor patru nume, am- 
basadorii W. Averell Harriman şi Archibald Clark Kerr au fost 
umputerniciți să discute cu Iuliu Maniu şi Dinu Brătianu pen- 
tru desemnarea celor doi miniștri fără portofoliu din partea 
PNȚ şi PNL în guvernul Groza. Așa s-a ajuns la varianta finală: 
I.mil Haţieganu şi Mihail Romniceanu. 

La 7 ianuarie, misiunea comisiei trimise de la Moscova era 
indeplinită. La orele 19.30, cei trei prezentau regelui soluţia fi- 
nală, iar la orele 21.30, Emil Haţieganu și Mihail Romniceanu 
au depus jurământul în calitate de miniștri fără portofoliu în 
cabinetul condus de Petru Groza.” 

Prima şedinţă a guvernului remaniat a avut loc la 8 ianuari 
Cu acest prilej, premierul a propus - în virtutea celor convenit 
la Conferinţa de la Moscova - să fie adoptat un comunicat a 
Consiliului de Miniștri care să cuprindă trei puncte: 


1. Efectuarea alegerilor libere în cel mai scurt timp posibil. 

2. Asigurarea libertăţii acestor alegeri, care vor fi făcute 
pe baza sufragiului universal și secret, cu participarea tutu- 
ror partidelor democratice şi antifasciste care vor avea dreptul 
să-şi prezinte candidaturi. 

3. Asigurarea libertăţii presei, a cuvântului, a religiei şi a 
dreptului de asociaţie. 


Cu același prilej, Emil Haţieganu şi-a anunțat colegii din 
guvern că se află printre ei doar pentru aplicarea deciziei Con- 
ferinței miniştrilor de externe de la Moscova, deci nu poartă 
răspunderea pentru restul acțiunilor cabinetului.” 

Îndeplinindu-şi mandatul, Andrei Vîşinski, W. Averell Har- 
riman şi Archibald Clark Kerr puteau părăsi România, dar nu 
înainte de avea câte o ultimă discuţie cu regele Mihai şi premi- 
erul Petru Groza. Dacă la dejunul oferit de suveran la Sinaia, la 
8 ianuarie, au fost abordate chestiuni protocolare””!, nu acelaşi 
lucru se poate afirma în privinţa întâlnirii cu prim-ministrul. 

La audiența oferită de Petru Groza la 9 ianuarie au partici- 
pat doar ambasadorii W. Averell Harriman şi Archibald Clark 
Kerr.2? Reprezentantul Marii Britanii a deschis discuţia inte- 
resându-se de situația alegerilor generale. Groza a replicat că 
şi el dorește ca acestea să se desfășoare cât mai curând, dar că 
trebuiau îndeplinite în prealabil unele chestiuni „tehnice”. Era 
vorba despre adoptarea unei noi legi electorale şi situația com- 
plicată privind cetățeniile din Ardealul de Nord. La intervenţia 
lui Harriman, care a precizat că la Conferinţa de la Moscova 

unde a fost abordat subiectul secretarul de stat James Byrnes a 
inţeles că acestea s-ar putea desfășura în aprilie sau mai, Groza 
a replicat că „tehniceşte este imposibil”. 

Insistând pe subiectul alegerilor, Archibald Clark Kerr a 
„rul garanţii că toate partidele vor fi libere să acţioneze, fără 
niciun fel de discriminare. Din nou, premierul și-a dat acor- 
dul: „Din clipa când sunt în guvern şi le-am acceptat să fie 
reprezentate în guvern, înseamnă că aceste partide au căpătat 
pecetea democraţiei şi principial deci nu se poate face nicio 
discuţie asupra acestui lucru'?%. 

‘Tot despre alegeri şi pe tema climatului politic din Româ- 
nia s-a interesat şi W. Averell Harriman. Ca şi în cazul omo- 
lopului britanic, reprezentantul american a primit asigurări 
lerme din partea premierul Groza că va fi asigurată libertatea 
de acţiune și exprimare a tuturor formațiunilor, fără discrimi- 
nare.” Așadar, după mai bine de două ore de discuţii, trimişii 
anglo-americanilor părăseau pe şeful guvernului român, ple- 
cand cu tolba plină de asigurări care vor fi foarte curând încăl- 
cate punct cu punct. 

Decizia luată la Conferinţa de la Moscova - lărgirea bazei 
politice sau, mai bine zis, „cosmetizarea” guvernului Groza — 
constituia o înfrângere pentru regele Mihai şi pentru opoziția 
grupată în jurul vechilor partide democratice. Dacă mai era 
nevoie de o demonstraţie asupra politicii pe care Uniunea So- 
vietică o aplica în cazul României, aceasta a fost oferită de 
Vişinski chiar la începutul lui ianuarie 1946, punându-i pe 
Harriman şi Clark Kerr în postura de figuranţi într-o piesă al 
cărei scenariu era scris la Moscova. 

De altfel, şi presa internațională observa încotro se îndrepta, 
de fapt, situaţia politică din România. Pentru a ne opri la un 
singur exemplu, amintim aici publicația The Weekly Review, 

care a publicat un articol cu titlul „Balcanii după Conferinţa « 
Pace de la Moscova'?%. Concluzia autorului vorbește de la sin 
„Omenirea este acum conştientă de cea mai strălucită victori 
diplomatică rusă”?%. 

Această realitate avea să fie confirmată prin recunoaștere: 
guvernului „remaniat” condus de premierul Petru Groza d 
către Marea Britanie şi Statele Unite ale Americii la 4, respec 
tiv 7 februarie 1946. 


Capitolul II 
19 noiembrie 1946 


II.1. Putere şi opoziție 


Prin implementarea deciziei luate la Conferința miniştrilor 
de externe de la Moscova, România intra sub zodia alegeri- 
lor. Guvernul condus de Petru Groza şi-a asumat în faţa Mari- 
lor Puteri organizarea de alegeri „libere și corecte”, astfel încât 
participarea la Conferinţa de la Paris şi semnarea Tratatului de 
pace să nu fie puse în pericol. Prin urmare, deşi încă în mod 
neoficial, se poate considera că toate partidele intraseră deja în 
campanie electorală. 

Motorul blocului guvernamental s-a dovedit a fi, în mod 
liresc, PCR. Liderii acestuia au adoptat tactica folosită în ce- 
lelalte state de „democraţie populară”, propunând crearea unei 
alianţe largi: Blocul Partidelor Democrate. Acesta urma să se 
sprijine pe partidele şi grupările politice ce susțineau guvernul 
instaurat la 6 martie 1945. 

După Conferința Naţională din octombrie 1945, PCR 
se prezenta cu mari speranțe pentru preconizatele alegeri. 
Conștienți de importanța capitală a bătăliei electorale, lide- 
rii formaţiunii au înţeles că trebuie pusă la punct o strategie 
atât în privinţa propriei acțiuni, cât şi a politicii sale de alianțe. 
În acest scop a fost convocată pentru 25-28 ianuarie 1946 o 

plenară a Comitetului Central, desfăşurată la Bucureşti. După 
cum a precizat Vasile Luca în deschiderea ședinței, scopul în- 
trunirii era ca Biroul Politic să prelucreze cu activul din con- 
ducere chestiunea alegerilor care se apropiau.! Faptul a fost 
pe deplin confirmat şi în raportul politic rostit luni, 28 ianua- 
rie, la finalul plenarei de către liderul comuniștilor, Gheorghe 
Gheorghiu-Dej.? 

Plenara a fost urmată de conferinţe regionale și de întâlniri 
ale instructorilor Comitetului Central cu membrii conducerii 
şi cu activul filialelor partidului. Foarte interesantă este expu- 
nerea pe care a făcut-o Alexandru Moghioroș, prezent între 
6 şi 8 februarie la Timişoara, pentru a participa la întrunirea 
din Banat. Un aspect important ridicat de vorbitor priveşte 
tactica partidului, care nu mai putea fi influenţată de perico- 
lul izbucnirii unui război între foştii aliaţi. Moghioroş atrăgea 
atenția și asupra relaţiei cu Frontul Plugarilor: 


Trebuie luate măsuri ca comuniştii să nu substituie Fron- 
tul Plugarilor. Sunt cazuri când un membru al partidului 
nostru este și preşedintele Frontului Plugarilor, şi secretarul 
partidului.’ 


În privinţa creşterii numerice la nivelul județului Timiș se 
constata că, dacă la 23 august 1944, erau 40 de membri de par- 
tid, deja în februarie 1945 se ajunsese la 440 de comuniști. 

Celălalt partid muncitoresc, cel social-democrat, era în 
schimb afectat după Conferinţa Generală din decembrie 1945 
de lupta dintre cele două tabere grupate în jurul preşedintelui 
Constantin Titel Petrescu, care dorea participarea pe liste in- 
dependente la alegeri, respectiv cea favorabilă cartelării cu 
comuniștii. Interesantă este schimbarea spectaculoasă a poziției 
unor lideri marcanţi precum Lotar Rădăceanu, Ştefan Voitec și 

‘Theodor Iordăchescu, care de-a lungul timpului nu ezitaseră să 
critice în mod deschis politica şi tactica Partidului Comunist. 

Sugestivă în acest sens este o broșură publicată la începutul 
lui 1945 sub semnătura lui Lotar Rădăceanu;, în care era ana- 
lizată chestiunea creării şi activităţii Frontului Unic Muncito- 
resc. Liderul social-democrat sublinia că acesta nu echivalează 
cu unificarea celor două partide, fiind vorba doar despre „o 
colaborare permanentă şi organizată”, ce permitea menținerea 
independenţei acestora. Mai mult, autorul nu ezita să vor- 
bească despre trecutul recent, nu tocmai fericit, al raporturilor 
dintre mişcarea comunistă şi cea socialistă.$ 

Însă lucrurile stăteau altfel la începutul lui 1946. După cum 
işi amintea Adrian Dimitriu, unul dintre cei mai apropiaţi co- 
laboratori ai lui Constantin Titel Petrescu, la 6 februarie, CC 
al PCR a adresat o scrisoare conducerii social-democrate prin 
care solicita ca partidele clasei muncitoare să meargă pe liste 
comune în alegeri, alături de celelalte grupări din arcul guver- 
namental. Deşi în decembrie 1945 fusese luată o decizie opusă, 
totuși la nivelul Secretariatului PSD, Theodor Iordăchescu și 
Barbu Solomon - acționând, potrivit lui Adrian Dimitriu, la 
sugestia lui Lotar Rădăceanu și Ștefan Voitec ~ au reușit să 
obţină convocarea unei noi şedinţe plenare a CC al PSD la care 
să fie repusă în discuţie chestiunea alegerilor.” Era un semn 
clar că autoritatea preşedintelui partidului începea să fie pusă 
la îndoială de tabăra favorabilă cartelului cu comuniștii. 

Astfel s-a ajuns la şedinţa CC al PSD din 10 februarie, la 
care au participat 29 dintre cei 32 de membri. Rezoluţia adop- 
tată de participanţi poate fi considerată ca o primă înfrângere 
majoră pentru aripa preşedintelui Constantin Titel Petrescu. 
Detalii despre maniera în care s-a ajuns la această situaţie oferă 
Adrian Dimitriu în memoriile sale.& 

Şedinţa a început prin intervenția preşedintelui, care a ceru 
respingerea scrisorii CC al PCR din 6 februarie şi menţinere; 
deciziei din decembrie 1945. Surprizele au început să apari 
după ce Lotar Rădăceanu și Ștefan Voitec în discursurile ros 
tite au admis că la Conferinţa Generală a fost adoptată o tactici 
greşită și că locul social-democraţilor este pe liste comune cu 
partidele care susțin guvernul Groza. Imediat, ca o dovadă a fap- 
tului că de această dată lucrurile fuseseră mai bine organizate, 
cei doi au primit sprijinul lui Theodor Iordăchescu, Barbu So- 
lomon, Aron Braeșter, Zaharia Tănase şi al altor membri ai CC. 

Cu toate că Titel Petrescu a încercat să explice că a merge 
alături de comunişti în alegeri nu este un avantaj, după cum 
nici despre fuziunea celor două partide nu poate fi vorba, din 
cauza divergenţelor de ordin doctrinar, el nu a fost sprijinit 
decât de Şerban Voinea şi Adrian Dimitriu.” Astfel, cu votul 
unanim al celor prezenţi s-a decis convocarea unui congres ex- 
traordinar pentru 10 martie, singurul punct de pe ordinea de 
zi fiind tactica în alegeri. În plus, de această dată cu o majo- 
ritate de 19 la 10'%, CC recomanda Congresului să se meargă 
pe liste comune, cartelat cu celelalte forțe care susțineau gu- 
vernul Petru Groza.” Raportor pentru această variantă a fost 
desemnat Ştefan Voitec, în timp ce Şerban Voinea urma să în- 
tocmească un raport în favoarea tacticii listelor separate. 

Deşi pierduse o bătălie, Titel Petrescu a declarat presei că 
este convins că la Congres lucrurile se vor schimba și că teza 
susținută de el va triumfa. Cartelarea cu formațiunile din arcul 
guvernamental ar fi putut avea, în viziunea preşedintelui PSD, 


consecinţe grave asupra „prestigiului moral” al formaţiunii pe 
care o conducea: 


Ne vedeți pe noi alături de gruparea maghiară MADOSZ, 
de partidul nou-creat al aşa-zisei mici burghezii, Naţional 

Popular, de disidențele domnilor Gheorghe Tătărescu, dr. Ni- 
colae Lupu, Anton Alexandrescu etc.? E posibil să se creeze 
ad-hoc un partid camuflat la marii burghezii. Unitate mun- 
citorească cu domnul Gheorghe Tătărescu, Partidul Național 
Popular etc.?!? 


Evoluţia evenimentelor a arătat că Titel Petrescu s-a înşelat. 
După rezultatul neașteptat înregistrat la Conferința Generală a 
PSD din decembrie 1945, comuniștii au înţeles că nu pot lăsa 
lucrurile la voia întâmplării, implicându-se în mod decisiv în 
pregătirea congresului socialiştilor. O sinteză întocmită de SSI 
ia 8 martie 1946, cu două zile înaintea deschiderii forumului 
social-democrat, a analizat raportul de forțe dintre tabăra fi- 
delă lui Constantin Titel Petrescu şi cea favorabilă cartelării cu 
„comuniştii. 

Documentul în discuţie subliniază că aripa Titel Petrescu 
părea să fie mult mai dinamică decât cea condusă de Lotar Ră- 
dăceanu şi Ştefan Voitec, ale cărei acţiuni erau „lipsite de ho- 
tarâre şi coeziune”!?. Astfel, dacă la şedinţa CC al PSD din 10 
lebruarie, 19 membri votaseră pentru alianţa cu comuniştii, 
in timp ce preşedintele partidului adunase doar 10 sufragii, 
datorită acţiunii energice a lui Titel Petrescu din zilele urmă- 
toare, 11-14 februarie, 77 de fruntași socialiști din Capitală 
şi provincie i s-au alăturat, modificând din nou raportul de 
forțe. 

Concluziile SSI sunt confirmate și de alte documente pro- 
venite din teritoriu. De exemplu, în legătură cu situația din 
Banat, Siguranța Timişoara informa că „Raportul de forțe între 
cele două rezoluţii este de 2/3 pentru Titel Petrescu, restul pen- 
tru Lotar Rădăceanu. În aceste conferinţe judeţene socialiștii 
vechi s-au abținut de la vot, iar majoritatea celorlalți delegaţi 


optând pentru a merge separat la alegeri”"*. 

De asemenea, prefectura județului Hunedoara raporta 
13 din cei 14 delegaţi din judeţ care urmau să plece la Congr 
sul de la București susțineau punctul de vedere ilustrat de Tit 
Petrescu.” Situaţia nu este una surprinzătoare, întrucât vo 
bim de o zonă unde socialiștii şi mişcarea muncitorească avea 
tradiții încă din secolul al XIX-lea, motiv pentru care nu erat 
atraşi de propaganda comunistă. 

Asupra importanţei deosebite a Congresului din 10 mar 
tie s-a pronunțat și liderul comuniştilor, Gheorghe Gheor: 
ghiu-Dej. Deloc întâmplător, la 9 martie, Scânteia publica un 
interviu în care acesta sublinia cu claritate că nu poate exista 
o poziţie independentă în bătălia electorală apropiată. Prin ur- 
mare, dacă PSD va merge pe liste separate, aceasta echivala cu 
trecerea în tabăra „reacțiunii”!6. 

În starea tensionată în care a avut loc Congresul PSD, regia 
comunistă a funcţionat perfect, astfel că Şerban Voinea a 
schimbat în ultima clipă tabăra, părăsindu-l pe Titel Petrescu. 
La fel, Tudor Ionescu - pentru a-și justifica votul favorabil car- 
telării în alegeri — a dat citire unei scrisori care fusese publicată 
în ziarul Victoria din 12 februarie 1946, prin care luliu Maniu 
şi Dinu Brătianu îi promiteau sprijin lui Titel Petrescu dacă ar fi 
mers singur în alegeri. Momentul decisiv a fost însă când pro- 
punerea preşedintelui partidului ca votul să fie secret a fost res- 
pinsă. Astfel, delegaţii la congres au fost nevoiți să-şi exprime 
opţiunile la vedere, victoria fiind obţinută în mod clar (232 
voturi pentru, 29 împotrivă şi 60 de abţineri) de către aripa 
Rădăceanu - Voitec." 

Recunoscându-și înfrângerea, Constantin Titel Petrescu a 
ţinut să declare totuşi în mod public că respingerea votului se- 
cret a răpit „orice valabilitate lucrărilor Congresului, fiindcă 
s-au exercitat presiuni asupra votanților, care din această cauză 

nu au avut putinţa unei libere exprimări”. Prin urmare, urmat 
ile cei mai fideli colaboratori ai săi, a anunţat că părăseşte PSD 
pentru a pune bazele unei alte formaţiuni socialiste care va 
merge singură în alegeri. Era ultima opțiune pentru Titel Pe- 
Irescu, după ce pierduse în mod clar conducerea partidului. 

Prin îndepărtarea lui Constantin Titel Petrescu dispărea ob- 
stacolul principal din calea colaborării cu PCR, după participarea 
la alegeri pe liste comune fiind deschis şi drumul către fuziu- 
wea celor două partide ale clasei muncitoare. În prima ședință 
n noului Comitet Central social-democrat de după congres, 
desfăşurată la 16 martie, decizia cea mai importantă a avut în ve- 
dere excluderea fostului preşedinte, dar și a altor lideri marcanţi 
precum Adrian Dimitriu, Iosif Jumanca și Ilie Dumitru.” 

Deși preluaseră controlul total asupra PSD, comuniștii erau 
conştienţi că acesta ieșise slăbit în urma plecării lui Titel Pe- 
Irescu. În aceste condiţii, principalul aliat al PCR s-a dovedit 
Frontul Plugarilor condus de prim-ministrul Petru Groza. De 
altfel, în momentul în care a fost lansată Chemarea Comitetu- 
lui Central către aliaţii care asigurau baza politică a guvernului 
instaurat la 6 martie 1945, de a se participa la alegeri pe baza 
unei platforme şi a unei liste comune, Frontul Plugarilor a răs- 
puns imediat, la 16 februarie 1946, de o manieră pozitivă”. 

Aceeaşi loialitate a arătat-o şi Uniunea Patrioţilor, organi- 
raţie înființată de comuniști încă din ilegalitate cu scopul de 
a atrage de partea lor o parte a intelectualităţii cu vederi de- 
mocratice, de stânga. Iminenţa alegerilor a pus problema 
transformării Uniunii - care făcea parte din Frontul Naţional 
Democrat - în partid politic. În acest scop, la 22 noiembrie 
1945, Comitetul Central - la sugestia conducerii PCR, prin 
vocea Lenormandei Benari („tovarăşa Alice”) a decis convoca- 
rea congresului la începutul lui ianuarie 1946.2 

Forumul suprem al Uniunii Patrioţilor a fost prefațat de 
Conferința pe ţară desfăşurată în zilele de 1 şi 2 decembrie 
1945, la Bucureşti. Cu acest prilej, Lenormanda Benari a pro- 
pus transformarea formaţiunii în partid politic, iniţiativă spri- 
jinită şi de secretarul general Mihail Dragomirescu, care a ţinut 
să sublinieze că și în statele din jur se înregistrează acelaşi fe- 
nomen. Astfel, participanţii au aprobat un proiect de program 
al noului partid, stabilind și data congresului pentru perioada 
3-5 ianuarie 1946.” 

Pentru a evita orice surprize, la 2 ianuarie 1946 a fost orga- 
nizată o şedinţă condusă de Vasile Luca, la care au participat 
liderii Uniunii Patrioţilor, marea lor majoritate fiind şi membri 
ai PCR. Au fost vehiculate mai multe titulaturi posibile pentru 
noul partid, precum Independent, Popular Democrat, Radical 
Democrat, Democrat. În cele din urmă, a fost validată denu- 
mirea de Partid Naţional Popular. Cealaltă problemă o con- 
stituia desemnarea preşedintelui noii grupări. Pe marginea 
subiectului, Lenormanda Benari a informat că s-a discutat cu 
Mitiţă Constantinescu, alegerea fostului guvernator al Băncii 
Naţionale având avantajul unei bune primiri de către opinia 
publică. Problema o constituia că acesta era grav bolnav, motiv 
pentru care „tovarăşa Alice” a prezentat şi variantele de rezervă: 
Simion Stoilov şi Traian Săvulescu. Un alt nume vehiculat 
pentru funcția în discuţie era cel al profesorului ieșean An- 
drei Oțetea, propus de Mihail Dragomirescu. Decizia a luat-o 
Vasile Luca: 


Nu trebuie să fie un om străin care acum cade deodată 
în mișcarea voastră, ci unul care se bucură şi acum de sim- 
patia majorităţii membrilor din Uniunea Patrioţilor. Cred că 
Mitiţă Constantinescu e cel mai bun, el e cunoscut ca burghez 
dintotdeauna.” 


Stalin și poporul rus... 77 


După ce s-a stabilit că Mitiţă Constantinescu” va juca 
rolul unui preşedinte de fațadă, fără a se implica în condu- 
cerea noii formaţiuni, s-a decis ca partidul să fie coordonat 
de vicepreşedintele Gheorghe Vlădescu-Răcoasa. Întrucât 
iminenţa alegerilor constituia un fapt de maximă importanţă, 
Chivu Stoica a anunţat că data congresului a fost fixată pentru 
ziua de 10 ianuarie 1946. 

Congresul de constituire al Partidului Naţional Popular, ca 
formațiune a clasei de mijloc şi a intelectualilor „democraţi”, 
s-a desfăşurat la Bucureşti între 10 şi 12 ianuarie 1946.” Lu- 
crările au decurs conform planului aprobat de conducerea 
comunistă, fără a fi înregistrate surprize. În prima zi au luat 
cuvântul, între alţii, profesorul Dumitru Bagdasar, ministrul 
sănătăţii, istoricul Andrei Oțetea şi criticul literar şi scriitorul 
George Călinescu. În ședința de după-amiază, secretarul gene- 
ral al Uniunii Patrioţilor, Mihail Dragomirescu, a citit Rapor- 
tul de activitate. 

A doua zi, pe baza acestui document, dar şi a dezbaterilor 
care avuseseră loc, Lenormanda Benari a prezentat rezoluția 
prin care s-a hotărât „trecerea de îndată la constituirea unui 
nou partid al păturii de mijloc al cărui nume va fi Partidul 
Naţional Popular”. Acesta urma să activeze sub lozinca „La 
timpuri noi, partide noi!” 

După adoptarea rezoluţiei, Gheorghe Vlădescu-Răcoasa a 
prezentat plenului proiectul de program al noului partid. Aco- 
perit de câteva lozinci generoase care preamăreau monarhia 
constituţională, independenţa naţională, dreptatea socială, pro- 
prietatea, biserica, şcoala, familia și armata, documentul poate 
fi caracterizat drept unul propagandistic, privitor la chestiuni 
de ordin general aduse la zi cu realităţile anului 1946. În acest 
context amintim câteva puncte, între care opţiunea pentru un 


78 GHEORGHE ONIŞORU 


parlament unicameral, descentralizarea administrativă, con- 
trolul trusturilor şi cartelurilor ori etatizarea Băncii Naţionale a 
României”, măsuri care se regăseau şi în programul adoptat la 
Conferinţa Naţională a PCR din octombrie 1945. 

În ultima zi a congresului, lucrările au fost prezidate de An- 
drei Oțetea, care a supus celor prezenți validarea Statutului 
partidului, precum şi alegerea conducerii.” Conform celor de- 
cise deja de Vasile Luca la şedinţa din 2 ianuarie, preşedinte al 
Partidului Naţional Popular a fost ales Mitiţă Constantinescu, 
care a adresat - în încheierea lucrărilor Congresului de 
constituire - salutul său tuturor participanţilor.* 

La 23 martie, a avut loc prima Conferinţă pe ţară a nou- 
lui Partid Naţional Popular. Cum era de așteptat, cei prezenţi 
au votat în unanimitate participarea la alegeri pe liste comune 
cu celelalte partide care sprijineau guvernul. A doua zi, a avut 
loc un miting al formaţiunii la sala Aro. Au luat cuvântul 
Gheorghe Vlădescu-Răcoasa, Mihail Dragomirescu și Mitiţă 
Constantinescu. Pronunţându-se pentru un regim monarhic 
constituţional, vorbitorii au anunţat că vor intra în lupta elec- 
torală alături de forțele „democratice”?. Astfel, comuniștii 
îşi asigurau un alt aliat fidel alături de Frontul Plugarilor. Pe 
această listă trebuie adăugaţi şi „tovarășii de drum” Gheorghe 
Tătărescu şi Anton Alexandrescu. 

Partidul Naţional Liberal condus de Gheorghe Tătărescu a 
ieşit întărit din testul „grevei regale”, rezultatul Conferinţei de 
la Moscova provocând frământări în rândul rivalilor dinişti. 
De pe aceste poziţii, liderul disidenţei liberale avea să declare 
la radio, la 27 aprilie 1946, că este conştient de importanța 
excepţională a votului care se apropia, întrucât nu era vorba 
doar despre o luptă între partide. Tătărescu era de părere că, de 
această dată, se vor confrunta două concepţii diferite privind 
organizarea vieţii economice, politice şi sociale a țării.” 

Aşadar, nu a constituit o surpriză pentru nimeni că PNL- 
Tătărescu a ales să participe la alegeri alături de celelalte forţe 
politice cu care colaborase la 6 martie 1945. Delegaţia Perma- 
nentă convocată la 28 aprilie 1946 a decis să recomande Comi- 
tetului Central, reunit a doua zi, aderarea la Blocul Partidelor 
Democrate.” Cu 102 de voturi pentru, 31 de voturi contra și 
două abţineri, forumul suprem liberal a aprobat cartelarea cu 
comuniștii”, ceea ce a condus la plecarea din partid a grupu- 
lui „Păreri libere”. Compus din personalități precum Aurelian 
Bentoiu, şeful organizației Capitalei, Hurmuz Aznavorian, 
Georgel Gheorghiu sau Nicolae Sibiceanu, acesta milita pen- 
tru desprinderea din arcul guvernamental, fiind nemulțumit 
de politicile aplicate în ultimul an de cei aflaţi la putere. 

PNŢ-Alexandrescu s-a mulțumit să rămână la remorca 
PCR, fiind veriga cea mai slabă a alianţei care susținea gu- 
vernul Groza. De altfel, abia în zilele de 22 şi 23 iulie 1946 va 
avea loc congresul disidenţei țărăniste. Cu acest prilej, Anton 
Alexandrescu a fost confirmat în funcţia de președinte şi s-a 
reafirmat atașamentul față de colegii de guvernare şi intenţia 
de a participa la alegeri pe lista Blocului Partidelor Demo- 
crate.* Deşi beneficia de întregul sprijin al comuniştilor, având 
inclusiv un organ de presă propriu, partidul nu se bucura de 
aderenţă la mase, lipsindu-i credibilitatea şi cadrele. 

După ce s-a asigurat că toate grupările care făceau parte din 
puvernul Petru Groza sunt de acord cu tactica electorală pro- 
pusă de comuniști, respectiv prezentarea unei liste comune, 
lapt aprobat şi de Stalin, la 20 mai 1946 era publicată Plat- 
torma-program a Blocului Partidelor Democrate. În realitate, 
acesta era vechiul Front Naţional Democrat, care şi-a schim- 
bat numele pentru a se adapta la necesităţile luptei electorale. 
Noutăţile erau legate doar de plecarea lui Constantin Titel 

Petrescu din fruntea PSD, suplinită de „înrolarea” lui Gheor- 
ghe Tătărescu și Anton Alexandrescu, precum și de transfor- 
marea Uniunii Patrioţilor în Partidul Naţional Popular. 

Fiind un document cu caracter electoral, platforma din 
20 mai” cuprindea în mod firesc formulări de ordin general, 
specifice în astfel de situații. Dacă ne referim doar la aspec- 
tele politice, vom remarca discrepanța dintre lozincile lansate 
în program și practica guvernamentală de după 6 martie 1945. 
În primul rând, se vorbea despre asigurarea unui regim de- 
mocratic în cadrul monarhiei constituţionale. Pornind de aici, 
erau date asigurări privind respectarea proprietăţii individu- 
ale, creșterea bunăstării populaţiei, garantarea drepturilor şi 
libertăţilor fundamentale, inclusiv a celor religioase. 

Desigur, în consonanţă cu aerul „democratic” al documen- 
tului în discuţie, nu erau uitate nici femeile, nici naţionalităţile 
conlocuitoare, ale căror drepturi erau de asemenea garan- 
tate. Din punctul de vedere al politicii externe se vorbea des- 
pre consolidarea legăturilor cu popoarele iubitoare de pace, în 
primul rând cu Uniunea Sovietică, însă fără a fi uitate marile 
democraţii occidentale: Statele Unite, Marea Britanie şi Franţa. 

Platforma poate fi considerată rezultatul unui compromis 
între PCR şi PNL-Tătărescu, la care au aderat și ceilalți patru 
semnatari: Frontul Plugarilor, PSD, Partidul Naţional Popular 
şi PNŢ- Alexandrescu. 

În aceste condiţii, sarcina opoziţiei nu se arăta a fi deloc 


facilă, mai ales după ce tentativa de înlocuire a guvernului 
Groza eşuase în ianuarie 1946. Totuşi, Iuliu Maniu nu renunța 
la luptă, având speranţa că alegerile vor conduce la schimba- 
rea regimului. La 5 mai 1946, era lansată Chemarea către Ţară 
a PNȚ”, document ce cuprindea principalele promisiuni elec- 
torale şi trasa linia politică a formaţiunii. 


Stalin şi poporul rus... 81 


In plan economic, maniștii aveau în vedere luarea de mă- 
muri în vederea consolidării monedei naționale, pentru echi- 
librarea bugetului şi a raportului dintre prețuri și salarii, 
sporirea producției, refacerea rețelei de transporturi, cu accent 
pe cel feroviar sau definitivarea reformei agrare conform pro- 
iectului susținut de partid încă din februarie 1945. Liniile di- 
rectoare ale politicii externe erau trasate de evenimentele în 
desfăşurare, respectiv de definitivarea îndeplinirii obligațiilor 
asumate prin Convenţia de Armistițiu şi de pregătirea partici- 
parii la Conferința de Pace. 

Măsurile de politică internă erau generate tot de evenimen- 
tele petrecute în ultimii doi ani. Astfel, naţional-ţărăniştii anunțau 
«i doresc recrutarea unei noi administrații prin desfăşurarea 
alegerilor locale, epurarea poliţiei şi a jandarmeriei de elemen- 
tele „introduse prin călcarea legii”, fapt valabil și pentru armată 
şi magistratură. În toate aceste instituţii considerate a fi vitale 
pentru existența unui stat democratic trebuia intervenit pen- 
tru îndepărtarea persoanelor recrutate pe criterii de apartenență 
politică, fără a avea pregătirea necesară. 

În condiţiile anului 1946, când majoritatea populaţiei deza- 
proba strategia coaliţiei de la guvernare, iar ocupaţia sovietică 
cra un factor care alimenta nemulțumirile românilor, PNȚ apă- 
rea ca principala speranţă pentru schimbarea radicală a situaţiei. 
Având o bună organizare în teritoriu, inclusiv în mediul rural, 
şi cadre experimentate, maniştii au exploatat din plin în plan 
propagandistic greutăţile obiective şi subiective cu care se con- 
Iruntau partidele de la putere. În aceste condiţii, Iuliu Maniu şi 
«olegii săi beneficiau de o cotă de încredere extrem de ridicată 
in rândul electoratului. 

Alături de Maniu s-a situat şi PNL de sub preşedinţia lui 
Dinu Brătianu. Acesta se confrunta cu vechea problemă 

reprezentată de acţiunea politică a lui Gheorghe Tătărescu. 
După ce guvernul Groza a fost completat cu Mihail Romni- 
ceanu şi Emil Haţieganu, au apărut din nou voci în rândurile 
diniştilor care considerau că, în condiţiile existente, nu ar fi 
lipsită de utilitate o împăcare cu tabăra ministrului de externe. 

În conformitate cu informaţiile din nota informativă nr. 16 
din 11 ianuarie 1946 a SSI s-ar fi ajuns la negocieri directe între 
cele două partide liberale, respectiv între dinistul Ion Costi- 
nescu şi guțiștii Costel Tătăranu și Georgel Gheorghiu. Faptul 
ar fi produs deja disensiuni în echipa lui Dinu Brătianu, unii 
aprobând negocierile, alţii, în frunte cu Gheorghe Brătianu, 
considerându-le inutile.” 

Problema raporturilor cu Gheorghe Tătărescu s-a aflat pe 
agenda ședinței Biroului Politic al diniştilor, care a avut loc la 
21 ianuarie, la locuinţa lui Dinu Brătianu. Cu acest prilej, Ghe- 
orghe Brătianu, susținut de George Fotino, a subliniat că o even- 
tuală colaborare cu guțiștii putea fi avută în vedere înainte de 
remanierea guvernului, când exista pericolul ca PNL să-i fi fost 
interzisă participarea la alegeri. Însă, în noile condiţii, o împăcare 
era considerată inoportună și chiar „o mare greşeală”, întrucât 
Tătărescu era privit de către „păturile marii şi micii burghezii” cu 
ură, fiind taxat drept un personaj politic „vândut rușilor”. 

Acest punct de vedere era însuşit şi de preşedintele Dinu 
Brătianu. Vorbind în februarie 1946 la Câmpulung, venerabi- 
lul om politic punea punctul pe i: 


Mai gravă decât toate este anarhia morală. Dovada cea mai 
evidentă este locul pe care îl ocupă în guvern şi în viaţa poli- 
tică sub egida democraţiei domnul Gheorghe Tătărescu, spri- 
jinitorul de ieri și de astăzi al sistemelor dictatoriale, care ia 
în deşert numele şi steagul Partidului Naţional Liberal, cu ale 
cărui idealuri şi metode politice nu are nimic în comun.” 

Pe parcursul luptei electorale, liberalii conduși de Dinu 
Brătianu au secondat gruparea lui Iuliu Maniu în lupta îm- 
potriva blocului guvernamental. Vechea rivalitate interbelică 
dintre cele două partide a dispărut în noile condiţii, fiind în- 
locuită de o solidaritate cimentată pe parcursul regimurilor 
dictatoriale ale regelui Carol al II-lea şi mareșalului Ion An- 
tonescu. Totuşi, nu s-a ajuns la încheierea unui cartel electo- 
ral între PNL şi PNȚ, astfel că s-a preferat formula participării 
celor două formaţiuni pe liste separate. 

După ce a părăsit PSD, Constantin Titel Petrescu a devenit 
a treia forţă a opoziţiei anticomuniste. A doua zi după congre- 
sul marcat de victoria taberei Rădăceanu - Voitec, la 11 mar- 
lie 1946, orele 10, la locuinţa liderului socialist a avut loc o 
şedinţă la care s-a decis convocarea unui congres pentru data 
de 9 mai, la Sala „Amiciţia”. Cu acest prilej urmau să fie puse 
bazele unui nou partid de stânga care să acționeze indepen- 
dent de comuniști. De asemenea, la aceeași întrunire, prin vot 
secret a fost ales un Comitet Central provizoriu în care ală- 
turi de Titel Petrescu intrau alți 19 membri, cu rolul de a face 
pregătirile necesare pentru ca preconizatul partid să-şi înceapă 
activitatea în cele mai bune condiţii. 

Comentând situaţia din tabăra social-democrată, Dreptatea 
anunţa că Titel Petrescu reușise să-şi asigure sprijinul a circa 
150 de lideri din teritoriu şi că rămânea în suspans problema 
unei fuziuni cu gruparea condusă de Ion Flueraș. De aseme- 
nea, se anunţa că noua formaţiune urma să aibă propriul organ 
de presă, Omul liber, condus de Adrian Dimitriu, care îşi pre- 
entase încă de la 11 martie demisia din funcţia de subsecretar 
de stat din guvernul Petru Groza.“ 

Desigur că, în condiţiile din primăvara lui 1946, organiza- 
rea unui partid cu ramificații la nivel naţional era o operaţiune 

extrem de dificilă, mai ales dacă inițiativa venea din opoziţ 
Fără a avea un organ de presă propriu, sedii în teritoriu şi ! 
port financiar, Titel Petrescu se afla în faţa unei misiuni apro: 
imposibile. Totuşi, faptul că el s-a hotărât să creeze o disidei 
socialistă constituia un avantaj pentru Iuliu Maniu și Di 
Brătianu. De altfel, la 22 martie, cu prilejul unei consfătuiri 
care au participat preşedintele PNȚ, Ion Mihalache, Nico 
Penescu și Ilie Lazăr, s-a decis ca Titel Petrescu să fie sprijiu 
în mod discret. În acest sens, au fost trimise instrucțiuni căl 
filialele județene maniste pentru ca ele să susțină efortul de o 
ganizare a organizaţiilor titeliste.*! 

În ciuda imenselor obstacole pe care le avea de înfrunta 
noul partid făcea pași importanţi pe cale organizatorică. O sin 
teză a SSI privind activitatea grupării Titel Petrescu în peri 
oada 1-20 aprilie 1946 consemnează că deja fusese înființat u 
Comitet Central, compus din şapte persoane (cu menţiune 
că losif Jumanca se răzgândise şi trecuse în echipa lui Lota 
Rădăceanu), precum şi trei comitete de sectoare în Bucureşti. 
Acestea erau conduse de Adrian Stambuleanu (I Galben), Vlad 
Dumitriu (II Negru) şi Ion Spârlea (III Albastru). De aseme- 
nea, îşi începuse activitatea şi comisia financiară, dirijată de 
Romulus Dan, Gheorghe Niculescu-Malu şi loan Mirescu. În 
schimb, din cauza lipsei mijloacelor de transport, nu au putut 
fi organizate deplasări în teritoriu, mai ales în mediul rural, de 
unde proveneau majoritatea electorilor.“ 

Sub aceste auspicii s-a desfăşurat Congresul de constituire a 
Partidului Social-Democrat Independent (PSDI) la 9 mai 1946, 
în Sala Amiciţia din Bucureşti.“ Lucrările au început conform 
planului la ora 9 dimineaţa, fiind conduse de un prezidiu for- 
mat din Constantin Titel Petrescu, Romulus Dan, Adrian Di- 
mitriu, Traian Novac şi Iordan Ionescu.“ Cuvântul de deschidere 

n aparținut preşedintelui Titel Petrescu, după care secretarul 
peneral Adrian Dimitriu a început prezentarea raportului Co- 
mitetului Central. Iată ce îşi aminteşte Adrian Dimitriu despre 
mel moment: 


În timp ce-mi prezentam raportul, nu trecuse nicio oră, 
a apărut în sală un maior de jandarmi, cu o grupă de soldați 
după el, care ne-a adus la cunoștință că Ministerul de Interne 
a dispus interzicerea ţinerii Congresului... 

În faţa acestei situaţii și pentru a preîntâmpina orice acte 
care ar fi putut da naştere la busculade, am cerut delegaților 
să părăsească în linişte sala, dând cuvânt de ordine tuturor ca, 
trecând prin Cişmigiu, să se readune la locuinţa președintelui 
din strada Brezoianu, Aleea Algiu, pentru a continua lucrările 
Congresului.“ 


După consumarea acestui episod tensionat, abia la locuinţa 
lui Titel Petrescu a fost luată decizia ca partidul să participe la 
alegeri pe liste proprii. De asemenea, s-a hotărât demararea 
acţiunilor necesare pentru obţinerea aprobării apariţiei unui 
organ de presă propriu, care ar fi urmat să se intituleze Lumea 
nouă. Fără a avea acces la radio și fără a obţine avizul de a edita 
un jurnal, la fel cum s-a întâmplat şi cu prima cerere privind 
Omul liber, cu posibilităţi reduse de a ține legătura cu provincia, 
PSDI avea șanse mici să obţină un scor bun la viitoarele alegeri. 
Rămâne notabil însă gestul extrem de curajos al lui Constantin 
Titel Petrescu de a risca totul pentru un crez, anume de a im- 
pune linia politică independentă față de PCR. A fost un gest 
pentru care va plăti mai târziu cu propria libertate. 

În ciuda tuturor obstacolelor, la 14 mai, era lansat Mani- 
festul către țară al PSDI, document cu caracter electoral 
semnat de preşedintele Constantin Titel Petrescu, secreta- 
rul general Adrian Dimitriu, secretarul general administrativ 

Romulus Dan, Constantin Motaș, Iordan Ionescu, Gheorghe 
Niculescu- Malu, Ion Spârlea, Ilie Predaru, Ioan Mirescu, Petre 
P. Mirescu, Radu Șelaru şi Ilie Dumitru.** Chemarea se consti- 
tuia într-un rechizitoriu la adresa metodelor comuniste de gu- 
vernare şi îndemna populaţia să voteze pentru o democraţie 
autentică. Cum era şi firesc, pe parcursul campaniei electo- 
rale, partidul s-a alăturat naţional-țărăniștilor şi liberalilor 
în lupta pentru răsturnarea coaliției de la putere. Este moti- 
vul pentru care a „beneficiat” de o atenţie deosebită din par- 
tea autorităților şi a organelor Ministerului Afacerilor Interne. 

Tot ca formaţiuni de opoziţie, dar fără a desfăşura o 
acţiune comparabilă cu cea a partidelor Naţional-Ţărănesc, 
Naţional Liberal sau Social-Democrat Independent, în cam- 
pania electorală din 1946 s-au înscris şi alte grupări poli- 
tice. Între acestea, cel mai important era nou-creatul Partid 
Țărănesc Democrat condus de dr. Nicolae Lupu. Părăsindu-l 
pe luliu Maniu, în ianuarie 1946, Lupu a fost urmat de o serie 
de cadre naţional-țărăniste. Dintre acestea îl amintim aici 
pe Achile Şaraga”, care a şi fost desemnat vicepreședinte al 
noii formaţiuni. Plecarea lui Lupu a provocat şi unele mici 
defecţiuni la nivelul unor organizaţii de bază maniste. 

Având credinţa că, în calitatea lui de om politic de stânga, 
este chemat să joace un rol în viața politică, Nicolae Lupu a 
solicitat o audienţă la suveran. Despre cele discutate cu acest 
prilej aflăm din nota nr. 138 din 26 ianuarie 1946 a SSI.* Timp 
de mai bine de o oră, dr. Lupu a făcut cunoscute motivele pen- 
tru care a demisionat din PNȚ, insistând asupra ideii că el a 
dorit ca maniștii și comuniştii să poată colabora, ajungându-se 
chiar la fuziune şi formarea unui „partid real democratic, care 
să concentreze adeziunea țărănimii şi să se bucure de încre- 
derea Rusiei Sovietice, fără a-i fi aservit”. În acest context, el 

l-a rugat pe regele Mihai să conteze pe noul Partid Ţărănesc 
Democrat „pentru opera de salvare a ţării din situaţiunea grea 
economică în care se găseşte”. 

La 2 februarie era lansat şi programul lupiştilor. Cu o pro- 
nunțată tentă de stânga, documentul programatic nu uita să 
sublinieze legătura dintre țărănime şi monarhie: 


Monarhici prin convingere, Partidul Țărănesc Democra- 
tic rămâne la datina voievodală. Ţărănimea stă neclintită în 
slujba Regelui. Coroana înseamnă în credințele noastre su- 
prema sinteză a destinului neamului românesc.“ 


Postulând că „Satul e Statul”, programul preciza că în vizi- 
unea Partidului Ţărănesc Democrat „fiinţa neamului” se ba- 
zează pe două valori fundamentale: familia şi lotul țărănesc. 
Cu prilejul unei întruniri care a avut loc la sala Roma din 
Capitală, la 7 aprilie, Nicolae Lupu a ţinut să precizeze în fața 
suporterilor săi că partidul pe care îl conducea rămânea unul 
de opoziţie, acesta fiind motivul pentru care a decis să meargă 
pe liste separate în alegeri. Totuşi, el adăuga: „Dar noi nu 
înţelegem să ducem o politică de opoziție numai şi numai pen- 
tru a face opoziţie””. 

Disidenţa lui Nicolae Lupu convenea de minune comuniş- 
tilor, în condiţiile în care gruparea lui Anton Alexandrescu se 
manifesta mai mult în teorie, decât în practica politică. Totuşi, 
din cauza polarizării extreme a electoratului la care ne-am mai 
referit, lupiştii nu aveau un culoar foarte favorabil în cursa pen- 
tru Parlament, deşi, spre deosebire de Titel Petrescu, Nicolae 
Lupu a avut posibilitatea să scoată Aurora, oficiosul Partidului 
Țărănesc Democrat în care îşi putea prezenta şi susține pro- 
gramul. Astfel, fără să știe că Stalin nu-l agrea deloc, venerabi- 
lul om politic făcea - mai mult sau mai puţin conştient - jocul 
comuniştilor. 

Din rândul micilor formaţiuni, Partidul Popular Românesc 
beneficia în mediile politice de o oarecare notorietate datorată 
preşedintelui Petre Gheaţă, care făcuse politică în perioada in- 
terbelică, apoi fusese liderul disidenţei liberale H. La 14 de- 
cembrie 1945, SSI semnala că, beneficiind de sprijinul unor 
prieteni, Ghiaţă ar fi organizat un partid „democrat de centru”, 
reuşind să închege chiar și un program. Sursa citată menţiona 
că grupul în discuţie păstra raporturi cordiale cu unii membri 
ai guvernului, inclusiv Petru Groza.”! 

La 24 februarie 1946 avea loc, la București, Adunarea gene- 
rală la care a fost votat Statutul Partidului Popular Românesc, 
prilej cu care a fost completat şi Comitetul Central. Alături 
de preşedintele Petre Ghiaţă figurau 19 membri, în frunte cu 
secretarul general Ion Rotaru, fost membru al grupării H.” În 
aprilie va fi publicat şi programul partidului. Sigur că această 
reactivare a adepților lui Ghiaţă trebuie pusă în legătură cu 
aproprierea mult așteptatelor alegeri parlamentare. 

În primul rând, popularii se pronunțau pentru menţinerea 
regimului parlamentar bicameral, având o Cameră mai mare 
ca număr de deputaţi, cu desfiinţarea principiului primei elec- 
torale şi a pragului minim de 2%, şi un Senat cu atribuţii le- 
gislative limitate, care să cuprindă reprezentanţi ai corpurilor 
profesionale. O altă revendicare importantă prevedea acorda- 
rea dreptului de vot femeilor şi reducerea vârstei de la care se 
putea participa la alegeri.” 

La 7 octombrie 1945, din iniţiativa lui N.N. Matheescu a 
luat ființă Partidul Radical al Micii Burghezii. Acesta va reuși 
să obțină autorizarea de funcţionare la 9 ianuarie 1946, având 
deci posibilitatea să se prezinte la alegeri. Siguranța avea 
informaţii că liderul formaţiunii era cunoscut pentru vederile 
sale de stânga întrucât activase în perioada interbelică în cadrul 

mișcării muncitoreşti, păstrând legături cu social-democraţii, 
precum și cu naţional-țţărăniştii.5* 

Programul noului partid, care se autocaracteriza de 
„opoziţie onestă şi de control cetățenesc”, a fost lansat tot în 
octombrie 1945. Din cuprinsul celor 15 puncte reținem că 
formațiunea se declara „partidul de clasă al micii burghezii, pe 
care vrea s-o protejeze de pauperizare în cadrul evoluţiei nor- 
male spre socialism”. De asemenea, gruparea se pronunţa pen- 
tru adoptarea unei noi Constituţii şi a unei legi electorale care 
să acorde drept de vot tuturor cetăţenilor, inclusiv femeilor, cu 
începere de la vârsta de 20 de ani.” 

Deşi activa legal, Partidul Radical al Micii Burghezii nu a 
primit dreptul de a beneficia de un organ propriu de presă. 
Este motivul pentru care, la 11 februarie 1946, N.N. Mathe- 
escu se adresa telegrafic regelui Mihai pentru a se plânge că 
ministrul propagandei, Petre Constantinescu-laşi, nu a apro- 
bat solicitarea privind apariţia oficiosului Mica burghezie." 

În preajma declanşării campaniei electorale, la 10 iunie, 
Partidul Radical al Micii Burghezii lansa manifestul intitulat 
„Chemare la organizare politică”, care se adresa micilor pa- 
troni, meseriași, industriași, dar şi ţăranilor, intelectualilor şi 
funcţionarilor. Cu acest prilej, membrii Comitetului Executiv 
Central făceau apel la apărarea proprietăţii de muncă, elogi- 
indu-l în același timp pe regele Mihai, pe care îl considerau 
drept autorul actului de la 23 august 1944.” 

Pe aceste baze, la 26 iulie, Conferinţa pe țară a partidu- 
lui a decis participarea la alegeri, păstrând deschisă inclu- 
siv opţiunea încheierii unor eventuale carteluri electorale.* 
În cele din urmă, o astfel de posibilitate a apărut, așa că la 
începutul lunii septembrie 1946 s-a format Grupul Partidelor 
Independente. 

Cu speranţa că unindu-şi forțele vor putea accede în Adu- 
narea Deputaţilor, N.N. Matheescu a propus lui Petre Ghiaţă 
cartelarea Partidului Popular Românesc şi a Partidului Radical 
al Micii Burghezii. La această inițiativă a aderat şi Nicolae lunian 
împreună cu Partidul Radical Ţărănesc, în timp ce gruparea 
iorghistă a anunţat că va discuta problema în cadrul forului lor 
de conducere.” La 24 septembrie, avea loc o şedinţă a alianţei, 
prilej pentru Petre Ghiaţă și N.N. Matheescu de a căuta şi alte 
partide dispuse să li se alăture. Deşi cartelate, formațiunile con- 
duse de Petre Ghiaţă şi N.N. Matheescu au participat în cele din 
urmă pe liste separate la alegerile din noiembrie.“ 

Semne de reluare a activităţii au dat şi membrii Partidului 
Radical Ţărănesc - lunian: la 5 martie 1946 avea loc o şedinţă 
(în sediul din strada Franklin nr. 7) la care a fost ales un birou 
provizoriu de conducere, alcătuit din Eduart Mirto, Grigore 
lunian jr., Leon Rădulescu, inginerii Popovici şi Ştefulescu, ur- 
månd a fi completat ulterior cu alți doi membri. Extrem de in- 
teresantă este poziționarea formaţiunii în raport cu Uniunea 
Sovietică și mișcarea comunistă: 


Prietenia cu Uniunea Sovietică trebuie să fie baza politicii 
externe românești; dar această prietenie trebuie să fie bazată 
pe principiul fundamental al independenței şi suveranității 
României, precum şi pe reciprocitate. URSS să fie prietenă, 
nu stăpână. 

În ceea ce priveşte comunismul, partidul țărănesc-radical, 
ca partid de clasă bazat pe programul său iniţial de la 1921, acel 
al ţărănismului pur, înțelege să apere pe ţărani de comunizare, 
apărându-i interesele de proprietate individuală, întărindu-i 
această proprietate şi asigurându-i posibilitatea unei propăşiri 
personale.“ 


La 7 aprilie, la Bucureşti avea loc adunarea generală la care 
au participat 22 de şefi de organizaţii județene şi din Bucureşti 

ai Partidului Țărănesc Radical. În cadrul ședinței prezidate 
de Nicolae Grigore lunian au fost dezmințite zvonurile pri- 
vind desființarea sau fuzionarea formațiunii cu alte grupări“, 
anunțându-se că va fi păstrată linia independentă. 

Vechea discordie care a caracterizat mișcarea socialistă în pe- 
rioada interbelică s-a manifestat şi cu prilejul alegerilor din 1946, 
când o serie de lideri de stânga au încercat să pună bazele unor 
partide cu care să participe la alegeri. Este cazul lui Ion Flueraș, 
ales preşedinte al Partidului Socialist Român, la care aderaseră 
membri ai fracțiunii Grigorovici.* Era doar o situaţie provizo- 
rie, întrucât, la 19 mai 1946, a avut loc o şedinţă a consiliului de 
conducere al partidului în urma căreia Flueraș a fost îndepăr- 
tat din funcţie. Potrivit presei, noul preşedinte al socialiştilor, 
Vladimir Corbasca, a condus întrunirea alături de un grup din 
care făceau parte Simion Mihail, V. Goga, Mircea Ionescu, Gri- 
gore Crihană, P. Popescu, dr. Petre Vancea, Nădejde Beldiceanu, 
Marin Nedelea şi A. Şomănescu.“ Revenit la scurt timp în frun- 
tea socialiştilor, Ion Flueraş a încheiat un acord electoral cu Iuliu 
Maniu la 16 august, prin care era constituit Grupul Partidelor 
Unite. Acest pas i-a costat scump pe adepții lui Flueraș, întrucât, 
la 20 septembrie, prin Jurnal al Consiliului de Miniştri adop- 
tat pe baza referatului întocmit de ministrul de interne, Teohari 
Georgescu, Partidul Socialist Român era desființat.“ 

Alte grupări care aspirau la titlul de partid fie nu au pri- 
mit avizul de funcţionare, fie au fost dizolvate. Menţionăm 
aici Partidul Naţional Democrat al Luptătorilor din Răz- 
boaie. Acesta obținuse avizul de funcționare al Ministeru- 
lui Justiţiei la 9 ianuarie 1938, reînnoit la 18 mai 1945, având 
drept obiect de activitate apărarea drepturilor celor care lupta- 
seră în cele două războaie mondiale. Însă, în ianuarie 1946, 
partidul a fost dizolvat din ordinul ministrului de interne, 
pe temeiul că preşedintele formaţiunii, generalul Constantin 

Popescu-Corbu, deşi deținea Ordinul „Mihai Viteazul”, era 
acuzat că luptase în Transnistria.“ 

Aceeaşi soartă a avut-o și Partidul Social Ţărănesc, desfii 
ţat prin Jurnalul Consiliului de Miniştri publicat în Monit 
rul Oficial nr. 52 din 2 februarie 1946. Motivul invocat era că 
preşedintele Gheorghe Viţelaru fusese şef de cuib legionar în 
comuna Băileşti, județul Dolj.% 

Tot printr-un Jurnal al Consiliului de Miniștri, din 27 mai 
1946, era dizolvat Partidul Renaşterii Române. Acesta fusese 
înființat și înscris la Tribunalul Ilfov la 27 august 1945 de Mihai 
Bădescu, președinte, şi de generalul Tomaide, secretar gene- 
ral.” O situație şi mai ciudată se regăseşte în cazul Partidu- 
lui Naţional Idealist. Înființat la 14 iulie 1946 sub conducerea 
profesorului Nicolae Dinculescu, acesta a primit chiar semnul 
electoral „Scaunul, dar nu a fost acceptat pe listele pentru ale- 
gerile din toamnă, fapt repetat în martie 1948.” 

Şi o parte a foştilor iorghişti şi-au reluat activitatea, ast- 
fel că, la 12 februarie 1946, avea loc şedinţa Biroului Politic 
al Partidului Naționalist Democrat. Printre participanţi s-au 
remarcat profesorul Dimitrie Pompei, D. Munteanu-Râm- 
nic, Petre Sergescu, Mircea N. Iorga şi Ilie Rădulescu.” Însă, la 
23 februarie, o altă ramură condusă de dr. Petre Topa avea să 
anunţe fuziunea cu PNL-Tătărescu.”? 

La alegerile din noiembrie 1946 au participat și partide re- 
prezentând minoritățile, dintre acestea detaşându-se Uniunea 
Populară Maghiară. Controlând practic voturile etnicilor 
unguri din Transilvania, formațiunea era foarte importantă 
pentru comuniști, fiind dirijată prin intermediul lui Vasile 
Luca. Problemele erau însă numeroase şi complicate, maghiarii 
fiind nemulțumiți de situaţia creată în Ardeal după 23 august 
1944, motiv pentru care s-au înregistrat numeroase conflicte 

„u autorităţile. Un exemplu în acest sens este rebeliunea din 
H lebruarie 1946 de la Gheorghieni, când o parte a populaţiei 
u incercat să atace arestul poliţiei în tentativa de a elibera mai 
multe persoane declarate criminali de război şi reținute din or- 
dinul Tribunalului Poporului din Cluj.” 

Deşi formațiunea era controlată de PCR, totuși, din motive 
de ordin tactic, conducerea Uniunii Populare Maghiare a decis 
„a participe la alegeri pe liste proprii“, sperând că vor fi strânse 
voturile tuturor maghiarilor, urmând ca în noul Parlament aceştia 
sa sprijine forţele de stânga. Această poziţie a fost adoptată cu 
prilejul ședinței Comitetului Consultativ Central „de o sută” 
desfăşurate la Braşov între 18 și 23 martie 1946. În discursul 
principal rostit de preşedintele Kurk6 Gyárfás s-a subliniat 
cu claritate că singura alianță posibilă pentru Uniune este cea 
cu partidele care susțineau guvernul instaurat la 6 martie 1945, 
motiv pentru care liderii opoziţiei Iuliu Maniu şi Dinu Brătianu 
au fost vehement atacați. Rezoluţia adoptată de comitet înlătura 
orice suspiciuni în privinţa tacticii pentru votul din toamnă: 
„Uniunea Populară Maghiară se va prezenta în alegeri, spriji- 
nind Frontul Naţional Democrat, strâns unit cu organizaţiile 
adevărat democratice, dar pe liste şi cu candidaţi proprii”. 

Despre importanţa acordată rolului pe care urma să-l joace 
Uniunea Populară Maghiară vorbeşte şi participarea lui Gheor- 
ghe Gheorghiu-Dej la şedinţa cu liderii formaţiunii, desfăşurată 
la 17 mai. Acesta a cerut detalii privind structura organiza- 
torică, numărul membrilor, maniera și metodele de lucru, 
influenţa în rândul maghiarilor şi dorințele acestora. Răspun- 
zând, Bela Csákány a precizat că la Congresul din 1945 Uniu- 
nea avea 387 000 de membri, estimare care între timp a crescut 
la 417 000 de membri, grupaţi în 24 de organizaţii judeţene, in- 
cluzând aici şi Capitala. 

Din punct de vedere organizatoric, conducerea era asi 
gurată de un Comitet Central Executiv format din 17 mem 
bri. Problema majoră era constituită, la fel ca în cazul 
comuniștilor, de lipsa cadrelor calificate. Făcând o scurtă in- 
cursiune în istoria recentă, Kurk6 Gyárfás a arătat că uniu- 
nea şi-a început activitatea după 23 august 1944, pornind cu 
organizația din Braşov și beneficiind de sprijinul lui Vasile 
Luca şi Ion Vinţe.”* 

În zilele de 28 şi 29 iunie 1946, la Odorheiul Secuiesc s-a 
desfăşurat Congresul Uniunii Populare Maghiare. Cu acest pri- 
lej a fost adoptată o rezoluţie care trebuie privită ca un pro- 
gram de luptă, întrucât cuprinde principalele revendicări ale 
minorității maghiare. Apreciind eforturile guvernului con- 
dus de Petru Groza pe calea respectării drepturilor naţionale 
ale minorităţilor conlocuitoare, uniunea anunţa că a pregătit 
un anteproiect de statut al acestora. În plus, documentul final 
cuprinde cerințe precum recunoaşterea cetăţeniei pentru ma- 
ghiarii care obținuseră acest drept prin Tratatul de pace de la 
Trianon, dar şi pentru cei stabiliți în Transilvania după Dictatul 
de la Viena și care nu au mai părăsit provincia. 

De asemenea, la acelaşi capitol, uniunea cerea ca organele 
Ministerului de Externe să faciliteze revenirea în țară a celor 
cu cetăţenie română. Sub aspect legislativ, se solicita ca regu- 
lamentul din 13 august 1945 referitor la cetățenia locuitorilor 
din Ardealul de Nord să devină lege, iar decretul de amnis- 
tie din 24 august 1944 să fie extins şi asupra celor condamnaţi 
pentru spionaj în favoarea Ungariei până la 23 august. 

În privinţa funcţionarilor publici, rezoluția solicita păs- 
trarea în serviciu a persoanelor transferate în Transilvania 
după 30 august 1940, precum şi revenirea celor licenţiați din 
cauza examenului de limbă. La acest capitol putem include şi 

revendicarea privind recunoașterea tuturor diplomelor și cer- 
ulicatelor eliberate de Ungaria. 

Aplicarea reformei agrare ridicase, la rândul ei, o serie de 
probleme în rândul maghiarilor. Din această cauză uniunea 
solicita să nu fie expropriaţi proprietarii de terenuri din Ar- 
dealul de Nord care se refugiaseră din motive politice în tim- 
pul războiului şi, în plus, se cerea ca şi agricultorii unguri să fie 
improprietăriţi. 

În domeniul culturii şi educaţiei, Rezoluţia de la Odorheiu 
Secuiesc cerea guvernului legalizarea și acordarea de buget 
Inspectoratului General al Artelor Maghiare, înfiinţarea de 
lacultăţi şi a unei politehnici cu predare în limba maghiară, 
la Cluj sau la Târgu Mureş. O solicitare aparte se referea la li- 
cenţierea din serviciile publice și deferirea către justiţie a celor 
care au făcut parte din Gărzile Iuliu Maniu.” Așadar, după 
cum se poate observa, Uniunea Populară Maghiară încerca, 
sub masca democraţiei populare, să se erijeze într-un apără- 
lor al drepturilor tuturor ungurilor din România, fapt nor- 
mal în condiţiile în care şi pe parcursul perioadei interbelice 
reprezentanţii maghiarilor din Parlament au conlucrat, de 
regulă, cu guvernul aflat la putere. 

Evreii se prezentau, la rândul lor, cu sentimente diverse la 
lupta electorală. Pe de o parte, se situau liderii politici apropiaţi 
de mişcarea comunistă, iar pe de alta, marea majoritate a etniei, 
care se declara contrară regimului de tip totalitar ce se contura.” 
Pentru moment însă cei mai vocali făceau parte din prima cate- 
gorie, iar ei vor înregistra un succes notabil cu prilejul Congre- 
sului general al Uniunii Evreilor Pământeni, desfăşurat în zilele 
de 27 şi 28 ianuarie 1946, la care dr. Wilhelm Filderman - cu- 
noscut pentru vederile sale autentic democratice — a fost schim- 
bat de la conducere, fiind acuzat de presa guvernamentală că a 

dus o politică de „izolare a evreilor români””. Eliminându-l 
pe incomodul Filderman, noua conducere a uniunii, for- 
mată din M.Z. Sărăţeanu (ales președinte), D. Rosenkrantz, 
H. Iweiner, M.A. Halevy, lonaş-Bacău și Arthur Meyersohn 
(vicepreşedinţi), a adoptat o rezoluţie prin care era afirmat 
sprijinul pentru guvernul condus de Petru Groza.“ 

Cea mai puternică organizaţie politică a acestei minorităţi era 
Comitetul Democratic Evreiesc, controlat la rândul lui de PCR. 
Prezidiul asociaţiei a decis la ședința din 26 iunie, cu unanimitate 
de voturi, aderarea la Platforma Blocului Partidelor Democrate. 
Totuși, hotărârea a generat protestele delegaților Blocului Pa- 
lestina Muncitoare, care reprezentau mişcarea sionistă. Aceştia 
au obiectat la ideea aderării la bloc, întrucât „revendicările 
populaţiei evreiești nu au fost încă soluționate şi că ei nu înțeleg 
să adere necondiționat, legând aderarea şi de garantarea unei 
reprezentanţe speciale populaţiei evreieşti în Parlamentul țării”*!. 

Pe baza deciziei prezidiului Comitetului Democratic Evre- 
iesc, duminică, 30 iunie, s-a desfășurat la Bucureşti prima 
conferinţă pe țară a organizaţiei. Pentru a fi evitate proble- 
mele ridicate de cei care erau împotriva politicii de alianțe 
cu Blocul Partidelor Democrate, delegaţii care erau şi mem- 
bri ai PCR au fost convocați cu o zi înainte pentru a primi 
instrucţiunile necesare. La ședința care a avut un caracter se- 
cret au participat circa 40 de persoane. Desigur că votul evrei- 
lor nu putea influența rezultatul final al alegerilor, iar acțiunea 
comitetului trebuie înţeleasă în spiritul epocii, dar și al dramei 
suferite de această minoritate în timpul holocaustului, când 
sute de mii de evrei au fost exterminați în lagăre sau din cauza 
condiţiilor inumane din Transnistria. 

Dintre formațiunile altor minorități amintim aici doar 
exemplul oferit de Uniunea Democratică a Musulmanilor din 

Dobrogea. Înființată la 14 ianuarie 1946, aceasta avea să-și 
afirme imediat sprijinul pentru guvernul condus de Petru 
Groza. În principiu, toate grupările care reprezentau minori- 
tăţile au aderat la ideea susţinerii Blocului Partidelor Demo- 
crate, dar ele nu aveau posibilitatea de a intra în Parlament. 

Prin urmare, când vorbim despre opoziţie, avem în ve- 
dere trei partide: Naţional-Ţărănesc, Naţional Liberal şi So- 
cial-Democrat Independent. Alte formaţiuni, precum Partidul 
Țărănesc Democrat, cel Popular Românesc sau Radical al 
Micii Burghezii, făceau o opoziție mai degrabă declarată, decât 
aplicată. Spre deosebire de Blocul Partidelor Democrate, care 
avea la dispoziţie întregul suport oferit de instituţiile statului, 
inclusiv accesul la propaganda prin radio și presă**, opoziția 
era nevoită să se acomodeze cu realitatea epocii, apelând - așa 
cum vom vedea în continuare — la celebra tactică a colportă- 
rii temelor electorale „de la om la om”, tehnică despre care se 
poate afirma cu certitudine că a dat rezultatele aşteptate. 

Cât despre minoritari - şi aici avem în vedere în primul 
rând Uniunea Populară Maghiară, dar şi Comitetul Demo- 
cratic Evreiesc —, aceştia susțineau în fapt Blocul Partidelor 
Democrate. Dacă Uniunea era sigură că va avea un număr im- 
portant de parlamentari, Comitetul avea să primească în cele 
din urmă trei locuri pe lista Blocului. 

De aici a decurs şi poziţia guvernului faţă de partidele de 
opoziţie, măsurile represive îndreptându-se împotriva națio- 
nal-țărăniştilor, liberalilor şi titeliştilor. Protestând în faţa abu- 
zurilor încă înainte de debutul campaniei electorale, la 3 iunie, 
Iuliu Maniu și Dinu Brătianu au adresat un memoriu comun 
premierului Petru Groza. Cei doi preşedinţi atrăgeau atenţia că, 
începând din 27 mai, s-a declanşat la nivel naţional o campa- 
nie de arestări şi percheziţii ce îi viza pe membrii PNȚ și PNL. 

În urma acţiunilor de forță erau semnalate - în cazul li- 
beralilor - percheziționarea locuinţelor secretarului general 
Bebe Brătianu și a preşedintelui organizaţiei judeţene Olt, Ale- 
xandru Alimănișteanu, precum şi arestarea secretarului perso- 
nal al lui Dinu Brătianu, avocatul Radu Vâlsănescu, a liderilor 
filialei Braşov, Valer Roman şi dr. Prişcu, a avocatului Octa- 
vian Raica (şeful organizaţiei de tineret Alba) și a clujeanului 
Radu Ivan. 

La național-țărănişti erau raportate percheziţii la locuinţele 
lui Ion Mihalache, Nicolae Penescu, Nestor Badea şi Ion 
Popescu-Mehedinţi, dar şi reținerea lui Ilie Lazăr, a profeso- 
rului D.D. Gerota, a avocatului Alexandru Negrea, a lui I.G. 
Domocoş, Cornel Pop-Bistriţa, Teofil Șandru şi Teodorciuc 
din Câmpulung, precum şi a doamnei Eugenia Boşca-Mălini.* 
Pe aceleaşi coordonate poate fi plasată şi situaţia PSDI, care nu 
mai putea, în lipsa unui organ de presă propriu, nici măcar să 
tipărească manifeste electorale.’ 

Acesta este contextul politic intern în care a fost adoptată 
legea electorală și a început campania pentru alegerile din 
toamnă. Guvernul nu ezita să folosească toate mijloacele de forță 
pe care le avea la dispoziţie, recurgând la arestări, percheziţii şi 
intimidări ale membrilor şi simpatizanţilor opoziţiei.” 


VI.2. Campania electorală 


După ce guvernul Groza şi-a asumat faptul că va orga- 
niza alegeri libere şi corecte, un prim semnal pozitiv părea a 
veni chiar la 15 ianuarie 1946, când, în condiţiile încetării răz- 
boiului, Comisia Aliată (Sovietică) de Control a luat decizia 
desființării cenzurii militare sovietice asupra corespondenţei 
prin Poştă şi Telegraf. Din păcate, aceasta nu însemna că s-a 

renunțat la controlul strict asupra scrisorilor şi comunicării 
prin telefon sau telegraf, întrucât imediat în subordinea Con- 
siliului de Miniştri a fost înfiinţat un serviciu de control, cu 
ramificații în toate centrele urbane importante.” 

Era una din primele dovezi că Puterea nu avea de gând să-şi 
respecte promisiunile asumate. Până și noii miniștri fără por- 
tofoliu care reprezentau opoziţia aveau motive de nemulțumire 
legate de maniera în care erau puși în faţa faptului împlinit. 
Din această cauză, la 24 ianuarie, Mihail Romniceanu avea 
să-i solicite preşedintelui Consiliului de Miniştri să dispună ca 
toate proiectele de lege pe care diversele departamente le pre- 
păteau să-i fie aduse la cunoştinţă cu cel puţin 48 de ore îna- 
intea şedinţei în care urmau să fie supuse discuţiei şi aprobării 
Executivului.” 

Comuniştii nu s-au abținut de la niciun mijloc sau metodă 
prin care să câștige alegerile. În acest context se cuvine sublini- 
ată folosirea legionarilor, acțiune posibilă după ce se ajunsese 
în decembrie 1945 la celebrul pact Teohari Georgescu - Nico- 
lae Pătraşcu. Acesta din urmă, respectându-şi cuvântul dat, a 
revenit la 12 ianuarie 1946 în București şi a luat contactul cu 
şefii de sectoare și de secţii ale mişcării, prilej cu care le-a pre- 
zentat camarazilor săi noile raporturi stabilite cu Puterea, in- 
sistând pe necesitatea colaborării cu guvernul Groza.” 

Acţiunea lui Pătraşcu a continuat și în zilele următoare. Ser- 
viciile secrete au obținut informaţii potrivit cărora acesta se în- 
tâlnise cu Petre P. Panaitescu, Alexandru Vergatti şi Nelu Rusu, 
fruntași ai mişcării, cu care a discutat problema înființării 
unui comitet legionar care să-i convingă pe gardiști să înceteze 
acțiunile împotriva regimului. De asemenea, Nicolae Pătraşcu 
a transmis că legionarii se pot înscrie individual în orice partid, 
dar că ei trebuie să se considere „simpli supuși ai guvernului”. 

Potrivit aceluiași document”, urma ca Pătraşcu, însoțit d 
Vică Negulescu, să plece în Transilvania cu misiunea de a face 
legătura cu grupul înarmat condus de Ovidiu Găină, care re- 
fuza să se predea autorităţilor. 

Hotărârea clară a lui Nicolae Pătrașcu de a-și demonstra 
bunele intenţii este surprinsă și într-o notă informativă prove 
nită de la sursa „Marcu”, din 5 februarie 1946. Relatând întâlni» 
rea pe care a avut-o cu liderul legionar la 16 ianuarie, „Marcu” 
subliniază că acesta din urmă i-a spus că este determinat să se 
implice în campania electorală alături de partidele din arcul 
guvernamental prin constituirea de echipe de propagandiști, 
formate din oameni care să folosească identități false şi care să 
acţioneze în regiuni unde nu erau cunoscuți. 

Pătraşcu dorea să plece la Bucureşti să prezinte personal 
acest plan lui Teohari Georgescu pentru ca astfel să-şi poată 
arăta „recunoştinţa şi ataşamentul faţă de guvernul care i-a 
tratat mai bine decât ar fi putut să-şi închipuie şi de convinge- 
rea că el şi cei din categoria lui trebuie să-şi folosească liberta- 
tea în favorul celor care le-au dat-o”*?. Sursa citată sublinia că 
l-a îndemnat pe Pătraşcu să acţioneze în această manieră și să 
prezinte propunerea premierului Groza. 

Aceasta poate fi o explicaţie a faptului că organele de poliţie şi 
jandarmerie au început să semnaleze o intensificare a activităţii 
foştilor legionari. De exemplu, o notă informativă din 13 februa- 
rie prezintă starea de lucruri din zona Craiova-Calafat, unde au 
fost descoperite manifeste ale mișcării.” Situaţia era mult mai 
complexă în Transilvania, fapt constatat la faţa locului de însuşi 
Nicolae Pătraşcu. 

Revenit la 13 februarie la Făgăraș, după un turneu prin 
Ardeal, Pătraşcu avea să-i declare lui Vică Negulescu că va fi 
foarte greu să controleze activitatea cuiburilor care se opuneau 

deja pe cale armată regimului, mai ales în regiunile muntoase 
greu accesibile. Legionarii ardeleni erau mai ataşați de PNȚ şi 
refuzau să pactizeze cu guvernul. Mai mult, unii lideri nu au 
ezitat să-l acuze pe secretarul general de trădare, ceea ce a con- 
tribuit la descurajarea sa.” După cum am arătat deja, situația 
era mult mai complicată în zona muntoasă a Bucovinei. Deşi 
grupul condus de Ovidiu Găină și-a pierdut șeful, care a prefe- 
rat să se prezinte în faţa autorităţilor la 10 decembrie 1945 şi să 
intre în legalitate, majoritatea celorlalți acționau în continuare 
in primăvara lui 1946.” 

Decisivă pentru stabilirea tacticii listei guvernamentale în 
alegeri s-a dovedit vizita pe care o delegație condusă de Gheor- 
ghe Gheorghiu-Dej, din care a făcut parte între alții și Teohari 
Georgescu, a efectuat-o la Moscova în zilele de 2 și 3 aprilie 
1946. Ajunsă la Kremlin, partea română a fost primită la cel 
mai înalt nivel, purtând discuţii cu Stalin, Viaceslav Molotov 
şi Gheorghi Malenkov, care şi-au manifestat interesul pentru 
situaţia de la București. 

În prima zi a convorbirilor în centrul atenţiei s-au aflat 
apropiatele alegeri. Întrebat de Molotov care e stadiul pregă- 
Lirii acestora, Gheorghe Gheorghiu-Dej a răspuns că speră ca 
alegerile să se desfășoare în august, fapt motivat de necesitatea 
unei bune pregătiri și de noua recoltă. În privinţa tacticii, lide- 
rul român arăta că se va merge pe liste comune, dar că există şi 
varianta ca Gheorghe Tătărescu să candideze separat, însă pe 
baza unui acord de colaborare. 

În privinţa programului Blocului care urma să reprezinte 
guvernul în alegeri, Gheorghiu-Dej a arătat că acesta este ela- 
borat de comuniști, însă cuprinde şi puncte sugerate de gru- 
parea Tătărescu. Între acestea au fost amintite naţionalizarea 
Băncii Naţionale, a societăţilor de asigurări, controlul asupra 

cartelurilor şi asociaţiilor de tip monopol. Pe aceste baze par: 
tea română estima că urma să obțină 70-75% din voturile 
electoratului. 

A doua zi la discuţii a participat şi Stalin, care s-a arătat 
interesat de maniera în care vor fi repartizate locurile în ca- 
drul Blocului electoral, Gheorghiu-Dej răspunzând că Frontul 
Plugarilor va avea 24%, PSD, 23%, PCR, 21%, PNL- Tătărescu, 
20%, Partidul Naţional Popular, 7%, iar PNȚ condus de Anton 
Alexandrescu, 5%. Părerea liderului sovietic a fost că indicat 
ar fi fost ca primele patru partide să aibă o cotă egală, de 22%, 
întrucât nu era bine ca populaţia să perceapă că PCR ar fi mai 
slab decât ceilalți parteneri. De asemenea, el a atras atenţia 
asupra importanţei care trebuia arătată pentru captarea votu- 
rilor femeilor şi a militarilor. În plus, la cererea expresă a lui 
Gheorghiu-Dej, Stalin a promis şi un ajutor bănesc de un mi- 
lion de dolari, sumă ce urma a fi folosită în scopuri electorale.” 

Până la declanşarea oficială a campaniei electorale, forțele 
aflate în competiţie încercau prin toate mijloacele să câştige 
simpatia alegătorilor. În acest context nu au lipsit nici eveni- 
mentele marcate de violenţă, atât în Capitală, cât şi în terito- 
riu. Un exemplu elocvent îl constituie incidentele de la Ateneul 
Român, petrecute în seara de 15 mai. De la orele 19, aici înce- 
puse o manifestaţie dedicată revoluționarului paşoptist Simion 
Bărnuţiu, la care au participat fruntașii PNȚ în frunte cu Iuliu 
Maniu, Ion Mihalache, Nicolae Penescu, fostul premier, gene- 
ralul Nicolae Rădescu, secretarul general al PNL, Bebe Brăti- 
anu, liderul unionist basarabean Pantelimon Halippa și alte 
personalități. 

După încheierea programului din sală, la ieşire un grup „de 
şoc” comunist a încercat să forțeze intrarea în Ateneu. S-au în- 
registrat incidente, întrucât și manișştii au ripostat pentru a se 

apăra, iar printre cei loviți s-au numărat generalul Rădescu și 
Pantelimon Halippa.* În cele din urmă, doar intervenţia tru- 
pelor de soldaţi a calmat spiritele şi clădirea a putut fi evacuată. 

Climatul de violenţă din ţară şi întârzierea adoptării legii 
electorale și a datei alegerilor erau de natură să nemulțumească 
Statele Unite şi Marea Britanie, state care tocmai recunoscu- 
seră guvernul Groza. Este motivul pentru care, la 21 mai, se- 
cretarul de stat James Byrnes îi telegrafia lui Burton Berry 
pentru a-l informa că, împreună cu aliaţii britanici, crede că 
este un moment oportun pentru un protest comun, deoarece 
măsurile luate împotriva celor trei partide de opoziţie, precum 
şi celelalte aspecte constituiau o „violare a garanţiilor date co- 
misiei tripartite din ianuarie”. 

Urmare a instrucțiunilor primite de la Washington şi Lon- 
dra, la 27 mai, Burton Berry şi Adrian Holman au prezentat 
o notă comună de protest premierului Petru Groza. Princi- 
palele acuzaţii aveau în vedere amânarea fixării datei alegeri- 
lor şi încălcarea regulilor și drepturilor democratice de către 
autorități. Demersul diplomatic anglo-american era justifi- 
cat nu numai de situaţia din România, dar şi de faptul că în 
alte state fuseseră deja organizate consultări electorale, cu res- 
pectarea - în linii generale, desigur - unor minime standarde 
impuse de democraţie. 

În mod concret, este vorba despre alegerile din Cehoslovacia, 
desfăşurate la 26 mai 1946. Aici, în mod surprinzător pentru 
mulți, Partidul Comunist nu a reuşit să obțină majoritatea ab- 
solută, fiind obligat să accepte soluția unui guvern de coaliţie 
autentică. 

La Bucureşti situaţia era diferită, iar autoritățile aveau să 
prefaţeze campania electorală cu o puternică lovitură dată 
opozanților la 27 mai, prin arestarea fostului ministru din 

primul guvern Sănătescu, generalul Aurel Aldea.!® Ancheta 
inițiată imediat la Ministerul de Interne a condus destul de re- 
pede la dezvăluiri ce ofereau presei comuniste posibilitatea să 
vorbească despre o vastă acţiune subversivă, Aldea fiind con- 
siderat liderul unei organizaţii intitulate Mișcarea Naţională 
de Rezistență, care ar fi avut scopul de a răsturna puterea 
comunistă. 

Obiectivul principal al anchetatorilor era de a găsi cât mai 
multe probe ale legăturilor organizaţiei lui Aldea cu partidele „is- 
torice”, astfel încât acestea să poată fi folosite pe parcursul cam- 
paniei electorale. Interesant este că declaraţiile fostului ministru 
de interne au dus şi spre Palatul Regal, generând o situație deli- 
cată pentru cei care conduceau investigația, întrucât momentul 
politic nu justifica în niciun caz o implicare a regelui Mihai în 
acțiunile Mişcării Naţionale de Rezistentă.!* Popularitatea mare 
pe care Suveranul încă o avea se putea redirecţiona către PNȚ şi 
materializa în voturi pentru opoziţie, creând dificultăți majore 
Blocului Partidelor Democrate. 

Un raport nedatat, cel mai probabil redactat în iunie 1946, 
arată stadiul la care se ajunsese în timpul anchetării lotului 
Aldea în privinţa activităţii Mişcării Naţionale de Rezistență. 
Astfel, încă din iunie 1945 apăruseră semnele privind activitatea 
unui grup intitulat Haiducii lui Avram Iancu, condus de Gavrilă 
Olteanu şi compus din elemente eterogene, inclusiv legionari. 
Un alt nume important vehiculat pe parcursul anchetei era cel 
al amiralului Horia Macellariu.!%4 

Arestările din 27 mai au fost posibile în urma intercep- 
tării unui document din surse americane privind Mişcarea 
Naţională de Rezistență care includea și numele membrilor 
organizaţiei. Astfel, în Bucureşti și provincie au fost reţinute în 
dimineaţa acelei zile 68 de persoane din totalul celor 98 care 

lipurau pe lista descoperită de serviciile secrete. Concluziile 
preliminare ale anchetei conduceau deja spre schema de or- 
panizare a rezistenţei în viziunea generalului Aurel Aldea, dar 
şi spre dezvăluirea relaţiilor sale cu PNȚ, prin intermediul lui 
Ilie Lazăr.1% 

Scena politică era influențată și de sentința dată de Tribuna- 
lul Poporului, la 20 mai, în procesul lotului Ion Antonescu. La 
l iunie, fostul Conducător al Statului, Mihai Antonescu, Gheor- 
ghe Alexianu și Constantin Z. (Piki) Vasiliu erau executaţi, în 
timp ce generalul Constantin Pantazi, Radu Lecca și Eugen 
Cristescu erau salvaţi în ultima clipă prin comutarea pedep- 
sei în muncă silnică pe viață.!% Presa comunistă a speculat mai 
ales poziţia lui Iuliu Maniu la procesul în care a fost prezent 
ca martor și în special faptul că a dat mâna cu fostul dictator. 

Pe acest fond, la 2 iunie, campania pentru alegerile din 
toamnă - în ciuda faptului că legea electorală încă nu fusese 
aprobată de guvern şi publicată în Monitorul Oficial — era des- 
chisă în mod oficial. Ocazia a fost oferită de vizita premierului 
Petru Groza la Iași, prilej cu care acesta a devenit şi cetățean 
de onoare al orașului.!” La rândul lor, alţi membri marcanţi ai 
guvernului sau lideri ai arcului guvernamental s-au deplasat 
în diferite centre pentru a participa la mitinguri și întruniri cu 
simpatizanţii. 

În sfârșit, după numeroase ezitări, la 21 iunie debuta discu- 
tarea în cadrul guvernului a mult așteptatei legi electorale." 
Principala noutate era legată de trecerea la un sistem parlamen- 
tar unicameral, prin desființarea Senatului. Argumentându-şi 
opțiunea, ministrul de justiţie Lucrețiu Pătrășcanu a subliniat că 
era posibil, întrucât la 2 septembrie 1944 nu a fost repusă în vi- 
goare Constituţia din 1923, ci cea din 1866, cu modificările de 
la 1923, decizie cu care şi Iuliu Maniu a fost atunci de acord.!% 

Trebuie menţionat că PNȚ a depus, la rândul său, un ante- 
proiect de lege electorală, semnat de Zaharia Boilă. Documentul 
era conceput ca o replică la actul normativ susținut de guvern şi 
se pronunța în favoarea menţinerii Senatului." Maniştii propu- 
neau ca noutăţi față de vechea lege electorală lărgirea atribuţiilor 
Camerei Deputaţilor, desfiinţarea sistemului primei electorale şi 
prezentau o concepţie nouă privind numărul circumscripţiilor 
şi maniera de atribuire a mandatelor. "! 

Numărul deputaţilor era fixat la 400, dintre care 300 aleşi 
din circumscripţii uninominale, prin majoritate absolută, iar 
100 de mandate urmau a fi redistribuite de pe listele centrale 
ale partidelor, în conformitate cu rezultatele obținute la nivel 
naţional. În privinţa dreptului de vot, bărbaţii şi femeile își 
puteau exercita voinţa electorală cu începere de la 21 de ani, 
însă existau şi excepţii. Acestea se refereau la bărbaţii care îşi 
câştigau singuri venitul, precum şi la femeile căsătorite şi care 
aveau cel puţin doi copii, la cele singure, dar care lucrau, la cele 
care aveau bacalaureat și la văduvele de război, toate aceste ca- 
tegorii putând vota de la 18 ani. 

Pe marginea Platformei Blocului Partidelor Democrate şi 
a proiectului guvernamental de lege electorală s-a pronunţat 
şi Nicolae Lupu. Preşedintele Partidului Țărănesc Democrat 
considera că programul Blocului este rezultatul unui compromis 
între forțele care îl compuneau, putând fi caracterizat ca „mode- 
rat şi cuminte” În viziunea dr. Lupu, principalul neajuns era că 
platforma punea accentul pe clasa muncitoare şi nu pe țărănime. 
În privinţa legii electorale - despre care credea că are, în linii 
generale, un caracter democrat -, rezervele sale erau legate de 
desființarea Senatului şi de coborârea vârstei de la care se putea 
vota sub 21 de ani.!!? 

Atitudinea de rezistenţă a guvernului față de proiectul depus 
de Pătrășcanu a condus la crearea unei stări tensionate între 

luliu Maniu şi regele Mihai. Preşedintele PNȚ credea că facto- 
rul constituţional trebuie să nu cedeze presiunilor și să nu sem- 
neze legea, în timp ce suveranul - după neplăcuta experienţă 
acumulată cu prilejul „grevei regale” — era ezitant. În aceste 
condiţii s-a desfăşurat între 4 şi 6 iulie o întrunire a Comitetu- 
lui Central manist.!!? 

În deschiderea şedinţei din 5 iulie, Iuliu Maniu a ţinut un 
discurs care a fost primit cu ovaţii, dar la finele căruia, mulțu- 
mind partidului pentru încrederea acordată de-a lungul tim- 
pului, a anunţat că din motive de sănătate a hotărât în mod 
irevocabil să se retragă din funcţia de preşedinte." Explicaţia 
neaşteptatei decizii o găsim în jurnalul lui loan Hudiţă. 

Fostul ministru al agriculturii, contrariat de decizia lui 
Maniu, a decis să depisteze direct de la sursă motivele. Astfel, la 
orele 8, în dimineaţa zilei de sâmbătă, 6 iulie, Hudiţă afla chiar 
de la preşedintele său că gestul fusese provocat de informaţiile 
primite de la Palat înaintea şedinţei de vineri. Maniu se confesa: 


Ieri, înainte de a pleca la Club, m-a vizitat Negel, care mi-a 
adus la cunoştinţă că, în urma presiunilor ruseşti, regele e ne- 
voit să cedeze şi să aprobe legea electorală aşa cum o vrea gu- 
vernul Groza. [...] I-am spus lui Negel să-i comunice că, dacă 
se lasă intimidat şi de data aceasta, eu nu-mi mai iau nicio răs- 
pundere, lăsându-i-o toată pe seama lui. El e obligat să apere 
Constituţia şi nu s-o lase batjocorită de ruși şi de toate haima- 
nalele noastre. Sub impresia acestei indignări venind la Club 
ieri, m-am hotărât să demisionez pentru a face presiuni asu- 
pra regelui.!!5 


Gestul lui Maniu a avut, cel puțin pe moment, efectul 
aşteptat. În aceeaşi zi de sâmbătă, la orele 12, Iuliu Maniu a 
revenit la ședința de la clubul partidului, fiind însoțit de Ion 
Mihalache și Mihai Popovici. Primit din nou cu aplauze 

puternice, preşedintele demisionar a făcut declaraţia pe care o 
aştepta toată lumea: 


După o lungă chibzuire, în care am ţinut seama de intere- 
sele țării şi ale partidului, m-am hotărât să revin asupra de- 
misiei de ieri, acceptând să mai ocup postul de preşedinte al 
partidului până la sfârşitul campaniei electorale.!!* 


Schimbarea de atitudine a lui Iuliu Maniu era determinată 
de invitația suveranului, care îl aştepta pentru o audienţă la 
orele 18. Aceasta s-a desfășurat în prezenta lui Dimitrie Negel, 
pentru ca apoi să se alăture la un ceai și regina-mamă Elena. 
Preşedintele PNȚ a arătat că greşeala capitală a fost acceptarea 
guvernului Groza sub presiunile exercitate de Andrei Vişinski 
în martie 1945, idee cu care Mihai I a fost de acord.!!” 

În ciuda poziţiei şi a încercărilor disperate ale lui Iuliu Maniu 
de a influenţa Coroana, la 11 iulie, guvernul a aprobat textul legii 
electorale potrivit căreia urmau să fie aleşi 406 de deputați." 
Documentul - contrasemnat de Mihai I - a fost publicat în 
Monitorul Oficial din 15 iulie, prevăzând la primul articol că 
puterea legislativă este exercitată de Rege şi de Reprezentanţa 
Naţională, organizată în corpul Adunării Deputaţilor.!!” Bărbaţii 
şi femeile puteau vota cu începere de la 21 ani, iar pentru a fi 
aleși trebuiau să fi împlinit 25 de ani. De asemenea, articolul 14 
prevedea că deputaţii nu pot fi urmăriţi pentru opiniile şi votu- 
rile exprimate pe parcursul mandatului. 

După cum se poate vedea, varianta inițială a proiectului le- 
gislativ nu a fost ameliorată, ceea ce l-a nemulțumit din nou pe 
Iuliu Maniu. La 13 iulie, preşedintele PNȚ şi apoi Dinu Brăti- 
anu erau primiţi în audienţă la suveran, căruia i-au cerut din 
nou să nu cedeze și să provoace o criză constituțională, rupând 
relaţiile cu guvernul. După cum transmitea seara Burton Berry 


—— 

către Departamentul de Stat, după Maniu şi Brătianu, Mihai I 
a primit succesiv pe Petru Groza, Gheorghe Tătărescu și 
Lucrețiu Pătrășcanu: 


Regele i-a cerut lui Pătrășcanu mai multe concesii și a pri- 
mit unele. Când a insistat asupra altora, Pătrășcanu a spus că 
dacă guvernul dă mai mult, atunci va da națiunea în mâinile 
partidelor istorice. A dat tot ce putea da. Apoi Regele a sem- 
nat decretul-lege.!2 


Pe baza prevederilor legii electorale, la 14 august, Comi- 
sia Electorală Centrală a aprobat cererile privind atribuirea 
unui număr de 23 de semne electorale, completate cu 17 ima- 
pini de obiecte.!” În aceeași zi, au fost refuzate cererile pri- 
vind atribuirea de semn electoral pentru Partidul Democrat 
Muncitoresc din România, condus de Maria Ştefania Caba, şi 
Liga Chiriaşilor din România, prezidată de Gheorghe C. Ră- 
dulescu.!% Ulterior, la 13 septembrie, prin Jurnal al Consiliului 
de Miniștri, erau desfiinţate Partidul Generației de Foc, con- 
dus de maiorul invalid Zamfir Apostol, Organizaţia Frontul 
Apărătorilor Patriei, autentificată la Tribunalul Ilfov la 22 iunie 
1945, precum şi Partidul Unităţii Naţionale, condus de Virgil 
Serdaru, înfiinţat în 1937.12 

Adoptarea legii electorale a determinat creşterea tensiunii 
politice. La 24 iulie, PNL a desemnat un Comitet însărcinat cu 
coordonarea activităţilor legate de alegeri. Acesta era condus 
de dr. Constantin Angelescu, numit preşedinte, care era secon- 
dat de Ion Costinescu, Alexandru Lapedatu, Vasile Sassu, Bebe 
Brătianu, Mihail Romniceanu și George Fotino.!% 

În aceeași zi, dr. Nicolae Lupu i-a convocat pe şefii regio- 
nali ai Partidului "Țărănesc Democrat pentru o consfătuire la 
Bucureşti. La finalul întrunirii a fost dat publicității un comu- 
nicat prin care susținătorii formaţiunii erau anunţaţi că lupișştii 

vor merge pe liste proprii în alegeri, motiv pentru care se va 
intensifica munca pe teren pentru câştigarea maselor. De ase- 
menea, dată fiind importanţa alegerilor, Partidul Țărănesc 
Democrat solicita guvernului să asigure libertatea votului, dr. 
Nicolae Lupu fiind împuternicit să fixeze tactica şi mijloacele 
pentru a asigura un rezultat pozitiv.'% 

Nici PCR nu era lipsit de probleme, atât în privința rapor- 
turilor cu opoziţia, cât şi în privința unor declarații făcute de 
Lucrețiu Pătrășcanu la Cluj.'% Criticând iniţiativa ministrului 
justiţiei, Gheorghe Gheorghiu-Dej a reacționat prompt, ară- 
tând că acesta a greşit, întrucât, atacându-i pe revizioniştii ma- 
ghiari, a uitat să accentueze răspunderea partidelor „istorice” 
în privinţa răspândirii şi întreținerii şovinismului.!” 

De aici a rezultat o agendă încărcată pentru şedinţa Biroului 
Politic al CC al PCR din 26 iulie, la care au luat parte Gheorghe 
Gheorghiu-Dej, Ana Pauker, Vasile Luca, Teohari Georgescu, 
Lucrețiu Pătrăşcanu, Miron Constantinescu, Gheorghe Vasi- 
lichi, lon Gheorghe Maurer şi Chivu Stoica. Au fost discutate 
chestiuni legate de manifestările opoziţiei şi mai ales de des- 
coperirea Mişcării Naţionale de Rezistență, cu ramificaţiile ei, 
Haiducii lui Avram lancu şi Sumanele Negre. La acest punct, 
Vasile Luca a ţinut să sublinieze că scopul principal în legătură 
cu organizaţiile subversive trebuia să fie „compromiterea şi 
distrugerea partidelor istorice, în timp ce Teohari Georgescu 
îşi informa colegii că lunar erau operate circa 1 000 de arestări 
„pe linia antisovietică şi antidemocratică”!%. 

De asemenea, la două puncte au fost analizate aspecte eco- 
nomice, respectiv problema Sovrom-urilor şi un contract în- 
cheiat între uzinele de la Hunedoara și cele de la Reșița. Însă, 
cum era de așteptat, nu a fost neglijată nici critica discursului 
rostit de Pătrășcanu la Cluj. 


Stalin și poporul rus... 111 


O nouă ședință a CC al PCR a avut loc la 9 august 1946, 
de această dată fiind convocat activul de partid. Pe ordinea 
de zi au figurat două puncte: rapoartele prezentate de regio- 
nalele partidului şi pregătirea sărbătoririi zilei de 23 august. 
Lucrările au fost conduse de ministrul de interne, Teohari 
Gieorgescu..% 

O activitate intensă, atât la centru, cât şi în teritoriu se în- 
registra şi la PNȚ. Îngrijorat de abuzurile guvernului, Iuliu 
Maniu a decis să informeze puterile occidentale despre aces- 
tea, fiind primit, la 1 august, în audienţă de reprezentantul 
politic al Marii Britanii la Bucureşti, Adrian Holman. Maniu 
a prezentat un raport privind ultimele evenimente petrecute 
chiar în dimineaţa zilei la imprimeria unde se tipărea ziarul 
Dreptatea. Era vorba despre agresiunea unui grup de şoc co- 
munist, care a acţionat sub protecţia agenţilor de la Poliţia 
Capitalei, atacând sediul, stricând şablonul ediţiei în curs şi 
provocând distrugeri la mașinile de imprimare. În plus, tipo- 
prafii care au fost găsiţi la lucru au fost ridicaţi, duşi la se- 
diul Confederaţiei Generale a Muncii şi, sub presiune, au fost 
siliți să declare că nu vor mai accepta să tipărească pe viitor 
Dreptatea. 

De asemenea, preşedintele PNȚ a înmânat lui Adrian 
Holman o petiție în care erau trecute în ordine cronologică 
abuzurile comise de guvernul Groza după 6 martie 1945. În 
document erau aduse argumente şi împotriva legii electorale, 
Maniu subliniind că în aceste condiţii falsificarea alegerilor va 
[i facilă şi de aici va rezulta un Parlament cu o mare majoritate 
comunistă. Pentru a evita acest lucru, național-ţărăniştii soli- 
citau ca guvernul Marii Britanii să trimită un număr cât mai 
mare de observatori oficiali care să supravegheze desfăşurarea 
campaniei electorale şi corectitudinea alegerilor propriu-zise. 

O ultimă cerință prezentată de Iuliu Maniu privea situația 
de la Conferința de Pace. Argumentând că actul de la 23 august 
1944 prin care România a revenit în tabăra Naţiunilor Unite a 
fost opera PNȚ şi PNL, iar nu a guvernului Groza, se solicita ca 
Marea Britanie să solicite includerea lui Emil Haţieganu - sau 
a altui reprezentant al opoziţiei — în delegaţia oficială a Româ- 
niei, dând astfel posibilitatea celor două mari formaţiuni de- 
mocratice să-şi expună punctul de vedere.!%* 

În afară de sprijinul pe care îl căuta alături de marile demo- 
craţii occidentale, Maniu a luat inițiativa de a împrospăta echipa 
de conducere a partidului. La 7 august, Virgil Veniamin, Cor- 
neliu Coposu şi Nicolae Pascu au fost numiţi secretari generali 
adjuncţi. În același timp, Emil Ghilezan devenea casier gene- 
ral adjunct.!”! De asemenea, pentru a preîntâmpina scurgerea 
de informaţii, conducerea naţional-țărănistă a decis ca întreaga 
comunicare dintre organizațiile judeţene şi cele comunale să nu 
se mai facă în scris sau prin curieri speciali. De acum înainte li- 
derii de la sate erau chemaţi la centrul de care aparțineau, unde 
li se citeau dispoziţiile primite de la Bucureşti. O altă măsură de 
precauţie prevedea că nu se vor mai da ordine scrise purtând 
ştampila partidului. ”? 

Astfel, deși condiţiile în care se manifesta propaganda opo- 
ziției în general, dar mai ales cea a PNȚ erau vitrege, totuși 
populaţia părea mult mai atrasă de aceasta, decât de cea a for- 
telor guvernamentale. Interesant este că, în anumite regiuni, 
chiar membrii PCR erau tot mai puţin convinși că vor putea 
câştiga alegerile. Un exemplu poate fi sondajul-anchetă făcut de 
responsabilul plăşii Grădiștea, județul Vâlcea printre secretarii 
de celulă din care a rezultat că 80% din aceștia au pronosticat că 
Blocul va pierde alegerile. Rezultatul este cu atât mai surprinză- 
tor cu cât organizaţia comunistă din această plasă era conside- 
rată prima pe județ." 

Lipsa de entuziasm a comuniștilor este explicabilă şi prin 
faptul că întreaga greutate a acţiunii electorale a Blocului Par- 
tidelor Democrate apăsa în principal pe ei. Dacă în mediul 
rural se puteau sprijini pe Frontul Plugarilor, în oraşe situaţia 
era mai dificilă, întrucât PSD, Partidul Naţional Popular sau 
disidenţa lui Anton Alexandrescu nu duceau o propagandă 
autentică în rândul electoratului, mulțumindu-se cu campania 
de presă ori cu întruniri la care participau mai mult membrii 
de partid. Mai dinamic se arăta Gheorghe Tătărescu, politician 
care încerca să profite de campanie pentru a sublinia că parti- 
dul său este doar în alianţă electorală cu cel comunist, că nu îi 
este subordonat doctrinar acestuia. 

Un exemplu în acest sens este mitingul electoral de la Piatra 
Neamţ la care au participat circa o mie de liberali guțiști, veniți 
să-l asculte pe ministrul Gheorghe Vântu. Oratorul a declarat 
că Tătărescu s-a alăturat guvernului de la 6 martie 1945 pentru 
a salva ţara, care ajunsese în timpul regimului Antonescu pe 
marginea prăpastiei. Vântu a subliniat că partidul său se con- 
duce după doctrina liberală, luptând pentru „Rege şi popor”. 

În aceste condiţii, folosirea organelor de forţă ale statului, 
Poliţia şi Jandarmeria, precum şi colaborarea cu SSI deveneau 
mijloace decisive dacă Blocul Partidelor Democrate dorea 
să-şi asigure victoria în alegeri. Un rol deosebit l-a jucat ordi- 
nul nr. 29000 S din 29 august 1946, transmis de Direcţia Ge- 
nerală a Poliţiei, Poliţia de Siguranţă, către toate Inspectoratele 
Regionale. 

Parcurgerea acestui document este relevantă pentru spiritul 
în care Ministerul de Interne condus de comunistul Teohari 
Georgescu înțelegea să asigure libertatea şi egalitatea de șanse 
în cursa electorală. Practic, opoziția era privită ca o amenințare 
la siguranța națională, motiv pentru care erau propuse măsuri 

draconice împotriva acesteia. Preambulul ordinului 29000 $ 
atrăgea atenţia: pe baza informaţiilor disponibile, reieşea că 
partidele din opoziţie erau convinse că se bucură de sprijinul 
majorităţii populaţiei şi că guvernul nu avea suficiente forţe 
pentru a face față unor manifestații de stradă de amploare. La 
aceste proteste — care ar fi avut menirea să demonstreze opi- 
niei publice internaţionale că Puterea din România nu este ca- 
pabilă să menţină ordinea - erau aşteptaţi să participe nu doar 
membrii devotați de partid, ci şi alte categorii de nemulțumiți. 
Aici, pe lângă studenți şi elevi, consideraţi partea cea mai di- 
namică a societăţii, erau menţionate persoanele care criticau 
politica și măsurile guvernului, funcționarii sau foştii bugetari 
comprimaţi ori licenţiaţi, precum şi simpli curioşi. 

Pentru a fi siguri de obținerea unor rezultate pozitive, con- 
ducătorii celor trei partide din opoziţie, Naţional-Țărănesc, 
Naţional Liberal şi Social-Democrat Independent, urmau să-şi 
coordoneze acțiunile. De exemplu, puteau solicita organizarea 
de adunări şi de mitinguri concomitent, astfel încât organele 
de ordine să fie dispersate şi să nu poată interveni. Ordinul 
atrăgea atenţia că în coloanele de manifestanți se vor regăsi, pe 
lângă membrii de partid, invalizi, militari deblocaţi purtând 
uniforme, femei, elevi şi studenţi, printre care se puteau ames- 
teca formaţiuni înarmate. În acest fel, eficiența intervenţiei 
forțelor de ordine era mult redusă.!% 

În același timp însă, Direcţia Generală a Poliţiei considera 
că opoziţia îşi supraestimase forţele, motiv pentru care ordona 
aplicarea unui set complex de măsuri. În primul rând, era vorba 
despre munca de verificare a informaţiilor privind activitatea 
celor trei partide. Astfel, puteau fi obținute date concrete pri- 
vind efectivele opoziţiei, ce tip de armament posedă, unde este 
acesta depozitat, dacă există trupe paramilitare, implicarea 

«levilor şi a studenţilor. Pe baza informaţiilor culese, puteau 
Ii luate măsuri preventive precum supravegherea elevilor de 
«atre părinţi, cărora Poliţia trebuia să le atragă atenţia asupra 
consecinţelor grave ale activităţii copiilor lor, controlul asupra 
mişcărilor invalizilor şi a militarilor deblocaţi, identificarea 
unor eventuale depozite de armament.” 

Acelaşi ordin 29000 S prevedea că, pentru a fi eficiente, 
măsurile informative vor fi dublate de cele represive. În pri- 
mul rând, toate manifestaţiile de stradă nu se puteau desfășura 
decât cu aprobarea Poliţiei. În cazul când avizul acesteia lipsea, 
organele de ordine aveau toată libertatea să intervină imediat 
pentru dispersarea demonstranţilor. Pentru eficiența acţiunii, 
aceasta trebuia să fie hotărâtă şi energică, folosindu-se la ne- 
voie bastoanele de cauciuc şi paturile de armă.'* 

Pentru întărirea capacității combative a unităţilor din Mi- 
nisterul de Interne, prin ordinul ministrului de război nr. 
41444 din 26 septembrie 1946, au fost transferate 104 de 
puşti-mitralieră Z.B., 12 mitraliere Z.B. destinate jandarmilor, 
7 604 de puşti Z.B. pentru gardienii publici. În plus, au fost îm- 
prumutate 8 000 de puști Z.B., 2 000 de pistoale Oriţa şi 206 de 
pistoale tip Beretta pentru jandarmi, 100 de pistoale-mitralieră 
Beretta şi 106 de pistoale Mauser pentru gardienii publici.” 

În sprijinirea guvernului s-a implicat și SSI, la ordinele 
directe date de Emil Bodnăraș. În mai 1946, a fost organizat 
chiar un birou special, cu sarcina exclusivă de a se ocupa de ale- 
geri. Era o nouă măsură prin care organe ale statului erau impli- 
cate direct şi brutal în jocul politic, cu scopul vădit de a influența 
rezultatul alegerilor. În componenţa biroului menţionat au in- 
trat „elemente selecționate după cele mai severe criterii”: „Ran- 
damentul acestui birou’ a corespuns misiunilor încredințate, 
reuşind să rezolve, într-un timp foarte scurt, marea majoritate 

a problemelor legate de alegeri, atât în ceea ce privește proble- 
mele în complexitatea lor, cât și cazurile individuale”. Deoarece, 
în preajma alegerilor, sarcinile biroului erau în creştere, direc- 
torul general Lucian Stupineanu îi cerea lui Emil Bodnăraş să 
intervină pentru ca guvernul să suplimenteze bugetul SSI cu 
suma de 1,5 miliarde de lei. 

Deşi timpul trecea, iar legea electorală fusese deja apro- 
bată, data alegerilor constituia un mister încă. Problema a fost 
discutată în cadrul ședinței Biroului Politic al CC al PCR din 
23 septembrie.!“! 'Teohari Georgescu, în calitatea de ministru de 
interne, a propus ca alegerile să fie organizate între 5 şi 15 no- 
iembrie, însă nu mai târziu. Principalul argument ţinea de 
aprovizionarea populaţiei: 


În primul rând, din punct de vedere economic, unul din 
elementele importante, noi până la data de 10-15 noiembrie 
a.c. putem face faţă. Trebuie să facem ce a spus tovarășul 
Miron: să trimitem vagoane cu porumb și grâu în judeţele 
înfometate. Dar în perspectivă situaţia economică se va agrava 
pe măsură ce intrăm în iarnă. Din punct de vedere economic, 
deci, trebuie să grăbim alegerile. 


Al doilea aspect era de ordin politic. Urgentarea alegerilor 
putea împiedica o cartelare a PNȚ cu PNL, dar şi o apropiere 
între Dinu Brătianu şi Gheorghe Tătărescu. În plus, succesul 
obținut la Conferinţa de Pace de la Paris în privinţa granițelor 
Transilvaniei era un argument solid în lupta dintre Putere şi 
Opoziţie. În concluzie, Teohari Georgescu a spus: „Acum, 
chestiunea cealaltă, că alegerile au fost totdeauna în România 
cu capete sparte. Vor fi şi aceste lucruri, dar în perspectivă lu- 
crurile vor fi mai grave, dacă în loc de 5 noiembrie vom avea 
alegeri în decembrie sau ianuarie”. 

Punctul de vedere al ministrului de interne a fost susținut 
de Ana Pauker, Vasile Luca şi Gheorghe Gheorghiu-Dej, care, 
declarându-se de acord cu cei trei antevorbitori, a subliniat că 
alegerile nu mai trebuiau amânate. Concluziile le-a tras Ana 
Pauker: „Să ridicăm acum şedinţa şi să-i punem lui Groza toate 
aceste chestiuni [subl. n.]”*?. 

După ce a luat luată în principiu decizia ca alegerile să se 
desfăşoare la mijlocul lui noiembrie, la 4 octombrie a avut loc 
şedinţa Comitetului Central al Blocului Partidelor Democrate. 
Urmând sugestiile primite în aprilie de la generalisimul Sta- 
lin, comuniştii au impus ca PCR, Frontul Plugarilor, PNL-Tă- 
tărescu și social-democraţii să aibă câte 13 capi de listă şi 85 
de candidaţi. Partidul Naţional Popular şi PNŢ- Alexandrescu 
primeau dreptul de a trece pe liste câte 22 de membri fiecare.!* 
De asemenea, au fost oferite trei locuri eligibile pe listele Blo- 
cului pentru Comitetul Democratic Evreiesc. 

Comitetul Central al Comitetului Democratic Evreiesc a 
discutat problema în ședința din 10 octombrie. Cele trei locuri 
au fost repartizate Partidului Evreiesc, Uniunii Evreilor Pă- 
mânteni şi Comitetului Democratic Evreiesc. Participanţii au 
decis să se solicite Blocului Partidelor Democrate încă o poziţie 
pe listele sale pentru Blocul Palestina Muncitoare (sioniştii).!* 
Sigur că numărul posibililor deputaţi evrei era mult mai mare, 
întrucât reprezentanți ai acestei minorități se regăseau în ma- 
joritatea partidelor politice. 

Liderul comunității evreieşti, dr. Wilhelm Filderman, l-a vi- 
zitat, la 29 octombrie, pe reprezentantul politic al Statelor Unite 
la București, Burton Berry, pentru a-i prezenta o copie de pe 
acordul secret încheiat cu guvernul, în schimbul căruia Groza 
şi comuniştii se angajau că vor lua măsuri pentru „reabilitatea 
evreilor din România” Dr. Filderman - anticomunist notoriu - a 

precizat că a fost de acord cu această alianţă întrucât evreii 
reprezentau doar 2% din populaţie, deci nu puteau influenţa 
în mod decisiv rezultatul final. În plus, astfel se puneau la adă- 
post de posibilele acuzaţii că ar fi reacționari, fapt care ar fi 
putut duce chiar la noi deportări în Uniunea Sovietică. De ase- 
menea, dr. Filderman aştepta ca guvernul să-şi respecte pro- 
misiunile privind restituirea bunurilor confiscate pe timpul 
regimului Antonescu.!* 

Din motive propagandistice, comuniștii au încercat să atragă 
pe listele lor o serie de personalități culturale. Între acestea se 
număra şi George Enescu, aflat în toamna lui 1946 în Statele 
Unite. Contactat de ambasadorul Mihai Ralea, marele compo- 
zitor a transmis că va face propagandă pentru noul regim de la 
Bucureşti, dar că rămâne consecvent principiului de a nu face 
politică militantă.“ 

În timp ce partidele din arcul guvernamental discutau pe 
marginea listelor de candidaţi, cele din opoziţie sperau în inter- 
venţia anglo-americanilor, astfel încât să se asigure libertatea ale- 
gerilor. La 1 octombrie, luliu Maniu a fost din nou primit de 
reprezentantul Marii Britanii, Adrian Holman. Pe parcursul 
audienței care a început la orele 19.30, preşedintele PNȚ a pre- 
zentat un nou raport care cuprindea dovezi ale ilegalităţilor 
săvârşite de guvern în perspectiva alegerilor. Faţă de situația 
existentă, Maniu a cerut ca anglo-americanii să întreprindă 
toate demersurile necesare ca alegerile să fie amânate sine die, 
până când va fi asigurată o atmosferă normală. 

În continuare, de la orele 20, Adrian Holman l-a primit pe 
Constantin Titel Petrescu. Acesta a susținut punctul de vedere 
al lui Maniu şi a propus ca toate partidele din opoziţie să alcă- 
tuiască şi să prezinte misiunilor anglo-americane liste cât mai 
complete cu persoanele care fuseseră înlăturate abuziv de pe 

listele electorale. Ideea a fost bine primită de Holman, urmând 
ca Titel Petrescu să-i pună la curent cu cele hotărâte pe Maniu 
şi Brătianu. 

La 7 octombrie, PNL condus de Dinu Brătianu obținea un 
succes în confruntarea cu Gheorghe Tătărescu, prin reprimi- 
rea în partid a grupului „Păreri libere”. Ceremonia s-a desfăşurat 
acasă la preşedintele formaţiunii, prilej cu care s-a citit o scri- 
soare semnată de Costel Tătăranu, Aurelian Bentoiu, Hurmuz 
Aznavorian, Georgel Gheorghiu, D. Verziu- Vlașca, Patriciu Po- 
pescu, Tabacu, Voiculescu și Lucia Mihnea.!* Trebuie precizat 
că o parte a membrilor „Părerilor libere” au preferat să rămână 
neutri, cu toate că-l părăsiseră pe Tătărescu. Era vorba despre 
Dumitru Alimănişteanu, Nicolae Sibiceanu, Basil Ștefănescu, 
Mircea Ionescu și Traian Pârvu. A doua zi, cei reprimiţi au fost 
repartizaţi la diferite organizaţii, unii dintre ei chiar în funcția 
de preşedinte. 

O problemă care își aştepta rezolvarea urgentă era aceea 
dacă liberalii şi maniştii vor candida pe liste comune. La 5 oc- 
tombrie, Iuliu Maniu îl informa pe Dinu Brătianu că liderii 
naţional-țărănişti se opun cartelării, existând doar posibilita- 
tea semnării unor înţelegeri locale, precum şi a încheierii unui 
pact de neagresiune.!*! Într-adevăr, la 8 octombrie, Delegaţia 
Permanentă a PNȚ a respins în unanimitate participarea la ale- 
geri pe liste comune cu liberalii, aprobând în schimb ideea cre- 
ării unui front comun pentru apărarea libertăţii alegerilor.” 

Având avizul Delegației Permanente, Iuliu Maniu s-a întâl- 
nit a doua zi cu șeful PSDI, Constantin Titel Petrescu. Acesta 
s-a declarat favorabil semnării unui acord al celor trei partide 
de opoziţie, cu condiţia să obțină aprobarea Comitetului Exe- 
cutiv al formaţiunii pe care o conducea. În această perspec- 
tivă, după ce Maniu, Brătianu şi Titel Petrescu ar fi semnat 

înţelegerea, urma difuzarea unui manifest comun.!* Au urmat 
o serie de negocieri care au condus la rezultatul scontat. La 
21 octombrie, PNȚ, PNL şi PSDI au parafat un acord pentru 
apărarea libertăților democratice!”*, fără a se ajunge însă la 
participarea celor trei formaţiuni pe liste comune. 

După mai multe ezitări, în fine, la şedinţa de guvern din 
15 octombrie s-a luat în discuţie data alegerilor, fixată pentru 
marți, 19 noiembrie 1946.'% În consecință, Monitorul Oficial a 
publicat în aceeaşi zi Decretul-lege nr. 3033 privind convoca- 
rea electoralului la urne, care prevedea inclusiv că noua Adu- 
nare a Deputaţilor să fie convocată în şedinţă de constituire la 
data de 1 decembrie. 

Din acest moment, toate partidele, de la putere sau din 
opoziţie, aveau la dispoziţie încă o lună pentru a convinge elec- 
toratul să le dea votul. Temele campaniei erau dintre cele mai di- 
verse, majoritatea impuse de realitățile acelei perioade istorice: 
ocupaţia sovietică, colhozul, foametea, lupta dintre tradiţie şi 
provocările unui regim comunist.!” Din acest punct de vedere, 
opoziţia se afla în avantaj, întrucât țăranii, care constituiau 
majoritatea populaţiei, erau mult mai dispuşi să creadă zvonuri 
legate de hrana la cazan în Uniunea Sovietică, de interzicerea 
bisericilor, de confiscarea pământurilor etc. Soldaţii reveniți de 
pe front, preoții și intelectualii satelor se dovedeau cei mai buni 
propagandiști împotriva guvernului. 

Este motivul pentru care comuniştii trebuiau să facă efor- 
turi deosebite pentru a contracara propaganda opoziţiei. Aflat la 
Cluj, unde era numărul 2 pe lista Blocului Partidelor Democrate, 
după premierul Petru Groza, Vasile Luca a participat la o acţiune 
de împărţire a titlurilor de proprietate, declarând în fața celor 
prezenți: „Împărţirea titlurilor de proprietate spulberă legenda 
răspândită de clica moşierească şi agenţii ei cum că partidul 
nostru ar avea intenţia de a vă băga la colhoz”. 

O bună formă de propagandă a fost reprezentată de ultimele 
manifeste, chemări şi platforme lansate chiar în preajma alege- 
rilor. Astfel, PNȚ promitea în cuprinsul Chemării către Ţară, 
apărută în broșură în chiar luna alegerilor, că obținând victoria 
va putea pune bazele statului național-țărănesc. Acesta urma 
să fie o monarhie constituţională în cadrul căreia vor fi ope- 
rate urgent reforme de ordin economic, administrativ şi social, 
devenind astfel „haina potrivită Ţării Româneşti”!”. Tot de pe 
băncile opoziţiei, la 18 octombrie, Biroul Politic al PSDI stabi- 
lea că lista depusă la Bucureşti avea să fie deschisă de Constan- 
tin Titel Petrescu și Adrian Dimitriu.!% 

Partidul Popular Românesc, care nu avea posibilitatea or- 
ganizării unor mari adunări electorale, a urmat aceeași cale a 
propagandei scrise, lansând la rândul său un Manifest, semnat 
de secretarul general Ion Rotaru. Documentul era redactat sub 
forma unei scrisori adresate „plugarilor, domnilor şi prieteni- 
lor”, având scopul de a lămuri alegătorii „într-un moment de 
răscruce pentru viața neamului nostru”. 

În prima parte a manifestului, se făcea precizarea că Parti- 
dul Popular Românesc nu trebuie confundat cu cel Naţional 
Popular, fiind vorba despre o formaţiune de opoziţie, înfiinţată 
încă din 1942, care urmărea dezvoltarea doctrinei fostei gru- 
pări H. Susținătoare a monarhiei şi a drepturilor și libertăților 
cetăţeneşti, gruparea condusă de Petre Ghiaţă se pronunța 
împotriva luptei de clasă, „afirmând întâietatea țărănimii”. 
Cu toate aceste, programul partidului prevedea exproprierea 
marii proprietăţi urbane și împroprietărirea muncitorilor, 
funcţionarilor şi pensionarilor cu câte un apartament. '®' 

Pe lângă manifestul de mai sus, Partidul Popular Româ- 
nesc aducea la cunoștința electoratului un decalog, în fapt, 
esenţa unui program politic. Reţinem dintre ideile enunțate 
necesitatea asigurării independenţei politice şi economice 

a ţării, promovarea de bune relaţii cu Marile Puteri şi statele 
vecine, atașamentul faţă de Coroană, respectarea legilor, a 
independenței justiției, a drepturilor şi libertăţilor fundamen- 
tale, inclusiv a religiei.!*? 

O altă mică formaţiune de opoziţie, Partidul Radical al 
Micii Burghezii, anunța că va depune lista nr. 5 sub semnul 
electoral „Sapa”'*? La Bucureşti candidau cei din conducere, 
respectiv N.N. Matheescu, Leon Humulescu şi Constantin 
Munteanu-lași.!5% 

Totuși, activitatea cea mai intensă împotriva Blocului Par- 
tidelor Democrate o desfășura PNȚ. Este şi motivul pentru 
care autoritățile statului se concentrau, la rândul lor, asupra 
acțiunilor taberei maniste, încercând să o influenţeze. Un suc- 
ces din acest punct de vedere poate fi considerată scoaterea lui 
Ion Mihalache de pe listele electorale, pentru motivul că fusese 
voluntar pe Frontul de Est.!% 

A contat, de asemenea, şi plecarea din ţară a lui Grigore 
Niculescu-Buzești şi Constantin Vişoianu, cu sprijinul ameri- 
canilor şi fără ştirea comuniştilor, care au aflat abia după ale- 
geri ceea ce se întâmplase. Mai întâi, în prima jumătate a lui 
octombrie 1946, a fugit fostul ministru de externe din pri- 
mul cabinet Sănătescu, însoţit de Ioana Bujoiu.!% Dincolo de 
dorința de a scăpa de teroarea comunistă, trebuie precizat că 
Niculescu-Buzeşti era grav bolnav şi spera să găsească un tra- 
tament adecvat peste hotare. 

După ce au ajuns pe calea aerului la Viena, cei doi au aşteptat 
timp de aproximativ o lună sosirea lui Constantin Vișoianu, ple- 
cat din țară în condiţii similare, primind viză de intrare în Sta- 
tele Unite în chiar ziua evadării. Potrivit documentelor epocii, se 
pare că generalul Schuyler nu a fost la curent cu acțiunile maio- 
rului Thomas Hall şi ale locotenentului Bill Hamilton.!” Trecând 

pe la Frankfurt pe Main, Niculescu-Buzeşti, Vişoianu şi Ioana 
Bujoiu au ajuns în Elveţia, asigurându-și astfel securitatea.!% 

Autorităţile au aflat de plecarea lui Niculescu-Buzeşti şi 
Vişoianu abia după alegeri. O notă informativă a Corpului 
Detectivilor din 11 decembrie 1946 arăta că foștii miniștri 
de externe au fugit ducând cu ei documente secrete culese de 
opoziţie, privitoare la acţiunile guvernului Groza. În mod ero- 
nat, se arăta că aceştia, îmbrăcați în uniforme engleze sau ame- 
ricane, trecuseră deja în Italia.!* În condiţii similare au părăsit 
țara liberalii Mihail Fărcășanu şi Vintilă V. Brătianu.' 

Tot de americani se legau şi ultimele speranţe ale lui Iuliu 
Maniu. Este motivul pentru care, la 2 noiembrie, acesta a avut 
o nouă întrevedere cu Burton Berry, în prezenţa lui Şerban 
Ghica, în calitate de interpret. Conform relatării lui Ghica'”, 
reprezentantul politic al Statelor Unite la Bucureşti l-ar fi asi- 
gurat pe Maniu că problema alegerilor din România, ca şi 
întreaga atitudine a guvernului Groza, va fi ridicată la urmă- 
toarea conferință a reprezentanților celor patru mari puteri. 

Până la obţinerea sprijinului din partea puterilor occiden- 
tale, cele trei partide de opoziţie încercau să-şi coordoneze 
acţiunile prin desfăşurarea unor întâlniri la nivelul conducerii 
lor. O astfel de ședință a avut loc la 7 noiembrie, sub preşedinţia 


lui Iuliu Maniu. Participanţii”? 


au analizat cele mai bune mă- 
suri ce puteau fi luate în vederea contracarării acţiunilor gu- 
vernului şi pentru asigurarea libertăţii alegerilor. Pentru a-şi 
mobiliza electoratul, preşedintele PNȚ avea să declare la o 
conferință desfăşurată în preajma alegerilor: „Cred că opoziţia 
poate conta însă cu certitudine pe cel puţin 90% din voturi, iar 
guvernul în alegeri libere nu poate atinge 10%". 

O notă informativă a Corpului Detectivilor din 15 noiem- 


brie, exploatând informaţii din cercurile apropiate preşedintelui 

naţional-țărănist, atrăgea atenţia că Iuliu Maniu dăduse dispo- 
ziţii ca cetățenii care nu erau înscrişi pe listele electorale să se 
prezinte totuşi la 19 noiembrie la secţiile de votare pentru a 
protesta. De asemenea, el a subliniat că participarea femei- 
lor va avea o importanță deosebită, întrucât acestea reprezen- 
tau peste jumătate din votanti. În fine, întrebat dacă este gata 
să participe la un guvern de coaliție dacă rezultatul final o va 
impune, Maniu a replicat că nici nu poate fi vorba despre așa 
ceva, singura opţiune fiind o opoziţie dârză în vederea demas- 
cării tuturor abuzurilor guvernului. ”* 

Ultimul miting al PNȚ înaintea votului istoric a avut loc 
la București la 17 noiembrie. Desfășurarea manifestaţiei este 
simptomatică pentru atmosfera care a dominat campania elec- 
torală. Cei peste 30 000 de manişti — estimarea aparţine oficio- 
sului Dreptatea'” şi, foarte probabil, depășește numărul real al 
participanţilor - care îşi exprimau adeziunea la ideile opoziţiei 
au fost împrăștiați după intervenţia celebrelor trupe de şoc co- 
muniste, care au făcut uz de arme automate. Poliţia de Siguranță 
din cadrul Direcţiei Generale a Poliţiei consemna că: 


După terminarea întrunirii ținută la sediul PNŢ- Maniu în 
ziua de 17 noiembrie a.c., o coloană de circa 1 000 [de] per- 
soane a pornit pe Calea Victoriei și, ajungând în dreptul Pala- 
tului Telefoanelor, un grup de manifestanți s-a îndreptat spre 
sediul BPD, încercând să intre cu forța înăuntru. 

Trăgându-se, pentru intimidare, focuri de revolver şi o 
rafală de mitralieră în aer, grupul de manifestanți a aruncat 
cu pietre, spărgând geamurile de la intrarea zisului sediu. 
Câteva elemente din garda BPD au fost molestate, iar jan- 
darmii, primiţi la coborârea din camioane cu uralele „Iră- 
iască armata democrată!” au fost huiduiţi în momentul când 
au acționat. "6 

Tot Poliţia de Siguranță din cadrul Direcţiei Generale a 
Poliţiei informa, a doua zi, că o coloană formată din circa o 
sută de tineri a plecat din faţa sediului PNȚ spre Calea Victo- 
riei, strigând în faţa Palatului Regal lozincile „Regele şi Maniu!’ 
„Vrem libertate!” şi „Jos teroarea!” Fiind atacat de forțele de 
ordine în aproprierea Palatului Telefoanelor, grupul de tineri 
s-a împrăștiat. 

În timp ce, pe ultima linie dreaptă, opoziţia era şicanată 
in cele mai diverse moduri, la 9 noiembrie, ministrul de in- 
terne Teohari Georgescu emitea ordinul 42330 prin care so- 
licita ca în zilele de 18 şi 19 noiembrie să se pună supliment 
de transport la dispoziţia Frontului Unic Muncitoresc." De 
asemenea, tot ca o măsură prin care se arunca o lumină de- 
favorabilă la adresa celor care încercau să stopeze evoluţia 
țării spre comunism, în zilele de 11-18 noiembrie a avut 
loc la Bucureşti procesul Mișcării Naţionale de Rezistență. 
Pedepsele erau exemplare: generalul Aurel Aldea a fost 
condamnat la muncă silnică pe viaţă și nu va supraviețui 
detenţiei, încetând din viață la penitenciarul Aiud, la 17 oc- 
tombrie 1949." 

Pe acest fond tensionat, caracteristic unei bătălii care se 
anunța decisivă pentru viitorul României, într-un moment în 
care plecarea în străinătate devenise o aventură, se întorcea în 
țară Constantin Argetoianu, după trei ani petrecuţi în Elveţia, 
provocând un adevărat şoc în saloanele de la Bucureşti. Ex- 
perimentatul om politic în vârstă de 75 de ani avea să declare 
presei, la 6 noiembrie, că nu are de gând să se mai implice în 
politică — ceea ce curând s-a dovedit a fi fals -, întrucât „În în- 
treaga lume s-a realizat dacă nu o revoluţie, cel puţin o evoluţie 
bruscată. Toate principiile sociale pe baza cărora am trăit până 
acum au fost adânc înlăturate”!%. 

Desfăşurarea evenimentelor de la 19 noiembrie 1946 şi, mai 
ales, anunţarea rezultatelor au dat pe deplin dreptate fostului 
președinte al Consiliului de Miniştri. 


II.3. Falsul 


Nu suntem primii care afirmăm că alegerile în România mo- 
dernă au fost mereu însoţite de acte de violenţă, de contestări ale 
opoziţiei şi de diverse manevre ale guvernului care le organiza 
în vederea asigurării victoriei. Un exemplu elocvent îl constituie 
întreaga istorie electorală a perioadei interbelice, în care doar 
scrutinul din 1919 organizat de cabinetul condus de generalul 
Arthur Văitoianu s-a soldat cu rezultate care să reflecte oare- 
cum fidel votul populaţiei. Mai mult, după ce liberalii au intro- 
dus legea primei electorale, deşi aceasta a fost puternic criticată 
de întreaga opoziție, va fi folosită apoi de naţional-țărăniști, de 
Alexandru Averescu, de Constantin Argetoianu şi ceilalți în in- 
teres propriu. 

De aici decurge şi întrebarea legitimă: de ce această critică 
acerbă la adresa manierei în care guvernului Groza a organizat 
alegerile? Răspunsul este unul neaşteptat de simplu. În noiem- 
brie 1946 nu se punea problema ca un partid sau altul să obţină 
puterea pentru câțiva ani. Să ne amintim că Ionel Brătianu, 
după „marea guvernare liberală” din perioada 1922-1926, în 
timpul căreia s-au făcut paşi importanţi pe linia moderniză- 
rii statului şi a consolidării Marii Uniri, şi-a depus mandatul. 
În 1946, datele problemei erau altele. Țara era sub ocupaţie so- 
vietică de facto, regele Mihai fusese pus deja în două rânduri 
în fața alternativei de a accepta un guvern nereprezentativ, pe 
care apoi nu l-a putut demite - fapt unic în istoria modernă şi 
contemporană a României —, iar metodele promovate de Petru 

Groza la îndemnul comuniștilor făceau trimitere directă la 
un regim de esenţă totalitară. Cu alte cuvinte, la 19 noiembrie 
1946 nu a fost vorba doar despre nişte alegeri obişnuite, ci des- 
pre o luptă între forțele democratice şi cele care urmăreau in- 
staurarea unui sistem comunist. De aici decurge importanța 
excepțională a acestor alegeri, a acestui „vot decisiv” — pentru 
a prelua titlul lucrării lui Mihai Fătu, care a prezentat punctul 
de vedere oficial al istoriografiei comuniste. 

După o campanie electorală în care actele de violență au 
fost înregistrate zilnic, la 15 noiembrie, Inspectoratul General 
al Jandarmeriei, prin nota 41832, atrăgea atenţia organelor din 
subordine că niciun candidat — indiferent de culoarea lui po- 
litică - nu putea fi arestat sau reţinut. Doar în cazuri extrem 
de grave şi atunci la ordinul Parchetului mai puteau fi operate 
arestări, iar cei care se aflau în situaţia de mai sus urmau a 
fi eliberaţi imediat.!*! Măsura trebuie pusă în legătură cu pro- 
testele Statelor Unite şi ale Marii Britanii faţă de situaţia cre- 
ată în preajma alegerilor de la Bucureşti, demers generat și de 
memoriul trimis de Iuliu Maniu, Dinu Brătianu şi Constantin 
Titel Petrescu miniştrilor de externe ai Celor Trei Mari: James 
Byrnes, Ernest Bevin şi Viaceslav Molotov.'* 

Trebuie precizat faptul că, în chiar ziua emiterii ordinului 
de mai sus, Burton Berry și Adrian Holman au adresat pro- 
teste către Ministerul de Externe, criticând starea de lucruri şi 
încălcarea angajamentelor luate de guvernul Groza în ianuarie 
1946. La 18 noiembrie, Tătărescu răspundea anglo-americani- 
lor pentru a-i asigura că alegerile vor fi libere și corecte.!* Tot 
atunci, Petru Groza l-a primit în audienţă pe Adrian Holman. 
Pe un ton evident ironic, reprezentantul politic al Marii 
Britanii şi-a exprimat „admiraţia” față de premierul român, 
întrebându-se dacă guvernul său devenise mai popular după 

6 martie 1945 şi exprimându-și rezervele în privinţa rezulta- 
telor alegerilor. În maniera obișnuită, Groza l-a asigurat pe 
Holman că democraţia este apărată și că, în această direcţie, 
„Regele are un rol important”!**. 

Sigur că, făcând o critică absolut justificată la adresa manie- 
rei şi a metodelor de guvernare, nu trebuie să uităm că situația 
în țară era una extrem de complexă. Distrugerile provocate de 
război, seceta începută în 1945 şi care a continuat în anul urmă- 
tor, mai ales în Moldova'%, obligaţiile asumate prin Convenţia 
de Armistiţiu grevau asupra nivelului de trai al populaţiei, ceea 
ce uşura mult acțiunea propagandistică a opoziţiei. 

Pentru a contracara acțiunile celor trei partide democra- 
tice, Teohari Georgescu a apelat la toate resursele de care 
dispunea Ministerul de Interne. În preziua alegerilor, el le-a 
ordonat tuturor prefecţilor să se considere mobilizați, astfel 
încât „alături de forțele democratice să apere libertăţile și re- 
gimul democrației”. În paralel, emitea o notă circulară adre- 
sată celor 12 Inspectorate Generale Administrative prin care se 
interzicea furnizarea oricăror date sau informaţii statistice re- 
feritoare la mersul alegerilor corespondențţilor de presă străină 
ori ofițerilor aliaţi — desigur, trimiterea îi viza pe occidentali —, 
acestea putând fi obținute numai prin intermediul Comisiei Ali- 
ate (Sovietice) de Control. Jurnaliştii români trebuiau îndreptați 
către Ministerul Justiţiei, abilitat în acest sens.!% 

În aceste condiţii, PNȚ a luat măsuri pentru organizarea în 
teritoriu pe circumscripţii electorale, aplicând principiile lup- 
tei conspirative. Planul prevedea ca toți membrii din conducere 
care erau cunoscuţi de către autorități, incluzând aici candidaţii, 
delegaţii și asistenții de la secţiile de votare, să nu mai doarmă la 
domiciliu în ultimele zile dinaintea votului. Pentru 19 noiem- 
brie, trebuiau mobilizate toate resursele umane şi stabilit un 

cartier general, de regulă într-un local cunoscut doar în mo- 
mentul începerii procesului electoral. 

Pentru păstrarea unei legături operative între secţiile de vo- 
tare şi acest centru de comandă al circumscripţiei, urmau să 
fie utilizaţi curieri cu misiunea de a aduce la cunoştinţă toate 
neregulile, agresiunile şi abuzurile autorităţilor, luându-se 
declaraţii scrise în acest sens.!% Alte detalii ale planului în 
discuţie priveau dotarea comandamentului cu un telefon, iar 
în lipsa acestuia cu doi biciclişti, precum şi mobilizarea medi- 
cilor care simpatizau PNȚ pentru a oferi asistenţă eventualelor 
persoane rănite în urma agresiunilor. 

Acesta este fondul luptei dintre comunişti şi aliații lor din 
Blocul Partidelor Democrate, pe de o parte, şi partidele de 
opoziţie în frunte cu PNȚ, pe de alta. În condiţiile date, o po- 
larizare a voturilor între tabăra comunistă şi cea manistă era de 
aşteptat în dauna formațiunilor mai mici sau mai puțin organi- 
zate şi active. Chestiunea este explicabilă şi prin faptul că 80% 
din electorat trăia în mediul rural, acolo unde Iuliu Maniu bene- 
ficia de organizaţii puternice şi de propagandiști experimentați 
(în frunte cu preoții și învățătorii), cărora li s-au alăturat soldații 
care luptaseră pe Frontul de Est - cu toţii au exploatat la maxi- 
mum marile teme ale campaniei. Femeile, care alegeau pentru 
prima dată, au fost receptive la propaganda naţional-țărăniştilor 
şi au votat masiv cu aceştia. Astfel, toate indiciile conduceau 
spre o înfrângere a Blocului Partidelor Democrate şi o victorie 
clară a PNȚ, liderul necontestat al opoziţiei. 

La 19 noiembrie 1946, conform datelor statistice oficiale, 
s-au prezentat în fața urnelor aproape opt milioane de per- 
soane, mai exact 7 969 414, care au votat 414 dintre cei 3 244 de 
candidaţi. În total, au fost depuse 450 de liste din partea a 20 de 
grupări şi partide, plus independenți, dintre care 158 fără semn 

electoral. Principalii competitori, așa cum era de aşteptat, au 
fost Blocul Partidelor Democrate, cu liste sub semnul „Soarele” 
depuse în toate cele 69 de judeţe, urmat de PNȚ (cu semnul 
„Ochiul”), prezent în 59 de circumscripţii județene, Partidul 
Ţărănesc Democrat („Două circumferințe concentrice, 51 de 
liste), PNL („Unghiul drept”, 49 de liste) şi PSDI („Fântâna cu 
cumpănă”, 40 de liste). De asemenea, trebuie remarcată partici- 
parea Uniunii Populare Maghiare în 17 judeţe, sub sigla „două 
linii paralele” 

Dintre micile formaţiuni care nu au reușit să obţină niciun 
mandat de deputat, amintim Acţiunea Naţional Agrară, cu 
semnul „Scara”, care a reușit să depună 7 liste, precum şi Parti- 
dul Popular Românesc („Două arcuri mici convexe legate cu o 
linie orizontală”), condus de Petre Ghiaţă și care a participat la 
lupta electorală cu 6 liste.!% 

Ziua alegerilor a fost tensionată, partidele şi grupările im- 
plicate în lupta electorală încercând să atragă cât mai mulți 
aderenti. Nu au lipsit acuzele reciproce, violențele şi confruntă- 
rile directe, însă marea problemă pentru Blocul Partidelor De- 
mocrate a apărut la numărarea voturilor. ™ Pe măsură ce tot 
mai multe rezultate erau centralizate, se prefigura înfrângerea 
guvernului, în timp ce opoziţia, în speţă PNȚ - în ciuda tuturor 
piedicilor, la care ne-am referit deja -, se îndrepta spre o victorie 
strălucită. În fapt, fără a răpi cu nimic din meritele formaţiunii 
conduse de Iuliu Maniu, suntem de părere că la 19 noiembrie 
1946 marea majoritate a românilor nu au votat neapărat un 
partid politic, ci s-au pronunţat împotriva comunismului. Din 
acest motiv, maniştii — care erau expresia cea mai clară a lup- 
tei împotriva totalitarismului - au atras în mod masiv opţiunile 
țăranilor în primul rând, sensibili la teme electorale precum 
proprietatea, biserica, sistemul sovietic şi libertatea individului. 

După câteva zile de ezitări, în cele din urmă, guvernul a făcut 
cunoscute rezultatele oficiale, trucând în mod grosolan voința 
pe care o exprimase electoratul. După căderea comunismului, 
cercetătorii au început să descopere în arhive semne, indicii sau 
chiar rezultate reale, toate indicând victoria clară a PNȚ.” De 
altfel, trebuie spus că despre falsificare se vorbea încă din tim- 
pul campaniei electorale din 1946, iar după ce Blocul a revendi- 
cat victoria în București, circula butada „În urnă a intrat Maniu 
și a ieşit Groza” 

Despre rezultate apropiate de realitate vorbesc chiar do- 
cumentele PCR, evident cele secrete. Astfel, cităm în primul 
rând un amplu raport pregătit pentru uzul conducerii, inti- 
tulat „Învăţămintele alegerilor şi sarcinile Partidului Comu- 
nist după victoria din 19 noiembrie 1946". Documentul 
are meritul de a incerca, folosind limbajul epocii, să facă o 
analiză cât mai realistă. Astfel, este trecut în revistă contex- 
tul internaţional în care au avut loc alegerile din România, in- 
sistând pe „lupta împotriva rămășițelor fascismului”, pentru a 
aprecia că - în ultimul timp - forțele autoproclamate demo- 
cratice obţinuseră victorii în toată Europa. În primul rând, ac- 
centul cădea pe creşterea rolului jucat de partidele comuniste, 
prezente în coaliţii guvernamentale din tot mai multe ţări, iar 
în unele având deja o poziție conducătoare.” 

Trecând la situaţia internă, documentul în discuţie era 
prefațat de o serie de aprecieri privind succesele înregistrate de 
guvernul instaurat la 6 martie 1945, desigur sub influența di- 
rectă şi covârșitoare a PCR. Între acestea erau amintite reforma 
agrară în urma căreia au fost împroprietăriți circa 700 000 de 
țărani, revenirea nordului Transilvaniei în componenţa Româ- 
niei, fapt datorat prieteniei cu Uniunea Sovietică şi confirmat 

prin atitudinea acesteia la Conferinţa de Pace de la Paris, crea- 
rea economatelor sau reducerea impozitului pe salariu. 

Pe de altă parte, în balanţă erau puse şi dificultățile obiective 
şi subiective cu care se confrunta țara. Era vorba despre distruge- 
rile provocate de război care au condus la dezorganizarea indus: 
triei şi a căilor ferate, precum şi la lichidarea stocului de materii 
prime. În plus, cei doi ani de secetă, lipsa de capital, precum şi 
„acţiunea de sabotaj a reacţiunii şi a unei părți a industriașilor şi 
financiarilor” erau factori care trebuiau luaţi în calcul. 

În aceste condiţii, se arată în continuarea raportului citat, 
PCR a luat iniţiativa creării Blocului Partidelor Democrate, 
a redactării platformei-program şi a prelucrării acesteia pe 
parcursul a patru conferințe pe țară ale alianţei. Deşi nu a 
fost cooptată în Bloc, Uniunea Populară Maghiară - după un 
început mai dificil - a reuşit să desfăşoare o campanie elec- 
torală care a dus la atragerea masivă a votului ungurilor. ™ 
Pentru diseminarea programului guvernului, PCR a făcul 
apel la resurse impresionante, pregătind la nivel naţional, 
prin școlile de propagandiști, 20 000 de activişti care au fost 
trimişi în teritoriu. Ei au avut la dispoziție un vast material 
propagandistic concretizat în afişe, broşuri etc.!%, la care s-a 
adăugat presa care a fost aproape în unanimitate favorabilă 
Blocului. 

Trecând la analizarea rezultatelor alegerilor, sinteza în 
discuţie apreciază că Blocul Partidelor Democrate a obţinut 
un scor mai bun la orașe, dar unul slab în mediul rural. Fap- 
tul ar fi fost explicabil prin influenţa scăzută a comuniştilor 
în lumea satelor. Aici și femeile, aflate sub influenţa preoţilor, 
şi-au manifestat adeziunea la PNȚ. De asemenea, funcționarii, 
inclusiv cei din aparatul de stat, s-au manifestat preponderent 
împotriva Blocului. În acest context se sublinia rolul pozitiv 

jucat de Uniunea Populară Maghiară, care a reușit în final să 
răspundă aşteptărilor pe care conducerea comunistă le avea de 
la aceasta: 


Merită a fi scoasă în evidență Uniunea Populară Maghiară. 
Ea şi-a dovedit influenţa și puterea de mobilizare a maselor 
maghiare din Transilvania, obținând aproape unanimitatea 
voturilor populației maghiare.!%* 


În privinţa raportului de forţe în cadrul Blocului Partidelor 
Democrate, se aprecia că greul a fost dus de cei circa 675 000 de 
comuniști. Aceasta în timp ce PSD, care contase pe aproxima- 
tiv 600 000 de membri, a dovedit că nu are nici jumătate dintre 
aceștia!”, situaţia fiind valabilă şi pentru Frontul Plugarilor.'% 

Mai complicată era relaţia cu PNL- Tătărescu, despre care se 
aprecia că are puterea de a influenţa o parte a burgheziei. Par- 
tea negativă era lipsa totală a guţiștilor din unele judeţe, pre- 
cum şi curentul tot mai puternic favorabil reunificării liberale. 
Cât despre Partidul Naţional Popular şi PNŢ-Alexandrescu, 
acestea nici nu erau menţionate în analiza la care ne referim, 
dovadă a impactului minor pe care cele două formaţiuni le 
aveau în rândurile electoratului. 

Un capitol important al Învățămintelor este consacrat „gre- 
şelilor şi lipsurilor noastre” pe parcursul luptei electorale. În 
primul notăm că PCR îşi recunoștea înfrângerea în Moldova'”, 
precum şi faptul că bătălia din mediul rural a fost pierdută atât 
din cauza propriilor slăbiciuni ale comuniştilor la sate, cât mai 
ales din cauza evaluării nerealiste a influenţei Frontului Pluga- 
rilor printre ţărani. 

Trecând la lupta propagandistică, documentul în discuţie 
recunoștea şi la acest capitol că PNȚ a exploatat toate subiec- 
tele posibile, obţinând avantaje electorale. Astfel, un prim 

aspect se referea la colportarea cu succes a zvonurilor referi. 
toare la rolul elementului alogen în consolidarea comunismu- 
lui autohton: 


Antisemitismul în Moldova, antimaghiarismul în Ardeal 
(îndeosebi în Ardealul de Nord), aţâţări împotriva Uniu- 
nii Sovietice şi a partidului nostru în toată ţara, au fost ar- 
mele principale ale reacţiunii în propaganda lor din campania 
electorală. Manișştii au folosit diversiunea antisemită mai cu 
seamă în Moldova, unde au și găsit un teren prielnic.2% 


Pe de altă parte, comuniştii recunoşteau că zvonurile lan- 
sate de opoziție, în ciuda faptului că unele din ele erau puc- 
rile, erau adaptate la nivelul grupurilor-ţintă, fiind foarte bine 
recepționate în rândul populaţiei. Principalele exemple se re- 
fereau la: 


e înființarea colhozurilor, urmate de obligarea populaţiei de 
a mânca la cazan şi de a fi internaţi copii; 

e desființarea Armatei române şi a Bisericii; 

e izbucnirea războiului dintre anglo-americani şi ruşi; 

e lozinca „Dacă votaţi Blocul, România va fi stăpânită de 
unguri, evrei și ruşi”; 

e cunoscând necesitatea colectărilor, s-a lansat zvonul că 
guvernul va confisca recolta şi va pune noi şi mari impo- 
zite asupra țăranilor; 

e lozinca „Armatele americane vin în România ca să facă 
dreptate”! 

Analiza realizată de conducerea comunistă ajungea astfel 
la următoarele concluzii. În primul rând, era vorba despre un 
set de greşeli ale guvernului și Blocului între care erau amin- 
tite insuficienta exploatare a „marelui succes obținut prin 

reforma agrară”, întârzierea distribuirii grâului de sămânță şi 
insuficienţa acestuia, efectuarea haotică a colectărilor, amâ- 
narea repetată a datei alegerilor sau fixarea unor secții de vo- 
tare în sate mici. Tot la capitolul greşeli era amintită maniera 
de întocmire a listelor de candidaţi ai Blocului Partidelor De- 
mocrate, pe care au fost incluşi, la cererea PSD și a liberalilor 
lui Gheorghe 'Tătărescu, „o serie de candidaţi compromişi prin 
afaceri oneroase sau prin activitate reacționară, precum și fap- 
tul că mulți candidaţi erau străini de judeţele respective”. O altă 
constatare a raportului preciza că nu s-a luat în calcul situația 
din Transilvania, unde „şovinismul antimaghiar are rădăcini 
puternice”2?. 

Pe lângă propriile slăbiciuni, comuniştii recunoșteau şi me- 
ritele „reacțiunii”, care a demonstrat că dispune de cadre cu 
experienţă în lupta electorală şi cu adeziune în mase. Acestea 
au știut cum să exploateze situaţia economică din ţară, au avut 
resurse financiare? şi au beneficiat şi de suportul misiunilor 
engleză și americană de la Bucureşti. 

Dacă partea a doua a analizei privitoare la alegeri are în ve- 
dere sarcinile pe care PCR şi le asuma în noua etapă deschisă 
de victoria în alegeri, din punct de vedere istoric extrem de 
valoroase sunt anexele, care oferă „datele reale” ale alegerilor. 
Fără a avea dovada că acestea sunt cu adevărat rezultatele înre- 
gistrate — personal, avem convingerea că până şi în acest raport 
intern cifrele au fost umflate în favoarea Blocului —, se impune 
constatarea că ele diferă în mod radical de cifrele oficiale, pe 
baza cărora s-a făcut repartizarea mandatelor de deputați. 

Când am exprimat unele dubii privind sinceritatea datelor 
furnizate în materialul pe care îl analizăm”, am avut în vedere 
câteva exemple concrete. Astfel, cu greu putem să credem că 
Blocul a obţinut 62,36% în București, în timp ce PNȚ a adunat 

doar 23,28%%5, în condiţiile în care Capitala era un adevărat 
fief manist şi liberal. Aceeaşi situaţie este valabilă în Moldova, 
acolo unde în chiar cuprinsul Învățămintelor era recunoscută 
înfrângerea, pentru ca datele PCR să vorbească totuşi de victo- 
rie la Iaşi (50% la 37%), egalitate în regionala Valea Trotușului 
şi o înfrângere strânsă la Dunărea de Jos (Blocul este creditat 
aici cu 41-46%). În schimb în sudul Bucovinei, la Suceava, lu- 
crurile sunt clare, opoziția fiind creditată cu 70% din voturi. 

În regionala Prahova, pentru județul omonim, Blocul era 
creditat cu 64,5%, iar opoziţia cu 35,5%, în timp ce la Buzău 
era recunoscută victoria PNȚ cu 60%. Scoruri bune au obţinut 
maniștii, potrivit datelor invocate, şi în regionalele Oltenia şi 
Dâmboviţa (60%, respectiv 65%). Situaţia diferă în Dobrogea, 
unde Blocul ar fi reuşit să adune 52% din opţiunile electora- 
tului, faţă de cele 40% ale opoziţiei. În regiunea Hunedoara 
lucrurile sunt împărțite: în timp ce pe Valea Jiului, într-o 
zonă cu tradiţii ale luptei sindicale, comuniștii și aliaţii lor 
erau dați învingători detaşaţi cu 70% din totalul voturilor, în 
județul Hunedoara câştigătorul era PNȚ, care ar fi atins aceeaşi 
performanţă. 

În Transilvania lucrurile sunt mai complexe, întrucât în joc 
a intrat şi Uniunea Populară Maghiară. Cu toate acestea, în re- 
gionalele Cluj şi Oradea, PNȚ obține majoritatea relativă, fapt 
valabil și în Banat.” În schimb, în regionala Brașov, rezultatele 
indicau următoarele: Blocul Partidelor Democrate, 35%; Uni- 
unea Populară Maghiară, 22%; „Reacţiunea”, 23%. Cum era de 
aşteptat, în judeţele Trei Scaune, Ciuc şi Odorhei, Uniunea Po- 
pulară Maghiară a obţinut majoritatea absolută cu 75%, 79%, 
respectiv 74%, însă la nivelul regionalei Mureș, Iuliu Maniu a 
reuşit să obţină totuşi același scor ca al Uniunii Populare Ma- 
ghiare, 35%, față de doar 25% al Blocului. 

Un exemplu particular este cel de la Reşiţa, unde „întreaga 
organizație social-democrată a votat cu Titel Petrescu, 5 000 vo- 
turi? În concluzie, analizând rezultatele pe care le considera reale, 
conducerea PCR era nevoită să admită că la nivel naţional Blocul 
Partidelor Democrate a obţinut o medie de 40%. Adunând şi vo- 
turile obținute de Uniunea Populară Maghiară, estimarea totală 
înclina spre 45-55%. 

Trebuie spus faptul că nici această estimare finală nu era 
tocmai corectă, întrucât voturile adunate de Uniunea Popu- 
lară Maghiară, conform rezultatelor oficiale, erau în număr de 
569 651, adică 7% din totalul votanţilor. Chiar dacă admitem 
această cifră, deşi este posibil ca şi ea să fi fost supradimensio- 
nată, obținem o estimare de 47% pentru Blocul Partidelor De- 
mocrate şi Uniune. De aici, o singură concluzie: chiar acceptând 
cifrele comuniştilor, tot rezultă că PNT, liberalii şi titeliştii au 
obţinut nu doar victoria, ci au adunat spre 55% din voturi. În 
cifre absolute ar însemna, pe acest calcul, că Maniu a obținut 
aproape patru milioane de voturi, din care trei i-au fost furate. 

Acest document al conducerii comuniste nu este însă sin- 
gura probă a falsificării grosolane a alegerilor de la 19 noiem- 
brie 1946. Un extras privind situaţia alegerilor, întocmit de 
către Inspectoratul General al Jandarmeriei, Direcţia Siguranţă 
şi Ordine Publică şi bazat pe numărarea voturilor din 95 de 
secţii de votare, dă următorul rezultat: Blocul Partidelor 
Democrate - 59 119 de voturi, PNȚ - 74 744 de voturi.” Un 
alt exemplu este cel din garnizoana Timișoara. Aici Blocul a 
obținut 58% din voturi, dar oficial s-a raportat o victorie zdro- 
bitoare cu 97%. Într-o unitate din Arad, unde în mod real gu- 
vernul obținuse 65%, varianta transmisă a fost că 1 935 din cei 
1 955 de soldaţi şi ofițeri au pus ştampila pe lista Blocului Par- 


tidelor Democrate.2* 

Pe lângă cifre şi date statistice, mai relevante sunt chiar con: 
cluziile transmise din teritoriu către conducerea comunistă. 
Organizaţia judeţeană Câmpulung?” - care suferise o înfrân- 
gere catastrofală, recunoscută chiar de datele de mai sus — ra- 
porta organelor centrale că au fost înregistrate acte de trădare 
atât în rândurile populaţiei, cât şi printre membrii de partid. Se 
dădea exemplul primarului din comuna Gemenea, care, deşi 
era comunist, l-a ascuns acasă la el pe Teofil Șandru, candi- 
dat al PNȚ. De asemenea, Gheorghe Soroceanu, responsabi- 
lul echipelor de ordine ale Blocului, a îndemnat populaţia să 
voteze cu Maniu. La fel s-a întâmplat și în alte comune din 
Bucovina, printre care Moldoviţa, Vatra Moldoviței, Argel 
și Valea Boului, unde membrii de partid au preferat lista 
național-țărănistă.?! 

Un alt exemplu din regionala Suceava este cel al şefului 
de post din comuna Vatra Moldoviței. În noaptea alegerilor, 
acesta a mers din casă în casă, având la el un document dac- 
tilografiat, pentru a transmite sătenilor că tocmai a primit 
dispoziţie scrisă de la guvern că, dacă Blocul va obţine victoria, 
va trebui „să strângă populaţia la colhoz”2*?. În aceeaşi regiune, 
dar în judeţul Baia, deşi se reuşise antrenarea populaţiei la vot, 
s-a văzut în cele din urmă că marea majoritate a votat cu PNȚ, 
dând crezare marilor teme ale propagandei acesteia: colhozul, 
deportarea copiilor în Uniunea Sovietică, antisemitismul.2? 

Tot în judeţul Baia, guvernul a întâmpinat dificultăți în pu- 
ternicul centru ceferist de la Paşcani, care a votat în majoritate 
lista PSDI, și la unitatea militară din Fălticeni, „care a fost în 
permanenţă un centru de agitaţii contra guvernului”. Cei mai 
aprigi duşmani ai Blocului au fost însă preoţii, care „fără nicio 
excepție au făcut propagandă manistă, chiar şi în biserică, de- 
făimând guvernul, infiltrând în masele ţărăneşti neridicate 

diversiunea colhozului și înlăturarea bisericii în cazul reuşitei 
Blocului Partidelor Democrate”?'*. 

Un exemplu personal oferă loan Hudiţă, candidat al PNȚ 
în judeţul Baia. Om politic cunoscut în zonă, cu aderenţă la 
masele de țărani, fostul ministru al agriculturii a desfăşurat o 
intensă campanie electorală în teritoriu obținând un rezultat 
pe măsură. După cum nota în jurnalul său în seara de 19 no- 
iembrie, revenind la Prefectură, a găsit o stare de perplexi- 
tate printre reprezentanţii Blocului, care „erau negri la față de 
supărare”, motivul fiind că la ora 22.35 lista manistă obținuse 
deja 51 000 de voturi, față de cele 6 980 ale Blocului. Cum pen- 
tru un loc de deputat erau nevoie de 10 000 de voturi, reieşea 
că PNȚ câștigase pe linie.” A doua zi dimineaţă, rezultatul a 
fost răsturnat în favoarea Blocului.” Desigur, protestele îndri- 
tuite ale lui Hudiţă au rămas fără ecou. 

Situaţia era valabilă și în Transilvania. De exemplu, un amplu 
raport intern al PNȚ prezintă situaţia din judeţul Sălaj. Docu- 
mentul descrie inclusiv şicanele şi încălcările democraţiei din 
perioada campaniei electorale, pornind de la starea de teroare 
instaurată până la lipsa posibilității de deplasare a opoziţiei, 


întocmirea listelor şi eliberarea certificatelor de alegător.?” 


In 
ziua alegerilor au apărut alte nereguli grave: delegații PNȚ nu 
au avut acces în secţii sau la deschiderea urnelor, nu s-au pri- 
mit contestaţii și nu s-au întocmit procese-verbale. 

Cu toate acestea, primele rezultate din judeţul Sălaj indicau 
victoria PNȚ, care obținuse 43 100 de voturi, faţă de cele 38 640 
ale Blocului Partidelor Democrate, în timp ce Uniunea Popu- 
lară Maghiară adunase 42 300 de voturi, iar Partidul Ţărănesc 
Democrat, 2 033. Totul a fost răsturnat când au apărut cifrele 
oficiale. De această dată vorbim despre o victorie zdrobitoare a 
Blocului, creditat cu 115 083 de voturi, o creştere - ce-i drept, 

de doar aproape 2 000 de voturi - obținând şi Uniunea Popu- 
lară Maghiară, care ajungea la 44 086, la fel ca Partidul "Țărănesc 
Democrat, în urcare până 3 762 de voturi. În schimb, lista ma- 
nistă pierdea aproape 60% din total, rămânând cu doar 15 508 
de voturi. Astfel, Blocul obținea șapte mandate de deputat, iar 
Uniunea, două.” 

Asupra derulării evenimentelor din 19 noiembrie îşi fă: 
cuseră o imagine şi misiunile americană și britanică de la 
București. Poliţia de Siguranţă din cadrul Direcţiei Generale 
a Poliţiei raporta în sinteza asupra principalelor evenimente 
petrecute cu ocazia alegerilor despre aşa-zisele „imixtiuni an- 
glo-americane”. Acestea constau în faptul că Burton Berry a dal 
dispoziţii să fie inspectate diferite secții de votare, iar Roy Mel- 
bourne s-a întâlnit în după-amiaza zilei alegerilor cu liderul 
manist Nicolae Penescu, în timp ce generalul C.V.R. Schuyler a 
ordonat ca ofițeri americani îmbrăcaţi în civil să viziteze secții 
de votare și mai ales pe cele amenajate în fabrici. De asemenea, 
au fost luate declaraţii ale cetăţenilor nemulțumiți că au fost 
omiși de pe listele electorale.2? 

Cu toate acestea, conducerea PCR era pregătită să apeleze la 
orice mijloc pentru a obţine victoria în alegeri. În acest sens, 
primele ordine transmise în teritoriu sunt elocvente. Chiar în 
noaptea de 19/20 noiembrie, la orele 0.30, Comitetul Central al 
Blocului Partidelor Democrate transmitea următoarea circulară: 


Muncă de lămurire pe teren peste tot şi mai ales unde am 
fost slabi. Se va explica rezultatul alegerilor, semnificaţia aces- 
tui fapt. Pe teren se vor trimite cei mai buni propagandişti şi 
mai ales acolo unde suntem slabi. Nu se vor cruța cheltuielile 
pentru transportul şi hrana propagandiştilor.?% 


La rândul său, CC al PCR transmitea instrucţiuni organiza- 
țiilor judeţene prin care le cerea luarea de măsuri urgente 

pentru schimbarea tuturor membrilor care nu şi-au îndeplinit 
datoriile, fie pe linie administrativă, fie pe cea de partid, exclu- 
derea tuturor celor care au trădat şi acordarea unei atenţii spo- 
rite la primirea de noi membri în partid.” 

Situaţia creată şi publicarea tardivă a rezultatelor oficiale 
l-au îngrijorat şi pe regele Mihai. Acesta a cerut, la 21 noiem- 
brie, lui Burton Berry să se întâlnească cu emisari ai Palatului 
pentru a analiza situaţia. Despre ce subiecte au fost abordate 
aflăm din telegrama transmisă de Berry către Departamentul 
de Stat a doua zi.” La discuţii a participat şi Roy Melbourne, 
iar cei prezenți au căzut de acord asupra faptului că „alege- 
rile au fost antidemocratice şi rezultatele falsificate”. În aceste 
condiţii se ridica problema conduitei pe care suveranul trebuia 
să o urmeze, întrucât trebuia să adreseze mesajul tronului în 
faţa noii Adunări, într-un moment în care şi popularitatea re- 
gelui — deşi se menținea la cote înalte - se afla totuşi pe o pantă 
descendentă, existând chiar varianta ca, în caz extrem, sovieti- 
cii să încerce să-l răstoarne oricând de pe tron. 

Pe baza informaţiilor primite de la Bucureşti, subsecretarul 
de stat Dean Acheson avea să declare că alegerile din România 
au fost marcate de multe nereguli, care au condus la încălcarea 
dreptului la vot pentru o parte însemnată a corpului electoral. 
Din această cauză, guvernul american considera că guvernul 
român nu şi-a respectat angajamentele luate în vederea înde- 
plinirii hotărârii Conferinţei de la Moscova.” 

Pe aceleași poziţii se situa şi guvernul britanic. În tele- 
grama trimisă de Legația României de la Londra, semnată 
Constantinescu, la 22 noiembrie, orele 21, către Ministerul 
de Externe de la Bucureşti, se arăta că presa din Regatul Unit 
a relatat în mod defavorabil alegerile din 19 noiembrie 1946, 
excepţie făcând oficiosul comunist Daily Worker. Mai mult, cu 

prilejul unei conferințe de presă, purtătorul de cuvânt al Foreign 
Office-ului a declarat, referitor la acest subiect, că alegerile nu 
au fost libere, întrucât s-au înregistrat numeroase încălcări 


224 Din acest motiv, se sublinia în te- 


ale drepturilor opoziţiei. 
legrama citată, atitudinea faţă de guvernul Groza urma să fie 
reexaminată pe malurile Tamisei. 

Pe acest fond, la 23 noiembrie, în Scânteia au fost publicate 
rezultatele oficiale ale alegerilor. Conform acestora, au fost ex- 


primate 6 934 583 de voturi, dintre care: 


Număr de Număr de 
voturi mandate 
878 927 


Acţiunea Naţional Agrară 
Partidul Radical al Micii 
Burghezii 
Cu alte cuvinte, opinia publică era pusă în fața unui fals 


grosolan conform căruia liberalilor le fuseseră repartizate doar 
trei locuri de deputaţi, în timp ce Constantin Titel Petrescu 


Partidul Popular Românesc 


nici măcar nu intra în noua Adunare. În schimb, partidul lui 
Nicolae Lupu beneficia de un gest de prietenie din partea gu- 


vernului, prin cele două mandate atribuite. Fără îndoială însă 
că marele înfrânt a fost Iuliu Maniu. Deşi PNȚ câștigase în 

realitate alegerile, numărătoarea oficială îl plasa pe o poziţie 
nesemnificativă în configuraţia noului Parlament. 

În aceeaşi zi în care aceste rezultate neverosimile au fost date 
publicităţii, a avut loc şi o importantă ședință a Biroului Politic 
al CC al PCR. Problema rezultatului real nu figura pe ordinea 
de zi, care era dominată de chestiunea formării noului guvern 
şi a deschiderii lucrărilor Adunării Deputaţilor.?% Potrivit pri- 
mei formule a viitorului cabinet, Gheorghe Gheorghiu-Dej a 
înaintat propunerea ca Partidul Comunist, cel Social-Demo- 
crat, Frontul Plugarilor şi liberalii lui Tătărescu să primească 
fiecare câte patru ministere, în timp ce prezenţa Partidului 
Naţional Popular şi a celui condus de Anton Alexandrescu 
urma să se limiteze la câte un ministru. La Armată trebuia să 
fie propus un general. Interesant e că liderul comunist şi-a in- 
format colegii că vor trebui să fie limitate „pretenţiile excesive 
ale Partidului Social-Democrat”. 

O noutate era reprezentată de faptul că în noul guvern 
urmau să apară trei funcţii de vicepreşedinţi, care aveau mi- 
siunea să coordoneze ministerele politice, economice şi cultu- 
rale. Toate aceste propuneri făcute de Gheorghiu-Dej au fost 
aprobate de Biroul Politic. 

În privinţa Parlamentului, din start erau preconizate măsuri 
pentru un control strict al activității acestuia. Preşedintele pro- 
vizoriu al Adunării urma să fie ales prin aclamații, iar printre 
cei patru tineri secretari trebuia să se numere şi Miron Con- 
stantinescu. Lucrețiu Pătrăşcanu şi Ion Gheorghe Maurer erau 
însărcinaţi cu redactarea Regulamentului de funcționare a or- 
ganului legislativ suprem, iar Emil Bodnăraş avea misiunea 
de a-i elimina pe vechii funcţionari publici cu simpatii pen- 
tru opoziţie din această instituţie. Pentru evitarea oricăror sur- 
prize, deputaţii Blocului Partidelor Democrate erau convocați 
la un instructaj în data de 30 noiembrie, la sala Dalles.” 

Reglementând aceste chestiuni, Biroul Politic a luat în discuţie 
şi maniera în care va trebui contracarată acțiunea opoziţiei, care 
strângea probe prin care să demonstreze falsificarea alegerilor. 
Era vorba de întocmirea de liste cu cetăţeni care nu și-au putul 
exprima opţiunea la 19 noiembrie, numărători paralele, acțiunea 
propagandistică în teritoriu. În aceste condiţii, Blocul Partidelor 
Democrate trebuia să-și continue activitatea organizând mitin- 
guri la sate și orașe, prilej cu care să fie adoptate moţiuni și tri- 
mise telegrame de susținere a partidelor de la guvernare. Un rol 
esenţial revenea propagandei prin presă, care trebuia nu doar 
să reflecte susținerea de care se bucura Blocul, dar și să publice 
documente, fotografii şi declaraţii impresionante ale unor mar- 
tori care fuseseră victime ale „actelor de violență săvârşite de is- 
torici'2%. O ultimă hotărâre importantă luată de Biroul Politic 
privea convocarea unei şedinţe de Front Unic Muncitoresc, la 
sediul CC al PCR pentru luni, 29 noiembrie. 

Reacţia conducerii PNȚ după ce rezultatele oficiale au fost 
făcute publice s-a concretizat într-un Protest trimis ministru- 
lui de interne la 25 noiembrie. Documentul relua principalele 
teme prin care Maniu şi colegii săi susțineau teza falsului. Pe 
baza informaţiilor primite din teritoriu, guvernul era acuzat 
de instaurarea unei stări de teroare, principalele victime fiind 
delegaţii şi asistenții partidului din secţiile de votare, care „sunt 
torturați în chip barbar pentru a da declaraţii că alegerile au 
decurs în ordine, că nu s-ar fi comis abuzuri şi falsuri, iar re- 
zultatele corespund voturilor, aşa cum ele au fost exprimate”2%. 

Din păcate pentru opoziţie, politica faptului împlinit promo- 
vată de comuniști, sub oblăduirea Moscovei, dădea rezultate. 
Contextul politic internaţional, dominat de chestiunea semnă- 
rii Tratatului de pace, venea de asemenea în sprijinul Blocu- 
lui, reprezentații Statelor Unite şi Marii Britanii limitându-se la 

proteste care nu erau însoțite de măsuri concrete pentru anula- 
rea alegerilor. Semnificativă în acest sens este telegrama pe care 
Legația României de la Londra o trimitea Ministerului Afa- 
cerilor Străine, la 26 noiembrie. Raportul diplomatic amintea 
că interesul pentru alegerile din România dispăruse rapid din 
presa britanică, preocupată de evenimentele din Statele Unite, 
precum și de chestiuni mondene - de exemplu, prăbuşirea unui 
avion de tip Dakota în Munţii Alpi. Doar Radio Londra amin- 
tea că guvernul britanic credea că „grave nereguli s-au produs 
în România şi că, în acest moment, chibzuieşte până la ce punct 
guvernul ce va ieși din aceste alegeri ar putea fi considerat ca un 
guvern reprezentativ”). 

Telegrama în discuţie amintea însă că la conferința de presă 
din 25 noiembrie, desfășurată la Foreign Office, la o întrebare 
pusă de un jurnalist american în legătură cu măsurile diplo- 
matice pe care Londra le-ar putea lua față de autoritățile de la 
București, răspunsul a fost că nu s-a schimbat nimic față de 
declaraţiile din 22 noiembrie, la care ne-am referit deja. Această 
poziţie demonstra că autorităţile londoneze se aflau în dificul- 
tate, întrucât, deşi nu recunoșteau falsul electoral din România, 
aveau cu totul alte priorități pe agenda politică.” 

În aceste condiţii, speranţele opoziţiei se legau de un nou gest 
spectaculos al regelui. La 26 noiembrie, luliu Maniu a fost primit, 
la cerere, în audienţă de Mihai I, căruia i-a expus motivele pen- 
tru care alegerile nu trebuie validate prin prezentarea mesajului 
Tronului în faţa noii Adunări. Preşedintele PNȚ a insistat asupra 
numeroaselor falsuri, a terorii, inclusiv pe linie sindicală, pe care 
guvernul le-a folosit împotriva opoziţiei. Concluzionând că ade- 
vărata voinţă a Ţării nu era exprimată de componenţa corpului 
legislativ care urma să fie inaugurat la 1 decembrie, el nu a obținut 
totuşi de la rege decât promisiunea că va studia memoriul ce 

i-a fost prezentat şi că va aviza asupra acestuia.” Cu toate că 
nu a obținut o asigurare fermă privind boicotul regal, după 
audiență, Maniu i-a mărturisit lui Constantin Titel Petrescu că 
suveranul nu va veni la deschiderea Parlamentului.?%* 

Rezultatul primirii lui Maniu la Palat a influențat, desigur, 
şi poziţia lui Dinu Brătianu. La 28 noiembrie, Delegaţia Per- 
manentă a PNL, luând în discuţie situația creată, a decis ca 
deputaţii dinişti să boicoteze lucrările Adunării Deputaţilor, în 
semn de protest față de falsul de la 19 noiembrie.2* Era, fără 
îndoială, şi o manieră de a pune presiune asupra Palatului, în 
sensul de a sugera lipsa regelui Mihai de la evenimentul din 
1 decembrie. 

De altfel, naţional-țărăniştii şi liberalii au avut speranţe în 
acest sens până în preziua deschiderii Parlamentului. După 
cum îşi amintea loan Hudiţă, abia în dimineaţa zilei de 30 no- 
iembrie, la orele 8.30, a primit telefon de la Gheorghe I. Brăti- 
anu prin care i se transmitea că regele hotărâse în cele din urmă 
să meargă la ceremonie. Decizia lui Mihai I, conform liderului 
liberal, fusese determinată de poziţia anglo-americanilor.2% În 
aceste condiţii, PNȚ şi PNL au anunţat că nu își schimbă ati- 
tudinea iniţială și, prin urmare, vor boicota lucrările Adunării 
Deputaților.” 

În timp ce opoziția adopta această măsură disperată, parti- 
dele din Bloc cădeau de acord asupra formulei noului guvern, 
care urma să fie prezidat tot de Petru Groza. Noutatea față de 
cele aprobate de Biroul Politic al CC al PCR la 23 noiembrie 
era legată de renunțarea la colaborarea cu Partidul Național 
Popular’! şi PNŢ-Alexandrescu. Acestea nu mai primeau ni- 
ciun post în cabinet, urmând a-l susține de pe băncile Parla- 
mentului. De asemenea, la Armată, generalul Mihail Lascăr 

era preferat lui Dumitru Dămăceanu?”, numit subsecretar de 

stat. Practic, nu putem vorbi despre noutăţi notabile, principa- 
lii miniștri păstrându-şi posturile. 

La 1 decembrie 1946, după ce regele Mihai şi-a îndeplinit 
datoria constituţională de a deschide lucrările noii Adunări, 
validând astfel rezultatul din 19 noiembrie, Parlamentul uni- 
cameral îşi începea activitatea fără partidele de opoziţie. Ges- 
tul suveranului, făcut în ciuda sfaturilor pe care Iuliu Maniu şi 
Dinu Brătianu i le-au dat, trebuie analizat nu doar în contextul 
intern şi internațional, ci şi din perspectiva experienţei nega- 
tive acumulate de Mihai I pe parcursul „grevei regale”. Atunci, 
acţiunea extrem de îndrăzneață prin care l-a sfidat, practic, pe 
Stalin s-a soldat în cele din urmă cu un eșec personal și cu ră- 
cirea considerabilă a relațiilor cu liderii Uniunii Sovietice.” 

În lipsa celor 29 de deputaţi ai PNȚ?! şi a celor trei liberali, 
practic pe băncile corpului legislativ nu se găseau decât susținători 
ai guvernului. Alături de cei 339 de reprezentanţi ai Blocu- 
lui Partidelor Democrate (dintre care 81 de social-democraţi, 
79 de liberali, 70 de frontiști, 68 de comuniști, 26 de membri ai 
Partidului Naţional Popular şi 21 din partea disidenţei Anton 
Alexandrescu), activau 28 de deputaţi ai Uniunii Populare Ma- 
ghiare”“, doi evrei, un sârb, şapte independenţi, precum şi doi 
membri ai Partidului Ţărănesc Democrat.?% De notat că unul 
dintre aceștia, nimeni altul decât Nicolae Lupu, avea să moară la 
3 decembrie 1946 în urma unui acces de paralizie.” 

În privinţa lui Iuliu Maniu, acesta spera că totuşi Marea Bri- 
tanie şi Statele Unite vor avea o poziţie fermă în cele din urmă 
faţă de guvernul Groza, mai ales că Tratatul de pace nu era 
încă semnat. SSI reușise chiar să afle din cercurile intime ale 
preşedintelui PNȚ că acesta ar fi primit „asigurări certe din 
partea Aliaților” că în curând se vor organiza noi alegeri, libere 

şi corecte.” Pe această bază, Maniu a convocat în dimineața 

zilei de 3 decembrie o consfătuire restrânsă la care au parti- 
cipat Nicolae Penescu, Corneliu Coposu şi Nicolae Pascu. A 
fost abordată problema sistematizării materialului voluminos 
adunat cu prilejul alegerilor”, precum și chestiunea trimite- 
rii unei adrese oficiale către conducerea Adunării Deputaţilor 
prin care să se anunţe nerecunoaşterea alegerilor şi boicota- 
rea lucrărilor Parlamentului. În acest sens, se primiseră asigu- 
rări din partea lui Dinu Brătianu că şi PNL va proceda în mod 
identic. 

Acţiunea opoziției nu avea însă sorţi de izbândă, din cauza 
numărului prea mic de deputaţi de care dispunea, mai ales că 
și reacţiile anglo-americane întârziau.2 În schimb, comuniştii 
puteau trece deja la aplicarea unor puncte din platforma elec- 
torală a Blocului. La 7 decembrie 1946, avea loc o şedinţă a 
Biroului Politic al CC al PCR?%, la care problema principală 
abordată nu a fost cea a analizei alegerilor - Gheorghiu-Dej 
apreciind că trebuie aşteptate mai întâi rapoartele pe care tre- 
buiau să le finalizeze Teohari Georgescu şi Miron Constanti- 
nescu -, ci etatizarea Băncii Naţionale a României. 

Liderul comunist sublinia necesitatea elaborării unui pro- 
iect de lege, astfel încât să fie atinse două aspecte principale. 
Pe de o parte, naţionalizarea trebuia realizată într-un anumit 
context și să fie legată de o serie de măsuri de ordin economic, 
precum ridicarea prețului la cereale în vederea stimulării co- 
lectărilor. Pe de alta, trebuia preîntâmpinată o acţiune din par- 
tea lui Gheorghe Tătărescu, liberalii fiind şi ei foarte interesaţi 
de soarta Băncii Naţionale. Invitat la şedinţa Biroului Politic, 
Aurel Vijoli, în calitate de expert al comuniștilor în această 
problemă, a prezentat celor prezenţi un set de trei legi ce pri- 
veau etatizarea Băncii Naţionale, statutele acesteia şi dirijarea 
creditelor. 

Trebuie precizat că Vijoli a avansat două proiecte de etati- 
zare, unul care respecta spiritul Constituţiei, iar altul, nu. Bi- 
roul Politic a mers pe varianta constituțională. Se pornea de la 
realitatea privind existența unui capital al Băncii Naţionale a 
României de 600 000 000 la cursul bursei, cele circa 200 000 de 
acţiuni urmând a fi răscumpărate cu un preț situat între opt şi 
zece miliarde de lei. Dintre acestea statul avea să deţină circa 
un sfert, iar Banca Naţională trebuia să rămână societate ano- 
nimă, fără a deveni regie autonomă sau un serviciu public aflat 
în subordinea Ministerului Finanțelor.” 

Pornind de la propunerile lui Vijoli, susținute de Biroul Poli- 
tic al PCR, Banca Naţională a României a fost etatizată cu înce- 
pere de la 1 ianuarie 1947. În acest sens, Adunarea Deputaţilor 
s-a pronunţat în ședința din 20 decembrie 1946, adoptând 
Legea nr. 1 056 cu 282 de voturi pentru și doar 7 împotrivă.** 

Pregătind noile măsuri pe care guvernul le avea în vedere, 
Teohari Georgescu avea grijă ca organele Ministerului de 
Interne să monitorizeze cu atenţie nemulțumirile populaţiei 
ca urmare a celor petrecute la 19 noiembrie. În acest spirit, la 
10 decembrie 1946, Direcţia Generală a Poliţiei a emis ordinul 
38000 S, prin care toate Inspectoratele Regionale trebuiau să 
trimită rapoarte detaliate pe marginea subiectului.?! 

În privinţa stării de spirit se cuvine menţionată și sin- 
teza informativă pe luna decembrie 1946 întocmită de Biroul 
Contrainformaţii, Secţia II, din cadrul Marelui Stat-Major. Din 
acest material reținem că soldele prea mici conduceau la lip- 
suri care influențau în chip inevitabil atitudinea soldaţilor, 
subofiţerilor și a ofiţerilor. De reţinut şi că acțiunea de repatriere 
a foştilor prizonieri din Uniunea Sovietică, dar şi din Occident 
continua. Până la finele lui 1946 reveniseră în ţară 81 157 de 
ofiţeri şi soldaţi de pe Frontul de Est și 17 471 din Vest.” 

Relativ la starea generală a populaţiei, sinteza în discuţie 
atrăgea atenţia asupra faptului că dificultăţile de ordin material 
„S-au agravat în mod excepţional în cursul lunii noiembrie”. 
În zonele lovite de secetă lipsa cerealelor constituia princi- 
pala problemă, în special informaţiile sosite din Moldova fiind 
„foarte dureroase”: „Foametea şi lipsurile bântuie fără cruțare”, 
se sublinia în sinteză. „Sunt locuitori care se hrănesc cu făină 
de ghindă sau cu turte de floarea-soarelui provenite de la fa- 
bricarea uleiului şi chiar această nutriţie nu şi-o pot permite 
decât o dată la 2-3 zile. În judeţele Botoşani, Dorohoi, Tecuci 
şi Buzău s-au înregistrat cazuri mortale de inaniţie a locuitori- 
lor lipsiţi de hrană'?*. 

Acesta este contextul în care comuniștii şi aliații lor şi-au 
asumat, inclusiv prin falsul de la 19 noiembrie 1946, contro- 
lul asupra societăţii, dirijarea resurselor şi practica guvernă- 
rii. Iminenţa semnării Tratatului de pace nu oferea nicio clipă 
de răgaz în confruntarea dintre Putere şi Opoziţie, iar 1947 se 
anunţa un an decisiv pentru soarta României. 


Capitolul II 
1947: Sfârşit de epocă 


II.1. Tratatul de pace 


La începutul lui 1947, noua putere instaurată în Româ- 
nia la 6 martie 1945 mai avea de trecut un obstacol pe plan 
internaţional: semnarea Tratatului de pace. În conformitate 
cu termenii Convenţiei de Armistiţiu din 12 septembrie 1944, 
autorităţile de la București erau conștiente că Basarabia și nor- 
dul Bucovinei erau pierdute, precum și că o sumă importantă 
trebuia plătită Uniunii Sovietice în contul distrugerilor pro- 
duse de armata română pe teritoriul acesteia pe parcursul a 
trei ani de conflict. 

În aceste condiţii, rămâneau două obiective principale: 
obținerea statutului de stat cobeligerant şi recuperarea inte- 
grală a nord-vestului Transilvaniei. În primul caz, argumen- 
tul părţii române îl constituia participarea masivă la campania 
împotriva Germaniei după 23 august 1944 alături de Armata 
Roșie, inclusiv pe teritoriul Ungariei, Cehoslovaciei şi al Aus- 
triei. În cele din urmă, decizia Marilor Puteri a fost influenţată 
mai mult de prima parte a războiului, când Ion Antonescu se 
numărase printre aliații loiali ai lui Hitler. 

Lupta diplomatică pentru Transilvania pe care o duceau 
guvernele de la Budapesta şi București a condus la discuţii și 

negocieri la Conferinţa de Pace, însă, în cele din urmă, a pre- 
valat punctul de vedere al Uniunii Sovietice. Stalin a apreciat 
că putea conta pe guvernul Groza, după cum importante s-au 
dovedit a fi şi efectele militare ale actului de la 23 august 1944, 
dublate de participarea activă la luptele încununate cu înfrân- 
gerea celui de-al Treilea Reich - motive suficiente ca Româ- 
nia să obțină anularea arbitrajului de la Viena. Sigur că, în 
acest context, nu trebuie neglijat că Moscova, obținând Ba- 
sarabia și nordul Bucovinei, încerca să dea o mică satisfacție 
Bucureştiului în Vest.’ 

Sarcina dificilă a redactării primei forme a Tratatelor de pace 
cu fostele state-satelit ale Germaniei, respectiv Italia, Finlanda, 
Bulgaria, Ungaria şi România, a căzut în sarcina adjuncților 
miniştrilor de externe ai Marilor Puteri. Aceştia s-au în- 
trunit într-o primă conferință în ianuarie 1946, la Londra, 
caracterizată printr-o atmosferă de lucru, ce demonstra că 
exista suficientă voinţă politică pentru asigurarea succesului 
final al Conferinţei de Pace de la Paris. Importanta și complexa 
activitate diplomatică se desfăşura în contextul începutului 
Războiului Rece, al conflictului nedeclarat dintre Occident și 
Uniunea Sovietică. 

Seria negocierilor a fost deschisă de fostul aliat al Germa- 
niei condus de Benito Mussolini, fiind urmărite cu atenţie şi 
considerate ca fiind un test al coeziunii Celor Trei Mari. Din 
fericire, discuţiile privind Tratatul cu Italia a fost un bun sem- 
nal în acest sens, mai ales datorită pretențiilor pe care lide- 
rul iugoslav Tito le ridica în privinţa Triestului. După cum 
consemnau jurnaliștii specializaţi în chestiuni diplomatice, 
în privinţa României, Bulgariei şi Ungariei textele urmau să 
fie redactate de reprezentanţii Celor Trei Mari până la data de 
1 mai 1946. 


Stalin și poporul rus... 153 


Datorită progreselor înregistrate în privinţa Italiei, la 13 mar- 
tie au început discuţiile privind Tratatul cu România.* După 
cum transmitea Agenţia Rador, confidenţial, la 14 martie, orele 
19, existau motive de satisfacţie pentru Bucureşti. Acestea pro- 
veneau de la faptul că reprezentantul Uniunii Sovietice a supus 
dezbaterii textul integral al proiectului, fiind făcut astfel un pas 
înainte față de situaţia existentă la Conferința miniștrilor de 
externe de la Londra din septembrie 1945. Documentul avea 
la bază prevederile Convenţiei de Armistițiu cu România din 
septembrie 1944, cu precizarea că acum Moscova sprijinea pu- 
ternic ideea ca Transilvania să fie redată integral României, 
ceea ce constituia un însemnat progres față de propunerea 
făcută de Statele Unite în septembrie 1945 prin care se sugera 
ca o suprafaţă de circa 8% din Ardeal să revină Ungariei.* 

Precizăm că diplomaţii americani au negat că se opun ca 
Transilvania să fie retrocedată integral României, renunțând fi- 
nalmente la vechea propunere. Mai mult, la şedinţa din 19 mar- 
tie şi reprezentantul Marii Britanii s-a pronunțat în același sens.” 
Pe acest fond au început discuţiile privind Tratatul cu Ungaria 
la 9 aprilie. 

Diplomaţii maghiari, deși se bazau pe o bună activitate 
propagandistică în Statele Unite şi Marea Britanie, își dădeau 
seama că Uniunea Sovietică va avea un cuvânt greu de spus în 
luarea deciziei finale privind graniţele Transilvaniei. Subiectul 
a fost abordat în mod direct cu prilejul vizitei premierului ma- 
ghiar Ferenc Nagy şi a ministrului de externe János Gyöngyösi 
la Moscova, între 9 şi 18 aprilie 1946. Fiind primit de Molo- 
tov, liderul ungar a prezentat pretenţiile țării sale, constând 
într-o suprafață de 11 800 de kilometri pătraţi din Ardeal, cu 
o populaţie de aproximativ un milion de locuitori. Același su- 
biect a fost atins şi la primirea celor doi înalți demnitari de 

către Stalin la 11 aprilie. Răspunsul șefului de la Kremlin a fost 
evaziv, acesta precizând doar că Molotov va ridica problema 
Transilvaniei la Conferinţa de la Paris. 

Întors de la Moscova, Ferenc Nagy l-a trimis cu o misiune 
specială în România pe Pâl Sebestyen, primit la 27 aprilie atât 
de Petru Groza, cât şi de Gheorghe Tătărescu. Curând el a fost 
nevoit să recunoască eşecul complet al vizitei, întrucât atât pre- 
mierul, cât şi şeful diplomaţiei de la București au refuzat din 
start iniţierea oricărei discuţii bilaterale pe tema Transilvanei.” 

Aşa cum era de aşteptat, guvernul maghiar a trimis o notă 
miniștrilor de externe ai Uniunii Sovietice, Statelor Unite, 
Marii Britanii şi Franţei prin care exprimau punctul de vedere 
al Budapestei în chestiunea Transilvaniei. În esență, Ungaria — 
bazându-se pe prevederile Convenţiei de Armistițiu semnate 
cu Aliaţii, document în care se prevedea că „numai cea mai 
mare parte a Transilvaniei să fie dată României” - cerea ca 
o parte din Ardeal să-i fie atribuită, în paralel cu un schimb 
de populaţie care să conducă la un echilibru între numărul 
de români rămaşi în acest teritoriu și cel al maghiarilor din 
România. Argumentul părții maghiare care făcea trimitere la 
Armistiţiu era unul destul de șubred, întrucât în documentul 
semnat la 20 ianuarie 1945 la Moscova de mareșalul Kliment 
Voroşilov din partea Naţiunilor Unite şi de ministrul de ex- 
terne János Gyöngyösi, asistat de János Volos şi István Balogh, 
în cuprinsul articolului 19 se specifica în mod expres că am- 
bele arbitraje al Axei de la Viena, din 2 noiembrie 1938, res- 
pectiv 30 august 1940, erau anulate.’ 

La 7 mai, la Paris a început discutarea textului Tratatu- 
lui de pace dintre Puterile Aliate şi România. Cum era de 
aşteptat, Ungaria a solicitat ca o suprafață de 12 000 de kilo- 
metri pătraţi - informaţie pe care Nagy i-a transmis-o şi lui 

Stalin cu prilejul amintitei vizite la Moscova - din Transilvania 
să-i fie atribuită. Teritoriul includea orașele Satu Mare, Ora- 
dea şi Arad.” Luând în discuţie această doleanță, Consiliul 
Miniștrilor de Externe a respins-o şi a decis ca granița din- 
tre România şi Ungaria să fie fixată pe aliniamentul existent la 
l ianuarie 1938." 

Această decizie avea în spate intense negocieri între Cei Trei 
Mari, dezvăluite în telegrama trimisă de Legația României de la 
Paris către Ministerul Afacerilor Străine, în noaptea de 7/8 mai 
1946, orele 0.30, semnată de Richard Franasovici şi Simion Stoi- 
lov.” Cei doi se bazau pe informaţiile obținute cu prilejul partici- 
pării la recepţia dată de Ambasada Uniunii Sovietice de la Paris, 
de la ministrul de externe şi mai ales de la adjunctul său, Andrei 
Vişinski. Conform acestora, chestiunea graniţei româno-un- 
gare nu a mai fost ridicată pe parcursul discuţiilor, aliniamen- 
tul de la 1 ianuarie 1938 fiind acceptat atât de sovietici, cât şi de 
americani. O mică excepţie a constituit-o propunerea făcută de 
Statele Unite privind o eventuală negociere directă pe marginea 
subiectului între Bucureşti şi Budapesta. Însă, întrucât Molotov 
s-a opus ferm, conform spuselor lui Vişinski, diplomaţii ameri- 
cani au renunţat la sugestie. De altfel, ca o confirmare suplimen- 
tară a versiunii de mai sus, în telegrama citată se subliniază că în 
convorbirile cu reprezentanţii Washingtonului aceştia au recon- 
firmat validarea frontierelor stabilite la Trianon.” 

Continuând discutarea chestiunii frontierelor României, 
la 9 mai, participanţii la conferinţă stabileau atât anularea 
arbitrajului de la Viena, cât şi stabilirea graniţei cu Uniunea So- 
vietică pe aliniamentul existent la 28 iunie 1940." Decizia era 
una așteptată, întrucât cu o zi înainte fruntariile Transilvaniei 
fuseseră precizate şi în Tratatul cu Ungaria. În ciuda acestui 
fapt, guvernul maghiar nu a renunțat la luptă, sperând într-o 

răsturnare a situaţiei la discuţiile finale programate în vară. De 
altfel, în aceeaşi zi, luând cuvântul în Parlamentul de la Buda- 
pesta, prim-ministrul Ferenc Nagy avea să declare că decizia 
luată la Paris nu era una definitivă, motiv pentru care va între- 
prinde toate eforturile posibile în vederea revizuirii ei.!5 

Pentru a susține cauza ţării sale, Ferenc Nagy a pregătit un 
turneu diplomatic, vizitând principalele capitale europene, 
unde s-a bucurat de o bună primire. Cu toate acestea, după 
cum avea să afle diplomatul român Horia Grigorescu, de la 
Legația din Praga, chiar de la ambasadorul Franţei în Cehoslo- 
vacia, Parisul nu mai avea de gând să revină asupra hotărârii în 
privința Transilvaniei.!$ 

Sub aceste auspicii favorabile privind soarta Transilvaniei, 
în perioada 29 iulie - 15 octombrie 1946 s-au desfășurat lucră- 
rile Conferinţei de Pace de la Paris.” În chiar prima zi, Simion 
Stoilov telegrafia din capitala Franței pentru a-l informa pe 
Gheorghe Tătărescu că Maurice Couve de Murville, care îl se- 
conda pe prim-ministrul Georges Bidault, i-a transmis infor- 
maţii liniștitoare. Cele Patru Mari Puteri păreau decise să nu 
mai modifice hotărârea din 7 mai privind graniţa româno-un- 
gară, ele fiind mai degrabă preocupate de disputa italo-iugos- 
lavă față de chestiunea Triestului.!? Evenimentele au confirmat 
declaraţiile lui de Murville, întrucât, la 31 iulie, a fost publicat 
proiectul Tratatului de pace dintre România și Puterile Aliate. 
Pe lângă prevederi ce consfințeau pierderea Basarabiei şi a nor- 
dului Bucovinei ori plata unor însemnate sume în contul des- 
păgubirilor, vestea cea mare era legată de fixarea graniței de 
vest pe aliniamentul de la 1 ianuarie 1938. 

La 10 august s-a luat decizia ca statele învinse să aibă po- 
sibilitatea să-şi expună punctul de vedere în faţa conferinței. 
După intervenţia lui De Gasperi, din partea Italiei, la 13 august 

a venit rândul şefului delegaţiei României, Gheorghe 'Tătă- 
rescu, să facă aprecieri pe marginea proiectului de tratat cu 
țara noastră. Şedinţa a avut loc cu începere de la orele 16, fiind 
prezidată de secretarul de stat american James Byrnes.” În 
primul rând, ministrul român de externe a ţinut să sublini- 
eze satisfacția guvernului său privind anularea sentinţei de la 
Viena din 30 august 1940 şi trasarea graniţei cu Ungaria pe ali- 
niamentul existent la 1 ianuarie 1938. 

Trecând la solicitările României, Tătărescu a cerut două lu- 
cruri: acordarea statutului de ţară cobeligerantă în virtutea fap- 
tului că după 23 august 1944 armata română a trecut în tabăra 
Aliaților cu un număr de 18 divizii, formate din 385 000 de 
combatanți, susținuți de un corp de aviaţie, precum şi recti- 
ficarea preambulului Tratatului în sensul recunoaşterii faptu- 
lui că România s-a alăturat Naţiunilor Unite de la 24 august, şi 
nu de la 12 septembrie 1944. De asemenea, şeful diplomaţiei 
române dorea ca în acelaşi document să fie inserat detaliul că 
țara noastră a luptat nu doar împotriva Germaniei, ci şi a Un- 
gariei horthiste. 

Pe ansamblu, intervenţia lui Tătărescu a fost una realistă, 
care ţinea cont de situaţia de facto. Salutând rezolvarea ches- 
tiunii Transilvaniei, el nu s-a referit la problema Basarabiei şi 
a Bucovinei, după cum acelaşi ton a fost păstrat şi în privinţa 
reparațiilor. Cuvântul său a fost salutat, la discuţiile generale, 
atât de Andrei Vişinski, cât și de ministrul de externe al Ce- 
hoslovaciei, Jan Masaryk. Adjunctul lui Molotov a apreciat 
„noile realităţi democratice” din România şi buna-credinţă ce 
transpărea din discursul şefului delegaţiei. La rândul său, Ma- 
saryk a vorbit despre prietenia dintre România şi Cehoslovacia, 
subliniind şi el tonul ponderat al mesajului transmis de către 
Tătărescu. 

A doua zi, a venit rândul lui János Gyöngyösi, ministrul de 
externe al Ungariei, să prezinte obiecțiile şi observaţiile guver- 
nului de la Budapesta faţă de proiectul de tratat cu ţara sa.% 
Vorbind în numele unui stat pe care îl caracteriza drept nou 
şi democratic, el şi-a exprimat rezervele în privinţa faptului că 
România şi Cehoslovacia vor putea să asigure toate drepturile 
pentru minoritarii unguri rămași în interiorul granițelor aces- 
tor state. Deşi a salutat declaraţia făcută de Tătărescu în ziua 
precedentă privind drepturile minorităţilor, Gyöngyösi a ţinut 
să sublinieze că în Ardeal se manifestau din plin naționalismul 
și şovinismul. 

În privinţa problemei Transilvaniei, punctul de vedere al 
Ungariei susținea că decizia luată de miniştrii de externe ai 
Marilor Puteri nu era una definitivă, hotărârea finală urmând 
a aparţine Conferinţei de Pace. De aceea, el înainta o solicitare 
nouă: 


Rugăm deci Conferinţa să aibă binevoinţa să invite România 
să-şi trimită delegaţii pentru o întâlnire cu noi; să încercăm 
împreună să ne rezolvăm problemele, dar dacă aceste negocieri 
directe vor rămâne fără rezultat, atunci Conferinţa să trimită o 
comisie care să facă o anchetă şi să prezinte un proiect.” 


Dorinţa Budapestei, o „modestă revendicare” conform for- 
mulării lui János Gyöngyösi, era ca o suprafață de 22 000 de 
kilometri pătraţi din Transilvania să-i revină - se făcea tri- 
mitere la argumentul că înainte de 1918 întreaga provincie a 
făcut parte din Ungaria. De asemenea, şeful diplomaţiei ma- 
ghiare a criticat și soluția Cehoslovaciei privind schimburile 
de populaţie, ceea ce a determinat intervenția lui Jan Masaryk. 

Luând cuvântul în cadrul discuţiilor generale pe marginea 
cererilor prezentate în discursul lui Gyöngyösi, Jan Masaryk 

le-a catalogat drept „puţin surprinzătoare şi fără precedent, fă- 
cute de un fost stat inamic”. Din acest motiv, el a cerut şi a 
obţinut să-şi prezinte obiecțiile a doua zi, după ce acestea vor 
fi fost studiate cu atenție.” 

La 15 august, şeful diplomaţiei pragheze a criticat virulent 
poziţia prezentată de Ungaria în ziua precedentă. El s-a arătat 
din nou surprins de tonul declaraţiei în discuţie, vorbind des- 
pre o retorică folosită și în perioada interbelică de Budapesta. 
Mai mult, Masaryk îi întreba pe participanţii la Conferinţă 
cine a câştigat războiul, Cehoslovacia sau Ungaria? El îl acuza 
de un discurs dublu pe Gyöngyösi, care s-a referit la dorința 
țării sale ca Naţiunile Unite să câştige războiul, fără ca vreun 
soldat sau aviator maghiar să fi încercat măcar să treacă în ta- 
băra Aliaților.” 

Practic, din acest moment lucrurile erau deja fixate în privința 
Tratatului cu România. Delegaţia trimisă la Paris se putea felicita 
pentru succesul repurtat în chestiunea Transilvaniei, dar trebuia 
să fie conştientă de limitele sale de acţiune. Cobeligeranţa şi inse- 
rarea în preambulul documentului final a ideii că armata română 
a trecut efectiv alături de Naţiunile Unite de la 24 august 1944 ră- 
mâneau doar la stadiul de deziderat. 

La 31 august 1946, Ion Gheorghe Maurer, întors de la Con- 
ferința de la Paris, a făcut o amplă informare asupra celor pe- 
trecute în capitala Franţei în fața CC al PCR. A fost un bun 
prilej pentru a fi scoase în relief „meritele” lui Gheorghiu-Dej, 
dar şi efectele negative ale acţiunii grupului Gafencu, Tilea, 
Cretzianu, care au acționat în numele lui Iuliu Maniu și Dinu 
Brătianu.” 

De critici nu a scăpat nici Gheorghe Tătărescu, autorul su- 
gestiei de a solicita Ungariei o despăgubire de jumătate de mi- 
liard de dolari pentru pagubele produse de regimul horthist 

în nord-vestul Transilvaniei şi pentru compensarea pierderi- 

lor suferite de armata română în luptele pentru eliberarea Un- 

gariei. Întrucât o astfel de propunere nu avea avizul Moscovei, 

a trebuit ca Gheorghe Gheorghiu-Dej să intervină pentru ca 

Tătărescu să renunțe la ideea solicitării despăgubirilor. 
Concluziile lui Maurer sunt previzibile: 


Succesul declaraţiei române la Paris ne revine nouă, Parti- 
dului Comunist. Tovarăşul Vişinski s-a ridicat și a spus că nu 
are nimic de adăugat în plus, însă a arătat drumul pe care țara 
românească a pornit, a arătat libertăţile din țara noastră şi că 
România se află pe adevăratul drum democratic. 

Chestia teritorială este rezolvată în cea mai mare parte, 
putem spune 100%. Această poziţie câştigată la Conferința de 
Pace se datorește tovarăşului Gheorghiu-Dej care a depus o 
muncă titanică. [...] Într-un cuvânt, artileria grea a fost tova- 
rășul Gheorghiu-Dej. 


Interesantă a fost şi intervenţia Anei Pauker. Aceasta a 
susținut că renunțarea la cobeligeranță a fost o decizie strategică, 
bazată pe gândirea leninist-stalinistă sintetizată în formula „un 
pas înapoi, doi inainte”. De fapt, delegaţia română renunţase la 
idee răspunzând la cererea expresă a Uniunii Sovietice. 

Chestiunile ridicate la Paris au stat şi pe ordinea de zi a Consi- 
liului de Miniştri. În şedinţa din 23 septembrie, șeful diplomaţiei, 
Gheorghe Tătărescu, a prezentat maniera în care ultima tentativă 
a Ungariei de a obține măcar 4 000 de kilometri pătrați din Tran- 
silvania (incluzând oraşele Satu Mare, Carei, Oradea, Salonta şi 
Arad) a fost respinsă de miniştrii de externe ai Puterilor Aliate.” 
Concluzia lui Tătărescu ne scuteşte de orice comentarii: 


Dacă n-am fi avut sprijinul Uniunii Sovietice, n-am fi 
putut înregistra acest mare succes al neamului nostru. Cu noi 

a fost în ultimul ceas până şi America, astfel cum a declarat 
domnul Harriman... Dacă n-ar fi fost sprijinul constant, în- 
dărătnic, fără niciun fel de excepție şi de oprire din partea 
Uniunii Sovietice; dacă n-ar fi fost actul făcut de guvernul 
Uniunii Sovietice când ni s-a retrocedat administrativ Tran- 
silvania, pentru ca retrocedarea să fie şi pe plan politic, noi 
n-am fi avut prilejul astăzi [...] să ne bucurăm de acest mare 
succes al neamului nostru.” 


După cum am subliniat deja, la Conferinţa de Pace şi-a 
făcut simțită prezența și opoziţia. Activitatea grupului coordo- 
nat de fostul ministru de externe Grigore Gafencu este sinteti- 
zată chiar de acesta în cuprinsul unei dări de seamă trimise la 
15 octombrie 1946 lui Iuliu Maniu. În primul rând, este amin- 
tit memoriul „România în faţa Conferinţei de Pace”, redactat 
în limbile franceză şi engleză şi prezentat participanţilor la lu- 
crări la 6 august.” Un alt memoriu a fost întocmit la 17 august, 
ca urmare a publicării proiectului Tratatului de pace de către 
Consiliul celor Patru Miniştri de Externe. 

Cele două documente au fost completate de un text în care 
erau făcute precizări pe marginea fiecărui articol din proiec- 
tul de Tratat, precum și de un memoriu final care urmărea „să 
arate nedreptăţile şi pagubele suferite de România din ziua 
Acordului de la Moscova din 23 august 1939 şi până la semna- 
rea Tratatului de pace”. 

Dacă delegaţia oficială a urmat fidel instrucțiunile primite 
de la sovietici, gruparea condusă de Grigore Gafencu a avut 
libertatea de a prezenta în fața conferinţei aspecte legate de 
abuzurile comise de Moscova în România, inclusiv de a pro- 
testa față de pierderea Basarabiei şi a nordului Bucovinei. În 
condiţiile în care Marile Puteri se confruntau cu primele crize 
ale Războiului Rece, acțiunea exilului românesc avea însă 
puţine şanse de reuşită. 

După încheierea lucrărilor de la Paris, la 15 octombrie, re- 
dactarea formei finale a Tratatului de pace a revenit în sarcina 
Conferinţei Miniştrilor de Externe desfășurate la New York, 
între 4 şi 11 noiembrie 1946. Aşa cum se subliniază în raportul 
prezentat de Departamentul de Stat, la 12 decembrie, cu acest 
prilej au fost definitivate şi Tratatele cu Bulgaria, Finlanda, Ita- 
lia, Ungaria şi România. Textele în discuţie au fost apoi date 
publicităţii, fiind stabilit şi momentul ceremoniei oficiale pen- 
tru semnarea acestora pentru ziua de 10 februarie 1947.% 

Pentru a participa la această ceremonie, Gheorghe Tătă- 
rescu, Lucrețiu Pătrășcanu și Ștefan Voitec au fost numiţi la 
30 ianuarie 1947, prin decret-regal, plenipotenţiari cu misi- 
unea de a semna Tratatul în numele României.” Între timp, 
Gheorghiu-Dej s-a deplasat pentru o nouă vizită la Moscova 
(14 ianuarie - 20 februarie), prilej cu care a fost primit în două 
rânduri, la 2 şi 10 februarie, de Stalin." 

La 10 februarie 1947 a fost semnat Tratatul de pace de la Paris 
dintre Puterile Aliate şi România.” Momentul marca ieşirea 
țării de sub regimul armistiţiului, inclusiv desființarea Comisiei 
Aliate (Sovietice) de Control. Prima parte a documentului avea 
în vedere frontierele, fixate pe aliniamentul existent la 1 ianua- 
rie 1941, cu două excepţii. Granița cu Uniunea Sovietică era cea 
rezultată în urma notelor ultimative din iunie 1940, consfințind 
pierderea Basarabiei, a nordului Bucovinei şi a ținutului Herţa. 
De asemenea, în partea de nord a ţării, dispărea frontiera 
comună cu Cehoslovacia ca urmare a acordului din 29 ianuarie 
1945 semnat de guvernele de la Praga și Moscova. Articolul 2 
din prima parte a tratatului prevedea că „Hotărârile sentinţei 
de la Viena din 30 august 1940 sunt declarate nule şi neavenite. 
Frontiera dintre România și Ungaria este stabilită prin acordul 
de faţă astfel cum exista la 1 ianuarie 1938”%. 

Partea a doua a tratatului cuprindea clauze politice. Artico- 
lul 3 garanta drepturile şi libertăţile fundamentale pentru toate 
persoanele aflate sub jurisdicția statului român, inclusiv cele 
privind exprimarea, accesul la presă, opţiunile politice sau în- 
trunirile publice. De asemenea, libertatea cultului era prevă- 
zută în mod expres.” După cum vom vedea, în faza finală a 
asaltului comuniștilor către controlul total al societății formu- 
lările respective vor rămâne fără acoperire. 

Clauzele militare făceau obiectul celei de-a treia părți a tra- 
tatului. Fiind considerată un stat învins, România era obligată, 
prin prevederile articolul 11, să-şi limiteze forțele terestre, na- 
vale şi aeriene la un nivel care să garanteze doar apărarea locală 
a frontierelor şi necesitățile de ordin intern. În mod concret, 
forțele terestre, în cuprinsul cărora erau incluse și trupele de 
grăniceri, nu trebuiau să depăşească 120 000 de militari, la care 
se adăugau 5 000 de componenți ai artileriei antiaeriene. Acelaşi 
efectiv de 5 000 de persoane era alocat și marinei, tonajul total 
al vaselor acesteia fiind fixat la 15 000 de tone. Aviația militară 
nu beneficia de dreptul de a avea bombardiere, flotila aeriană 
fiind stabilită la 150 de avioane, deservite de 8 000 de oameni." 

Partea a patra stabilea că trupele aliate urmau să fie retrase 
de pe teritoriul României în termen de 90 de zile de la semna- 
rea tratatului. Cu toate acestea, articolul 21 ridica excepţia care 
privea Armata Roşie: 


...Uniunea Sovietică rezervându-şi dreptul de a păstra pe 
teritoriul român forțe armate care i-ar putea fi necesare pen- 
tru menţinerea liniilor de comunicaţie ale Armatei Sovietice 
cu zona sovietică de ocupaţie în Austria.” 


Pe baza acestei formulări, Moscova avea să păstreze trupe 
pe teritoriul României până în 1958, adică încă trei ani de la re- 
tragerea Armatei Roşii din zona pe care o controla în Austria. 

În fine, ultima parte a tratatului se ocupa de problema 
reparațiilor şi a restituirilor. În cuprinsul articolului 22 se făcea 
trimitere la faptul că Uniunea Sovietică a ţinut cont la stabilirea 
cuantumului final de alăturarea României la tabăra Naţiunilor 
Unite după actul de la 23 august 1944, consfințit prin Convenţia 
de Armistiţiu din septembrie. În aceste condiţii, obligațiile 
Bucureștiului față de Moscova erau fixate la 300 000 000 de do- 
lari”, plătibile în termen de opt ani - cu începere de la 12 sep- 
tembrie 1944 - în bunuri şi mărfuri, în primul rând fiind vorba 
despre petrol, cereale, lemn etc. 

Ce se ascundea în spatele cifrelor de mai sus şi al formulă- 
rilor care făceau trimitere la „generozitatea” Uniunii Sovietice, 
aflăm din comentariile păstrare în arhive, făcute la momentul 
semnării tratatului şi anexate documentului în cauză (în mod 
concret este vorba despre data de 12 februarie 1947). În primul 
rând, era vorba despre cheltuielile legate de întreţinerea trupe- 
lor sovietice: 


Nu uităm nici faptul că vor mai fi şi după aceea (90 de zile) 
trupe sovietice pe teritoriul României pentru asigurarea lini- 
ilor de comunicaţie cu Austria. Termenul pentru retragerea 
acestora este imprevizibil în acest moment. Tot astfel şi vo- 
lumul trupelor. Este adevărat că Tratatul prevede compensa- 
rea aprovizionărilor şi înlesnirilor asigurate de către guvernul 
român acestor trupe. Dar foarte probabil ea nu va fi totală.“ 


Făcând un calcul total, efortul României rezultat în urma 
semnării Tratatului de pace era estimat la 1,195 de miliarde de 
dolari. Estimarea rezulta prin adăugarea la cele 300 de mili- 
oane dolari reprezentând despăgubirile a 75 de milioane nece- 
sare întreținerii Armatei Roşii, a 470 de milioane reprezentând 
restituirile, a 200 de milioane necesare reintegrării în drepturi, 

a unei sume identice rezultate din renunțarea la datoriile Ger- 
maniei şi a altor 50 de milioane de dolari reprezentând sarcini 
neexplicite.“ 

Prin urmare, experții români, plecând de la faptul că ex- 
portul României în 1938 (vârful perioadei interbelice) a fost 
de aproximativ un sfert de miliard de dolari (la cursul anului 
1947), dar că la data semnării Tratatului de pace capacitatea de 
export a țării se redusese la o cincime față de anul de referință, 
trăgeau concluzia că achitarea integrală a datoriilor va dura 25 
de ani. Desigur că, după cum se sublinia în documentul citat, 
în tot acest timp „niciun progres n-ar mai fi permis”*. 

Menţionăm că la toate cifrele de mai sus trebuie adăugată 
spolierea constantă a resurselor naturale ale României prin in- 
termediul Sovrom-urilor, precum şi cei peste 11 ani de între- 
tinere a trupelor sovietice. Dacă avem în vedere şi distrugerile 
provocate de război, precum şi seceta din 1946, avem în față 
tabloul unei țări a cărei populaţie urma să treacă prin ani difi- 
cili. Este contextul în care PCR avea să declanșeze asaltul final 
asupra opoziţiei, în frunte cu simbolurile acesteia, Iuliu Maniu 
şi regele Mihai, pentru a trece apoi la eliminarea „tovarășilor 
de drum. 

Semnând Tratatul de pace şi asumându-și o moştenire difi- 
cilă, guvernul Groza - dirijat de comunişti - putea renunţa la 
masca jocului democratic. De altfel, în acest sens, o declaraţie 
făcută la 16 februarie 1947, la şedinţa Regionalei laşi a PCR, de 
către instructorul Comitetului Central, Emil Popa, ne scuteşte 
de orice comentariu: „Suntem după alegeri, cu tratatul de pace 
semnat, deci nu vom mai avea şantaj politic şi vom lovi pe ori- 
cine ne-ar sta în cale”. 

Se impune precizarea că nu vorbim despre o simplă 
declaraţie politică în faţa activului de partid, ci despre un plan 

de acțiune care va fi pus la lucru în lunile următoare. Ca argu- 
ment amintim aici doar ordinul 45567 din 28 februarie 1947 
emis de Inspectoratul General al Jandarmeriei. Documentul de- 
finea cu exactitate care erau curentele socotite de către guvern 
„reacționaro-fasciste”. Astfel, „reacţiunea” era compusă din trei 
subdiviziuni: PNȚ, PNL şi PSDI. Legionarii şi hitleriştii consti- 
tuiau, în viziunea aceluiași document, tendințele fasciste.“ 

În primăvara lui 1947, în timp ce mulţi oameni politici şi 
majoritatea populaţiei aşteptau o relaxare a regimului din ţară, 
ca efect direct al semnării Tratatului de pace, asemenea jan- 
darmilor, poliţiştii şi cei din serviciile secrete pregăteau sub în- 
drumarea lui Teohari Georgescu şi Emil Bodnăraş asaltul final 
asupra opoziţiei. Întreaga operaţiune va fi dirijată şi controlată 
de consilierii sovietici. 

La 23 august 1947, era îndeplinită ultima formalitate. Adu- 
narea Deputaţilor a votat Legea nr. 304 pentru ratificarea Tra- 
tatului de pace de la Paris“, punând astfel capăt - din punct de 
vedere juridic - unei perioade tumultuoase din istoria Româ- 
niei. La 15 septembrie, şi-a încetat în mod oficial activitatea şi 
Comisia Aliată (Sovietică) de Control.” Ca efect al războiului 
mondial, ţara ieşea cu o importantă pierdere teritorială (Basara- 
bia, nordul Bucovinei, ţinutul Herţa și Cadrilaterul), dar — ceea 
ce era mult mai grav - şi cu independenţa ştirbită ca urmare a 
ocupaţiei de facto a trupelor sovietice, sub pavăza cărora a fost 
impus regimul comunist timp de mai bine de patru decenii. 


II.2. „Operaţiunea” Tămădău 


În timp ce se derulau ultimele pregătiri legate de semnarea 
Tratatului de pace, viața politică de la București a fost marcată de 
neaşteptata decizie a lui Constantin Argetoianu de a pune bazele 

unui nou partid intitulat Uniunea Naţională: Muncă şi Refacere, 
în acest sens fiind lansată o Chemare la 4 ianuarie 1947.%* Ală- 
turi de fostul premier, din Comitetul provizoriu de organizare 
(format din 94 de persoane) mai făceau parte, între alții, Paul 
Iliescu, Nicolae Gr. lunian, Nicolae Cornăţeanu, Nicolae Leon, 
Alexandru Duiliu Zamfirescu, C.C. Brăescu, N. Ottescu etc.” 

Iniţiativa lui Argetoianu a alimentat tot felul de comenta- 
rii, mulţi politicieni crezând că acesta a reintrat în viaţa pu- 
blică având avizul sovieticilor ori urmând a juca un anumit rol 
pe care îl păstra secret. De altfel, primele mișcări ale lui Arge- 
toianu în calitate de președinte al Uniunii Naţionale: Muncă 
şi Refacere pot fi considerate spectaculoase. La 9 ianuarie, el a 
fost primit în audiență de prim-ministrul Petru Groza”, pen- 
tru ca la 14 ianuarie să fie oaspetele regelui Mihai. 

Despre cele discutate la Palat ne informează SSI printr-o notă 
din 16 ianuarie.” Suveranul l-a primit pe Argetoianu în prezența 
reginei-mame Elena și a principesei Ileana, președintele uniunii 
fiind de părere că în conjunctura existentă nu există posibilita- 
tea izbucnirii unui război între Aliați şi că se vor găsi modalităţi 
de depășire a divergenţelor dintre aceștia. Constantin Argeto- 
ianu a părut mai preocupat de soarta dinastiei, sfătuindu-l pe 
rege să nu se amestece în problemele guvernării şi să se preo- 
cupe de salvarea monarhiei. Constantin Argetoianu şi-a conti- 
nuat expunerea: 


Oricât de paradoxal ar părea, această salvare şi consolidare 
a monarhiei Majestatea Voastră nu o poate face decât cu con- 
cursul puternic și efectiv al Kremlinului. Englezii au arătat ce 
sprijin înţeleg să dea monarhiei atunci când l-au lăsat să cadă 
pe Petru al Iugoslaviei, deşi acela făcuse totul pentru cauza 
aliată şi avea chiar avantajul de a se găsi la Londra. Prin ur- 
mare, calea de ales este clară și nu e decât una. 

Un alt sfat a fost dat de Argetoianu reginei-mame Elena, pe 
care a îndemnat-o să-l convingă pe Mihai I să se căsătorească, 
ceea ce, în viziunea venerabilului om politic, ar fi contribuit de 
asemenea la consolidarea dinastiei. 

Acţiunea neașteptată a lui Constantin Argetoianu a deter- 
minat organele de ordine şi siguranță să supravegheze cu mare 
atenţie mișcările fostului premier, la 10 ianuarie Direcţia Ge- 
nerală a Poliţiei emițând un ordin circular în acest sens către 
Inspectoratele Regionale. Dacă primirea cunoscutului om 
politic de către prim-ministrul Petru Groza şi regele Mihai 
putea fi considerată un act politic important, în schimb în te- 
ritoriu lucrurile nu păreau a evolua în favoarea noului partid. 

La 30 ianuarie, Inspectoratul Regional de Poliţie Craiova 
raporta că pe raza sa de acțiune, deşi Chemarea lui Argeto- 
ianu a fost publicată în câteva ziare, aceasta nu a avut ecou în 
rândurile populaţiei. Au fost înregistrate doar zvonuri printre 
foştii politicieni care îl cunoscuseră pe Argetoianu, dar nu a 
fost înfiinţată nicio organizaţie locală.” 

De altfel, progrese notabile nu se înregistrau nici în Capitală. 
La 31 ianuarie abia era ales un Comitet pe Bucureşti al Uniu- 
nii, condus de C.C. Brăescu, secondat de Nicolae Cornăţeanu, 
Eugen Titeanu şi Zamfir Brătescu.** În aceeași zi însă, Prefectura 
Poliţiei Capitalei raporta că propunerea pe care Constantin Ar- 
getoianu i-a făcut-o preşedintelui Partidului Popular Româ- 
nesc, Petre Ghiaţă, în vederea fuzionării celor două formaţiuni 
a fost respinsă de acesta din urmă.” La 2 martie, era stabilită 
conducerea centrală a Uniunii Naţionale: Muncă și Refacere. 
Alături de preşedintele Constantin Argetoianu îi regăsim pe se- 
cretarii generali Nicolae Cornăţeanu şi Eugen Titeanu, precum 
şi pe secretarul general adjunct August Filip. Dintre şefii de fili- 
ale îi amintim pe colonelul Gheorghe Miclescu, de la Botoșani, 

pe Nicolae Grigore lunian (Gorj) sau pe Alexandru Duiliu 
Zamfirescu (Putna).5 

În privinţa poziționării uniunii pe scena politică, aceasta a 
fost precizată chiar de către Constantin Argetoianu cu prile- 
jul inaugurării Cercului de studii al partidului: „Suntem față 
de regimul actual un partid de opoziţie, dar de opoziţie obiec- 
tivă. Voi critica tot ce merită să fie criticat — dar nu putem să 
ne mărginim aici. Critica e uşoară. Trebuie să fii în măsură să 
dai soluţii bune, odată cu osândirea celor rele””. 

Astfel, deşi începută furtunos, mișcarea politică a lui Con- 
stantin Argetoianu se va dovedi a fi în curând un fiasco, la fel ca 
şi decizia fostului apropiat al regelui Carol al II-lea de a reveni în 
țară într-un moment în care oameni politici marcanți încercau 
să-și asigure libertatea în Occident. Fără îndoială că la mijloc este 
greşita interpretare a situaţiei internaţionale după momentul 
semnării Tratatului de la Paris." După abdicarea regelui Mihai, 
uniunea s-a autodizolvat, în rezumatul notelor informative din 
21 ianuarie 1948 arătându-se că puţinii membri au depus adezi- 
uni la Partidul Naţional Popular și Frontul Plugarilor.” 

De altfel, şi alte mici formaţiuni au început să se agite pe 
fondul semnării Tratatului de pace. De exemplu, la 16 februarie 
1947, avea loc a doua Conferinţă pe ţară a Partidului Radical 
al Micii Burghezii, prilej cu care preşedintele N.N. Matheescu 
a anunţat schimbarea numelui în Partidul Micilor Proprietari 
din România.“ 

Lupte interne s-au manifestat şi în interiorul Partidului 
Țărănesc Democrat după dispariția dr. Nicolae Lupu la 3 de- 
cembrie 1946. Divergenţele păreau depășite la 23 februarie 1947, 
când cele două părți aflate în dispută au anunţat noua conducere 
a lupiştilor, în frunte cu prof. dr. Nicolae Gh. Lupu.®' Aceasta va 
fi validată cu prilejul Congresului din 30 martie“, dar nu era 

decât o situație de tranziţie. Stăpân pe situaţie, noul preşedinte 
va impune, la 25 octombrie, excluderea din Partidul Ţărănesc 
Democrat a lui D.R. Ioaniţescu, Victor Ojog, Ion Costian și Ni- 
colae Georgescu-Ștefănești.* 

În timp ce micile formaţiuni încercau să se reorganizeze în 
vederea evenimentelor ce se profilau, Iuliu Maniu își punea ul- 
timele speranţe în sprijinul puterilor occidentale. Faptul este 
confirmat şi de o notă informativă a SSI din 18 februarie 1947, 
culeasă din mediile apropiate liderului naţional-țărănist. În 
document se vorbeşte despre faptul că Maniu aştepta un docu- 
ment din Occident, din partea „unei înalte personalități aliate”, 
după primirea căruia ar fi urmat imprimarea unei anumite 
direcţii de acţiune a PNȚ.“ 

Trebuie spus faptul că speranţele lui Iuliu Maniu aveau mo- 
tive să fie întemeiate, întrucât din martie 1947 administrația 
americană a preşedintelui Harry Truman va demara o viguroasă 
campanie împotriva încălcării drepturilor omului în România, 
Bulgaria şi Ungaria. Baza legală era constituită de prevederile in- 
serate în Tratatele de pace, iar scopul era de a stimula rezistența 
la sovietizare în aceste state.® Discursul rostit de Truman în fața 
Congresului, la 12 martie, dincolo de anunţarea viitorului Plan 
Marshall, este important şi pentru că vorbește despre existenţa a 
două tabere: a democraţiei și a opresiunii. 

Noua poziţie a Statelor Unite a coincis cu ascuţirea lup- 
tei politice în România. În timp ce, la 6 martie 1947, Iuliu 
Maniu, Dinu Brătianu şi Constantin Titel Petrescu vor adresa 
un memoriu secretarului general al Organizaţiei Naţiunilor 
Unite, Trygve Lie, denunțând practicile guvernului Groza”, 
autorităţile de la Bucureşti vor începe să opereze arestări prin- 
tre opozanţi.s În paralel, Iuliu Maniu şi Ion Mihalache erau în- 
deaproape urmăriţi de serviciile secrete.“ 

Cu toate acestea, preşedintele PNȚ încă păstra o strânsă le- 
gătură cu reprezentanţii politici ai Statelor Unite de la Bucureşti. 
După o întrevedere cu Burton Berry, diplomatul american 
transmitea la 13 martie subsecretarului Departamentului de 
Stat, Dean Acheson, că Maniu i-a transmis că guvernul Groza 
este minoritar, ruinează țara şi că el este gata să-l răstoarne, 
chiar folosind forța la nevoie. Pentru ca planul să funcţioneze, 
venerabilul om politic aprecia că este nevoie de concursul a trei 
factori: poporul român, regele şi Marile Puteri. În condiţiile în 
care, la 19 noiembrie 1946, populaţia se pronunțase masiv în 
favoarea opoziţiei, iar Mihai era gata să salute înlăturarea lui 
Petru Groza, singurul semn de întrebare era legat de maniera în 
care Statele Unite şi Marea Britanie vor reacţiona în cazul unei 
tentative de răsturnare prin forță a guvernului.” 

Din păcate pentru planurile lui Maniu, răspunsul trimis de 
Dean Acheson la 19 martie era dezamăgitor. Deşi Departa- 
mentul de Stat dezaproba acţiunile guvernului Groza, totuși, 
el nu putea să susțină o acțiune violentă de răsturnare a aces- 
tuia, din cauza consecinţelor grave pe care le putea avea.” Prin 
urmare, Burton Berry era rugat să-l informeze despre această 
stare de lucruri pe preşedintele PNȚ. 

O notă informativă a SSI din 24 martie, bazându-se pe de- 
talii culese din cercurile apropiate lui Maniu, vorbeşte despre 
nemulțumirea acestuia față de lipsa de acţiune a Statelor Unite. 
În timp ce el a riscat, trecând la organizarea masivă a cadrelor 
partidului, ceea ce a determinat declanșarea unui val de ares- 
tări în rândul acestora, Departamentul de Stat nu a reacționat. 
Maniu așteptase ca la reuniunea miniștrilor de externe de la Mos- 
cova generalul Marshall și Ernest Bevin, şeful diplomaţiei brita- 
nice, să protesteze față de cursul evenimentelor din România. 
În replică, Burton Berry i-a transmis că nu are un răspuns la 

această întrebare, îndemnându-l pe Maniu să aibă răbdare, de- 
oarece „până în octombrie anul curent va fi rezolvată şi pro- 
blema României””?. 

Pe lângă informarea americanilor, Iuliu Maniu a cerut şi o 
audienţă la suveran. Cu acest prilej, a făcut o amplă expunere 
asupra abuzurilor guvernului, prezentând și demersurile 
întreprinse pe lângă reprezentanţii Statelor Unite la Bucureşti. 
Regele Mihai s-a arătat indignat de practicile comuniştilor, dar 
era la fel de lipsit de putere ca şi Iuliu Maniu.” 

De altfel, stăpân pe situaţie, Teohari Georgescu va ordona 
arestarea, la 20 martie, a 315 membri ai partidelor de opoziţie.” 
Pe aceeaşi linie, la 26 aprilie, organele de poliţie au efectuat o 
percheziţie la sediul central al PSDI, situat în Calea Victoriei 
nr. 45, prilej cu care s-a anunţat descoperirea unui „vast ma- 
terial incendiar”, suficient pentru anunţarea deschiderii unui 
proces împotriva formaţiunii conduse de Titel Petrescu, la 
data de 25 noiembrie.” 

În ciuda măsurilor dure luate de Ministerul de Interne, Iuliu 
Maniu încă avea puterea să se confeseze cercului de intimi po- 
litici că în câteva luni Statele Unite vor interveni cu fermitate, 
stopând abuzurile sovieticilor şi creând premisele pentru o 
pace mondială durabilă.” De fapt, preşedintele PNȚ nu făcea 
decât să dea glas numeroaselor zvonuri care prevesteau rupe- 
rea relaţiilor dintre Uniunea Sovietică și puterile occidentale şi 
începutul unui nou război mondial.” 

Lucrurile stăteau altfel în realitate, iar asaltul asupra opo- 
ziției căpăta forme instituționalizate după emiterea ordinului 
50000/1947 al Ministerului de Interne. În virtutea acestuia, cu 
începere din noaptea de 4/5 mai s-a declanșat un val de arestări 
la nivel naţional. Astfel, Legiunea de Jandarmi Cluj raporta tri- 
miterea a 30 de persoane la Gherla“, în timp ce Inspectoratul 

de Jandarmi Braşov reţinuse în aceeași noapte 34 de opozanți, 
dintre care 30 au fost, de asemenea, transportaţi la penitenci- 
arul de mai sus.” Valul de reţineri a dat naștere unor comen- 
tarii defavorabile PCR, pe care populaţia îl considera drept 
iniţiatorul acțiunii.8 

Trebuie precizat că ordinul 50000/1947 a produs efecte vi- 
zibile, afectând puternic moralul membrilor partidelor de 
opoziție.” Arestările au continuat şi după noaptea de 4/5 mai, 
astfel că, la 16 mai, generalul Nicolae Stoicescu, directorul 
Direcţiei Siguranţă şi Ordine Publică, cerea celor 12 Inspecto- 
rate Regionale de Jandarmi să ia pe viitor toate măsurile ne- 
cesare pentru ca persoanele arestate să fie trimise direct la 
centrele de internare pregătite în acest sens, iar actele rezultate 
să fie înaintate organelor de justiție. Mai mult, Stoicescu solicita 
ca pentru fiecare caz în care o persoană era reținută să se rapor- 
teze telefonic, cu menţionarea motivelor arestării.*? 

Pentru o mai bună coordonare a luptei împotriva elemen- 
telor din opoziţie, prin ordinul nr. 12000/S din 20 iunie 1947, 
semnat de ministrul de interne, s-a înființat Direcţia Gene- 
rală a Siguranţei Statului.* Aceasta regrupa toate instituţiile de 
profil, inclusiv Jandarmeria. La 1 iulie, au fost organizate In- 
spectoratele Regionale de Siguranţă cu rolul de „a organiza şi 
controla efectiv operaţiunile de siguranţă pe întreg teritoriul, 
urban şi rural”s*. 

După cum mărturiseşte în memorii Corneliu Coposu, acesta 
a fost momentul în care Iuliu Maniu s-a decis să trimită în exil o 
parte a conducerii PNȚ, crezând că astfel acțiunea sa politică va 
fi mai vizibilă în ochii anglo-americanilor, producând şi efecte. 
Mai întâi, Maniu l-a convins pe lon Mihalache să accepte o ast- 
fel de misiune, deplasându-se în acest scop la Dobrești, chiar la 
începutul lui mai. Revenit la Bucureşti, preşedintele l-a convins 

şi pe Nicolae Penescu, secretarul general al partidului, să-l 
însoțească pe Mihalache.” Urma să fie identificată maniera 
prin care acest grup putea să treacă graniţa. 

Fără îndoială că Iuliu Maniu se gândise la această soluţie 
disperată având în vedere şi realitățile din celelalte state aflate 
sub controlul Uniunii Sovietice. În Bulgaria, la 6 iunie, Nikola 
Petkov, liderul Partidului Agrarian, era arestat, iar ministrul 
de externe al Cehoslovaciei, Jan Masaryk, care dorea să accepte 
Planul Marshall’, avea să se confeseze lui Hubert Ripka, după 
o vizită la Moscova: „Dragă prietene, nu suntem altceva decât 
nişte vasali”t. 

În aceste condiții, preşedintele PNȚ dorea să-l determine pe 
regele Mihai să ia măsuri hotărâte față de abuzurile guvernului. 
Primit în audiență la Palat la 14 iunie, orele 10, Maniu a 
făcut o amplă expunere asupra situaţiei politice și a poziţiei 
formaţiunii pe care o conducea.% Potrivit informaţiilor culese 
de sursa „Savin, sintetizate în nota SSI din 19 iunie”, liderul 
opoziţiei a subliniat că teroarea instituită în ţară va afecta ca- 
pacitatea elementelor active de a mai antrena masa populaţiei 
în cazul unui conflict între suveran şi cabinet. Din acest motiv, 
ţinând cont şi de faptul că Tratatul de pace fusese ratificat și 
de către Uniunea Sovietică, Maniu l-a sfătuit pe rege să soli- 
cite demisia guvernului Groza. În caz contrar, „dacă Coroana 
n-ar uza de acest drept, s-ar pune într-o situaţie neplăcută, atât 
din punct de vedere extern, deoarece guvernele anglo-ameri- 
cane ar vedea în acest caz în rege un adept al Moscovei sau 
un factor care nu îndrăzneşte să ia o atitudine, chiar atunci 
când Constituţia sa internă şi obligaţiile sale externe îi impun 
acest lucru”. Atitudinea „foarte dârză” a lui Iuliu Maniu pe 
parcursul audienței - conform sursei SSI - „a făcut pe suveran 
să se simtă jignit”. 

Situându-se pe o poziţie radicală, Iuliu Maniu nu făcea 
decât să exploateze starea de nemulțumire ce domnea în ţară. 
Chiar premierul Petru Groza avea să constate în mod direct 
situația în dimineaţa zilei de 21 iunie, cu prilejul unei vizite in- 
opinate în Piaţa Filantropia din București. Detalii despre cele 
întâmplate ne oferă buletinul informativ nr. 446 redactat de 
Chestura Sectorului I Galben, Biroul Poliţiei de Siguranţă din 
cadrul Prefecturii Poliţiei Capitalei: 


În timp ce făcea această vizită, a fost recunoscut de public 
şi comercianții din piaţă s-au adunat în jurul său şi au înce- 
put să manifesteze. Publicul cerea să se dea pâine şi mălai și 
să se lase comerțul liber. La această manifestaţie au luat parte 
circa 400 [de] persoane care căutau să-l asalteze pe domnul 
prim-ministru, care a observat că publicul este nervos și s-a re- 
tras din mijlocul lor şi cu ajutorul unei mașini a dispărut. Dom- 
nul prim-ministru a fost însoțit de un domn ofiţer şi doi civili.? 


Tot despre nemulțumiri vorbeşte şi nota informativă din 
4 iulie 1947, în care este prezentată situația din oraşul Giur- 
giu.” Lipsa pâinii şi a alimentelor de bază conducea la consu- 
mul de frunze crude, situaţie care caracteriza și comunele din 
jur, unde grupuri de femei şi de copii reclamau că nici măcar 
mămăligă nu vedeau decât la trei-patru zile. 

Atitudinea lui Maniu era împărtăşită și de Constantin Titel 
Petrescu. La 24 iunie, era trimisă circulara nr. 17 a PSDI către 
organizaţiile județene şi locale, document în care se arăta că Tra- 
tatul de pace încă nu fusese ratificat de Adunarea Deputaţilor, 
dar că după aceea guvernul va fi nevoit să pună în aplicare ar- 
ticolul 3 prin care erau garantate drepturile şi libertăţile funda- 
mentale ale cetăţenilor.” 

Un eveniment de pe scena internaţională a contribuit, 
fără îndoială, la decizia lui Maniu de a trimite o echipă din 

conducerea partidului peste hotare. La 4 iulie, sub impulsul dat 
de Jan Masaryk, guvernul cehoslovac a votat în unanimitate 
acceptarea Planului Marshall, ceea ce contrazicea punctul de 
vedere oficial al Uniunii Sovietice exprimat prin vocea lui Mo- 
lotov la Paris. Reacţia Moscovei a fost fulgerătoare. La 7 iulie, 
prim-ministrul Klement Gottwald, însoţit de şeful diplomaţiei 
Jan Masaryk şi ministrul de justiţie, socialistul Prokop Drtina, 
au fost chemaţi la Kremlin şi primiți de Stalin la 9 iulie. „Nu 
l-am văzut niciodată pe Stalin așa furios”, avea să mărturisească 
Gottwald, care a înțeles imediat mesajul. Pe cale de consecință, 
la 10 iulie, tot în unanimitate, guvernul cehoslovac a decis să 
respingă participarea la Planul Marshall.’ 

În aceste condiţii, în dimineaţa zilei de 14 iulie, au avut 
loc evenimentele de pe aerodromul de la Tămădău, situat la 
circa 40 de kilometri de București.” Acestea au fost generate 
de convingerea lui Iuliu Maniu că a identificat o cale sigură de 
a scoate din ţară câţiva membri marcanţi ai PNȚ. Era vorba 
despre vicepreşedintele Ion Mihalache, secretarul general 
Nicolae Penescu, Nicolae Carandino, directorul ziarului Drep- 
tatea, şi Ilie Lazăr. Componenţa delegaţiei ad-hoc are logica 
ei: Mihalache era un simbol al naţional-țărănismului, Penescu 
reprezenta viitorul, Ilie Lazăr era salvat de la o nouă arestare, 
iar Carandino avea misiunea de a scoate un ziar al partidului 
în exil. De notat că Penescu și Carandino erau însoțiți de soţii. 
Cu toţii urmau să părăsească țara la bordul unui avion ce ar fi 
trebuit să aterizeze în Turcia, iar de aici să ajungă în Occident 
pentru a contribui la revigorarea opoziţiei şi, poate, chiar la 
formarea unui guvern în exil împreună cu grupul politicieni- 
lor şi diplomaților aflaţi deja în lumea liberă. 

Personajul pe care s-a bazat luliu Maniu a fost doctorul Con- 
stantin Gafencu, despre care s-a crezut mult timp că a fost cel 

care a pus la cale întreaga operaţiune, de comun acord cu servi- 
ciile secrete. În realitate, acesta dorea cu sinceritate să părăsească 
România, dar nu avea documentele necesare pentru a se stabili 
în Elveţia. Din această cauză, el a încercat să asocieze acestei ple- 
cări oameni politici din opoziţie care l-ar fi putut ajuta odată 
ajuns în lumea liberă. În acest sens, înainte de a discuta cu Iuliu 
Maniu, Gafencu i-a contactat, fără succes, pe liberali.” 

De altfel, după ce a fost reținut la Tămădău, Constantin 
Gafencu avea să declare la 15 iulie că începând de la 1 mar- 
tie 1946 „m-am purtat cu gândul plecării în străinătate în sco- 
pul specializării mele în chimie generală; visam cu deosebire o 
țară de cultură franceză, în speță Elveţia sau Franţa”. Însă, în 
lipsa pașaportului, a ajuns, cu ajutorul lui Dumitru Popescu, 
să-l cunoască pe pilotul Gheorghe Preda, cu care a convenit în 
privinţa plecării cu avionul în jurul datei de 1 iulie 1947. 

Rezolvând acest aspect, Gafencu mai avea de căutat însoți- 
torii potriviți. După ce a eşuat în rândul liberalilor, cu ajutorul 
doctorului Vlad Haţieganu de la Spitalul Colțea, fiul lideru- 
lui naţional-țărănist Emil Haţieganu, a ajuns să fie prezen- 
tat lui Iuliu Maniu în dimineaţa zilei de duminică, 13 iulie.” 
Preşedintele PNȚ a apreciat oportunitatea apărută, aşa că l-a 
informat pe Gafencu că, deşi el nu va pleca din ţară, vor face 
acest lucru Ion Mihalache şi Nicolae Carandino, care „sunt 
inima şi mintea partidului”. Încrederea lui Maniu era justifi- 
cată şi de faptul că el a crezut că vorbeşte cu fratele fostului 
ministru de externe, Grigore Gafencu, ceea ce nu corespun- 
dea realităţii. 

Însă, la data discuţiei cu dr. Constantin Gafencu, dorința 
lui Maniu de a completa grupul diplomaților şi politicieni- 
lor români rămaşi în Occident era cunoscută de serviciile se- 
crete, care au identificat astfel ocazia perfectă pentru a justifica 

eliminarea PNȚ de pe scena politică. Cu alte cuvinte, experi- 
mentatul politician a căzut într-o plasă abil întinsă, capturarea 
lui Mihalache și a celor care îl însoțeau la Tămădău fiind doar 
o piesă dintr-un scenariu bine pus la punct. Derularea eveni- 
mentelor a demonstrat din plin acest lucru. 

Comunicatul Ministerului de Interne din aceeași zi ex- 
prima satisfacția față de prinderea celor care încercau să fugă. 
Mihalache și compania erau consideraţi „elemente dușmane 


poporului”!% 


, motiv pentru care anchetarea lor de către specia- 
liștii serviciilor secrete, atent îndrumați de consilierii sovie- 
tici, a început chiar în dimineaţa zilei de 14 iulie. Sigur că pe 
primul loc se aflau izolarea, reținerea şi chestionarea lui Iuliu 
Maniu, în paralel cu interogarea celor prinși la Tămădău. Ast- 
fel au fost dezvăluite „misterele” întregii afaceri. În plus, anche- 
tatorii au avut şansa de a descoperi acasă la Elena Alexandrini 
un vast material care-i aparținea lui Victor Rădulescu-Pogo- 
neanu. Este vorba despre documente și rapoarte, note și in- 
formări primite de luliu Maniu de la diplomaţi români rămaşi 
în străinătate, precum şi copii de pe dosare primite de Mihai 
Antonescu.” 

Faptul că vorbim despre un scenariu pe care serviciile se- 
crete româneşti şi sovietice l-au gândit în detaliu, având drept 
obiectiv final un proces în care să fie produse probe indubita- 
bile care să conducă la arestarea conducerii PNȚ şi la scoaterea 
în afara legii a formaţiunii, este demonstrat şi de performanţele 
pe care le aveau cele două mici avioane de la Tămădău. Un ra- 
port din 15 iulie 1947 trimis Ministerului Afacerilor de Interne 
atestă că piloții Romulus Lustig şi Gheorghe Preda aveau antre- 
namentul și experiența necesară pentru a efectua un zbor până 
în Turcia, mai ales că şi condiţiile atmosferice din dimineaţa 
zilei de 14 iulie erau favorabile. 

Cele două avioane de tipul IAR-39 aveau autonomie de 
zbor de două ore şi jumătate şi rază de acţiune de peste 500 de 
kilometri, în condiţiile în care distanța Tămădău - Istanbul era 
de 455 de kilometri. Având şi plinul de combustibil întrucât 
erau programate să facă o cursă până la Constanţa şi înapoi, 
iar în carlinga din spatele pilotului puteau intra şase persoane 
prin crearea de spaţiu în urma demontării aparaturii de război, 
concluzia raportului era clară: Ion Mihalache şi prietenii lui ar 
fi putut ajunge în Turcia pe calea aerului. Aşadar, rezulta o 
probă solidă pentru a fi prezentată instanţei. 

Preşedintele PNȚ a fost interogat prima dată la Sanatoriul 
dr. Jovin, situat pe Bulevardul Dacia, unde se afla pentru trata- 
ment..* Aici i s-a fixat mai întâi domiciliu forțat încă din 14 iulie, 
pentru ca a doua zi să dea primele declaraţii, în aceeași locaţie, 
în faţa secretarului general al Ministerului Afacerilor Interne, 
Avram Bunaciu, care a venit însoţit de inspectorii generali 
Alexandru Nicolschi şi Marin Jianu. 

La 15 iulie, Maniu a dat o declaraţie scrisă în care, după ce a 
protestat că a fost reținut fără forme legale, a arătat că - ori de 
câte ori a fost întrebat — el a fost de acord cu părăsirea țării de 
către colegii săi de partid, întrucât considera că trebuie menţinut 
un strâns contact cu Naţiunile Unite. Desigur, adăuga Maniu, 
„felul şi modul de executare a încercării nu mă interesa şi nu 
cădea în competenţa mea”®, 

În privinţa manierei în care s-a ajuns la ideea plecării lui Mi- 
halache, Penescu, Lazăr şi Carandino cu avionul în dimineaţa 
zilei de 14 iulie, Iuliu Maniu declara: 


Duminică spre seară l-am chemat pe domnul Ion Miha- 
lache de la Dobrești la București, pentru a pregăti şedinţa 
Delegației Permanente de sâmbăta viitoare și între altele am 
constatat că este o posibilitate de plecare în străinătate cu 

avionul, fiind de acord întotdeauna să plece. Domnul Ion Mi- 
halache mi-a comunicat că există această posibilitate să plece 
cu avionul și am fost de acord. 

În legătură cu organizarea plecării, nu am avut nicio parte 
activă, totul rămânând în sarcina celor ce aveau să plece. 

Domnul Nicolae Penescu, aflând că este o ocazie să plece 
în străinătate, mi-a comunicat că doreşte să plece, iar eu am 
fost de acord. 

Domnul Nicolae Carandino mi-a comunicat, tot în seara 
de 13 iulie, că este o ocazie să plece în străinătate şi că doreşte 
să plece, la care eu am fost de acord. 

Prin domnul Nicolae Carandino am transmis acordul 
meu pentru plecarea domnului Ilie Lazăr.'% 


După plecarea echipei din conducerea Ministerului de In- 
terne, Iuliu Maniu a cerut gardianului care îl păzea să-i gă- 
sească la radio postul Londra în limba română sau Vocea 
Americii. Acesta a pretextat că scala aparatului nu corespunde, 
motiv pentru care dorinţa președintelui naţional-ţărănist nu a 
fost îndeplinită.: 

Reţinerea lui Iuliu Maniu și evenimentele de la Tămădău au 
generat un interes major în presa occidentală. La 15 iulie, orele 
18.30, agenţia France Press transmitea din Bucureşti știrea că 
președintele național-țărănist nu poate părăsi clinica în care 
urma un tratament, în timp ce aveau loc percheziţii la sediul și 
la locuinţele liderilor partidului. De asemenea, se vorbea des- 
pre arestarea lui Ghiţă Popp, Aurel Leucuţia şi Corneliu Co- 
posu.” Aceleaşi informaţii erau reluate şi de postul de radio 
Londra în emisiunea de la orele 20.15.1% 

După ce a fost arestat la Tămădău'%, Ion Mihalache a fost 
interogat de Avram Bunaciu, secretar general al Ministerului 
de Interne. Vicepreşedintele naţional-țărăniștilor a recunos- 
cut că discutase problema plecării din ţară împreună cu Iuliu 

Maniu, urmând să fie identificată modalitatea concretă. În du- 
minica dinaintea plecării, Mihalache a venit de la Dobriţa şi s-a 
întâlnit la Sanatoriul dr. Jovin cu Maniu, prilej cu care a aflat că 
va pleca însoţit de Penescu, Lazăr și Carandino. Abia la orele 
23 i-a cunoscut pe inginerul Popescu şi doctorul Gafencu, au- 
torii soluţiei Tămădău, Maniu declarând că are încredere în 
ultimul, pe care în mod eronat îl considera a fi rudă cu Grigore 
Gafencu. Desigur, şi Mihalache a negat că soţia lui ar fi ştiut 
despre cele planificate.!!0 

Despre planurile pe care și le făcuse dacă ar fi ajuns în Tur- 
cia, Ion Mihalache declara, la 16 iulie, că nu a avut timp să 
discute cu Iuliu Maniu despre „un program de acţiune în 
străinătate”, urmând să acţioneze pe modelul „văzând și fă- 
când”. Vicepreşedintele naţional-țărănist intenționa să meargă 
în Elveţia sau în Franţa pentru a lua legătura cu Constantin 
Vişoianu, Grigore Gafencu și ceilalți diplomaţi din exil pentru a 
desfășura o acțiune politică prin care „să arăt că regimul din Ro- 
mânia nu este cel dorit de țară, că e un regim abuziv și că țara îşi 
cere regimul ei liber voit”"!. 

Mihalache a păstrat acelaşi ton curajos al declaraţiilor şi a 
doua zi. A arătat că la Istanbul se baza pe referinţele foştilor 
miniştri ai Turciei la Bucureşti, Sefkat şi Tanrioer, pentru ca 
ajuns în Elveţia sau în Franţa „să informez opinia publică 
mondială asupra abuzurilor regimului politic român cu cei din 
închisori, închiși abuziv şi tratați inuman. Și desigur că asta se 
poate chema a lupta împotriva regimului”""?. 

Nicolae Penescu se afla într-o poziție incomodă, întrucât 
printre cei reţinuţi la Tămădău se afla și soția lui, Elena, care 
avea şi probleme de sănătate.” Din această cauză, în prima 
declaraţie dată în faţa anchetatorilor el a susținut că nu a aflat 
despre ocazia de a pleca peste hotare decât la 13 iulie, de la 

Iuliu Maniu. Penescu a subliniat că inițial a refuzat să accepte 
propunerea preşedintelui partidului, poziţie adoptată și de 
soția lui, când aceasta a aflat ştirea. Totuşi, în cele din urmă, 
după ce a primit un mesaj de la un nepot al lui Maniu în care se 
arăta că în avion este loc şi pentru doamna Penescu, secretarul 
general a recunoscut că s-a decis să plece, cerându-i soţiei să-l 
urmeze!!“, iar aceasta s-a supus. 

Ilie Lazăr a recunoscut de la început că a vrut să fugă din 
țară, motiv pentru care îşi aștepta „cu resemnare” sentinţa.!!” 
Totuşi, anchetatorii erau circumspecţi, întrucât îl considerau 
pe Lazăr drept un „Lip violent, care trebuie pus la punct în 
mod hotărât de cel care îl interoghează. Nu va fi lăsat să diva- 
gheze, trebuind să fie silit să răspundă precis la întrebări. Tre- 
buie împiedicat să intervină în dezbatere, atunci când alţii vor 
fi întrebaţi despre el”!!$. 

Arestarea conducerii PNȚ era doar primul pas spre de- 
structurarea opoziţiei politice din România. La 17 iulie, Biroul 
Politic al CC al PCR se întrunea pentru a discuta pe marginea 
oportunității oferite de evenimentele de la Tămădău. La ordi- 
nea de zi a figurat un singur punct: problema atitudinii faţă 
de încercarea unei părți a conducerii PNȚ de a fugi clandestin 
peste graniţă, raportor fiind ministrul de interne.!” 

Acesta a prezentat contextul în care s-a ajuns la arestarea 
grupului condus de Ion Mihalache, apelând la rezumate ale 
declaraţiilor luate celor reţinuţi, precum şi lui Iuliu Maniu. 
Prima concluzie era că operaţiunea a fost efectuată la ordinele 
președintelui PNȚ, cu scopul de a contacta elemente ale exilu- 
lui românesc şi guvernele occidentale. Pe marginea expunerii 
lui Teohari Georgescu, Gheorghe Gheorghiu-Dej a caracteri- 
zat tentativa de fugă în străinătate drept „un complot împo- 
triva independenţei statului român şi a regimului democrat, 

complot care, fără îndoială, are vaste ramificații încă nedes- 
coperite, mergând până la Palatul Regal”. Postulând aceasta, 
secretarul general a formulat un set de măsuri imediate, care 
au fost adoptate în unanimitate de membrii Biroului Politic. 
Este vorba despre: 

e ridicarea imunităţii celor 32 de deputaţi ai PNȚ; 

e arestarea membrilor Comitetului Executiv şi a cadrelor 
medii active ale partidului; 

e interzicerea oficiosului Dreptatea; 

e organizarea unui proces al conducerii maniste („În vede- 
rea acestui lucru alcătuirea unei comisii politice care să 
organizeze ancheta și să îndrumeze procesul”); 

e şi, ca un corolar, „dizolvarea Partidului Național- Țărănesc 
Maniu printr-un act de guvernământ”"?. 

Ar mai fi de semnalat şi faptul, asupra căruia vom reveni, 
că Biroul Politic a luat în discuţie și posibila reacţie a regelui 
Mihai. Evoluţia evenimentelor a demonstrat că planul adop- 
tat de conducerea comunistă a fost pus în practică şi îndepli- 
nit punct cu punct. Astfel, chiar a doua zi, 18 iulie, conducerea 
Adunării Deputaţilor îl informa pe ministrul de interne că, răs- 
punzând la adresa lui cu nr. 4218 din 16 iulie 1947, parlamenta- 
rii au votat ridicarea imunităţii lui Iuliu Maniu, Emil Ghilezan, 
Aurel Leucuţia, Vasile Serdici, Grigore Niculescu-Buzești şi 
Maria Ilie Lazăr.!!? Pe aceeași linie se înscrie şi suspendarea 
apariţiei ziarului Dreptatea. 

De asemenea, punând în practică punctul privind arestarea 
liderilor activi ai PNȚ, la 18 iulie, Direcţia Generală a Poliţiei 
cerea Inspectoratului General al Jandarmeriei să-i aresteze 
pe Emil Ghilezan, Virgil Veniamin, Vasile Serdici, Romulus 
Boilă, Pavel Dumitru, loan Hudiţă şi Sever Dan.!% În aceeaşi 
zi s-a procedat şi la arestarea lui Iuliu Maniu, care oricum era 

ţinut în condiţii de domiciliu forțat, fiind astfel izolat de restul 
membrilor de partid la Sanatoriul dr. Jovin încă din 14 iulie.!? 
Momentul în care a fost ridicat de forţele de ordine pentru a fi 
transferat la sediul Ministerului de Interne”? 


de o notă semnată de Iuliu Maniu: 


este consemnat 


Sunt grav suferind. Din această cauză m-am internat în 
sanatoriu, unde mi s-a făcut domiciliu forţat fără nicio mo- 
tivare şi fără vreo formă legală. Am protestat în scris. Acum 
sunt ridicat de aici fără nicio formă de drept cu forța. Cedez 
forței, dar protestez cu toată hotărârea. Nu știu unde sunt dus. 
Cedez forței.!2? 


Trebuie spus că Iuliu Maniu nu şi-a schimbat deloc atitu- 
dinea față de anchetatori nici în noile condiţii. La 19 iulie, el 
reconfirma că a avut intenţia să-i trimită pe lon Mihalache, 
Nicolae Penescu, Nicolae Carandino şi Ilie Lazăr în străinătate, 
cu „scopul de a informa celelalte țări şi pentru a crea o atmos- 
feră favorabilă răsturnării actualului regim din ţară prin mij- 
loace legale şi a face posibil ca Națiunea şi Suveranul Ţării să-şi 
poată exercita liber drepturile”? 

Elementele din conducerea PNȚ rămase în libertate au încercat 
cu disperare să contracareze măsurile represive ale autorităților. 
După cum aflăm din nota informativă nr. 721 din 20 iulie 1947 
a Legiunii de Jandarmi Cluj, de la nivelul organizaţiei județene 
s-a transmis liderilor de plasă să ceară tuturor membrilor să se 
înscrie urgent în Blocul Partidelor Democrate, de preferință în 
Frontul Plugarilor, pentru a evita arestările şi internările în la- 
găre.!% Pe aceeași linie se înscrie şi ședința sfatului parlamen- 
tar al PNȚ desfășurată la 21 iulie!%, la care au participat Emil 
Haţieganu, Mihai Popovici şi Gheorghe Zane. Tema principală 
a constituit-o oportunitatea revenirii parlamentarilor maniști 
la lucrările Adunării Deputaţilor. 

O nouă întrunire a avut loc la 24 iulie, orele 11, la locuința 
lui Mihai Popovici, care preluase conducerea interimară a par- 
tidului. Printre cei care au luat cuvântul s-au numărat Emil 
Haţieganu, Mihai Popovici, Cezar Spineanu, Victor Popov, 
Alexandru Cartojan şi loan Hudiţă. Trăgând concluziile, 
Haţieganu a arătat că există două ipoteze de lucru. Prima pre- 
supunea solidarizarea cu cei arestaţi, în timp ce soluţia cealaltă 
pornea de la ideea că partidul nu a ştiut despre afacerea Tămă- 
dău, deci nu este implicat în această operaţiune.!” 

În urma acestei şedinţe, în aceeași zi, în calitate de preşedinte 
al Comisiei interimare a PNȚ, Mihai Popovici a transmis 
organizaţiilor judeţene ordinul circular nr. 1. Se cerea luarea de 
măsuri pentru ca la sediile formaţiunii să nu se păstreze date ori 
registre cuprinzând informaţii secrete sau sume de bani. Mem- 
brii de rând erau încurajați să nu comenteze evenimentele în 
desfășurare în public şi să fie organizată o rezistenţă pasivă în 
cazul dizolvării formaţiunii. Desigur, orice primire în partid era 
sistată.!% 

În paralel, Teohari Georgescu emitea ordinul circular 22075A 
din 23 iulie 1947, potrivit căruia la nivelul regiunilor și judeţelor 
urmau să fie constituite Comandamente Unice, compuse din 
conducătorii organelor de ordine şi siguranţă, fără a se aştepta 
o directivă specială din partea Ministerului de Interne. Sco- 
pul era asigurarea „ordinii publice şi siguranţei statului”, iar 
la ședințele acestor comandamente era interzisă încheierea de 
procese-verbale, fiecare participant „notându-şi în carnetul 
personal ceea ce are de reținut”. 

Așa cum a decis Biroul Politic al CC al PCR în şedinţa din 
17 iulie, soarta PNȚ a fost decisă printr-un act administrativ, 
respectiv un Jurnal al Consiliului de Miniștri. La 29 iulie, în ca- 
drul şedinţei de guvern desfășurată cu începere de la orele 13, 

ministrul de interne a prezentat documentul în cauză, care a 
fost adoptat în unanimitate de către cei prezenţi.” 

Articolul I din Jurnalul Consiliului de Miniştri nr. 1027 din 
29 iulie 1947 prevedea: 


Partidul Naţional-Ţărănesc de sub preşedinţia domnului 
Iuliu Maniu este şi rămâne dizolvat pe data publicării în Moni- 
torul Oficial a prezentului jurnal. Această decizie de dizolvare 
include şi toate organizaţiile judeţene, de plasă şi comunale 
ale sus-menţionatului partid, organizaţiile militare, de tineret, 
feminine şi orice alte organizaţii sau asociaţii conduse de acest 
partid.!?! 


Același act normativ stabilea că sediile şi localurile parti- 
dului vor fi închise, arhivele vor fi confiscate, iar patrimoniul 
său va fi lichidat. Pe baza acestui jurnal, ministrul de interne a 
emis, în aceeaşi zi, un ordin către Comandamentele Unice de 
Ordine Publică și Siguranţă, regionale şi judeţene, prin care 
solicita luarea următoarelor măsuri: 


1. Percheziţionarea simultană a sediilor, cluburilor și ca- 
selor de sfat. [...] 

2. Ridicarea, inventarierea şi depozitarea la oficiile de 
siguranţă a arhivei, registrelor şi oricăror alte scripte. [...] 

3. Sigilarea sediilor percheziţionate. [...] 

4. Ridicare armelor şi munițiilor găsite în percheziţii. [...] 

5. Trierea materialului găsit la percheziţii și reținerea celui 
ce poate face dovadă în justiţie.!*? 


Urmare a publicării Jurnalului Consiliului de Miniştri, ten- 
tativa celor 16 deputaţi manișşti de a participa în premieră la 
şedinţa Parlamentului din 30 iulie'* rămâne un gest fără nicio 
consecinţă practică. Mai utile erau ordinele date în aceeași zi 
de Mihai Popovici şi Alexandru Cartojan ca arhivele PNȚ să 

fie distruse pentru a nu cădea în mâinile oamenilor lui Teohari 
Georgescu. Conform informaţiilor serviciilor secrete, Mihai 
Popovici a decis ca doar „actele esenţiale” și arhiva alegerilor 
din 1946 să fie ascunse într-un loc sigur. 

Pentru organele de anchetă care încercau să obțină cât mai 
multe informaţii de la Iuliu Maniu, Ion Mihalache și ceilalți lideri 
naţional-țărăniști aflaţi în stare de detenţie lucrurile înaintau 
destul de greu. Cel puţin așa reiese din normele de lucru elabo- 
rate, ce cuprindeau și observaţii privind mersul cercetărilor.!* 
Potrivit acestui document redactat la finele lui iulie, declaraţiile 
culese de la cei arestaţi nu ofereau amănunte, ci erau imprecise, 
motiv pentru care cu greu se putea stabili vinovăția întregului 
grup, precum și a fiecărui membru în parte. 

În viziunea Ministerului de Interne, procesul trebuia să pună 
în lumină nu doar episodul Tămădău, care trebuia să apară doar 
ca un moment dintr-o acţiune mult mai vastă, ci întreaga activi- 
tate a PNȚ. Astfel putea fi demonstrată acuzaţia principală: ten- 
tativă de lovitură de stat. În acest scop, se propunea „schimbarea 
radicală a metodei de lucru” În primul rând, trebuiau create tan- 
demuri anchetat-anchetator, iar informaţiile urmau a fi sinteti- 
zate într-o fişă individuală.!* Întreaga operaţiune se baza pe un 
plan de confruntări şi unul de lucru care cuprindea întrebările și 
materialul documentar utilizat. 

Un element important era legat de strategia prin care unii 
anchetați trebuiau transformați în martori ai acuzării. În acest 
sens se recomanda exploatarea lui Nicolae Penescu, uşor de 
şantajat, întrucât şi soţia lui fusese arestată la Tămădău, pre- 
cum şi concentrarea atenţiei anchetatorilor asupra lui Cor- 
neliu Coposu, care era şi secretarul particular al lui Maniu, 
Ion Mihalache!%, Nicolae Carandino și Victor Rădulescu-Po- 
goneanu.!* Se miza şi pe faptul că unii acuzaţi puteau oferi 

informaţii pe fondul oboselii accentuate, motiv pentru care se 
recomanda ca interogatoriile să dureze cel puţin 12 ore zilnic. 

Despre cele întâmplate la Tămădău şi-au exprimat punctul 
de vedere şi lideri ai PNL. La 4 august, preşedintele Dinu Bră- 
tianu oferea presei o serie de declaraţii pe această temă, care nu 
au văzut însă lumina tiparului din cauza cenzurii. Venerabi- 
lul om politic avea dubii în legătură cu varianta oficială, motiv 
pentru care sublinia că el nu crede că Iuliu Maniu, al cărui tre- 
cut se identifica cu lupta în slujba ideii naționale, ar fi fost ca- 
pabil „a urmări scopuri potrivnice intereselor româneşti”. 

Interogat la rândul său, Dinu Brătianu avea să declare, la 
12 august, că discutase cu Iuliu Maniu despre necesitatea de a 
trimite reprezentanţi ai celor două partide care să participe la 
lucrările Conferinţei de Pace, dar că aceștia nu au avut o ast- 
fel de posibilitate. Acţiunea se justifica prin faptul că grupul 
din jurul lui Grigore Gafencu nu putea avea calitate oficială.!% 
La 8 august, secretarul general al PNL, Bebe Brătianu, le de- 
clara anchetatorilor că nu cunoaște mobilul acțiunii lui Maniu 
şi că liberalii nu s-au gândit niciodată la o astfel de soluţie.i“! 
Pe aceleaşi coordonate se înscrie şi punctul de vedere exprimat 
în numele PSDI de Constantin Titel Petrescu.!* 

Evident că arestarea lui luliu Maniu şi a celorlalți lideri ai 
PNȚ a avut un impact major în rândul membrilor de rând, 
dar şi al populaţiei, în general. Pe această temă, pentru a ne 
limita la un singur exemplu, Serviciul Judeţean de Siguranţă 
Tulcea transmitea, la 16 august, că la manișşti a încetat orice ac- 
tivitate organizatorică, întrucât se crease o stare de „completă 
dezorganizare”. Mai mult, şi liberalii conduși de Dinu Brătianu 
trăiau cu impresia că şi ei vor avea soarta ţărăniștilor, motiv 
pentru care se observa că unii dintre ei încercau să se înscrie fie 
în partidul lui Tătărescu, fie în PSD.!* De altfel, la 27 august, 

presa anunţa că în cadrul lucrărilor Adunării Deputaţilor re- 
prezentantul PNȚŢ-Alexandrescu, Mâţă, a cerut dizolvarea 
formaţiunii diniste.!% 

Această stare de lucruri era explicabilă, dacă avem în vedere 
că luliu Maniu era complet izolat. La 21 august, el protesta pen- 
tru că nu a avut posibilitatea să atace decizia de arestare, de la 
care trecuseră deja 30 de zile. De asemenea, el încă nu avusese 
ocazia să se consulte cu niciun avocat.” lar acest regim avea 
să devină şi mai sever, după ce apropiaților lui Maniu li s-a in- 
terzis să-i mai trimită pachete cu schimburi şi alimente, motiv 
pentru care Mihai Popovici, liderul interimar al partidului, era 
foarte îngrijorat." De altfel, şi Popovici va fi arestat, ceea ce „a 
oprit orice activitate a Partidului Naţional-Țărănesc”"”. 

Trebuie să subliniem însă că, în ciuda condiţiilor difi- 
cile în care se desfăşura ancheta, Iuliu Maniu şi Ion Mihala- 
che nu au cedat în fața presiunilor și au continuat să-şi susțină 
punctele de vedere. De exemplu, la 16 septembrie, Maniu de- 
clara că PNȚ era atât de popular, încât oricând ar fi putut răs- 
turna guvernul prin mijloace de forță, în momente cum au 
fost cele de la 8 noiembrie 1945, de exemplu. El sublinia că 
nu a dorit să facă acest lucru care putea conduce chiar la un 
război civil, întrucât „nu vreau să trec lupta politică pe tărâmul 
discordiei”!%. La 21 septembrie, preşedintele naţional-țărănist 
făcea o altă declaraţie curajoasă: 


Totuși, afirm că mi-am manifestat în diferite discuţii cu 
prietenii politici temerea mea că România va fi anexată URSS 
şi consideram că domnul Petru Groza s-a împăcat în sufletul 
său cu gândul acestei anexiuni.!* 

Rezistenţa lui Maniu l-a determinat pe Teohari Georgescu 


să încerce deschiderea unei breșe apelând la Ion Mihalache. 

După cum avea să declare vicepreşedintele PNȚ la 28 august 
1953, tentativa a eșuat: 


Am fost chemat într-o seară, către sfârşitul lui septembrie 
1947, de un trimis al domnului ministru de interne Teohari 
Georgescu în biroul domniei sale. Domnia sa mi-a descris 
situaţia politică internă și externă, concluzionând că situația 
guvernului e definitiv consolidată. [...] 

Şi a terminat spunând că eu în proces am posibilitatea să 
apar ca martor, iar nu ca acuzat, recomandându-mi să revăd 
declaraţiile. Pe urmă a continuat domnia sa: 

„Vi s-ar propune chiar o colaborare, fiind şi puncte co- 
mune între cele două programe, încheind, aştept răspunsul şi 
te voi mai chema”. 

Am mulţumit pentru onoarea ce mi s-a făcut și am spus 
că eu nu am nimic de schimbat la declaraţiile făcute, întru- 
cât am spus adevărul pur şi simplu şi faptele reale, şi rog să se 
tragă concluzii sincere şi reale. Pe urmă stau la dispoziţie pen- 
tru examinarea programului ce eventual s-ar face, în mod cu 
totul dezinteresat. 

Am rugat să se elibereze soția mea arestată fără nicio vină, 
numai ca presiune. 

Nu am mai fost chemat ulterior de domnia sa.!%* 


Apropierea procesului liderilor PNȚ era marcată de o ofen- 
sivă asupra opoziţiei şi în ţările din jur. De exemplu, la 23 sep- 
tembrie, preşedintele Partidului Agrarian din Bulgaria, Nikola 
Petkov, era executat. Mai norocos, polonezul Mikolajczyk 
reușea să fugă cu un avion la Londra la 24 octombrie. Pe acest 
fond, subliniem gestul de mare curaj al şef-rabinului Româ- 
niei, Alexandru Șafran, care a refuzat oferta autorităţilor de 
a semna un document prin care se cerea pedeapsa cu moar- 
tea pentru Iuliu Maniu, ca fiind „fascist şi trădător”!*!. Liderul 

comunităţii evreieşti va plăti pentru acest gest, dar şi pentru 
atitudinea lui anticomunistă, fiind expulzat din România la 
22 decembrie 1947.1% 

După mai bine de trei luni, perioadă în care au fost audiaţi 
şi anchetați numeroşi conducători ai PNȚ, dar şi alți oameni 
politici, diplomaţi ori afacerişti, la finalul lui octombrie era 
pregătită punerea în scenă a unui grandios proces-spectacol, 
menit să demonstreze acţiunea trădătoare a lui luliu Maniu 
şi a aderenţilor lui. Desigur, în spiritul epocii, niciun detaliu 
nu era tratat cu superficialitate. Pentru evitarea oricăror in- 
cidente neplăcute pe parcursul desfăşurării lucrărilor actului 
judiciar, la 15 octombrie, Biroul Contrainformaţii al Serviciu- 
lui de Informaţii al Armatei, din cadrul Ministerului de Răz- 
boi, sub semnătura generalului Mihail Lascăr, pregătea o notă 
către guvern şi Ministerul de Interne. În document se solicita 
ca procesul să nu înceapă mai devreme de 20 octombrie, ast- 
fel încât localul de la Şcoala Superioară de Război să fie impe- 
cabil pregătit, luându-se măsuri „excepționale preventive şi de 
siguranţă totală”. 

Procesul liderilor PNȚ a început la 29 octombrie 1947, ora 8, 
în prezenţa a numeroşi ziariști străini, în deschidere fiind citit 
Actul de acuzare. Completul era condus de colonelul Alexan- 
dru Petrescu, iar lista inculpaţilor era deschisă de Iuliu Maniu, 
Ion Mihalache, Nicolae Penescu, Nicolae Carandino şi Ilie 
Lazăr. Grigore Gafencu, Grigore Niculescu-Buzeşti, Alexandru 
Cretzianu şi Constantin Vişoianu erau judecaţi în lipsă.” Seria 
era completată de Victor Rădulescu-Pogoneanu, Emil Oprişan, 
Florin Roiu, Emil Lăzărescu, Camil Demetrescu, Vasile Ser- 
dici, Radu Niculescu-Buzești, Ion Mocsony-Stârcea, colonelul 
Ştefan Stoika şi locotenent-colonelul Dumitru Stătescu. 

Actul de acuzare poate fi considerat mai degrabă un pam- 
flet propagandistic, edificatoare fiind prima frază: 


Partidul Naţional-Țărănesc poartă răspunderea pentru 
instaurarea dictaturii fasciste a lui Antonescu şi pentru intrarea 
în războiul criminal antisovietic care a provocat cel mai mare 
dezastru naţional din istoria neamului românesc. Maniu și 
partidul său, stând în fruntea reacţiunii române, au fost și au 
rămas până la urmă slugi devotate ale capitalului străin, agenţi 


ai imperialismului care au trădat suveranitatea, libertatea şi 


independența naţională a statului român.!5% 


Maniu a încercat, fără succes, să ridice problema amâ- 
nării procesului, redactând în acest sens o cerere adresată 
preşedintelui completului de judecată, în care arăta că el şi 
avocații lui nu au avut timpul fizic necesar pentru a studia do- 
sarele. În plus, era constatat faptul că din hârtii lipseau im- 
portante declaraţii făcute de Maniu pe parcursul anchetei. În 
concluzie, era imposibil de pregătit o apărare întemeiată.!5% 

Deşi era clar că se asista la o poveste cu final previzibil, 
totuși nu au lipsit nici gesturile de solidarizare cu conducerea 
PNT. În seara primei zile de proces, de la orele 18, Dinu Bră- 
tianu i-a convocat pe liderii liberali pentru a stabili atitudinea 
partidului faţă de desfășurarea procesului. În plus, venerabi- 
lul preşedinte a declarat în fața celor prezenţi că este gata să se 
prezinte în fața Tribunalului pentru a da declaraţie ca martor 
în favoarea lui Iuliu Maniu şi că va da şi un interviu pe această 
temă corespondenților presei străine.” 

Evenimentele din prima zi şi cele întâmplate la Școala Su- 
perioară de Război au fost, cum era de aşteptat, destul de 
amplu reflectate în Statele Unite şi Marea Britanie. Sub sem- 
nătura corespondentului de la Bucureşti, W.H. Lawrence, 

New York Times titra pe prima pagină: „Deschiderea proce- 
sului Maniu. Acuzaţiile legate de Statele Unite”!*. În articol se 
arăta că Vasile Serdici, unul din vechii şi intimii colaboratori 
ai lui Iuliu Maniu!'”, „şi-a părăsit şeful în timpul lunilor de an- 
chetă la poliţia secretă”, formulând acuzaţii la adresa lui Maniu 
din care se desprindeau legăturile acestuia cu diplomaţii şi 
oficialităţile anglo-americane de la Bucureşti. Astfel, în actul 
de acuzare apăreau numele lui Roy Melbourne, al generalului 
C.V.R. Schuyler, dar şi ale ofiţerilor Thomas Hall și Bill Hamil- 
ton. Consemnând acuzaţiile aduse de Serdici lui Maniu, auto- 
rul articolului nota că preşedintele național-țărănist arăta „o 
formă foarte bună pentru vârsta lui”. 

Comentând prima zi a procesului de la Bucureşti, Radio 
Londra preciza în emisiunea de la orele 14.45 că Tribunalul a 
refuzat cererea de amânare a procesului formulată de Maniu 
întrucât acesta ar fi avut la dispoziție numai patru zile pentru a 
consulta actele de la dosar. Procurorul l-a acuzat pe preşedintele 
PNȚ că a furnizat informaţii misiunilor anglo-americane din 
România, iar în Actul de acuzare se sublinia în plus că Maniu 
se făcea vinovat de sprijinirea dictaturii lui Antonescu şi a răz- 
boiului contra Uniunii Sovietice!S. 

A doua zi, 30 octombrie, au răspuns întrebărilor comple- 


tului de judecată Nicolae Penescu!“ 


, fostul secretar general 
al PNȚ, Ilie Lazăr!“ şi principalul colaborator al lui Maniu, 
vicepreşedintele Ion Mihalache’®. Penescu, şantajat cu faptul 
că soţia lui, Fulvia, şi băiatul, Vladimir, erau arestaţi, a făcut 
unele declaraţii care — fără a fi spectaculoase - au fost apoi ex- 
ploatate de către acuzare pentru a-l incrimina pe luliu Maniu. 
În schimb, la 4 noiembrie, Fulvia şi Vladimir Penescu au fost 


puşi în libertate.!S 

Principalul acuzat, Iuliu Maniu, a fost audiat la 31 octom- 
brie'S5, menținându-și declaraţiile anterioare şi acuzând re- 
gimul instaurat după 6 martie 1945 de încălcarea regulilor 
democraţiei. În schimb, preşedintele Tribunalului se putea de- 
clara satisfăcut de depoziţia lui Radu Niculescu-Buzeşti, fratele 
mai mic al fostului ministru de externe. După cum transmitea 
Agenţia Reuters la 31 octombrie, orele 13.30, acesta a recu- 
noscut că Grigore Niculescu-Buzeşti şi Constantin Vişoianu 
au părăsit țara, separat, la bordul unor avioane militare ameri- 
cane cu ajutorul maiorului Thomas Hall.’ Era o mărturie ce 
alimenta versiunea comuniştilor privind implicarea america- 
nilor şi englezilor în susţinerea lui Maniu şi Brătianu. 

Pe marginea desfăşurării procesului, într-o notă a Direcţiei 
Generale a Siguranţei Statului din 31 octombrie 1947, se pre- 
ciza că erau aşteptate cu interes depoziţiile lui Mihai Popovici, 
Aurel Leucuţia şi Corneliu Coposu, care, deşi arestaţi, nu fi- 
gurau pe lista acuzaților, dar erau citați ca martori ai acuză- 
rii. Se credea că aceştia vor arunca întreaga responsabilitate pe 
preşedintele PNȚ: „Tendința acuzaților este să arunce în spa- 
tele lui Maniu, pentru ca ei să-și uşureze situaţia. Manevrează 
astfel pe consideraţia că Maniu tot va fi condamnat la muncă 
silnică pe viaţă, așa că nu mai contează dacă i se pun şi altele în 
sarcină. Afară de aceasta, se crede că nu va suferi prea mult de 
pe urma condamnării întrucât nu mai are mult de trăit”, con- 
cluziona cu cinism nota citată.!” 

Același document consemna şi că citarea la proces a unor 
documente semnate, alături de Iuliu Maniu, de către Dinu 
Brătianu şi Constantin Titel Petrescu ar putea conduce - după 
condamnarea liderilor naţional-țărăniști - la deschiderea unor 
noi anchete pe numele celorlalți doi.'* Implicit, aceasta echi- 
vala cu acuze aduse PNL şi PSDI. 

La 11 noiembrie era dată sentinţa în procesul conducăto- 
rilor PNȚ, una exemplară. Iuliu Maniu și Ion Mihalache erau 
condamnaţi la muncă silnică pe viaţă!“ 
în gulagul comunist, primul la 5 februarie 1953 la penitencia- 
rul Sighet, celălalt, zece ani mai târziu la Râmnicu Sărat. Tot în 
închisori vor muri Victor Rădulescu-Pogoneanu (condamnat 


la 25 ani temniţă, decedat în 1962) şi Vasile Serdici (a primit o 


- ambii aveau să piară 


pedeapsă de zece ani, dar a murit în acelaşi an cu luliu Maniu). 
În schimb, Nicolae Penescu, Ilie Lazăr, Nicolae Carandino, 
Camil Demetrescu şi Ionel Mocsony-Stârcea vor supraviețui 
regimului penitenciar şi unii chiar celui comunist. 

Deşi condamnat la doar cinci ani de închisoare, Penescu 
va rămâne închis până în 1964. În 1968 a reușit să plece în 
Franța, unde a şi încetat din viaţă în 1982. Ilie Lazăr, Nicolae 
Carandino şi Camil Demetrescu au rămas în detenţie până la 
sfârşitul pedepsei şi au murit în libertate în 1975, 1996, respec- 
tiv 1992. Ionel Mocsony-Stârcea, deşi condamnat la numai doi 
ani de închisoare, a fost implicat apoi în anchetarea şi judeca- 
rea lui Lucrețiu Pătrăşcanu, fiind eliberat abia în 1963. A pără- 
sit țara şi a murit în 1992.17 

Nu au scăpat de pedepse nici cei patru diplomaţi judecaţi 
în absenţă. Grigore Niculescu-Buzeşti (mort în 1953, la New 
York), Grigore Gafencu (decedat la Paris în 1957) şi Alexandru 
Cretzianu (mort în 1979) au primit condamnări la muncă sil- 
nică pe viaţă în contumacie. Constantin Vişoianu a supraviețuit 
căderii regimului comunist, trecând în neființă în 1994. 

Toţi condamnațţii au depus cereri de recurs, fără a beneficia 
de clemenţa autorităţilor.'? Sentința în lotul Maniu a fost pu- 
blicată pe prima pagină a ziarului New York Times. În semn 
de solidaritate, o serie de diplomaţi români aflați la post au 
demisionat, între aceştia remarcându-se ministrul României 

la Buenos Aires, Sergiu Dimitriu. ”* Cea mai importantă reacţie 
internațională a aparținut secretarului de stat George C. Marshall, 
care a spus că procesul lui Iuliu Maniu este identic cu cel in- 
tentat în Bulgaria lui Nikola Petkov şi că nu s-a ţinut cont de 
libertăţile individuale şi drepturile opoziţiei. În ciuda sentinţei 
privindu-l pe președintele PNȚ, generalul Marshall a ținut să 
sublinieze că „valoarea omului de stat Maniu nu este cu nimic 
micşorată în urma acestei condamnări”"”?. 

Având în vedere poziția Departamentului de Stat, la 14 no- 
iembrie 1947, noul ambasador american la Bucureşti, Rudolt 
Schoenfeld, i-a transmis o notă ministrului de externe Ana 
Pauker în privința manierei în care s-a desfăşurat procesul 
lui luliu Maniu. Abia numită în locul lui Tătărescu în frun- 
tea diplomaţiei de la Bucureşti, Pauker a respins nota Statelor 
Unite.!”* De asemenea, presa americană a condamnat la uni- 
son modul cum se făcea justiție în România.!” 

În schimb, reacţia Londrei a fost ceva mai palidă. Din 
această cauză, Constantin Titel Petrescu le declara apropiaților 
că este supărat pe englezi, motiv pentru care a întrerupt le- 
găturile cu reprezentantul Marii Britanii la Bucureşti, Adrian 
Holman.’ 

Ca efect al celor întâmplate cu maniștii, PNL își va re- 
duce activitatea din teritoriu, rezumându-se la întrunirile de 
la locuinţa preşedintelui Dinu Brătianu. Până şi acestea erau 
din ce în ce mai rare, tocmai pentru a nu se da niciun motiv 
autorităților să-i acuze pe liberali de activitate subversivă. De 
altfel, la 21 octombrie, fără niciun temei legal, deputaţii dinişti 
lon Tohănescu, Constantin Motaș şi Mihai Alexandru erau 
şterși de pe listele Parlamentului sub motivul că boicotaseră 
până atunci lucrările acestuia.'? O altă lovitură importantă 
pentru partid a constituit-o interzicerea oficiosului Liberalul, al 

cărui ultim număr a apărut la 29 noiembrie 1947 - în condiţiile 
în care Viitorul nu mai apărea de la începutul lui 1945.1% 

Procesul lotului Maniu a deschis o serie, mulți alți mem- 
bri din conducerea partidului sau simpatizanți ai formaţiunii 
fiind condamnaţi în perioada următoare la ani grei de temniță. 
Arestându-i liderii şi desfiinţând PNȚ, comuniștii eliminau 
cea mai importantă forță a opoziţiei, care avea ramificații în 
toată țara, aşa că puteau trece la instaurarea unui regim de tip 
sovietic. Va urma renunţarea la „tovarăşii de drum”, între care 
cel mai important era Gheorghe Tătărescu, iar apoi lovitura fi- 
nală: îndepărtarea de pe tron a regelui Mihai, un simbol al ve- 
chiului regim şi o ultimă speranţă pentru forțele pe care PCR 
le considera a fi „reacţionare”. Totul va fi dus la îndeplinire în 
numai 50 de zile de la condamnarea lui luliu Maniu. 


II.3. Eliminarea lui Tătărescu 


Partener de bază în guvernul instaurat la 6 martie 1945, 
Gheorghe Tătărescu a continuat să fie un aliat fidel al comu- 
niştilor chiar în momente de răscruce, aşa cum s-a întâmplat pe 
parcursul „grevei regale” Deşi la lucrările Conferinţei de Pace 
de la Paris s-au manifestat unele divergențe între el, ca şef ofi- 
cial al delegaţiei, şi Gheorghe Gheorghiu-Dej, adevăratul fac- 
tor de decizie, totuși Tătărescu a participat alături de Groza și 
ceilalți membri ai Blocului la alegerile din 19 noiembrie 1946. 

Însă, după semnarea Tratatului de pace, la 10 februarie 
1947, au început să apară primele tensiuni între gruparea tătă- 
resciană şi comunişti, care s-au manifestat cu prilejul dezbate- 
rilor din Adunarea Deputaţilor. Astfel, după un prim moment 
tensionat înregistrat la 27 februarie, care a degenerat într-o 
ceartă la care s-au remarcat guţistul Nicolae Rizescu-Brăneşti 

şi reprezentantul Frontului Plugarilor, Ilie Patraulea!*!, s-a ajuns 
la o adevărată dispută în şedinţa din 17 martie. Prilejul l-a oferit 
comemorarea a patru decenii de la răscoala din 1907. În cuvân- 
tul lor, membrii PNL, D. Dimitriu şi Gheorghe Tomaziu, au 
prezentat viziunea lor asupra evenimentelor în discuţie. Astfel, 
primul a ţinut să apere memoria lui Ionel Brătianu, profitând 
de ocazie pentru a-l proclama pe Gheorghe Tătărescu drept 
urmașul acestuia, în timp ce Tomaziu a precizat că mișca- 
rea ţărănească a pornit de la Flămânzi, de pe moșiile fraţilor 
Fischer. Aceasta a generat intervenţia promptă a social-demo- 
cratului Leopold Filderman şi a comunistului Vasile Luca, ambii 
acuzându-l pe liberal că face diversiuni antisemite.!*? Deşi poate 
părea lipsită de o semnificaţie deosebită, controversa de pe băn- 
cile Adunării Deputaţilor poate fi interpretată drept un semnal 
serios al evenimentelor care se profilau la orizont. 

Existenţa tensiunilor dintre Tătărescu şi restul partidelor 
care susțineau guvernul Groza este demonstrată, în aceeaşi pe- 
rioadă, şi de o notă informativă din 10 martie care, deși în mod 
clar nu se baza pe fapte care puteau fi demonstrate, fiind mai de- 
grabă vorba de zvonuri, surprinde esența momentului politic: 


Odată cu sosirea lui Guţă de la Paris, situaţia internă a luat 
altă înfățișare şi anume: 

Guţă nu s-a întâlnit niciodată cu Groza sau cu Dej, decât 
numai într-un consiliu de miniştri în care a spus că, deoarece 
suntem în timpuri normale, ar fi cazul să lucreze pe contul lui 
şi deci blocul nu mai are niciun rost. Scandal, gălăgie etc. Se 
închide şedinţa.!* 


În realitate, PNL-Tătărescu nu era de acord cu proiec- 
tul privind legea oficiilor industriale susținută de Gheorghe 
Gheorghiu-Dej. Este motivul pentru care, deşi nu era foarte 

apropiat de anglo-americani, Tătărescu se va întâlni la 19 mar- 
tie cu Burton Berry. În telegrama trimisă în aceeaşi zi către 
Departamentul de Stat, diplomatul american precizează că mi- 
nistrul român de externe i-a spus că, dacă va constata că PCR 
insistă pentru a trece legea în forma prezentată iniţial prin 
Adunarea Deputaţilor, atunci se poate ajunge la o ruptură în 
cadrul blocului guvernamental. '®* 

Acelaşi punct de vedere l-a împărtăşit Tătărescu şi prim-mi- 
nistrului Petru Groza, căruia i-a declarat că nu mai este dispus la 
compromisuri şi că „preferă să tragă consecinţele, decât să sem- 
neze Legea oficiilor industriale”!%. Cu toate acestea, la 20 mai, 
proiectul era trecut pe ordinea de zi a şedinţei de guvern. 

Gheorghe Gheorghiu-Dej a prezentat proiectul de lege pri- 
vind oficiile industriale, fiind susţinut şi de reprezentantul 
PSD, Ştefan Voitec. În schimb, miniștrii liberali au reacţionat, 
ridicând o serie de obiecţii. Titularul de la Finanţe, Alexandru 
Alexandrini, a anunţat că, din dorinţa de a îmbunătăţi legea, 
partidul său va depune o serie de amendamente. Dacă acestea 
nu vor fi acceptate, atunci liberalii vor vota împotriva adop- 
tării ei. La rândul său, Gheorghe Vântu a obiectat asupra tex- 
tului de la articolele 9 şi 17, care, în opinia sa, demonstrau că 
„întreprinderea nu mai poate avea o părere proprie, ci trebuie 
să se ataşeze părerii celorlalţi (a ministerului)”!%. În stilul său 
caracteristic, Petru Groza a trecut în tabăra lui Gheorghiu-Dej, 
invocând drept argument propria situaţie: 


Domnilor miniştri, şi eu sunt proprietar de întreprindere 
şi am o frumoasă întreprindere. [...] Eu m-am consultat cu 
oamenii mei [...] şi oamenii mei au declarat categoric: bună 
lege!” 


Astfel, s-a ajuns la celebrul memoriu pe care Gheorghe Tă- 
tărescu l-a trimis partenerilor de guvernare la 22 mai 1947.15 

Este un document care marchează ruptura liberalilor de arcul 
puterii, o analiză critică a stării de fapt din România anului 
1947.'% Tătărescu pornea de la premisa că după ce procesul de 
ratificare a Tratatului de pace se va fi încheiat, iar Comisia Ali- 
ată (Sovietică) de Control şi „trupele de ocupaţie” vor părăsi 
țara, „România va fi reașezată în plenitudinea drepturilor ei de 
țară liberă și suverană”, 

Pe baza acestor premise, preşedintele PNL atrăgea atenția 
asupra faptului că se impun noi linii în politica internă şi ex- 
ternă a statului. De aceea, Tătărescu avansa o serie de propu- 
neri concrete în numele formaţiunii pe care o conducea. În 
plan intern, fără a minimaliza reformele deja efectuate, era ne- 
voie de noi politici, în primul rând din punct de vedere eco- 
nomic. Problema esenţială era cea a sporirii producţiei, care 
reprezenta doar 48% din cea a anului 1938.'% Însă la acest dezi- 
derat se mai adăugau și altele. Astfel, merită subliniat că Gheor- 
ghe Tătărescu a avut curajul de a vorbi în sfârşit despre regimul 
arestărilor preventive, care conducea la reținerea multor oa- 
meni nevinovaţi.!” Este motivul pentru care l-a atacat chiar pe 
prim-ministrul Petru Groza, care a promis în timpul campa- 
niei electorale că va urma o amnistie generală, dar în realitate se 
constata „o recrudescenţă a politicii de represiune”, În aceeaşi 
ordine de idei, vicepreşedintele Consiliului de Miniştri vorbea 
despre starea de spirit a familiilor celor arestaţi, despre sistemul 
rechizițiilor, care, deşi abrogat legal, continua să fie practicat, 
precum şi despre abuzurile administraţiei locale. 

În plan extern, apreciind politica de prietenie cu Uniunea 
Sovietică şi Marile Puteri, care a dus la recuperarea integrală a 
Transilvaniei, ministrul de externe atrăgea atenţia că trebuiau 
fixate noi priorităţi. Era vorba despre cel puţin două direcții 
esenţiale şi urgente de acțiune: refacerea credibilității țării pe 

piețele străine, profund afectată în ultimii ani, și procesul de 
aderare la Organizaţia Naţiunilor Unite. 

Prin urmare, Tătărescu credea că politica românească tre- 
buia să urmeze un nou curs, motiv pentru care înainta un set 
de 15 propuneri concrete. În primul rând, era vorba despre 
„descătușarea producției” prin limitarea intervenţiei statului, 
adică exact opusul a ceea ce prevedea Legea oficiilor indus- 
triale. Tot în plan economic, se cerea crearea unui climat de 
muncă, ordine şi legalitate, întocmirea unui grandios program 
de reconstrucţie prin identificarea unor credite de circa 600 de 
milioane de dolari, pregătirea riguroasă a stabilizării monetare 
şi colaborarea cu capitalul străin. 

În plan intern, Tătărescu solicita inaugurarea unei perioade 
de destindere prin înlăturarea regimului arestărilor preventive şi 
instaurarea unui climat de siguranţă. În acest sens, el propunea 
ca toți cei arestați fără motive legale să fie eliberaţi imediat. De 
asemenea, sistemul rechiziţiilor şi abuzurile autorităţilor locale 
trebuiau să înceteze. Pentru ca acest plan să fie dus la îndepli- 
nire, şeful liberalilor propunea crearea unui organism de coor- 
donare şi supraveghere care să funcționeze pe lângă Preşedinţia 
Consiliului de Miniștri.!*? 

Termenii memoriului trimis de Gheorghe Tătărescu şefilor 
de partide din arcul guvernamental au reprezentat un adevărat 
şoc pentru viața politică internă. Era o critică serioasă şi perti- 
nentă adusă puterii, venită din interiorul acesteia, fapt pe care 
comuniștii nu îl puteau accepta. Pentru Tătărescu, acest docu- 
ment poate fi interpretat ca o tentativă de „reabilitare” după 
doi ani în care a fost vicepreşedinte al Consiliului de Miniştri. 

În seara zilei de 23 mai, la locuinţa lui Gheorghe Tătărescu 
a avut loc consfătuirea grupului parlamentar liberal. Con- 


form informaţiilor furnizate SSI de un participant la şedință!'”, 

Tătărescu a citit memoriul „cu o voce oarecum stinsă, puţin 
conspirativă, alta decât cea obișnuită”, după care au urmat 
intervenţiile unora din cei prezenţi. Aceştia au lăudat inițiativa 
şefului lor, Constantin Tegăneanu calificând-o drept „o pagină 
de antologie politică”, motiv pentru care a propus difuzarea do- 
cumentului și în afara țării.'” Atmosfera generală a fost una de 
solidarizare cu demersul lui Gheorghe Tătărescu, privit din per- 
spectiva unei apropiate rupturi cu partidele de la guvernare. 

În practică însă, singurul efect palpabil al memoriului a fost 
şubrezirea relaţiilor dintre Tătărescu şi comuniști. O dovadă a 
faptului că demersul ministrului de externe nu a fost luat în 
considerare este adoptarea la 23 mai - deci a doua zi după ce 
documentul fusese trimis partenerilor de guvernare - a legii 
oficiilor industriale în varianta iniţială susţinută de Gheor- 
ghiu-Dej. În timpul discuţiilor din Adunarea Deputaţilor pro- 
iectul a fost votat de toate partidele, excepţie făcând PNL, care, 
prin vocea deputatului Nicolae Trestioreanu, a anunţat că se 
abţine de la vot. 

Votul anunțat de Trestioreanu venea în urma deciziei Co- 
mitetului Executiv al PNL-Tătărescu convocat pentru a dis- 
cuta chestiunea şi a stabili o poziţie. În comunicatul adoptat la 
finalul şedinţei, cu toate că se admitea că Legea oficiilor indus- 
triale răspunde necesităților redresării economiei naţionale, 
se sublinia că proiectul nu înlătura cauzele care împiedicau 
această operă, motiv pentru care guțţiştii intenționau să de- 
pună unele amendamente. 

După ce impactul difuzării Memoriului a trecut, Tătărescu a 
participat, după mult timp, la o şedinţă de guvern la 27 mai. Nu 
s-a întâmplat nimic deosebit, ministrul de externe limitându-se 
la un schimb de replici cu Gheorghe Gheorghiu-Dej, fără a mai 
ridica vreo problemă notabilă.!” De altfel, la 14 iunie, Consiliul 

de Miniştri avea să aprobe măsurile privind „îmbunătățirea 
activităţii economice şi financiare a țării” prezentate de 
secretarul general al PCR.'* Treptat, Tătărescu şi unii colabo- 
ratori au început să realizeze că trimiterea acestui document 
a fost o greşeală politică şi că, mai devreme sau mai târziu, va 
veni şi decontul. 

În acest sens trebuie interpretată discuţia pe care Petre 
Bejan a avut-o cu un personaj pe care nu l-am putut identi- 
fica, dar care a redactat o notă informativă la 29 mai.!* Aici 
este rezumată conversaţia desfășurată la locuinţa lui Bejan în 
ziua precedentă. Liberalul a spus de la început că se desolida- 
rizează de Memorandum şi că nu a ştiut nimic despre acesta, 
aflând numai anumite pasaje de la colegii deputaţi care au fost 
convocați în seara de 23 mai acasă la Tătărescu. Bejan a decla- 
rat că nu cunoaște mobilul acţiunii, dar este de părere că mi- 
nistrul de externe vrea să se retragă din guvern, eventual să-l 
plaseze pe Richard Franasovici în locul său. 

Tătărescu a realizat și el că a forțat nota în relaţiile cu par- 
tenerii de guvernare, iar faptul s-a văzut în timpul ședinței de 
guvern din 4 iulie. Atunci, ministrul de externe a informat că 
România ar putea fi invitată să adere la Planul Marshall, deşi 
şeful diplomaţiei sovietice, Molotov, se opunea ferm ideii. În 
aceste circumstanţe, opțiunea lui Tătărescu era clară, opusă 
celei promovate de Jan Masaryk în Cehoslovacia: 


Prin urmare, punctul meu de vedere, punctul de vedere 
al ministrului afacerilor externe, care răspunde de politica 
externă a Statului român, este că noi nu putem participa la 
conferință. A participa la această conferință este a adopta 
într-o chestiune aşa de însemnată şi într-un moment atât de 
important, cum este cel de astăzi, o atitudine alta decât aceea 
a Uniunii Sovietelor.2% 

Cum era de așteptat, în numele partidelor comunist şi so- 
cial-democrat, Gheorghe Gheorghiu-Dej şi Ștefan Voitec s-au 
asociat acestui punct de vedere. Astfel, la 9 iulie, s-a publicat 
declaraţia guvernului României privind refuzul de a participa 
la Planul Marshall.” 

Încercând un „balet” politic, Tătărescu a dorit să cunoască 
şi punctul de vedere al suveranului. Conform unei note a SSI 
din 8 iulie’, Mihai I ar fi insistat ca ministrul de externe să ră- 
mână în guvern, susținând că demersul său trebuia cunoscut 
de opinia publică. Mai mult, importanți lideri dinişti, în frunte 
cu Gheorghe Brătianu şi Bebe Brătianu, ar fi împărtăşit opinia 
monarhului. Trebuie să subliniem că această notă informativă 
este puţin credibilă, aici fiind vorba mai degrabă despre o de- 
zinformare intenţionată provenită din rândurile apropiaților 
lui Tătărescu, cunoscute fiind raporturile reci pe care acesta le 
avea cu regele. 

Pe fondul situaţiei politice complexe, generate de afacerea 
Tămădău şi de noua poziţionare a lui Gheorghe Tătărescu, la 
11 august, postul naţional de radio îndemna populaţia să se în- 
scrie la centrele de preschimbare a banilor, ceea ce însemna că 
reforma monetară bătea la ușă.” După cum vom vedea în con- 
tinuare, stabilizarea monetară a fost efectuată de pe poziţii de 
clasă, afectând puternic burghezia, deci implicit poziţia econo- 
mică a liberalilor pe care şi Tătărescu susţinea că-i reprezintă. 

O reformă monetară se impunea în România în primul rând 
din cauza inflației galopante de după 23 august 1944. Raportat 
la 1938, în vara lui 1947 inflaţia era de 8 365 de ori mai mare”, 
ceea ce este cu adevărat impresionant dacă avem în vedere că 
saltul uriaş al preţurilor se combina cu lipsa acută a produ- 
selor de primă necesitate. Tocmai de aceea, în împrejurările 
politice cunoscute din august 1947, guvernul a pregătit cu 

minuţiozitate stabilizarea monetară, acționând pe baza unui 
plan bine pus la punct şi luând o serie de măsuri concrete, apli- 
cabile imediat. 

Pentru reuşita reformei, instrucțiunile interne ale PCR por- 
neau de la premisa că totul trebuie pe cât posibil să se desfăşoare 
într-o atmosferă conspirativă, cel puţin în etapa de pregătire.7% 
Astfel, se punea în primul rând problema aprovizionării cu ce- 
reale, contându-se inclusiv pe importarea a 10 000 de vagoane 
din Orientul Mijlociu și a altor 30 000 din Argentina. De ase- 
menea, se acorda importanţă pregătirii rezervelor de seminţe 
pentru campania de însămânțări de primăvară, în paralel cu 
derularea în continuare a acordului comercial cu URSS, care 
presupunea creşterea producţiei siderurgice, a celei textile și a 
celei de cărbuni. 

La 11 august, când populaţia afla de la radio despre iminența 
stabilizării monetare, Gheorghe Gheorghiu-Dej trimitea o cir- 
culară către toţi secretarii de organizaţii judeţene ale PCR prin 
care, începând de a doua zi, toate acestea erau considerate mo- 
bilizate în vederea asigurării succesului operațiunii.” În acest 
sens, se impunea alcătuirea de formaţiuni care să păstreze or- 
dinea, atât pe parcursul înscrierii pe liste, cât şi în timpul pre- 
schimbării monedei. Aceste grupe trebuiau conduse direct de 
secretarul organizației judeţene, având ramificații la nivel de 
plasă și localităţi, urmând a raporta orice problemă constatată 
direct CC al PCR.” 

După cum se poate observa, deşi Ministerul de Finanţe avea 
în frunte un liberal, PCR își făcea un titlu de glorie şi o onoare 
din succesul operaţiunii de stabilizare monetară. La 15 august 
era adoptată şi Legea nr. 287 prin care se stabilea un raport de 
schimb de un leu nou pentru 20 000 de lei vechi, operaţiunea 
putând fi făcută numai până la 21 august. Aspectul de clasă 

despre care am vorbit rezultă din plafonarea sumelor care in- 
trau sub incidenţa legii, adică 3 milioane de lei vechi pentru 
salariaţi şi pensionari şi 5 milioane pentru agricultorii capi 
de familie. Țăranii care predaseră cotele obligatorii primeau 
dreptul la un supliment de 2,5 milioane; în schimb, cei care nu 
dovedeau că au o meserie puteau schimba doar 1,5 milioane 
de lei vechi.*% Astfel, era sterilizată o cantitate imensă de mo- 
nedă de hârtie care nu avea acoperire în aurul stocat la Banca 
Naţională. Suma totală de bani rămasă în circulaţie după 15 au- 
gust 1947 era de 2,842 de miliarde de lei noi raportați la cele 
50 000 de miliarde de lei vechi, de 17 000 de ori mai mică faţă 
de ajunul reformei.?% 

Cu toate acestea, primele efecte au fost negative?!%, populaţia 
deja pauperizată resimţind confiscarea de capital. Clasa de 
mijloc a fost şi mai puternic lovită, întrucât micile economii 
erau sterilizate, iar marii industriaşi primeau o puternică lovi- 
tură. Este ceea ce, de fapt, urmărise conducerea PCR prin apli- 
carea reformei monetare. 

Spre toamnă, în contextul informaţiilor adunate cu pri- 
lejul anchetării conducătorilor PNȚ, au început să apară in- 
dicii şi probe serioase care pecetluiau soarta lui Tătărescu 
şi a formaţiunii sale. La 11 octombrie, a avut loc o şedinţă a 
Biroului Politic al CC al PCR la care s-a ajuns la concluzia că: 


Gruparea Tătărescu, în special ministrul de externe Tă- 
tărescu şi cel al Finanţelor, Alexandrini, prin poziţia lor atât 
în politica externă, cât şi în cea internă, au devenit în ultimul 
timp un pericol serios, consideră necesară începerea campa- 
niei de demascare a acestei grupări, campanie care să ducă în 
timpul cel mai scurt la eliminarea ei din guvern.?" 


Scoaterea PNL de la guvernare, odată decisă, ducea la re- 
partizarea ministerelor pe care acesta le deținea. În această 


Stalin și poporul rus... 207 


idee, Biroul Politic decidea ca Ministerul de Externe să revină 
comuniștilor, alături de Ministerul de Interne, al Justiţiei, Indus- 
triei şi Comerţului şi al Armatei. Celelalte portofolii erau repar- 
tizate astfel: Agricultura, Cooperaţia, Cultele şi Informațiile, plus 
preşedinţia Consiliului de Miniştri pentru Frontul Plugarilor; 
Artele, Educaţia Naţională, Lucrările Publice, Minele şi Petrolul 
şi Munca pentru PSD; iar Ministerele de Comunicaţii, Finanţe 
şi Sănătate rămâneau în seama Partidului Naţional Popular şi a 
lui Anton Alexandrescu. Fiind vorba despre o variantă de lucru, 
conducerea comunistă a luat în calcul şi o eventuală folosire a 
grupului din jurul lui Petre Bejan din cadrul formaţiunii lui 
Tătărescu, care ar fi putut primi Cultele şi Lucrările Publice.?? 

Totuși, Biroul Politic era de părere că trebuie impusă va- 
rianta renunţării complete la colaborarea cu liberalii, motiv 
pentru care trebuiau mobilizate presa şi propaganda de par- 
tid pentru pregătirea terenului. Întreaga operaţiune avea să 
fie declanșată în timpul desfăşurării procesului conducerii 
naţional-țărăniste, cerându-se implicarea tuturor partidelor 
din Bloc, precum şi a Confederaţiei Generale a Muncii.?!* 

Din nou, hotărârea Biroului Politic comunist a fost dusă la 
îndeplinire. Pe fondul „dezvăluirilor” de la procesul lui Iuliu 
Maniu privind implicarea unor înalți funcţionari ai Ministeru- 
lui de Externe în acţiunile din străinătate şi în raporturile cu mi- 
siunile americană și britanică de la Bucureşti ale președintelui 
PNT, s-a trecut la acţiune. La 5 noiembrie, deputatul din par- 
tea Partidului Naţional Popular, Mihail Dragomirescu, a cerut 
în plenul Adunării Deputaţilor deschiderea unei anchete la mi- 
nisterul condus de Tătărescu pentru verificarea legăturilor sale 
cu Maniu. 

Fiind vorba despre o acțiune pregătită din timp, interpe- 
larea lui Dragomirescu a primit imediat răspuns din partea 

secretarului Comisiei de politică externă, Ştefan Cleja. Acesta 
a dat citire unei moţiuni care cuprindea mai multe capete de 
acuzare. În primul rând, erau aduse în atenţie cele întâmplate la 
Conferința de Pace de la Paris. Aici, secretarul delegației Româ- 
niei, Emil Oprişan, s-ar fi raliat „acțiunii trădătoare” desfăşurată 
de grupul Grigore Gafencu - Alexandru Cretzianu, provocând 
daune intereselor naţionale. O altă problemă majoră era impli- 
carea unor înalți funcţionari din Ministerul de Externe în pre- 
darea de documente secrete „spionilor din serviciul unor ţări 
străine şi îndeosebi al imperialismului american”, devenind cu- 
rele de transmisie între „grupările trădătoare din afara şi dinlă- 
untrul țării”214, 

Faţă de această stare de lucruri, se arăta în răspunsul lui Cleja, 
Gheorghe Tătărescu nu a reacționat, tolerând aceste elemente 
şi activitatea lor, în ciuda avertismentelor primite. Mai mult, a 
păstrat la post în străinătate diplomaţi care desfăşurau activități 
ostile regimului aflat la putere în România după 6 martie 1945. 
Pe aceste considerente, Ştefan Cleja a cerut un vot de încredere 
la adresa ministrului de externe. Rezultatul a fost unul zdrobi- 
tor, chiar dacă marea majoritate a deputaţilor liberali nu şi-au 
exprimat opțiunea.” Pentru Tătărescu erau exprimate doar 
cinci voturi, în timp ce 187 de voturi sancționau întreaga lui 
activitate din fruntea diplomaţiei româneşti. În aceste condiţii, 
Gheorghe Tătărescu pierdea sprijinul Parlamentului, fiind ne- 
voit să-şi prezinte demisia din fruntea Ministerului Afacerilor 
Externe, precum şi din funcția de vicepreşedinte al Consiliului 
de Miniştri. 

Astfel, la 6 noiembrie, guvernul a luat act de demisiile tu- 
turor miniştrilor şi subsecretarilor de stat care reprezentau 
PNL-Tătărescu în structurile sale. Pe lângă şeful formaţiunii, 

îşi pierdeau posturile Alexandru Alexandrini de la Finanţe, 
Gheorghe Vântu de la Lucrări Publice şi Radu Roşculeţ, ti- 
tularul Cultelor. Lista era completată de subsecretarii de stat 
Marin Florescu (Interne), Constantin Tegăneanu (Educaţie 
Naţională) şi Ion Ciolan (Cooperaţie).?!S 

În cadrul şedinţei Consiliului de Miniştri, după ce premierul 
Groza a citit textele demisiilor înaintate de miniștrii şi secreta- 
rii de stat liberali, provocate de votul din Adunarea Deputaţilor 
din şedinţa din 5 noiembrie, a cerut opinia reprezentanţilor 
partidelor din guvern în privința acceptării acestora şi a de- 
marării procedurilor pentru numirea unor noi titulari. În chip 
firesc, Gheorghe Gheorghiu-Dej, Ştefan Voitec şi Octav Live- 
zeanu, ultimul în calitate de reprezentant al Frontului Plugari- 
lor, şi-au dat acceptul.” 

Astfel, cu începere din 7 noiembrie, au fost numiţi noi 
miniştri şi secretari de stat. Partidul Comunist primea porto- 
foliile cele mai importante - Externele şi Finanţele —, care erau 
în fine repartizate Anei Pauker şi lui Vasile Luca, membri de 
bază ai Biroului Politic şi Secretariatului Comitetului Central. 
Lista era completată de social-democratul Theodor lordă- 
chescu, numit la Lucrări Publice, şi de Stanciu Stoian, repre- 
zentantul Frontului Plugarilor la Ministerul Cultelor.” 

Fiind exclus de la guvernare, Gheorghe Tătărescu părea 
resemnat în privinţa viitorului său politic. Nu același lucru 
era însă valabil pentru cei care îl urmaseră în ultimii trei ani, 
care sperau că nu au fost rupte toate punțţile cu partidele de 
la putere. Situaţia a fost examinată la 8 noiembrie, cu prilejul 
unei consfătuiri a Comitetului Executiv acasă la Tătărescu.2? 
Cum era de aşteptat, subiectul zilei l-a constituit problema ra- 
porturilor cu guvernul în condiţiile cunoscute. Președintele 

partidului i-a informat pe colegii săi din conducere despre cele 
discutate cu Petru Groza chiar în cursul zilei: 


Cu prilejul acestei întrevederi, dr. Petru Groza s-a arătat 
dornic de a continua colaborarea cu liberalii, aducându-i la 
cunoştinţă că în această chestiune a avut o conferinţă cu dom- 
nul Gheorghiu-Dej şi cu doamna Ana Pauker, care la rândul 
lor au acceptat aceasta în urma stăruințelor depuse de dom- 
nul prim-ministru. 

Mai departe, Tătărescu a relatat că domnul dr. Petru Groza 
a menţionat că plecarea liberalilor din guvern trebuia să se 
întâmple şi că motivele care au determinat luarea măsurilor 
de a interzice accesul la Ministerele de Externe şi Finanţe 
intră şi ele în acest complex de împrejurări.2% 


În continuarea şedinţei, Tătărescu a anunţat că i-a convocat 
pe parlamentarii liberali în aceeași zi, de la orele 18, pentru a-i 
informa şi pe ei în legătură cu noua situație. De asemenea, s-a 
convenit ca următoarea consfătuire a Comitetului Executiv să 
aibă loc la 10 noiembrie. 

La noua şedinţă, desfăşurată tot la locuinţa lui Gheor- 
ghe Tătărescu, care avea probleme cu sănătatea, a fost adop- 
tat în unanimitate textul unui comunicat, precum și al unei 
declaraţii ce urma să fie citită de Petre Bejan în plenul Adu- 
nării Deputaţilor. Documentul în cauză sublinia că PNL 
înțelege să sprijine în continuare activitatea Blocului Parti- 
delor Democrate, chiar de pe banca opoziţiei, făcând trimi- 
tere la colaborarea cu „forțele democratice” începută încă 
din mai 1944.7! 

În legătură cu geneza acestei declaraţii, o notă informativă 
a Direcției Generale a Siguranţei Statului din 11 noiembrie 
oferă detalii importante. În primul rând, reiese că documentul 

a fost redactat de Petre Bejan, după care, la sfatul lui Tătărescu, 
declaraţia a fost prezentată premierului Petru Groza, care a 
făcut unele adnotări. Abia în această formă ea a fost apoi citită 
în plenul Adunării Deputaților.” 

În ciuda acestor tentative de a menţine legăturile cu repre- 
zentanții puterii, liberalii conduşi de Tătărescu au pierdut și alte 
poziţii importante, în frunte cu postul de guvernator al Băncii 
Naţionale, deținut de Tiberiu Moșoiu. Acesta va fi înlocuit, la 
18 noiembrie, de comunistul Aurel Vijoli.2%% De asemenea, la 
20 noiembrie au avut loc comprimări în Ministerul de Externe”, 
în vreme ce cu o săptămână înainte Richard Franasovici demisi- 


25 în semn 


onase din poziţia de ministru al României la Londra 
de solidaritate cu amicul său politic Gheorghe Tătărescu. 

Deşi în urma discuţiilor cu Petru Groza, fostul ministru de 
externe îi declara lui Bejan că se simte „refăcut moraliceşte'7%, 
totuși, la 3 decembrie el a luat decizia de a demisiona din funcţia 
de preşedinte al PNL, trimițând o scrisoare în acest sens lui Petre 
Bejan.* Gestul punea punct unei prodigioase activități poli- 
tice, încununate cu asumarea funcţiei de preşedinte al Con- 
siliului de Miniștri, dar şi pătate de colaborarea cu PCR după 
6 martie 1945. 

Retragerea lui Gheorghe Tătărescu a deschis calea pentru 
preluarea conducerii formaţiunii de către Petre Bejan. La 9 de- 
cembrie era făcută publică structura noii echipe din fruntea li- 
beralilor, alături de Bejan în Comitetul Executiv intrând Radu 
Roşculeţ, Petre Topa, D. Dimitriu-lași şi dr. Ilie Toma.?% Va- 
lidarea conducerii s-a produs cu prilejul şedinţei comune a 
grupului parlamentar al partidului şi a șefilor de organizații 
judeţene, care s-a desfăşurat la 9-10 octombrie, la sediul cen- 
tral al formaţiunii situat pe Calea Victoriei. 

La finalul întrunirii s-a adoptat o moțiune în care, pe lângă 
anunțarea retragerii lui Gheorghe Tătărescu şi a alegerii în 
unanimitate a lui Petre Bejan în locul lui, erau făcute impor- 
tante precizări legate de noua linie a partidului. În primul rând, 
se constata că Memoriul prezentat de Tătărescu în mai 1947 
nu angrena responsabilitatea întregii formaţiuni, care nu a fost 
consultată nici la redactarea acestuia şi nici înainte de a deveni 
public. Pe acest temei, PNL era gata să sprijine în continu- 
are guvernul şi opera acestuia de redresare a ţării, rămânând 
fidel liniei politice adoptate încă din primăvara lui 1944, adică 
alianța cu partidele de stânga. 

În încercarea disperată de a menţine relaţii bune cu liderii 
comuniștilor, Petre Bejan a făcut public, la 19 decembrie, noul 
program al PNL, care, potrivit presei, „a produs senzaţie”2%. 
Sub lozincile „Fiecare trăieşte... fiecare muncește... fiecare 
îşi primeşte răsplata”, Bejan era de acord că regimul capitalist 
îşi exercitase „într-o măsură oarecare” funcţiile de producţie, 
fără a avea un plan şi un ideal bine stabilit. Acceptând mer- 
sul spre socialism, liberalii nu aduceau decât corectivul care 
ținea de necesitatea menţinerii proprietăţii individuale, care 
constituia „fructul muncii şi meritului omenesc”. Mai mult, 
formațiunea nu mai pretindea că este partid de clasă, ci soli- 
cita colaborarea tuturor categoriilor sociale pentru înfăptui- 
rea binelui public.*! 

Această nouă atitudine - căci despre o linie politică nu 
mai poate fi vorba - va asigura continuarea activităţii grupu- 
lui condus de Petre Bejan şi participarea la următoarele ale- 
geri. Cu toate acestea, despre un rol pe care noul PNL să-l mai 
poată juca pe scena politică nu mai era cazul, mai ales că la 
nici două săptămâni de la publicarea „Programului” său se 
va produce abdicarea regelui şi trecerea la o nouă formă de 

organizare a statului: Republica Populară. Era momentul unei 
rupturi totale cu trecutul. 


III.4. Abdicarea Regelui 


Regele Mihai se bucura, după 23 august 1944, de o populari- 
tate imensă în rândul populaţiei. Rolul major jucat în revenirea 
țării în rândurile Naţiunilor Unite şi ocupaţia sovietică au contri- 
buit la menţinerea unei cote înalte de încredere, fapt demonstrat 
la 8 noiembrie 1945. În calitatea sa de monarh constituţional, 
Mihai I trebuia să facă un joc politic abil prin care să încerce 
armonizarea între interesele naționale şi presiunile făcute de 
Moscova pentru ca PCR să acceadă cât mai repede la putere. 

Dacă la 6 martie 1945, suveranul a fost nevoit finalmente 
să cedeze în faţa amenințărilor directe proferate de Andrei 
Vişinski, în august 1945 el a inițiat o acţiune unică în spaţiul 
„democraţiilor-populare”, cerând demisia guvernului Groza, 
ceea ce avea să şubrezească relaţia sa cu Moscova. Mersul eve- 
nimentelor şi realităţile din jur nu făceau decât să le reamin- 
tească tuturor că o țară aproape comunistă avea în fruntea sa 
un rege. 

Totuşi, îndepărtarea lui Mihai I de pe tron era o chestiune 
prea serioasă pentru a nu fi efectuată decât atunci când toate 
condiţiile propice ar fi apărut. Suveranul fusese decorat cu cea 
mai înaltă distincție sovietică la 6 iulie 1945, iar la 20 martie 
1946 şi preşedintele american Harry Truman i-a acordat Legi- 
unea de Merit.?* De altfel, la 24 august 1946, liderul comunist 
Gheorghe Gheorghiu-Dej, aflat la lucrările Conferinţei de Pace 
de la Paris, avea să declare pentru ziarul britanic Daily Mail: 


Ne dăm seama că o mare parte din populația română e în 
favoarea monarhiei, de aceea socoteam că putem sluji mai bine 

țara colaborând cu regele și cu patrioţii monarhici. Aceasta 
nu înseamnă că noi credem în principiul monarhic. Pe de altă 
parte, cred că guvernul sovietic ar vedea cu ochi buni o vizită 
oficială la Moscova a regelui Mihai I, fără ca aceasta să în- 
semne că fruntașii sovietici au devenit monarhişti.2% 


Chestiunea înlăturării regelui a început să fie pusă în mod 
serios abia în vara lui 1947. Tratatul de pace era semnat, în țară 
teroarea domnea, iar la 14 iulie se produce evenimentul de la 
Tămădău. În acest context, la şedinţa Biroului Politic al CC al 
PCR desfășurată la 17 iulie s-a rostit numele lui Mihai I. Co- 
mentând pe marginea raportului prezentat de Teohari Geor- 
gescu, Gheorghiu-Dej avea să remarce că la Tămădău a avut loc 
„un complot împotriva independenţei statului român şi a regi- 
mului democrat, complot care fără îndoială are vaste ramificații 
încă nedescoperite, mergând până la Palatul Regal [subl. n.]2%. 

În consecinţă, şeful comuniştilor cerea două lucruri: 


1. Punerea în vedere în fața regelui de către unii miniştri 
să abandoneze atitudinea sa de a împiedica actele de guver- 
nare, cât şi de a-i arăta situația creată prin trădarea săvârșită 
de conducerea Partidului Naţional- Ţărănesc Maniu. 

2. În caz că regele continuă să ocrotească elementele trădă- 
toare, se va trece la luarea de poziție deschisă faţă de această 
atitudine.” 


Iată o schimbare radicală a discursului comuniştilor în ra- 
port cu Coroana. Explicația este oferită de noua situație in- 
ternă - opoziția era treptat redusă la tăcere —, dar şi de realitățile 
internaționale: Războiul Rece nu mai putea fi contestat, ci deja 
caracteriza relaţiile dintre lumea democratică şi spaţiul domi- 
nat de Uniunea Sovietică. Respingerea de către statele-satelit 
ale Moscovei a Planului Marshall și crearea Kominformului, 

în urma Conferinţei de la Szklarska Poreba (în apropiere de 
Wrocław, în Polonia), între 22 şi 27 septembrie 19472, sunt 
probe evidente în acest sens. De altfel, în raportul prezentat la 
23 septembrie, vorbind despre obiectivele imediate ale PCR, 
Gheorghe Gheorghiu-Dej amintea despre necesitatea elaboră- 
rii unei noi Constituţii în scopul de a limita prerogativele rege- 
lui Mihai și de a pregăti înlăturarea acestuia de pe tron.7%* 

Un factor de stres suplimentar pentru Mihai I era şi ecuația 
necunoscută reprezentată de acţiunile tatălui său, fostul rege 
Carol al II-lea, despre care se vehicula încă din vara lui 1945 că ar 
fi gata să ajungă la o înțelegere cu Uniunea Sovietică pentru a-și 
recupera tronul. Totul se va dovedi însă a fi pură speculație?” 
Totuşi, scăderea importanţei rolului pe care Mihai I îl avea era 
evidentă, fiind subliniată şi de slaba prezenţă a miniştrilor la 
recepţia oferită de suveran cu prilejul zilei onomastice la 8 no- 
iembrie 1947. După cum se remarca într-o notă a SSI din 11 
noiembrie, mulți membri ai cabinetului au preferat să rămână 
la evenimentul organizat la ambasada sovietică”*, care s-a pre- 
lungit până spre orele 20. Între aceştia s-a numărat şi Gheor- 
ghe Gheorghiu-Dej, în timp ce premierul Petru Groza a afișat o 
mină plictisită și obosită. În schimb, Ana Pauker şi Vasile Luca, 
recent numiţi titulari la Externe şi Finanţe, au făcut excepție.” 

A doua zi după ce s-a comunicat sentința în procesul condu- 
cătorilor PNŢ?*, regele Mihai, însoțit de regina-mamă Elena, a 
decolat de pe aeroportul Băneasa, călătorind spre Marea Brita- 
nie pentru a participa la ceremoniile prilejuite de căsătoria vii- 
toarei regine Elisabeta a Il-a. Deşi la plecare familia regală a fost 
salutată de premierul Petru Groza şi de importanți miniştri ai 
cabinetului său, precum Ana Pauker, Teohari Georgescu, Va- 
sile Luca şi Gheorghe Gheorghiu-Dej, în prezența membrilor 
legaţiilor Marii Britanii şi ai Franţei la Bucureşti”, atmosfera 

era una apăsătoare. Mihai se deplasa la Londra având drept 
obiectiv principal identificarea unui posibil ajutor din partea 
puterilor occidentale în lupta lui pentru a se menţine pe tron, 
amintind de vizita pe care Carol al II-lea o efectuase în noiem- 
brie 1938. Pe de altă parte, comuniştii nutreau speranţa că pro- 
blema monarhiei se va rezolva sine die, că regele nu se va mai 
întoarce în ţară, știind că îşi poate risca chiar şi libertatea. 

Plecând din România, Mihai I a semnat un decret prin care 
împuternicea Consiliul de Miniştri cu puteri depline în vede- 
rea luării măsurilor necesare pentru conducerea statului.” În 
Comunicatul Casei Regale nr. 29 din 13 noiembrie 1947 se 
preciza că suveranul avea să rămână în Marea Britanie timp de 
20 de zile?*, deci se aştepta revenirea lui în ţară în jurul datei de 
1 decembrie. De altfel, în cursul şedinţei de guvern din 14 no- 
iembrie, ministrul apărării, generalul Mihail Lascăr, a solicitat 
avizul pentru deplasarea în Anglia a personalului militar care 
îl însoțea pe rege doar pentru două săptămâni, mai precis pen- 
tru intervalul 11-26 noiembrie.2% 

De la Băneasa, regele s-a deplasat mai întâi în Elveţia, ateri- 
zând la Geneva. După patru zile, a plecat spre Londra”, însoțit 
de regina-mamă Elena, de mătușa lui, ducesa de Aosta, și de 
aghiotantul regal, maiorul Jacques Vergotti.2% În urma lui, în 
țară au început să apară deja tot felul de zvonuri, unele col- 
portate chiar de agenţii SSI. De exemplu, într-un Buletin spe- 
cial privind problema Palatului din 20 noiembrie se aprecia 
că Mihai I ar fi luat cu el „valută şi bijuterii multe”. În privința 
programului din Anglia se credea că va avea întâlniri cu re- 
gele George al VI-lea, cu secretarul de stat american George 
Marshall, fiind posibilă şi revederea cu Carol al II-lea în Franţa. 
În funcţie de rezultatul acestor discuţii urma să se decidă dacă 
se va mai întoarce în România.” 

Informaţia de mai sus cuprinde multe supoziţii; cert este că 
Mihai nu s-a revăzut cu tatăl său, după cum nici cu secretarul 
de stat al Statelor Unite nu a discutat. De altfel, trebuie spus că 
anglo-americanii erau destul de rezervaţi în a aborda situația 
de la Bucureşti şi în a se angaja în vreun fel față de suveranul 
României, ştiind că nu aveau la dispoziţie instrumentele cele 
mai eficiente pentru a-l ajuta. 

Relevantă în acest sens este întâlnirea dintre regele Mihai și 
Ernest Bevin, ministrul de externe al Marii Britanii, care a avut 
loc la 24 noiembrie în prezența reginei Elena. De fapt, după 
cum mărturisește chiar șeful Foreign Office-ului, mama suve- 
ranului a condus majoritatea discuţiei, subliniind că Mihai 1 
risca la întoarcerea în țară chiar să fie închis în urma unui pro- 
ces tipic regimurilor comuniste. El era tot mai convins că nu 
mai are nicio putere şi că nu mai este acceptat decât pentru a 
da „o spoială de legalitate actelor guvernului”. De aceea, din 
Anglia urma să revină în Elveţia pentru a lua o decizie asu- 
pra viitorului său. Răspunsul lui Bevin la toate aceste frămân- 
tări este sugestiv: „Mi-am exprimat simpatia față de ei şi față 
de situaţia dificilă în care se aflau, dar le-am spus că trebuie să 
înţeleagă faptul că eu nu le pot oferi sfaturi” 2%. 

Astfel, Mihai I pleca spre Elveţia cu mâinile goale din 
Marea Britanie, singura satisfacţie, de ordin personal, fiind că 
a cunoscut-o pe prinţesa Ana de Bourbon-Parma, cu care a 
decis să se căsătorească. Starea de incertitudine în care se gă- 
seau regele şi mama sa explică şi sejurul mai lung la Geneva. La 
9 decembrie, John Carter Vincent, ambasadorul american de 
la Berna, îi telegrafia secretarului de stat George Marshall pen- 
tru a-l informa că Mihai I urma să mai rămână cel puţin o săp- 
tămână în Elveţia pentru a cântări rezultatele întâlnirilor avute 
la Londra.” 

Ezitarea regelui de a reveni în ţară întărea cu fiecare zi ce 
trecea sentimentul că decizia finală va fi să rămână în exil. De 
altfel, autorităţile de la Bucureşti se comportau ca și când mo- 
narhia nu ar mai fi existat. De exemplu, la 6 decembrie, erau 
transmise instrucțiunile inspectorului general al armatei pen- 
tru educaţie, generalul Dumitru Petrescu, privitoare la jură- 
mântul pe care trebuia să-l depună contigentul 1947. Acesta nu 
mai făcea nicio referire la rege, vorbind despre patrie, popor, 
regimul democrat-popular și lupta împotriva imperialiştilor.2? 
Pe aceleași coordonate se înscrie şi vizita liderului lugoslaviei, 
losip Broz Tito, la Bucureşti între 17 şi 19 decembrie, prilej 
cu care s-a semnat şi un tratat de prietenie între cele două 
state vecine.2* 

Deşi oarecum anunţat de cele două vizite pe care Dimi- 
trie Negel le-a făcut în ţară, venind din Elveţia cu misiunea 
de a sonda posibilitatea ca guvernul să fie de acord cu căsă- 
toria regelui cu Ana de Bourbon-Parma - motiv pentru care 
Universul va titra la 5 decembrie că suveranul avea să revină 
la Bucureşti în scurt timp”* —, evenimentul întârzia să se pro- 
ducă. Și deodată, la 21 decembrie, orele 13, spre surpriza to- 
tală a comuniştilor, Mihai I şi regina-mamă Elena au ajuns la 
gara Băneasa. Deși primit cu protocolul de rigoare, în prezența 
premierului Petru Groza şi a miniştrilor Ana Pauker, Lucrețiu 
Pătrășcanu, Traian Săvulescu și Lotar Rădăceanu?%, suveranul 
nu putea să nu remarce atmosfera distantă, chiar rece în care 
a fost primit. La scurt timp, a avut şi o confirmare suplimen- 
tară a bănuielii sale, întrucât, într-o audiență acordată premi- 
erului Groza, acesta din urma i-a vorbit despre necesitatea ca 
România să se adapteze circumstanțelor. Cu talentul său, Petru 
Groza nu a intrat în detalii şi nu a precizat în mod concret la ce 
anume se referea.2% 

Curând, Mihai I va afla de la prim-ministru că proiectul unei 
nunţi regale nu este agreat, fapt care a devenit public.*” Totuşi, 
Mihai I a insistat, subliniind că va suporta toate cheltuielile din 
bugetul Casei Regale. Pe de altă parte, şi comuniştii au reacţionat 
prin schimbarea generalului Mihail Lascăr din fruntea Minis- 
terului Apărării şi înlocuirea lui cu Emil Bodnăraş, care avea 
experienţa loviturilor de stat.” 

Întrucât era evident că regele nu avea de gând să renunţe 
la tron de bunăvoie, la 29 decembrie CC al PCR a întocmit 
un plan de măsuri privind abdicarea lui Mihai I şi proclama- 
rea Republicii Populare.” Documentul presupunea în primul 
rând luarea unor măsuri privind paza instituţiilor, a punctelor 
strategice din Bucureşti şi din ţară, precum şi a demnitarilor. 
De asemenea, erau prevăzute o serie de aspecte de ordin po- 
litic, precum mobilizarea partidului, a presei şi a radioului şi 
convocarea parlamentarilor pentru 30 decembrie. 

În privinţa derulării evenimentului în sine, după o discuţie 
finală între Gheorghe Gheorghiu-Dej şi Petru Groza (la 29 
decembrie, orele 19), prim-ministrul urma să-l sune pe rege, 
deja plecat la Sinaia, pentru a fixa o audienţă a doua zi, pentru 
orele 12-13. După întâlnirea dintre Petru Groza şi Mihai I şi 
obținerea semnăturii pe actul de abdicare, urma convocarea 
guvernului și a Adunării Deputaţilor, precum şi difuzarea la 
radio a documentului de renunțare la tron şi a proclamaţiei 
Consiliului de Miniştri.25 

De ce s-au precipitat evenimentele și nu a fost urmată linia 
pe care Gheorghe Gheorghiu-Dej a anunţat-o în raportul pre- 
zentat la 23 septembrie, la conferința de constituire a Kom- 
informului de la Szklarska Poreba, la care ne-am referit deja, 
adică mai întâi modificarea Constituţiei? Subscriem aici la 
opinia pe care Florin Constantiniu şi-a exprimat-o încă din 

1997: decizia a fost luată la Moscova, iar comuniştii români au 
fost executanții obedienți ai ordinului venit de la Kremlin.?! 

Acţionând conform planului de mai sus, la 29 decembrie, 
după orele 20, premierul Petru Groza a sunat la Sinaia și i-a 
solicitat o audienţă regelui pentru a doua zi. Pretextând că este 
vorba despre „o problemă de familie”, prim-ministrul l-a rugat 
pe suveran să fie însoțit de regina-mamă.*? Crezând că gu- 
vernul şi-a schimbat punctul de vedere în privinţa căsătoriei 
cu Ana de Bourbon-Parma, Mihai I a acceptat solicitarea lui 
Groza. Deși ipoteza abdicării nu era scoasă din ecuaţie, totuși 
suveranul credea că nu a sosit încă momentul, fapt dovedit şi 
de învoirea dată secretarului său particular Mircea Ionnițiu de 
a pleca la Săvârşin, pentru a se căsători. 

A doua zi, maşina cu Mihai I şi regina-mamă Elena a ple- 
cat de la Sinaia la orele 10.30, fiind escortată de un alt autove- 
hicul.?* Ajuns la Palatul Elisabeta din Bucureşti, Mihai I i-a 
primit în audienţă pe Petru Groza, însoţit de Gheorghe Gheor- 
ghiu-Dej, în prezenţa reginei-mamă Elena. Imediat, clădirea a 
fost înconjurată de trupele din Divizia „Tudor Vladimirescu” 
şi de ofiţeri din poliția secretă. 

În privinţa celor discutate de cei patru participanți la întâl- 
nire inițial nu s-a ştiu nimic, din cauza măsurilor draconice 
luate de comunişti pentru a-i izola pe rege, regina-mamă și cei 
din anturajul lor. Abia la 8 ianuarie, diplomatul britanic Ro- 
derick Sarell era în măsură să trimită către Foreign Office un 
raport asupra evenimentelor, bazat pe unele „din cele mai cre- 
dibile surse în contact cu regele Mihai”: 


La cinci minute după sosirea Regelui, care se spune că 
ar fi avut loc spre prânz, dr. Groza a sosit însoţit de domnul 
Gheorghiu-Dej. Dr. Groza şi domnul Dej au cerut tuturor, în 
afară de Rege şi Regină, să părăsească încăperea. Dr. Groza 
s-a plasat pe o latură a încăperii şi n-a luat parte la discuţii. 

Domnul Dej, stând în fața Regelui, a declarat că: „Noi şi grave 
evenimente au intervenit şi ele fac esențial ca Majestatea 
Voastră să abdice imediat”. Regele a solicitat un răgaz de 24 de 
ore pentru a evalua situaţia, la care domnul Dej a replicat că 
avea la dispoziţie zece minute. După unele discuţii, s-a conve- 
nit finalmente că Regele avea o oră la dispoziţie, dar domnul 
Dej a adăugat că, dacă abdicarea nu era semnată după o oră, 
poate să se producă „o baie de sânge” în care Regele ar putea fi 
implicat. Se spune că, în fapt, Regele a semnat după două ore 
şi jumătate, iar, semnând, el a întrebat ce avea de făcut, la care 
Dej a replicat: „Noi vă admirăm şi vă iubim, dar trebuie să 
plecaţi”, adăugând că el era acum un cetățean particular şi că 
putea să părăsească ţara, fie să rămână, iar, dacă pleca, putea 
lua cu el orice dorea. 


După ce a ajuns în Elveţia, regele Mihai a putut să prezinte 
propria versiune în privinţa evenimentelor petrecute la Pala- 
tul Elisabeta pe parcursul unei audienţe pe care i-a acordat-o 
ambasadorului britanic la Berna, Thomas Snow, la 21 ianuarie 
1948. Aceasta diferea față de versiunea cunoscută lui Roderick 
Sarell, întrucât de această dată personajul principal a fost Petru 
Groza, şi nu Gheorghe Gheorghiu-Dej: 


După schimbul de amabilități, premierul i-a reamintit 
Majestății Sale despre întâlnirea din urmă cu zece zile şi şi-a 
exprimat dorința pentru „o despărțire elegantă”. Majestatea 
Sa a replicat că nu înţelesese. Prim-ministrul a spus că Re- 
gele era „centrul rezistenţei” pe care guvernul era decis s-o 
elimine. [...] Premierul a scos apoi din buzunar un act de ab- 
dicare şi a cerut ca Regele să-l semneze imediat. Regele a de- 
clarat că la urma urmelor se născuse român și că el trebuia să 
aibă timp să-şi aprecieze gestul într-o problemă atât de im- 
portantă. El se va întoarce la Sinaia și-și va consulta priete- 
nii. Prim-ministrul a replicat că aceasta era imposibil pentru 
că Regele nu putea părăsi Palatul și că el aştepta semnătura 

Regelui în decurs de două ore. Regele, atunci, s-a retras într-o 
altă cameră, din care a încercat să telefoneze consilierilor săi 
oficiali, dar a realizat că toate liniile telefonice ale Palatului 
fuseseră tăiate. După expirarea celor două ore, el s-a reîntors 
la prim-ministru şi l-a informat care ar fi consecinţele dacă 
el ar refuza să semneze actul de abdicare. Premierul a repli- 
cat că ar urma un val de sânge şi revoluţia. În același timp, el 
a arătat un revolver, spunând Regelui: „Vedeţi, eu nu vreau să 
împărtăşesc soarta lui Antonescu”. Apoi, l-a condus pe Rege 
la fereastră și i-a arătat echipajul Crucii Roșii şi ambulanța 
adunate jos.2% 


Pus în fața solicitării de a abdica, Mihai I nu avea practic 
nicio alternativă. Ştia că este izolat, cunoştea măsurile dure 
luate de Ministerul de Interne împotriva opoziţiei, asistase ne- 
putincios la condamnarea la muncă silnică pe viaţă a lui Iuliu 
Maniu și lon Mihalache. Deci nu-i rămânea decât să accepte, 
încercând să obțină măcar condiţii cât mai bune, inclusiv posi- 
bilitatea de a lua cu el, pe lângă bunuri personale, şi o suită cât 
mai numeroasă pe care să o scape de problemele cu noul regim. 

După cum menţiona Roderick Sarell în raportul trimis la 
Londra la 31 decembrie, bazat pe informaţiile culese de la Ni- 
colae lonniţiu, regele a acceptat condiţiile comuniştilor şi a 
semnat Actul de abdicare la orele 13.7% A rămas, complet izolat 
de exterior, la Palatul din Bucureşti, plecând spre Sinaia a doua 
zi. La 31 decembrie, orele 12.30, deja fostul suveran ajungea la 
Castelul Peleş?“ pentru a petrece ultimul Revelion la Sinaia. 

Despre cele discutate cu Mihai I când i-a cerut să abdice, 
şi Petru Groza a vorbit la şedinţa de Consiliu de Miniştri de la 
prânzul fatidicei zile: 


Doamnă şi domnilor miniștri, vreau să vă comunic că 
actul acesta s-a făcut prin bună învoială. [...] 

Vom îngriji ca fostul Rege să plece liniştit, aşa cum se cu- 
vine, pentru ca nimeni să nu poată avea un cuvânt de reproș 
pentru felul cum poporul nostru a ţinut să se poarte față de 
acela care, înțelegând glasul vremurilor, s-a retras, lucru pen- 
tru care poporul român nu se poate arăta nerecunoscător. Deci, 
fostul Rege va fi respectat ca orice cetățean al acestei țări.” 


A existat o înțelegere secretă între regele Mihai, pe de o parte, 
și Petru Groza şi Gheorghe Gheorghiu-Dej, pe de alta? Cu alte 
cuvinte, semnând actul de abdicare, suveranul a obţinut condiţii 
mai bune în privinţa bunurilor personale pe care le putea lua cu 
el sau a listei de persoane care urmau să-l însoţească, fapt pen- 
tru care s-ar fi putut angaja să nu facă declaraţii la adresa re- 
gimului din România odată ajuns în lumea liberă? Este foarte 
greu de făcut speculaţii pe această temă, întrucât nu cunoaştem 
decât varianta prezentată de rege şi susținută în repetate rân- 
duri, inclusiv după 1990, completată cu puţinele detalii oferite 
de Petru Groza la şedinţa de guvern din 30 decembrie. Ce a 
vrut să spună preşedintele Consiliului de Miniştri prin expresia 
„bună învoială” și de ce liderul comuniștilor Gheorghiu-Dej a 
fost foarte atent în momentul îmbarcării bagajelor fostului su- 
veran, la 3 ianuarie, sunt elemente care pot ridica semne de în- 
trebare, dar care nu ne oferă certitudini. De aceea, este mult 
mai dificil de analizat cu maximă obiectivitate discuţia din ziua 
renunțării la tron în comparaţie, de exemplu, cu cele întâmplate 
la 23 august 1944, când au existat mai mulți martori la scena 
demiterii și arestării mareșalului Ion Antonescu. 

Dincolo de toate speculaţiile, rămâne actul de renunțare la 
tron, document în care se constată că în ultimii ani în Româ- 
nia au avut loc profunde schimbări în plan politic, economic 
şi social, care „au creat noi raporturi între principalii factori ai 
vieţii de stat” şi că „instituţia monarhică nu mai corespunde 
actualelor condiţii ale vieții noastre de stat, ea reprezentând 

o piedică în calea dezvoltării României”. În consecință, regele 
declara că abdică „pentru mine şi pentru urmaşii mei la Tron, 
renunțând pentru mine şi pentru ei la toate prerogativele ce 
le-am exercitat ca Rege al României”, lăsând „poporului român 
libertatea de a-şi alege noua formă de stat?*. 

După ce au obținut semnătura lui Mihai I pe actul de ab- 
dicare, Petru Groza şi Gheorghe Gheorghiu-Dej au par- 
ticipat la şedinţa de guvern de la ora 15.30. Informând că 
regele a renunţat la tron, premierul a spus că, deşi, conform 
Constituţiei, ar fi trebuit instituită o regență, „noi suntem oa- 
meni politici care înregistrăm realitățile”, motiv pentru care în 
locul acesteia va fi creat un nou organ de stat, Prezidiumul Re- 
publicii Populare Române. În privinţa componenței acestuia, 
renunțându-se la ideea iniţială ca însuşi Groza să ocupe funcţia 
de preşedinte, prim-ministrul a propus, în unanimitatea Con- 
siliului, următoarea formulă: profesorul Constantin I. Parhon, 
preşedintele ARLUS, scriitorul Mihail Sadoveanu, preşedintele 
Adunării Deputaţilor, Ştefan Voitec, ministrul social-demo- 
crat al educaţiei naţionale, Gheorghe C. Stere, preşedintele 
Curţii de Apel București, şi Ion Niculi, vicepreședintele Adu- 
nării Deputaţilor. Fără îndoială că propunerile prim-minis- 
trului fuseseră sugerate de la vârful conducerii PCR. Întreaga 
şedinţă a durat doar 40 de minute.2 

Între timp, începând cu orele 15, la Parlament au sosit şi 
deputaţii care fuseseră convocat inițial pentru ora 15.30, însă se- 
siunea extraordinară a început abia la 19.15. Derularea ședinței 
este surprinsă în raportul redactat de SSI în seara aceleiași zile.”! 
Remarcăm doar faptul că aceasta s-a desfăşurat conform scena- 
riului pregătit din timp de conducerea Partidului Comunist. 

În aceste condiţii, la fel ca în cazul discuţiilor din cadrul 
Consiliului de Miniştri, şi la Adunarea Deputaţilor regia a fost 
pregătită cu atenţie din timp. Deschizând lucrările istorice, 

preşedintele Mihail Sadoveanu a dat cuvântul premierului Petru 
Groza pentru a prezenta Actul de abdicare şi Proclamaţia gu- 
vernului către Țară. În continuare, s-a citit un proiect de lege 
pentru stabilirea noii forme de guvernământ. Potrivit acestuia, 
statul se numea Republica Populară Română, Constituţia era 
abrogată şi se convocau alegeri pentru o Adunare Constitu- 
antă. Până atunci, puterea legislativă era exercitată de Adunarea 
Deputaţilor, iar cea executivă de Prezidiumul Republicii Popu- 
lare, format din cinci personalități.” Supus la vot, proiectul a 
fost adoptat în unanimitate de cei 295 de deputaţi prezenţi.?”* 

În continuare, reprezentantul PCR, Gheorghe Apostol, a 
venit cu altă inițiativă parlamentară, în fapt un articol unic 
prin care erau propuși cei cinci membri ai Prezidiumului, 
nominalizați deja în şedinţa de guvern desfăşurată la prânz.” 
Proiectul a fost adoptat tot în unanimitate.” Cu aceasta, 
toate formalităţile fiind îndeplinite, şedinţa extraordinară a 
luat sfârşit. Autorul raportului la care ne referim a ţinut să re- 
marce „atmosfera entuziasmantă”, precum şi absența în masă a 
deputaţilor liberali. A lipsit de asemenea Lucrețiu Pătrășcanu, 
fapt care nu putea trece neremarcat și care constituia un aver- 
tisment pentru ministrul justiției. O altă informaţie intere- 
santă care se regăseşte în documentul SSI este că „la citirea 
listei prezidiumului s-a observat starea nervoasă a ministrului 
Rădăceanu când a auzit numele lui Voitec”. 

Atribuţiile noului organ de stat, Prezidiumul Republicii, au 
fost reglementate printr-un decret emis la 8 ianuarie 1948. Po- 
trivit prevederilor articolului 1, acesta semna şi decidea pu- 
blicarea legilor în Monitorul Oficial. În plus, avea drept de 
grațiere, numire şi revocare a miniştrilor la propunerea Con- 
siliului de Miniştri, a funcționarilor publici, conferea gradele 
militare și instituia şi confirma decoraţiile Republicii Populare, 


acredita şi rechema personalul diplomatic.” 

Abdicarea regelui Mihai a provocat o vie emoție atât în me- 
diile diplomatice, cât şi în rândurile opiniei publice. La orele 
17, legația Statelor Unite de la Bucureşti anunţa telegrafic De- 
partamentului de Stat vestea, cu menţiunea „urgent/strict se- 
cret”. O oră mai târziu, ea va deveni publică după anunţul de la 
Radio Bucureşti."* Totul fusese bine calculat, informaţia ajun- 
gând la populaţie cu o zi înaintea Anului Nou, astfel fiind re- 
dusă în mod eficient posibilitatea unor incidente majore. 

În mediile politice, reacțiile şi comentariile au fost pe mă- 
sura știrii. Preşedintele PSDI, Constantin Titel Petrescu, s-a 
confesat că, deşi se aştepta la această schimbare, totuşi nu cre- 
dea că ea se va produce atât de repede. Din acest motiv el era 
impresionat, abătut și a preferat să nu facă niciun comenta- 
riu?” Cât despre liberalii conduși de Dinu Brătianu, aceştia 
„au fost complet surprinși de evenimente”. La orele 16, la 
locuinţa preşedintelui au sosit secretarul general Bebe Brăti- 
anu, Gheorghe Brătianu, Mihail Romniceanu, George Fotino 
şi doctorul Asra Berkovitz. Cei prezenți au discutat despre 
oportunitatea înaintării unui memoriu către guvern și legaţiile 
străine, renunțând însă la idee când au aflat despre textul Ac- 
tului de abdicare” transmis la radio. 

În privinţa populaţiei, în raportul întocmit de Inspectoratul 
General Administrativ București se arăta că: 


Abdicarea regelui Mihai şi proclamarea Republicii Popu- 
lare Române [...] a fost primită cu entuziasm de către munci- 
torii de toate categoriile; cu totală rezervă de către majoritatea 
militarilor şi o parte dintre funcționarii publici, cu vădită os- 
tilitate de către unii funcţionari fiscali, profesori, învăţători, 
liber-profesionişti. Populaţia rurală a primit evenimentul cu 
un calm semnificativ, dar fără să se manifeste în vreun fel; 
faptul îşi găseşte explicaţia în tradiția monarhică a săteni- 
lor, cu un nivel politic, social şi intelectual foarte scăzut, cât 

şi propaganda ostilă guvernului pe care o duc elementele 
reacționare, prin chiaburii satelor.%! 


Pe acelaşi ton, în sinteza rapoartelor informative întoc- 
mite de Inspectoratul General Administrativ Oradea se arăta 
că populaţia rurală comenta că de la Republica Populară la 
„contopirea cu URSS nu este decât un pas"%?. Siguranţa Iaşi 
surprindea în nota redactată pe marginea subiectului zilei 
nemulțumirea preoților, care credeau că de acum guvernul va 
scoate biserica din stat, și a studenţilor. Aceştia din urmă „au 
primit cu părere de rău vestea abdicării regelui, comentând că 
acesta a fost forțat de către comunişti, manifestându-se încă 
fățiş”%2. Interesant este şi Raportul primăriei Buzău din 30 de- 
cembrie, unde se menţionează că, la orele 18, când s-a anunţat 
la radio vestea abdicării suveranului, strada centrală a oraşului 
a devenit pustie?“, ceea ce vorbeşte de la sine despre impactul 
emoțional al ştirii. 

Pe marginea abdicării a vorbit şi tatăl lui Mihai. La 16 ianua- 
rie 1948, fostul rege Carol al II-lea a oferit declaraţii jurnaliştilor 
din Lisabona, preluate de postul de radio Londra în emisiunea 
de a doua zi.% Acesta era de părere că fiului său i-a fost impusă 
atât renunţarea la tron, cât şi termenii din actul semnat. 

Presa internaţională a reacţionat de asemenea la evenimen- 
tele istorice din România. Astfel, cotidianul american New 
York Times publica pe pagina întâi articolul lui W.H. Lawrence 
cu titlul Regele României abdică. Proclamarea Republicii Popu- 
lare. Acesta surprinde nu doar faptele de la Bucureşti, ci şi di- 
verse reacţii din alte capitale. Se anunţa că fostul rege era liber 
să plece din România şi să se căsătorească cu prinţesa Ana de 
Bourbon-Parma. Aceasta, la fel ca şi membrii curţii daneze, a 
refuzat să comenteze pe marginea subiectului. La Londra, un 
purtător de cuvânt de la Foreign Office a declarat că abdicarea 

completa procesul de sovietizare a României, în timp ce la Paris 
vestea „a produs puţin interes”. Din Portugalia, de la Estoril, 
Carol al II-lea a refuzat de asemenea orice comentariu până 
când Mihai I nu ajungea în siguranță în afara României.2%* 

Mai cinic, concis și realist era comentariul din ziarul brita- 
nic Manchester Guardian: 


Abdicarea regelui Mihai, care a fost mult timp amânată, a 
venit în cele din urmă ca o surpriză. După ce a fost folosită de 
conducătorii comunişti ca fațadă, monarhia a devenit o ano- 
malie într-o țară comunistă.2% 


Confirmând afirmaţiile din New York Times, Agenţia France 
Press comenta abdicarea amintind că, deşi evenimentul s-a 
produs brusc, totuși nu a provocat „uimire” la Paris. În medi- 
ile diplomatice din capitala Franţei se aprecia că „abdicarea era 
aproape inevitabilă, din pricina foarte lentei evoluţii în forma- 
rea Federaţiei Statelor Balcanice, în care numai România păs- 
trase regimul monarhic”, În acest context, un semnal puternic 
fusese dat prin înlocuirea în fruntea Ministerului de Externe a 
lui Gheorghe Tătărescu cu Ana Pauker.%% 

În privinţa presei din ţară, aceasta a prezentat la unison 
punctul de vedere al guvernului și al PCR. Se remarcă totuși 
articolul publicat la 4 ianuarie 1948 de George Călinescu. In- 
telectual remarcabil, acesta făcea parte alături de Mihail Sado- 
veanu și de alte personalităţi din şirul celor pactizaseră - unii 
poate din convingere, dar majoritatea sigur din interes și opor- 
tunism - cu noul regim. În cuprinsul articolului sugestiv inti- 
tulat Res-publica, Călinescu scria, printre altele: 


Obișnuiţi a vorbi cu sinceritate și a da o explicare gesturilor 
noastre, nu vom uita că întotdeauna aici am apărat ideea 
monarhică, în acord de altfel cu programul Partidului Naţional 

Popular care era „pentru monarhie constituțională în cadrul 
unui regim parlamentar”. Acesta era programul de ieri şi dacă 
azi ne-am schimbat punctul de vedere, faptul se datoreşte nu 
contrazicerii noastre, ci unei contradicții ivite în natura însăși 
a lucrurilor. [...] Cuvântul de ordine este azi: să fim alături de 
putere, să slujim Res-publica.2* 


În privinţa fostului suveran, după ce a petrecut Anul Nou la 
Castelul Peleș, a plecat de la Sinaia cu trenul, la 3 ianuarie 1948, 
orele 20.30, părăsind ţara pe la Curtici a doua zi dimineaţa, la 
orele 6.” Mihai I a primit un paşaport pe numele Prinţul de 
Hohenzollern, iar regina-mamă Elena un document în care 
era numită Principesa de Schleswig-Holstein. Întrucât toate 
mișcările regelui erau atent supravegheate, în acest sens fiind 
chiar redactat un minuţios raport*”!, cunoaştem ceea ce s-a pe- 
trecut la Sinaia în ziua plecării. 

Conform documentului redactat la 5 ianuarie, începând de 
la orele 17 a demarat operaţiunea de transfer a bagajelor”? de 
la Peleş până la gară, supervizată de maiorul Jacques Vergotti. 
În tren au fost încărcate şi trei autoturisme ce aparțineau lui 
Mihai, garnitura specială care trebuia să-l scoată din ţară so- 
sind de la București la orele 18. Trebuie spus că autoritățile au 
luat toate măsurile pentru a împiedica producerea vreunui in- 
cident, fapt dovedit de trimiterea la fața locului a inspectoru- 
lui general Alexandru Nicolschi, care avea la dispoziţie efective 
formate din agenţi de la Siguranța Generală şi ostaşi și ofiţeri 
din Divizia „Tudor Vladimirescu”. 

La fața locului - adică la gara Sinaia - au sosit la orele 17.05 
patru jurnalişti străini: englezul Leonard Kirschen și trei ame- 
ricani. În ciuda protestelor lor energice, aceştia au fost obligaţi 
să părăsească peronul la orele 18, fiind evacuaţi în restaurant. 
De aici, la orele 19.45, cei patru jurnalişti au fost „invitaţi” să 
părăsească perimetrul gării, ceea ce au şi făcut. 

Mihai I, însoţit de regina-mamă Elena?“ şi de maiorul 
Jacques Vergotti?%, a ajuns la tren la orele 20.15, urcându-se în 
vagon fără a lua contact cu cineva’, părăsind Sinaia la orele 
20.30 în direcția Lausanne. De menţionat că, dacă bagajele celor 
din suita regală au fost controlate, cele „aproximativ 30 valize” 
cu obiecte personale ale fostului rege nu au fost verificate.2” 
De altfel, raportul în discuţie menţionează că „Domnul mi- 
nistru Gheorghe Gheorghiu-Dej s-a interesat la telefon prin 
secretarul general dacă s-a respectat ordinul ca bagajele lui 
Mihai să nu fie controlate”2*. 

Astfel, suita regală părăsea Sinaia fără a fi înregistrate eve- 
nimente, cu excepţia unui incident minor. Este vorba des- 
pre un licean care, la orele 19.35, când a sosit în gară Mircea 
Ionniţiu, aflându-se sus pe şosea, l-a confundat cu Mihai I 
şi a strigat „Trăiască Regele!” Fiind arestat imediat de către 
Siguranţă, s-a aflat că elevul era fiul unui fost maior din garda 
regală, evenimentul stârnind interesul celor patru jurnalişti 
străini.2* 

Ajuns în Elveţia, fostul suveran nu a dat declaraţii presei, 
având însă o discuţie privată, la care ne-am referit deja cu am- 
basadorul Marii Britanii la Berna. O notă informativă din 
20 februarie 1948 releva că Mihai I se afla la Lausanne, pre- 
gătindu-se să plece spre Statele Unite. Liderii opoziţiei poli- 
tice din exil - Grigore Niculescu-Buzeşti, Grigore Gafencu şi 
Constantin Vişoianu - îşi puneau mari speranţe că fostul rege 
ar putea prelua conducerea unei mişcări de rezistenţă în afara 
României, motiv pentru care Niculescu-Buzeșşti ar fi avut deja 
discuţii cu reprezentanţii Royal Dutch şi Standard Oil în vede- 
rea obținerii unei finanţări. Din acest motiv urma să pornească 
o campanie de popularizare a lui Mihai I, prezentat ca un erou 
al rezistenţei anticomuniste.” 


Zeba i 

Abia după ce a părăsit ţara cantoanelor şi a sosit la Londra, 
Mihai 1 a făcut primele precizări publice pe marginea abdică- 
rii. Evenimentul s-a produs la 4 martie 1948, în cadrul unei 
conferinţe de presă. Mihai 1 a vorbit deschis despre faptul că 
abdicarea i-a fost impusă de premierul Petru Groza și de şeful 
comuniştilor, Gheorghe Gheorghiu-Dej, prin şantaj. De ase- 
menea, el a ţinut să atace dur puterea de la Bucureşti: 


Acest act mi-a fost impus cu forța de un guvern instalat şi 
menţinut la putere de o ţară străină, un guvern total nerepre- 
zentativ pentru voința poporului român. 

Acest guvern a violat angajamentele internaționale care îl 
obligau să respecte libertăţile politice ale poporului român, a 
falsificat alegerile ce i-au anihilat pe liderii politici democrați 
care se bucurau de încrederea țării.” 


După ce a trecut oceanul şi a ajuns în Statele Unite, fostul 
suveran a făcut, la 19 martie 1948, noi declaraţii cu prilejul 
participării la cea de-a şaptea Conferinţă organizată la Over- 
seas Press Club, desfăşurată la celebrul hotel Waldorf Astoria 
din New York. La fel ca în Marea Britanie, Mihai I a susţinut că 
nu a avut alternativă şi că a fost forțat să abdice." 

Ruperea tăcerii de către fostul rege a provocat furia gu- 
vernului de la Bucureşti, care nu a întârziat să reacționeze. 
În şedinţa Consiliului de Miniştri din 22 mai 1948, noul mi- 
nistru al justiţiei, Avram Bunaciu - înlocuitorul lui Lucrețiu 
Pătrășcanu -, prezenta rezultatele muncii Comisiei de inven- 
tariere şi evaluare a bunurilor Casei Regale.** În continuare, 
Bunaciu a venit cu o propunere radicală: 

Totodată, vă propun textul unui proiect de Jurnal în te- 
meiul căruia, constatând că fostul rege Mihai și membrii fostei 
familii regale continuă şi întețesc uneltirile împotriva intereselor 
poporului român şi a Republicii Populare Române, prin acțiuni 
potrivnice îndatoririlor de fidelitate față de ţară, se retrage 
naționalitatea română următorilor: Mihai de Hohenzollern; 

Elena, mama lui Mihai de Hohenzollern; Elisabeta de 
Hohenzollern; Ileana de Habsburg şi Nicolae de Hohenzollern.” 


De asemenea, Avram Bunaciu a prezentat și textul unui pro- 
iect legislativ care prevedea „intrarea în proprietatea statului a 
bunurilor fostului rege Mihai şi a membrilor fostei familii re- 
gale”™, Ambele acte normative au fost publicate în aceeaşi zi în 
Monitorul Oficial.” Reacţia dură a autorităţilor de la Bucureşti, 
faptul că aceasta a venit la scurt timp după declaraţiile făcute de 
Mihai I la Londra pot ridica din nou semne de întrebare asupra 
unor posibile promisiuni pe care regele le-ar fi făcut lui Petru 
Groza și Gheorghe Gheorghiu-Dej la 30 decembrie 1947. 

Deşi, din nou, suntem doar pe tărâmul ipotezelor*”, afir- 
maţia făcută de Groza în fața lui Stalin privindu-l pe Mihai, 
„cu condiția că se va purta bine”, nu face decât să alimenteze 
un subiect controversat. 

Dacă, acceptând să semneze Actul de abdicare, Mihai a reuşit 
să scoată din țară câteva zeci de colaboratori, la care se vor 
adăuga prinţesele Elisabeta şi Ileana, însoţite şi ele de suita per- 
sonală, mulți dintre foştii apropiaţi ai Palatului au suferit rigo- 
rile legii. Se ştie că, de exemplu, lui Savel Rădulescu i s-a refuzat 
plecarea, fiind ulterior arestat şi anchetat. La fel, generalul 
Gheorghe Mihail, deşi trecut în rezervă la 9 august 1947, va fi 
arestat la 20 ianuarie 1948. Totuşi, el a avut puterea să supraviețu- 
iască sistemului carceral şi a murit în libertate în 1982, la Sinaia. 

Cert este faptul că, deși în decembrie 1947 regele nu mai 
reprezenta o ameninţare reală pentru comuniști, rămânea, în 
schimb, un simbol al rezistenţei, care alimenta speranţa pentru 
majoritatea românilor că vremurile se vor schimba. Tocmai de 
aceea, acest ultim simbol al unui regim democratic trebuia să 
dispară. De acum înainte, un regim de tip stalinist putea fi im- 
plementat şi în România, sub privirea atentă şi la sfatul consi- 
lierilor sovietici. 


Capitolul IV 


Modelul stalinist 


IV.1. Partidul unic 


Noile condiţii de la începutul anului 1948 erau propice pen- 
tru instaurarea controlului total al comuniștilor asupra vieţii 
politice, economice şi sociale a țării. Pentru aceasta aveau la 
dispoziţie modelul stalinist, experimentat în Uniunea Sovie- 
tică. Punerea acestuia în practică presupunea, într-o primă 
etapă, desăvârşirea loviturii de stat politice. Eliminarea prac- 
tică a opoziţiei prin desființarea PNȚ şi reducerea la tăcere a 
PNL şi a socialiștilor conduși de Titel Petrescu, renunţarea la 
colaborarea cu Gheorghe Tătărescu şi abdicarea regelui Mihai 
erau premise excelente în drumul spre totalitarism. 

Pasul următor îl reprezenta „înghiţirea” PSD sub forma 
unei fuziuni. După înlăturarea lui Constantin Titel Petrescu 
în martie 1946, socialiștii intraseră aproape complet sub tutela 
comuniștilor, iar despre o acţiune independentă a partidului 
cu greu se mai putea vorbi. Decizia de a se trece finalmente 
de la Frontul Unic la Partidul Unic Muncitoresc era astfel 
așteptată, iar un prim pas decisiv avea să fie făcut în contextul 
scoaterii PN în afara legii. 

La 9 septembrie 1947, avea loc şedinţa Biroului Politic al 
CC al PCR, punctul 1 pe ordinea de zi fiind chestiunea Par- 
tidului Unic Muncitoresc.! Primind cuvântul de la Gheorghe 

Gheorghiu-Dej, Vasile Luca a arătat că momentul unificării a 
venit, că membrii PSD sunt tot mai atrași de mișcarea comu- 
nistă, dar că acest pas important trebuie făcut cu multă atenţie. 
De ce trebuia procedat astfel ne lămurește chiar Luca: 


Personal, cred că acum e un moment care cere un pas îna- 
inte serios. Dar nu putem să ne angajăm nici cu unii, nici cu 
alții, nu putem să ne legăm soarta cu Rădăceanu sau cu Voi- 
tec, ci ne legăm soarta cu muncitorii din PSD și astfel putem 
face acest important pas înainte. Putem face comitete de uni- 
ficare comune în întreprinderi, care să nu fie comitete de 
Front Unic Muncitoresc, ci comitete care conduc mișcarea 
politică în întreprinderi, sub influenţa partidului nostru? 


Neîncrederea în Lotar Rădăceanu, Ştefan Voitec sau Theodor 
Iordăchescu era rodul a decenii de confruntări între comuniști 
şi social-democraţi - deşi noii lideri socialişti îşi dovediseră fi- 
delitatea față de extrema stângă înlăturându-l pe Constantin 
Titel Petrescu. Nu era suficient, pentru că, după cum plastic 
avea să puncteze Gheorghe Vasilichi, „întreaga conducere, in- 
clusiv cea de stânga, nu are nicio înclinaţie către socialism, ci 
sunt un fel de oportunişti, care acum, când şandramaua se 
zguduie, dau fuga să se agaţe de căruță”. 

Având în vedere situația din acel moment, Vasile Luca s-a 
declarat partizanul unei formule intermediare în drumul spre 
unificare, pornindu-se de jos, de la crearea comitetelor co- 
mune pe fabrici, a unor şcoli comune de cadre în vederea clari- 
ficărilor ideologice, pentru ca apoi să se găsească soluţia ideală 
în vederea creării Partidului Unic. Intervenţia lui Vasile Luca a 
generat o dezbatere la care și-au expus punctul de vedere Teo- 
hari Georgescu, Lucrețiu Pătrășcanu, Ana Pauker şi Gheorghe 
Gheorghiu-Dej. 

Ministrul de interne era de părere că momentul unificării nu 
u sosit încă, deoarece majoritatea membrilor PSD nu erau mun- 
«tori, ci elemente mic-burgheze. În plus, Teohari Georgescu 
avertiza asupra sentimentelor promonarhiste ale socialiștilor, 
dar şi asupra faptului că formațiunea devenise un fel de loc 
de refugiu pentru cei care făcuseră politică de opoziţie față de 
comunişti. În schimb, Lucrețiu Pătrășcanu îi dădea dreptate lui 
Vasile Luca, argumentând că menţinerea unui PSD slăbit putea 
conduce spre probleme mai degrabă de ordin extern - făcea tri- 
mitere la Internaționala Socialistă —, decât de ordin intern. 

Intervenind în discuţie, Ana Pauker a pus punctul pe i, fă- 
când trimitere la un citat din Stalin, ceea ce făcea ca întreaga 
acțiune să aibă conotaţii mai largi decât răfuiala cu Rădăceanu 
ori cu Voitec: 


Tovarășul Stalin a vorbit alaltăieri la Moscova, cu un limbaj 
aşa cald cum de ani de zile nu l-am mai auzit: „Moscova e ca- 
pitala de unde pornește lumina pentru întreaga muncitorime, 
e capitala socialismului pentru lupta întregii muncitorimi”5 


După ce Ana Pauker a indicat, de fapt, soluţia care venea de 
la Kremlin, Gheorghiu-Dej a tras concluziile. Pregătirea unui 
congres al PSD la care să domine ideea Partidului Unic Mun- 
citoresc, trecându-se peste fricțiunile dintre Lotar Rădăceanu 
şi Ştefan Voitec, se impunea. În acest sens, trebuia pregătit un 
material de către Vasile Luca, ajutat de Iosif Chișinevschi şi 
Gheorghe Vasilichi. În document trebuia să apară și ideea uni- 
ficării tineretului, precum şi a organizaţiilor de femei.“ Terme- 
nul pentru finalizarea lucrării era luni, 15 septembrie. 

După acest pas făcut de conducerea comunistă, în dimi- 
neața de 27 septembrie, între orele 8 şi 12.30, a avut loc şedinţa 
de Birou Politic a CC al PSD. În deschidere a vorbit Şerban 

Voinea, vreme de o oră şi 40 de minute. În lungul său discurs, el 
a subliniat că fuziunea nu era imperios necesară și a dat exem- 
plu situaţia din celelalte state din zonă. Totuşi, dacă era necesar 
să se ajungă la fuziune, „aceasta să fie făcută de către Congres 
şi la lumina zilei, altfel, cunoscând bine atmosfera din străină- 
tate, toți conducătorii vor fi aspru criticaţi de către tovarășii 
social-democraţi din străinătate”. În concluzie, Voinea a pro- 
pus ca la Congresul din 4 octombrie să fie pregătită o rezoluţie 
în acest sens pentru a fi votată de participanți. 

Nici Ştefan Voitec, care a urmat la cuvânt, nu s-a arătat 
mai convins de necesitatea fuziunii. El s-a declarat de acord 
cu propunerea lui Şerban Voinea şi a subliniat: „Conducerea 
actuală a PSD-ului nu-şi poate lua rolul de cioclu al PSD-ului. 
Comuniştii vor fuziunea partidelor, dar atitudinea lor de până 
acum nu a fost de natură să încurajeze această fuziune”?. 

Ultimul vorbitor, Lotar Rădăceanu, a sprijinit şi el propune- 
rea antevorbitorilor, criticând graba organizaţiei de tineret de a 
fuziona cu comuniştii. Concluzia este una singură: conducerea 
socialistă ajunsese să-i dea dreptate fostului președinte Con- 
stantin Titel Petrescu, care avertizase în nenumărate rânduri 
asupra planurilor PCR de „a înghiți” organizaţia social-demo- 
crată. Acum era mult prea târziu. 

În ciuda atmosferei de la ședința Biroului Politic de dimineaţă, 
în după-amiaza aceleiași zile a fost publicat un comunicat 
comun al celor două partide muncitoreşti, unde se amintea de 
întărirea Frontului Unic Muncitoresc şi de discutarea „mijloa- 
celor practice pentru unitatea politică, organizatorică și ideolo- 
gică a mişcării muncitoreşti”. Prin urmare, apropiatul Congres 
al PSD avea o însemnătate aparte, lucrările sale fiind aşteptate 
cu deosebit interes. Un buletin special, confidenţial, pregătit la 
2 octombrie 1947 pentru Vasile Luca conţinea asigurări că, deşi 

vor fi şi voturi împotriva fuziunii, nu vor exista surprize neplă- 
cute care să pună în pericol planul comuniştilor. 

Între 4 şi 9 octombrie 1947, la Bucureşti s-a desfăşurat Con- 
gresul al XVIII-lea al PSD, care va fi şi ultimul, cu excepţia celui 
de fuziune din februarie 1948. Au participat 378 de delegaţi 
care reprezentau, teoretic, 560 000 de membri de partid"!, iar 
totul s-a desfăşurat aşa cum au planificat comuniștii. Şedinţa 
de deschidere a avut loc sâmbătă, 4 octombrie, de la orele 10, 
fiind prezidată de Theodor Iordăchescu în prima parte, apoi 
de Ștefan Voitec.” 

Primul înscris la cuvânt a fost Lotar Rădăceanu, care a in- 
format asupra scopului congresului, după care Barbu Solomon 
a dat citire proiectului de Regulament al forumului social-de- 
mocrat şi a precizat că vor fi discutate două rapoarte. Primul 
era cel administrativ, iar celălalt privea politica internă şi ex- 
ternă a partidului, inclusiv discutarea fuziunii cu PCR.” La 
încheierea dezbaterilor urma alegerea Comitetului Central, a 
Comisiei Centrale de Judecată și a celei de Control. 

Conform deciziei plenului congresului, toate documentele 
urmau să fie votate deschis, procedură care se aplica şi în cazul 
alegerii noului Comitet Central, cu toate că Ion Burcă a solici- 
tat ca opţiunile participanţilor să fie exprimate prin vot secret. 
Din acest motiv, în timpul şedinţei de după-amiază, Burcă a 
fost ţinta atacurilor celor care susțineau fuziunea cu PCR, fiind 
considerat drept unul dintre membrii de partid care se opu- 
neau realizării acesteia într-un timp atât de scurt." 

Şedinţa de a doua zi a decurs normal, fiind prezentate in- 
clusiv saluturile din partea delegaților străini. Singurul element 
notabil a fost că Ștefan Voitec, potrivit surselor comuniste, ar fi 
dat instrucţiuni organizaţiilor judeţene să nu participe la nicio 
adunare de Front Unic Muncitoresc în ajunul congresului. 

Tot el era suspectat că a cerut organizaţiei din Ploieşti să tri- 
mită circa 40 de camioane cu muncitori la evenimentul de la 
Bucureşti, insistând ca aceştia să nu strige lozinci favorabile 
înfiinţării partidului unic.!5 

La finalul lucrărilor ultimului Congres al PSD a fost ales Co- 
mitetul Central, format din 35 de membri. Pe baza rezoluţiilor 
prezentate de Lotar Rădăceanu și Ștefan Voitec, forumul su- 
prem socialist a fost împuternicit să discute cu CC al PCR pro- 
blema fuziunii celor două formațiuni.’ De acum, calea pentru 
formarea Partidului Unic Muncitoresc era deschisă, urmând a 
fi îndeplinite doar ultimele formalităţi organizatorice. 

La o lună după încheierea congresului, la 12 noiembrie, a 
avut loc o şedinţă comună a Comitetului Central al Partidului 
Comunist şi al celui Social-Democrat. Motivul principal l-a re- 
prezentat discutarea şi adoptarea Platformei Partidului Unic 
Muncitoresc, în comunicatul dat publicității la încheierea în- 
trunirii subliniindu-se că: 


Scopul final al Frontului Unic Muncitoresc este înfăptu- 
irea societății socialiste - prima fază a comunismului - în 
care dispare orice exploatare a omului de către om şi se aplică 
principiul „De la fiecare după capacităţile sale, fiecăruia după 
munca sa”, pentru a trece apoi la realizarea fazei superioare, 
societatea comunistă." 


Congresul de unificare a fost prefațat de vizita pe care 
Gheorghe Gheorghiu-Dej, Ana Pauker şi Vasile Luca, însoțiți 
de prim-ministrul Petru Groza, au efectuat-o la Moscova în 
perioada 2-4 februarie 1948, unde au fost primiți chiar de 
Stalin la 3 februarie.!* Cu acest prilej, Groza şi Molotov au sem- 
nat, la 4 februarie, un Tratat de prietenie, colaborare şi asistență 
mutuală între cele două state. Documentul era valabil pe 20 de 

ani, iar preambulul şi cele şase articole cuprindeau prevederi 
cu caracter general, care lăsau loc de manevră şi interpretare.” 
Un raport prezentat de CIA preşedintelui Harry Truman la 
5 octombrie 1949 subliniază adevărata importanţă a tratatului 
din 4 februarie. Este vorba despre asigurarea controlului com- 
plet asupra guvernului român în privinţa chestiunilor de poli- 
tică internă şi externă.” 

Extrem de importantă a fost primirea delegației de Stalin, 
prilej cu care au fost abordate câteva chestiuni esenţiale, mai 
ales pentru partea română. Pe lângă problema semnării tratatu- 
lui, amintim aici situaţia fostului rege Mihai, la care ne-am re- 
ferit deja, situația economică din România, chestiunea graniței 
comune la gurile Dunării, statutul regelui Carol al II-lea şi al lui 
Gheorghe Tătărescu. Trebuie menţionat că, la această întreve- 
dere, Petru Groza s-a declarat de acord cu cedarea definitivă a 
cinci insule de pe braţul inferior al Dunării, cu argumentul: 


Pierderea acestor insule va afecta doar scăderea producției 
de icre negre. Există însă pericolul colmatării Canalului Su- 
lina al Dunării, ceea ce înseamnă ca România să fie ruptă de 
Marea Neagră. Colmatarea însă a prieteniei dintre România şi 
URSS [subl. n.) reprezintă însă un pericol şi mai mare.” 


În acest context, Stalin a ridicat problema construirii unui 
canal între Dunăre şi Marea Neagră, fiind susținut de Ana 
Pauker, care a arătat că în urmă cu zece ani a existat un ase- 
menea plan prin care Cernavodă să fie legat de Constanţa. 
Liderul de la Kremlin s-a arătat dispus să sprijine înfăptuirea 
unei asemenea iniţiative. 

La întrebarea privind situaţia lui Gheorghe Tătărescu, Sta- 
lin a fost informat despre retragerea acestuia din viața poli- 
tică. Ana Pauker a arătat că are informaţii potrivit cărora fostul 

ministru de externe ar plănui să fugă din ţară, fiind însă con- 
trazisă de Groza, care a susținut că Tătărescu nu era capabil 
de aşa ceva, fiind „un laş” În fine, Stalin a recomandat ca fos- 
tul rege Carol al II-lea şi anturajul acestuia să fie deposedați 
de cetățenia română, argumentând că „Serviciile de informaţii 
britanice nu-i vor mai putea folosi. Aceștia îşi vor pierde valoa- 
rea, iar tânărului rege i se poate lăsa cetățenia, dacă acesta se va 
purta mai bine””. 

Pe baza sugestiei lui Stalin, în şedinţa de guvern din 20 fe- 
bruarie 1948, ministrul justiției Lucrețiu Pătrășcanu a prezen- 
tat un Jurnal al Consiliului de Miniştri prin care se dispunea 
retragerea naţionalității şi confiscarea averii mobile şi imo- 
bile pentru fostul rege Carol al II-lea, din cauza acţiunilor 
prin care ţara era „defăimată peste hotare”. Lista era întregită 
de Grigore Gafencu, Grigore Niculescu-Buzeşti, Constantin 
Vişoianu, Alexandru Creţeanu, Nicolae Rădescu, Radu Iri- 
mescu, Carol (Citta) Davila, Rică Georgescu, Brutus Coste, 
Petre Ionescu, Viorel Virgil Tilea, Richard Nicolae Franasovici, 
Mihail Cămărăşescu, Nicolae Caranfil, Nicolae Vianu, Costel 
Constantinescu, Max Manolescu, Emil Ghilezan, Matei Canta- 
cuzino Ghica, Ion Stănculescu, Mircea Stratilescu, Constantin 
Abeles, Miron Ştefănescu, Romeo Ștefănescu, Zefir Bălteanu, 
Aurel Dobre, Constantin Bâzu Cantacuzino, Pamfil Șeicaru, 
Nicolae Racotă, Alexandru Racotă, Platon Chirnoagă, Sergiu 
Dimitriu, Alice Sturdza şi Vintilă V. Brătianu”. 

În aceeaşi zi a avut loc şi ultima ședință a Comitetului 
Central al PSD. Lucrările au fost prezidate de Lotar Rădă- 
ceanu, care a dat citire raportului relativ la îndeplinirea ho- 
tărârii Congresului din octombrie 1947 privind unificarea 
partidelor muncitoreşti la nivel naţional. În documentul invo- 
cat se considera că, deşi au fost întâmpinate „unele greutăți 

in realizare”, totuși obiectivul a fost îndeplinit. Despre aceleaşi 
probleme a vorbit şi Barbu Solomon, pentru ca, în încheiere, 
Ştefan Voitec să arate că după unire unii lideri îşi vor pierde în 
mod natural poziţiile, subliniind însă că „nu pentru titluri au 
luptat socialiștii”. 

După ce și această formalitate a fost îndeplinită, între 21 şi 
23 februarie 1948 au avut loc lucrările primului Congres al Par- 
tidului Muncitoresc Român. În prima zi, sâmbătă dimineața, de 
la orele 9, la Ateneu erau deja prezenţi cei 820 de delegaţi (din 
830), dintre care 597 din partea comuniștilor şi doar 233 de 
social-democraţi, adică un raport de aproape trei la unu. Ștefan 
Voitec a avut onoarea de a deschide lucrările, în continuare 
procedându-se la alegerea Prezidiumului şi a Biroului acestuia, 
format din Gheorghe Gheorghiu-Dej, Ana Pauker, Vasile Luca, 
'Teohari Georgescu, Lotar Rădăceanu, Ștefan Voitec şi Theodor 
Iordăchescu”, adică patru comuniști şi trei socialişti. 

Prima ședință a fost condusă de Teohari Georgescu, fiind 
rezervată chestiunilor organizatorice, de protocol, ascultării 
salutului delegaţiilor străine şi al premierului Petru Groza. Ra- 
portul politic general, cel mai important document de pe or- 
dinea de zi, a fost prezentat în şedinţa de după-amiază de 
Gheorghe Gheorghiu-Dej. A doua zi a fost citit proiectul 
de Statut al noului Partidului Muncitoresc Român (PMR) de 
Miron Constantinescu, document votat în unanimitate în 
şedinţa de luni dimineaţă. 

În ultima zi au fost alese şi organele de conducere. Pe baza 
raportului comisiei de candidare prezentat de Barbu Solomon, 
au fost propuși 41 de membri plini şi 16 membri supleanţi pen- 
tru Comitetul Central, care urmau să fi aleşi prin vot „secret, 
nominal şi direct”. La orele 13.30, Gheorghe Gheorghiu-Dej 
era deja în măsură să anunţe rezultatul după numărarea 

opţiunilor exprimate de 811 dintre cei 820 de delegaţi prezenţi, 
cu precizarea că dintre acestea două au fost anulate şi nouă 
congresişti nu au votat. Cum era de aşteptat, în marea majori- 
tate a candidaților s-a înregistrat unanimitate. 

Astfel, Comisia de validare a constatat că noul Comitet 
Central al Partidului Muncitoresc Român era format - în or- 
dine alfabetică — din Gheorghe Apostol, Augustin Alexa, Emil 
Bodnăraș, Petre Borilă, Chivu Stoica, Iosif Chişinevschi, Liuba 
Chişinevschi, Miron Constantinescu, Constanţa Crăciun, Du- 
mitru Coliu, Mihai Dalea, Alexandru Drăghici, Gheorghe Flo- 
rescu, Gheorghe Gheorghiu-Dej, 'Teohari Georgescu, Theodor 
Iordăchescu, Vasile Luca, Mişa Levin, Ion Gheorghe Maurer, 
Alexandru Moghioroş, Mihail Moraru, Constantin Mateescu, 
Ion Niculi, Ana Pauker, Ion Pas, Constantin Pârvulescu, Emil 
Popa, Eugenia Rădăceanu, Lotar Rădăceanu, Iosif Rangheţ, Le- 
onte Răutu, Nicolae Radovanovici, William Suder, Leontin Să- 
lăjan, Barbu Solomon, Avram Şerban, Zaharia Tănase, Olimpia 
Tenescu, Ştefan Voitec, Gheorghe Vasilichi şi Vasile Vaida.” 

După cum se poate observa din parcurgerea listei cu mem- 
bri plini şi cu cei supleanți, PCR şi-a asigurat o majoritate con- 
fortabilă: 31 de locuri în Comitetul Central, plus 11 membri 
supleanți. Raportul se păstrează și în Biroul Politic, unde 10 din 
cei 13 membri proveneau dela comuniști, şi în Secretariat, în care 
din cele cinci locuri doar unul revenea social-democraţilor./ 
Marea surpriză o constituia lipsa lui Lucrețiu Pătrăşcanu din 
noul Comitet Central. 

În încheierea lucrărilor congresului, Leonte Răutu a citit 
proiectul de Rezoluţie, iar Ana Pauker a rostit discursul final, 
şedinţa încheindu-se la orele 15. A doua zi, a avut loc prima 
şedinţă a CC al PMR dedicată alegerii membrilor Biroului 
Politic şi ai Secretariatului. 

Primul Biroul Politic al CC al PMR era format, așa cum am 
arătat deja, din 13 membri: Gheorghe Apostol, Emil Bodnăraş, 
losif Chişinevschi, Miron Constantinescu, Teohari Georgescu, 
Gheorghe Gheorghiu-Dej, Theodor Iordăchescu, Vasile Luca, 
Alexandru Moghioroş, Ana Pauker, Lotar Rădăceanu, Gheor- 
ghe Vasilichi și Ștefan Voitec. 

Cei cinci membri ai Secretariatului, cu excepţia social-de- 
mocratului Lotar Rădăceanu, proveneau din conducerea PCR: 
Gheorghe Gheorghiu-Dej, primul secretar general al PMR, Teo- 
hari Georgescu, Vasile Luca şi Ana Pauker. Mai mult, la ședința 
Secretariatului CC al PMR din 27 iulie 1948, Iosif Chişinevschi 
şi Alexandru Moghioroş au fost şi ei cooptați în această struc- 
tură”, ducând raportul dintre cele două formaţiuni la şase la 
unu. Așadar, putem considera că PCR şi-a îndeplinit misiunea, 
absorbind, practic, PSD. 

Balanța va înclina în favoarea comuniștilor și în rândul 
membrilor simpli, mai ales după ce, la 28 iulie 1948, s-a con- 
stituit Comisia Centrală de verificare a membrilor de partid. 
Şedinţa a fost condusă de Alexandru Moghioroş, împuternicit 
în acest sens de Secretariatul Comitetului Central.” El a arătat 
că acest organism a luat decizia înființării comisiei în vederea 
studierii atente a cazurilor tuturor membrilor de partid. Era o 
hotărâre logică, întrucât, după etapa anilor 1944 - 1947 în care 
s-a urmărit în primul rând creșterea numerică a partidului, 
fără a se pune accent pe latura calitativă, acum se putea trece 
fără probleme la excluderea celor care aveau un trecut necon- 
form cu statutul de comunist. 

La propunerea Secretariatului CC al PMR, Comisia de ve- 
rificare a fost alcătuită din Constantin Pârvulescu, preşedinte, 
Alexandru Moghioroş din partea Direcţiei Organizatorice, 
Leonte Răutu de la Propagandă și Agitaţie, Iosif Rangheţ de 

la Direcţia Cadre, Vasile Vaida și Ion Vinţe, membri. Pentru 
orice eventualitate, erau stabiliți ca membri suplinitori ai ti- 
tularilor Ghizela Vass, Nicolae Ceaușescu şi Rogojinschi, se- 
cretarul permanent al Comisiei fiind numit Dumitru Petrescu. 
Activitatea de verificare a durat aproape doi ani, rezultatele 
fiind prezentate de Constantin Pârvulescu la Plenara CC al 
PMR desfăşurată între 15 și 17 mai 1950. 

Datele cuprinse în Raportul sintetic oferă multe surprize.” 
La momentul în care au început lucrările comisiei, în noiem- 
brie 1948, în PMR erau încadraţi 913 027 de membri, din care 
doar 351 695, respectiv 38,52% reprezentau proletariatul. În 
privința componentei naţionale este spulberat mitul conform 
căruia evreii s-au înscris masiv în mișcarea comunistă, fiind în 
schimb destul de mare numărul maghiarilor.” De asemenea, 
în ciuda cifrelor vehiculate de Victor Frunză” în privința mă- 
rimii PSD, verificarea a arătat că 78,6% din membrii PMR pro- 
veneau de la comuniști. 

Raportul prezentat de Constantin Pârvulescu confirmă că, 
la 23 august 1944, comuniștii nu aveau nici măcar o mie de 
membri. Verificarea a confirmat că numărul ilegaliştilor era de 
doar 626 de persoane, adică 0,07% din totalul membrilor, asta 
în timp ce majoritatea covârșitoare, respectiv 98,24%, aderaseră 
la Partidul Comunist după 6 martie 1945, adică fie din oportu- 
nism, fie pentru ascunderea trecutului, nicidecum din convin- 
gere politică. De asemenea, surprinde numărul mic al femeilor, 
doar o cincime din total, din rândul membrilor de partid. 

După verificare, din PMR au fost excluşi 192 881 de mem- 
bri, adică 21,13% din total, deci au rămas 720 146. Efectul 
acesteia a fost o creştere a numărului muncitorilor la 42,51%, 
componența națională păstrându-se în linii generale.* Intere- 
sant este şi că 19 798 de foşti legionari au trecut testul Comi- 
siei, păstrându-şi carnetul roşu. 

După cum am arătat deja, una din marile surprize de la 
Congresul de unificare - pentru cei neinițiaţi în istoria Parti- 
dului Comunist - a fost lăsarea lui Lucrețiu Pătrășcanu în afara 
Comitetului Central. Sigur, trebuie să precizăm că aici vorbim 
despre o întreagă istorie care a contribuit la izolarea fostului 
ministru al justiţiei atât de către Gheorghiu-Dej, cât şi de Ana 
Pauker. Considerat a fi reprezentantul „aripii naționale” a PCR, 
Pătrăşcanu poate fi integrat în categoria „eroilor” devoraţi de 
propria revoluţie. A jucat un rol esenţial în pregătirea loviturii 
de la 23 august 1944 şi a fost primul comunist ajuns ministru, 
în importanta poziţie de la Ministerul Justiţiei. În cei aproape 
patru ani cât a deținut această funcţie şi-a legat numele de în- 
treaga legislaţie care a netezit drumul spre totalitarism**, inclu- 
siv legea electorală, cele privind epurările sau acte importante 
privitoare la marile procese sau evenimente majore, de exem- 
plu, abdicarea regelui Mihai. 

Şi totuşi, munca lui nu a fost răsplătită așa cum se aştepta 
pe linie de partid, unde, după revenirea Anei Pauker în ţară, 
a trecut în plan secund, ceea ce l-a afectat profund. Mai mult, 
în vara lui 1945, din cauza poziţiei adoptate de Lucrețiu 
Pătrășcanu în timpul „grevei regale” s-a ajuns la o criză a ra- 
porturilor acestuia cu şefii partidului. Din acest motiv el a ri- 
dicat chiar problema demisiei sale de la Ministerul de Justiţie, 
iar la Conferinţa Naţională a partidului din octombrie 1945, 
a pus în discuţie retragerea sa din Comitetul Central. Atunci, 
o astfel de acțiune ar fi avut efecte incalculabile din punct de 
vedere politic, prin urmare Gheorghiu-Dej şi Ana Pauker au 
insistat ca Pătrăşcanu să rămână ministru şi membru în Co- 
mitetul Central.” 

Pe măsură ce lucrurile evoluau în ţară, în special după ce 
criza constituţională a fost depăşită, Pătrăşcanu devenea tot 

mai puţin util cauzei PCR, motiv pentru care încă din vara lui 
1946 el a intrat în obiectivul serviciilor de informații.’ Așa se 
explică de ce, la şedinţa Biroului Politic al CC al PCR din 9 sep- 
tembrie 1947, după ce pe primul punct la ordinea de zi s-a dis- 
cutat chestiunea Partidului Unic Muncitoresc, următorul subiect 
l-a constituit „problema Ministerului Justiţiei” Nu era un semnal 
îmbucurător pentru Pătrăşcanu, care de altfel a ţinut să precizeze 
că este pentru prima dată în trei ani de când conduce departa- 
mentul când are loc o astfel de analiză. Făcând această remarcă, el 
a prezentat în continuare pe larg cele „trei probleme fundamen- 
tale” cu care s-a confruntat pe parcursul mandatului: epurarea, 
abolirea legislaţiei antonesciene și „democratizarea justiţiei”? 

În ciuda raportului prezentat în faţa Biroului Politic, pen- 
tru care ministrul se aştepta să fie lăudat, situaţia evolua în de- 
favoarea lui Lucrețiu Pătrășcanu, iar el era conștient de acest 
lucru. O notă a Direcţiei Generale a Siguranţei Statului, da- 
tată 15 noiembrie 1947, arăta că ministrul justiției mărturisise 
într-un cerc de apropiaţi că: 


Situaţia sa în Partidul Comunist Român este dificilă şi da- 
torită acestui fapt intenționează să demisioneze pentru a pre- 
întâmpina eventualitatea demiterii sale, pe care o socotește 
posibilă.“ 


Realismul lui Pătrășcanu este dovedit și de faptul că el con- 
sidera că s-a ajuns în acest punct din cauza „nepotrivirii con- 
cepţiilor sale de centru privind reformele sociale din România” 
cu linia partidului, motiv pentru care se aştepta chiar - ceea 
ce s-a şi întâmplat — să nu mai facă parte din viitorul CC care 
urma să se formeze după fuziunea cu social-democraţii.! 

Pierzându-şi poziţia de membru al CC, Lucrețiu Pătrășcanu 
era nevoit să-şi prezinte demisia și din fruntea Ministerului 

Justiţiei, chiar la 24 februarie.“ Firesc, aceasta a fost acceptată 
imediat, el fiind înlocuit cu Avram Bunaciu.* Cu toate acestea, 
in seara zilei de 25 februarie, el îi mărturisea Corei Moscovici 
că este convins că vor urma și alte măsuri pe care partidul le va 
lua împotriva lui, afirmând că a aflat că au fost date dispoziţii 
ca să nu mai fie vizitat de niciun membru al acestuia.“ Pier- 
derea funcţiilor pe linie de partid a contribuit în schimb la 
creșterea popularității lui Pătrăşcanu în rândul studenţilor, 
care îl aplaudau puternic la debutul și finalul cursurilor pre- 
date la universitate.” 

Calvarul lui Pătrășcanu - după cum el însuși se aștepta — era 
abia la început. La 19 martie, el a avut o lungă discuţie cu Teo- 
hari Georgescu şi Iosif Rangheţ, care s-a soldat cu o declaraţie 
semnată de fostul ministru al justiţiei. În acest text el respingea 
cu fermitate că ar fi fost deviaţionist și influențat de ideologia 
burgheză, aducând drept argument că a scris patru cărți, iar în 
privinţa averii nu făcuse progrese, „în afară de faptul că am cu 
două cămăși mai multe”*. 

Totuşi, Pătrăşcanu recunoștea că a greşit la Cluj, precum şi 
la minister, unde a „subapreciat aparatul partidului”. De ase- 
menea, el arăta că a avut o relaţie tensionată cu Emil Bodnăraş 
înainte de 23 august 1944, că Foriş l-a marginalizat, iar critica 
pe care 'Teohari Georgescu i-a adus-o la congresul de unificare 
l-a surprins. După discuţia cu Rangheţ şi Georgescu, Lucrețiu 
Pătrășcanu a trimis a doua zi un amplu memoriu către condu- 
cerea partidului. 

În primul rând, el respingea acuzaţia că ar fi fost exponent 
al ideologiei burgheze. Cele patru volume publicate aveau avi- 
zul Secţiei de Educaţie Politică de pe lângă CC al PCR, în timp 
ce la Facultatea de Drept ţinea „primul curs universitar mar- 
xist de economie politică la noi în țară”. Pătrăşcanu nu era de 

acord nici cu ideea că ar fi fost „rupt de mase” sau că nu ar fi 
urmat linia politică şi ideologică a partidului. Totuşi, el admi- 
tea că nu a fost destul de ferm în privinţa epurării magistraților 
şi că a greșit la Cluj, în iunie 1946. 

Un capitol aparte al memoriului în discuţie a fost constituit 
de raporturile lui Lucrețiu Pătrășcanu cu conducerea partidu- 
lui după 23 august 1944. El reproşa că munca lui la minister 
nu a fost reflectată de Scânteia şi că nu a fost atras în posturi 
de răspundere la nivelul Biroului Politic. Pătrășcanu evoca și 
situaţia de la Conferinţa Naţională din octombrie 1945, când, 
în urma criticilor pe care i le-a adus Gheorghiu-Dej, a cerut să 
fie scos din CC. 

Situaţia avea să se schimbe după ce Pătrășcanu a avut două 
discuţii cu Gheorghe Gheorghiu-Dej, prima la Conferinţa de 
Pace de la Paris, iar cealaltă înainte de campania electorală 
pentru alegerile din noiembrie 1946. În urma acestora, mi- 
nistrul justiției s-a implicat activ în activitatea de propagandă, 
deplasându-se pe teren în repetate rânduri şi fiind apreciat la 
nivelul Secretariatului CC. Însă, la finele lui 1947, s-a revenit 
la situaţia din 1945: 


În mijlocul acestei activități intense s-au petrecut însă, 
după 1 ianuarie 1948, unele lucruri care din nou au început 
să mă frământe. Astfel, nechemarea mea cu ocazia abdicării 
Regelui, felul în care a fost compusă comisia pentru redactarea 
Constituţiei, discuţia în jurul plecării mele la Budapesta. 

Din nou - şi pentru mine de data asta inexplicabil - am 
simţit în Biroul Politic o atmosferă de neîncredere. Discuţia 
pe care am avut-o cu tovarăşul Gheorghiu-Dej şi cu tovarășa 
Ana nu m-a satisfăcut. În această situație am vorbit cu 
tovarășul Kavtaradze, căruia i-am cerut un sprijin și, poate 
mai mult, o îndrumare tovărăşească. 

Memoriul lui Pătrăşcanu din 20 martie nu a avut niciun 
efect asupra situaţiei lui politice. Mai mult, la 28 aprilie 1948%, 
Pătrășcanu a fost arestat într-o casă a partidului, fiind anchetat de 
o comisie formată din Teohari Georgescu, Alexandru Drăghici 
şi Iosif Rangheţ, la ordinul expres al lui Gheorghiu-Dej.” 

Primele luni în care a fost lipsit de libertate au fost extrem de 
dificile, afectându-l pe Pătrășcanu inclusiv din punct de vedere 
psihic. Văzând că scrisoarea lui din 1 mai către cei patru mem- 
bri ai Secretariatului nu a dat rezultat”, la 10 iunie 1948 el s-a 
adresat ministrului de interne, folosind apelativul „dragă Teo” 
şi semnând cu unul din numele sale conspirative, „Andrei”. Era 
un nou prilej pentru a se plânge în legătură cu problemele pe 
care le avea cu inima, motiv pentru care solicita să fie permis 
accesul soţiei lui la locul de detenție”, pentru a veghea asupra 
stării lui de sănătate, demers rămas, evident, fără rezultat. 

După 17 luni de anchetă pe linie de partid, întrucât nu au 
rezultat probe concrete care să-l acuze pe Pătrășcanu, tot în 
urma dispoziţiilor secretarului general, el a fost transferat pen- 
tru continuarea cercetărilor la SSI. Deja la acea dată se putea 
vorbi despre un lot de persoane care erau cercetate de autorități 
în speranţa că vor apărea mult doritele informaţii privind tră- 
darea, spionajul şi devierea. În noua etapă investigaţiile au fost 
conduse de Petea Gonceariuc, pentru ca, de la finele lui 1950, 
fostul demnitar să fie preluat de Ministerul Afacerilor Interne, 
unde a rămas până la procesul din aprilie 1954.% 

După înlăturarea grupului Ana Pauker - Vasile Luca - Teo- 
hari Georgescu din fruntea partidului”, lotul Pătrășcanu a 
fost trecut de la Direcţia anchete a Ministerului de Interne în 
sarcina unui colectiv special condus de locotenent-colonelul 
Ion Şoltuţiu, fiind dirijat direct de noul ministru Alexandru 
Drăghici. Scopul era acela de a fi obţinute, prin orice mijloace, 

probe şi dovezi care să demonstreze calitatea lui Pătrășcanu de 
agent al Siguranţei burgheze şi spion anglo-american.” 

Cum s-a desfăşurat anchetarea lotului Pătrășcanu în reali- 
tate? Un documentar privind unele metode necorespunzătoare 
folosite în anchetarea cazului Lucrețiu Pătrășcanu întocmit la 
23 noiembrie 1967 este relevant atât pentru înțelegerea modu- 
lui în care s-a făcut justiţie în România comunistă, cât și pentru 
a înţelege tragedia trăită de fostul ministru al justiției. Amin- 
tim aici cele mai dure metode de tortură fizică, precum „fo- 
losirea bătăii, a schingiuirilor, smulsul părului, subalimentaţia 
prelungită şi a torturii, în scopul obținerii de declaraţii acuza- 
toare”. Acestea erau dublate de presiuni morale, de obţinerea 
de declaraţii mincinoase prin orice metodă” şi chiar de plasto- 
grafierea unor documente. 

În plus, trebuie subliniat că decizia de desfășurare a proce- 
sului a fost luată de Biroul Politic al CC al PMR la 18 martie 
1954. La şedinţă au participat Gheorghe Gheorghiu-Dej, Ale- 
xandru Moghioroş, Gheorghe Apostol, Miron Constantinescu, 
Chivu Stoica, Emil Bodnăraș, Constantin Pârvulescu şi Petre 
Borilă. Punctul principal de pe ordinea de zi viza situaţia lotului 
Pătrăşcanu, hotărându-se „Să se treacă la judecarea procesului 
grupului de spioni în frunte cu Pătrășcanu. Procesul să aibă un 
caracter închis, urmând să se publice apoi un scurt comunicat 
de presă”*. 

Procesul lotului Pătrășcanu se înscrie pe aceeaşi linie. El a 
fost pregătit în grabă, împotriva fostului ministru de justiţie 
fiind aduse trei capete de acuzare, care pot fi uşor catalogate 
drept fanteziste: 

e crimă contra păcii; 

e crimă de înaltă trădare, prin organizarea unui grup com- 

plotist antistatal; 

e crimă de înaltă trădare pentru spionaj în favoarea an- 
glo-americanilor după 23 august 1944.% 

Capetele de acuzare se bazau pe informaţiile culese de anche- 
tatori pe parcursul a şase ani. Potrivit sintezei generale asupra 
problemei Pătrășcanu întocmite în aprilie 1954%, rezultă impli- 
carea unui mare număr de persoane anchetate, din cele mai di- 
verse medii, în căutarea disperată de probe compromițătoare.“ 

Desfăşurat între 6 şi 14 aprilie 1954, procesul lotului 
Pătrășcanu a decurs după tipicul înscenărilor judiciare stali- 
niste.“ Raportul Comisiei de partid din 1968 atrage atenţia asu- 
pra faptului că, după o anchetă de şase ani, procesul a durat doar 
şase zile, timp în care au fost judecaţi 11 acuzaţi şi audiaţi 56 de 
martori. În plus, pedepsele au fost stabilite de conducerea parti- 
dului, aşa cum recunoștea în 1967 fostul preşedinte al comple- 
tului de judecată, Ilie Moisescu: 


Am mers apoi la Chişinevschi cu proiectul de hotărâre, 
unde am găsit din nou pe Şoltuțiu. Am raportat că am adus 
proiectul de decizie care cuprinde concluziile la care a ajuns 
completul de judecată. Fără să mai dorească să afle ce conţine 
proiectul de decizie, Chişinevschi a spus că hotărârea este 
luată de către conducerea partidului și mi-a dictat pedepsele 
pe care trebuia să le pronunțăm.* 


Tot în mare grabă s-a pus în aplicare sentința de condam- 
nare la moarte comunicată la 14 aprilie lui Lucrețiu Pătrăşcanu 
şi Remus Koffler, executată în noaptea de 16/17 aprilie.s 

După preluarea puterii, Nicolae Ceauşescu a decis reabili- 
tatea lui Lucrețiu Pătrăşcanu din motive asupra cărora nu in- 
sistăm aici. În acest scop el a numit o Comisie de partid care a 
redactat un raport, datat 11 martie 1968 şi înregistrat la Cance- 
laria CC la 25 aprilie 1968.% Urmând un model clasic în lumea 

comunistă, Ceaușescu l-a găsit vinovat în primul rând pe pre- 
decesorul său, Gheorghe Gheorghiu-Dej, dar şi pe Alexandru 
Drăghici, care i-a succedat lui Teohari Georgescu la condu- 
cerea Ministerului de Interne în 1952. De asemenea, Iosif 
Chişinevschi era acuzat că s-a ocupat direct de pregătirea pro- 
cesului. Astfel, Nicolae Ceauşescu reușea să atingă două obiec- 
tive simultan: detașarea de abuzurile perioadei Gheorghiu-Dej 
şi înlăturarea incomodului Alexandru Drăghici. 

Raportul aducea grave acuzaţii şi la adresa consilierilor so- 
vietici, care „au contribuit efectiv în desfăşurarea anchetei și a 
procesului”, direcţie în care Gheorghe Pintilie recunoștea: 


Când Ministerul Afacerilor Interne a început să se ocupe 
de ancheta grupului Pătrășcanu [1950], am primit indicaţia 
să iau legătura cu trei sovietici care erau găzduiți într-o casă 
a partidului... Din discuţiile avute în special cu Patriki, am 
aflat că ei, anterior, se ocupaseră de cercetările şi procesele ce 
au avut loc în alte țări socialiste [anchete şi procese asemănă- 
toare cazului Pătrășcanu]. 

Totodată, mi-am dat seama că cei trei sovietici cunoşteau 
bine cercetările ce se efectuează de către partid şi Servi- 
ciul Special de Informaţii în cazul Pătrășcanu şi că ei au fost 
prezenți şi la acel stadiu al cercetărilor.s 


Cazul Pătrășcanu, precum şi evenimentele din anul 1952, 
soldate cu „debarcarea” grupului Ana Pauker - Vasile Luca - 
Teohari Georgescu, arată că în prima jumătate a perioadei 
în care a condus PCR (din februarie 1948, PMR), Gheor- 
ghe Gheorghiu-Dej s-a comportat ca un stalinist autentic. 
Afirmația este valabilă atât în privința manierei în care s-a 
impus în fruntea partidului, cât şi în ceea ce priveşte introdu- 
cerea măsurilor totalitare în viaţa politică, economică şi soci- 
ală a României. 

După abdicarea regelui Mihai şi proclamarea Republicii 
Populare, în paralel cu pregătirea congresului de unificare a 
comuniștilor cu social-democraţii, noile realități politice im- 
puneau organizarea cât mai urgentă a alegerilor parlamentare. 
Astfel, la 22 ianuarie 1948 a fost adoptată Legea nr. 9 privind 
modificarea legii electorale din 1946, care prevedea că dreptul 
de a alege se aplica de la vârsta de 20 de ani, iar de a fi ales, de la 
23 de ani. De asemenea, funcţionarii publici şi militari puteau 
participa la procesul electoral.” 

La 25 ianuarie a fost organizat și un recensământ general al 
populaţiei. Rezultatele“* indicau o uşoară scădere a numărului 
locuitorilor de la 16 126 000, cât au fost înregistrați la 6 apri- 
lie 1941, la 15 873 000, fapt explicabil prin pierderile suferite 
pe parcursul războiului, inclusiv cele teritoriale. Din același 
motiv, femeile erau majoritare (51,7%, faţă de 48,3% bărbaţi). 

În privinţa componenței etnice, fiind folosit factorul repre- 
zentat de limba maternă, datele recensământului indicau că 
românii reprezentau 85,7%, fiind urmaţi de maghiari (9,4%) 
și germani (2,2%). Din cauza holocaustului, numărul evreilor 
a scăzut dramatic, doar 0,9% dintre locuitori declarând că au 
idiş drept limbă maternă.* 

Un alt element de noutate era constituit de creşterea pro- 
centului populaţiei urbane la 23,4% (3 713 139 de locuitori), 
față de 76,6% (12 159 485) în mediul rural. Este o tendință 
care se va accentua spectaculos în anii regimului comunist, 
care a stimulat o masivă emigrare spre oraşe pentru a acoperi 
necesităţile industriei. În privinţa marilor oraşe, Bucureştiul 
depășea pentru prima dată un milion de locuitori”, fiind 
urmat de Cluj (117 915), Timişoara (111 987), Ploieşti (95 632), 
Brăila (95 514) și Iaşi (94 075)”. Totuşi, trebuie subliniat că 
numai 19 oraşe aveau peste 30 000 de locuitori. 

Deşi fuseseră înregistrate progrese importante, aproape un 
sfert dintre locuitori erau analfabeți. În cifre absolute vorbim 
de 3 197 278 de locuitori (23,1%), în scădere de la 4 402 918 
(38,2%) câţi erau în 1930. Raportat la totalul populaţiei, 14,5% 
dintre bărbaţi și 30,9% dintre femei erau analfabeți.” 

Recensământul din 25 ianuarie 1948 oferea guvernanţilor 
o imagine asupra politicilor demografice pe care trebuiau să 
le aplice, atât pentru eradicarea analfabetismului, cât şi pentru 
stimularea pe mai departe a procesului de urbanizare. 

În vederea noilor alegeri, tabloul politic era mult diferit față 
de situaţia din 1946. Modificările nu priveau doar dispariția 
practică a Opoziţiei, după desființarea PNȚ şi reducerea la tă- 
cere a PNL şi a PSDI, ci şi situația din cadrul Blocul Partidelor 
Democrate. Partidul Social-Democrat era pe cale să fuzioneze 
cu cel comunist, iar PNŢ-Alexandrescu era în tratative cu 
Frontul Plugarilor. După retragerea lui Gheorghe Tătărescu, 
gruparea liberală pe care o conducea a fost preluată de Petre 
Bejan, dar nu va mai fi acceptată în cercul puterii, completat 
prin cooptarea Uniunii Populare Maghiare. 

Pe modelul constituirii PMR, lui Petru Groza îi revenea sar- 
cina de a „aspira” PNŢ-Alexandrescu. Acesta, trebuie subliniat 
de la început, nu şi-a îndeplinit misiunea pentru care a fost 
creat, dovedind că exista mai mult pe hârtie în timpul campa- 
niei electorale din 1946. Din această cauză, Alexandrescu va 
rămâne de la 1 decembrie 1946 să susțină guvernul numai de 
pe băncile Adunării Deputaţilor, pierzând locurile din guvern. 

În condiţiile evenimentelor din vara lui 1947 şi desființării 
partidului condus de Iuliu Maniu, la 21 septembrie, Anton 
Alexandrescu avea să declare la Râmnicu Sărat că noul nume al 
formaţiunii va fi Partidul Țărănesc.” Nu s-a mai ajuns la apli- 
carea deciziei, întrucât, la începutul lui 1948, s-a pus deschis 

chestiunea fuziunii cu Frontul Plugarilor. Desigur, „inițiativa” 
i-a aparţinut lui Anton Alexandrescu, care i-a adresat, la 12 ia- 
nuarie, o scrisoare în acest sens lui Petru Groza.” 

Analizând cererea lui Anton Alexandrescu, la 20 ianuarie, 
Comitetul Executiv al Frontului Plugarilor a decis să accepte 
fuziunea, pe baza unor condiţii generale, caracteristice epocii, 
precum strângerea alianței cu clasa muncitoare și cu Uniunea 
Sovietică. Singurul element notabil era 


Respectarea hotărârilor din Comunicatul Comitetului 
Executiv din 28 aprilie 1947, care prevede revizuirea și regru- 
parea cadrelor, astfel încât în toate posturile de conducere ale 
organizaţiei, de jos până sus, să precumpănească elementele 
nevoiașe, cinstite şi devotate ţărănimii muncitoare.” 


Şedinţa comună la care s-a decis fuzionarea prin absorbţie 
a avut loc la 3 februarie. Anton Alexandrescu, Vasile Modo- 
ran şi Aurel Potop erau cooptați în Biroul Politic al Frontului 
Plugarilor.” În comunicatul adoptat se vorbea, dincolo de dis- 
cursul golit de conţinut caracteristic „limbii de lemn’, despre 
faptul că „Frontul Plugarilor unificat cu Partidul Țărănesc va fi 
organizația ţăranilor săraci fără pământ sau cu pământ puţin, 
precum şi a celor care-şi muncesc singuri pământul”. 

Dacă în tabăra puterii lucrurile se simplificau, în schimb 
liberalii — atât diniștii, cât mai ales cei care au ales să rămână 
alături de Petre Bejan - treceau printr-o perioadă dificilă, în- 
cercând să se acomodeze rapid noilor realităţi. Temându-se să 
nu împărtăşească soarta lui Iuliu Maniu, Dinu Brătianu a pre- 
ferat să decidă încetarea oricărei activităţi în teritoriu a PNL. 
Din acest motiv, aşa cum confirmă şi o notă a serviciilor se- 
crete din 16 februarie 1948, diniştii au decis să nu participe 
la preconizatele alegeri, singura chestiune în suspensie fiind 

legată de maniera în care acest fapt va fi făcut public. Re- 
zumatul notelor informative din 2 martie în care se arăta că 
diniștii au primit o circulară scurtă, aprobată la propunerea lui 
Dinu Brătianu din 1 martie, privind neparticiparea la alegeri”, 
confirmă această ipoteză. 

Aceeași decizie de a nu participa la alegerile pentru noua 
constituantă a fost luată şi de Constantin Titel Petrescu.% 
O notă informativă din 8 februarie 1948 arăta că liderul 
social-democrat i-ar fi spus unui cunoscut că va acționa astfel 
întrucât „a voit să-şi apere aderenţii de eventuale măsuri ce ar 
putea fi luate împotriva lor în caz că vor participa la alegeri”*!. 
Pentru moment, tactica impusă de Dinu Brătianu şi Titel Pe- 
trescu s-a dovedit înțeleaptă și potrivită, fiind evitate măsuri 
punitive din partea puterii.*? 

Mult mai agitat era Petre Bejan după ce a devenit liderul 
foştilor guţişti. Încercând să se adapteze realităților și să recâştige 
încrederea comuniştilor, la 4 ianuarie 1948 el transmitea o cir- 
culară prin care se arăta că PNL sprijină noua formă republi- 
cană de organizare a statului.” Pe aceeași linie poate fi înscrisă şi 
excluderea din formațiune a lui Alexandru Alexandrini, acuzat 
în presă pentru legături cu tabăra dinistă*, comportându-se ca 
un critic deschis al liniei politice urmate de Bejan.” Toate aceste 
gesturi erau sortite eșecului, întrucât comuniștii considerau că 
dețin o poziție solidă şi că nu mai au nevoie de compromisuri 
cu liberalii. 

Menţinând aceeași tactică, la 11 februarie, CC al PNL-Bejan 
va decide convocarea congresului de cadre pentru ziua de 
29 februarie.” Însă, întrucât în şedinţa Adunării Deputaţilor 
din 25 februarie s-a votat legea pentru dizolvarea Parlamen- 
tului și pentru reglementarea convocării constituantei, Marea 
Adunare Naţională, puterea legislativă trecând provizoriu în 
sarcina guvernului“, Bejan va decide amânarea congresului 

până după alegeri, anunțând intenţia PNL de a participa la 
competiţia electorală. 

Noile alegeri, care, în lipsa unei opoziții adevărate, nu mai 
aveau nici pe departe miza celor din 19 noiembrie 1946, au fost 
stabilite pentru data de 28 martie, Marea Adunare Naţională 
fiind convocată pentru şedinţa de constituire la 6 aprilie 1948. 
Dacă Bejan se arăta dispus să facă jocul comuniștilor, Constan- 
tin Titel Petrescu s-a menţinut pe poziția cunoscută de a nu 
prezenta candidați.” În acelaşi sens s-a pronunţat şi Bebe Brăti- 
anu, care „a afirmat că partidul liberal nu numai că nu trebuie 
să participe în alegeri, dar nici nu trebuie să adopte vreo atitu- 
dine care ar putea să irite autorităţile, cu atât mai mult cu cât un 
memoriu nu ar schimba cu nimic situația””!. 

În schimb, comuniștii au luat lucrurile în serios şi au pus 
bazele Frontului Democraţiei Populare, care a păstrat simbolul 
electoral al Blocului Partidelor Democrate, „Soarele” Consiliu- 
lui Naţional al noii alianţe era compus din reprezentanţii PMR 
(Vasile Luca, Lotar Rădăceanu, Iosif Chișinevschi), Frontului 
Plugarilor (Petru Groza, Anton Alexandrescu, Ion Onţanu), 
Partidului Naţional Popular (Petre Constantinescu-lași, Mihail 
Dragomirescu, Alexandru Şteflea) şi Uniunii Populare Ma- 
ghiare (Kacsó Alexandru, Takâts Lajos şi Cziko Ferdinand)”. 

După cum se poate observa, faţă de alegerile din noiembrie 
1946, arcul guvernamental - din care dispăreau PNL- Tătărescu 
şi PNŢ-Alexandrescu - a fost completat cu Uniunea Populară 
Maghiară, care fusese cooptată în Blocul Partidelor Democrate 
încă din februarie 1947.” După acest moment, între 20 și 22 no- 
iembrie 1947, la Timișoara, a avut loc Congresul Uniunii Po- 
pulare Maghiare la care a fost aleasă o formulă de conducere în 
cadrul căreia noul preşedinte Kacsó Sándor — care îl înlocuia pe 
Kurkó Gyárfás, căzut în dizgrație — era ajutat de Bányai Laszlo, 

Juhász Lajos, Vass Márton, dr. Takáts Lajos, Kurkó Gyárfás, 
Czikó Ferdinand, Révy Ilona şi dr. Csákány Béla.” 

În privința raportului de forțe din interiorul Frontului De- 
mocrației Populare, în mod firesc PMR domina și din punctul 
de vedere al locurilor eligibile, nu numai prin conducerea de fapt 
a alianţei. În ședința Biroului Executiv al Partidului Naţional Po- 
pular din 2 martie, Petre Constantinescu-lași preciza că se sta- 
bilise ca PMR să primească 200 de locuri şi Frontul Plugarilor, 
130 de locuri, în timp ce Partidul Naţional Popular obținea 48, 
iar Uniunea Populară Maghiară se mulțumea cu 31 de locuri. 
Un număr de cinci mandate reveneau Comitetului Democratic 
Evreiesc.” 

Trebuie precizat totuși că alegerile din martie 1948 mai 
păstrau urmele unei vieți politice bazate pe pluripartitism, 
chiar dacă totul era doar de formă. Astfel, Frontul Democrației 
Populare urma să se confrunte cu „opoziția formată din 
PNL-Bejan* şi Partidul Țărănesc Democrat. De asemenea, 
aviz favorabil de la Ministerul Justiţiei în vederea participării 
la alegeri primea, la 3 martie, Partidul Micilor Proprietari din 
România condus de N.N. Matheescu.” 

Gruparea condusă de Petre Bejan era cea mai activă, 
reuşind chiar să desfăşoare o adunare electorală la Clubul Cen- 
tral al partidului din Calea Victoriei la 22 martie. Rostind dis- 
cursul principal, Bejan a precizat că liberalii participă la alegeri 
ca sprijinitori ai regimului democratic, cu un program şi o ide- 
ologie proprie, vorbind „în numele păturilor mici şi mijlocii”*. 
Noul PNL nu mai era adeptul luptei de clasă, propagând în 
schimb ideea armoniei sociale. 

Acceptând să joace rolul decorativ de partid de opoziţie, 
Petre Bejan a putut depune liste electorale. Mai mult, un ordin 
circular al Ministerului Afacerilor de Interne din 26 martie 

1928 solicita ca toţi candidaţii PNL, care erau arestaţi pentru 
fapte minore la acea dată, să fie puşi imediat în libertate. Do- 
cumentul invocat preciza că: 


În general, membrii Partidului Naţional Liberal-Bejan 
nu trebuie consideraţi, chiar dacă atitudinea lor nu este pe 
linia guvernului, așa cum sunt considerate celelalte elemen- 
te reacționare. Se vor lua toate măsurile ca atât în ziua de 
27 martie, cât şi în ziua alegerilor membrii Partidului Naţional 
Liberal-Bejan să fie liberi să-şi facă propaganda lor.” 


Cu toate acestea, mai ales în teritoriu, vechile resentimente 
față de comuniști nu puteau fi reprimate atât de ușor. O notă 
informativă vorbeşte despre situaţia din Banat, unde adepții 
lui Bejan rupeau afişele comuniștilor sau lipeau peste acestea 
pe cele ale liberalilor cu inscripția „Dreptate, libertate, propri- 
etate vă asigură Partidului Naţional Liberal. Cetăţeni votaţi 
lista nr. 3, semnul - linia”. De asemenea, în localităţile Giul- 
văz şi Vinga deasupra materialelor propagandistice ale Fron- 
tului Democraţiei Populare au apărut texte scrise de mână 
cu lozincile „Trăiască Regele, moarte comuniştilor, libertate 
țărăniştilor!”1%. 

Campania electorală pentru alegerile din 28 martie 1948 a 
fost complet diferită faţă de cea din noiembrie 1946. În lipsa 
unei opoziții veritabile, au lipsit tensiunea şi confruntarea re- 
ală, iar totul s-a redus la doar două săptămâni. Darea de seamă 
întocmită pe marginea evenimentului de Comandamen- 
tul Unic General din cadrul Ministerului Afacerilor Interne 
este elocventă în acest sens.!! Caracterizând starea de spirit 
a populaţiei, documentul vorbeşte totuşi despre o agitaţie al 
cărui nivel a crescut gradual până în ziua votului, pe parcursul 
a trei faze. 

În primele zile, 12-23 martie, s-au remarcat mai ales zvonurile 
alarmiste, ce reluau teme bine cunoscute, a căror intensitate a 
început să crească după 18 martie. Erau colportate informaţii 
difuzate de posturile de radio occidentale, dar accentul a căzut 
pe aspectele legate de dificultăţile economice cu care se con- 
frunta populaţia. Regiunile cele mai agitate erau Galaţi, Suceava 
(cu importante centre brătieniste la Botoşani și Dorohoi), Sibiu 
(evidenţiindu-se muncitorii din Hunedoara şi existența unui 
centru manist şi romano-catolic) şi Constanţa. Pe Valea Praho- 
vei, cei care se temeau că după alegeri vor apărea noi legi econo- 
mice restrictive erau proprietarii de terenuri petrolifere. Această 
etapă era caracterizată drept „aparent liniştită, dar cu frământări 
şi agitaţii reacționare manifestate ocult”!%. 

A doua fază a fost de doar cinci zile, 23-27 martie, fiind 
dominată de activitatea echipelor de îndrumare ale Frontului 
Democraţiei Populare trimise în misiune pe teren. Darea de 
seamă consideră că munca acestora a contribuit la scăderea 
intensității zvonurilor colportate de „reacțiune”, dovedindu-și 
astfel eficacitatea. Ultima etapă este constituită de ziua alege- 
rilor și cea următoare (28-29 martie), fiind considerată una 
liniştită, cu un număr redus de manifestări ale opoziţiei. 

În acest context se remarcă totuşi că în noaptea de 
27/28 martie s-au înregistrat 12 acte de sabotaj, manifestate 
prin tăierea de fire telefonice pe traseele judeţene mai impor- 
tante. În privinţa zvonurilor lansate de posturile de radio New 
York, Londra, Paris, Madrid, Atena sau Ankara, tema princi- 
pală era legată de faptul că fostul rege Mihai avea speranţe că 
se va întoarce pe tron. În privinţa „reacţiunii interne” se atră- 
gea atenţia asupra unor elemente negative, precum şovinismul 
maghiar, lansarea de zvonuri şi manifeste. În schimb, populația 
a primit bine măsurile de ordin economic luate cu privire la 

libera circulaţie a produselor alimentare şi a anulării, reducerii 
sau unificării de impozite.!* 

Activitatea opoziţiei, formată din liberalii lui Bejan, ţără- 
niștii democrați şi independenți, este caracterizată în Darea 
de seamă ca fiind, în general, liniştită. Astfel, PNL-Bejan a 
apelat la propaganda „de la om la om; organizând un număr 
mic de întruniri, mai ales în vechile fiefuri precum Dorohoi, 
Roman, Tecuci sau Putna. Un caz aparte l-a constituit județul 
Constanţa, acolo unde s-a remarcat activitatea depusă de fos- 
tul ministru Radu Roşculeț.!* 

Partidul Ţărănesc Democrat s-a dovedit şi mai slab, o acti- 
vitate peste medie fiind înregistrată în judeţele Fălciu şi Braşov. 
Cât despre temele electorale, acestea erau identice cu cele ale 
Frontului Democraţiei Populare. La fel de ştearsă a fost şi pro- 
paganda independenților. 

În privinţa comportamentului aparatului de stat, deși ca- 
racterizarea generală era satisfăcătoare, Ministerul de In- 
terne atrăgea atenţia asupra unor categorii care se încadraseră 
mai mult formal în noul curs politic din ţară. În acest sens, 
erau evidenţiaţi primarii şi notarii din mediul rural, preoții și 
învățătorii.!% 

Sinteza întocmită de Ministerul de Interne analiza şi atitu- 
dinea aderenţilor maniști şi diniști. Foştii membri ai PNȚ s-au 
remarcat prin lansarea de zvonuri, manifeste şi chiar acte de 
sabotaj, precum tăierea firelor telefonice. Totuși, ei au manifes- 
tat prudență, fără a se expune în mod deschis, la fel acţionând 
și o parte din foştii legionari. De asemenea, preoții romano-ca- 
tolici au desfăşurat propagandă împotriva regimului, cerând 
alegătorilor să voteze cu opoziţia sau să boicoteze alegerile.!% 

Acesta este fondul pe care au avut loc alegerile din 28 mar- 
tie 1948. Cum era de aşteptat, numai Frontul Democraţiei 

Populare a reușit să depună liste în toate cele 59 de circumscripții, 
în timp ce PNL-Bejan a avut 22 de liste, iar Partidul Ţărănesc 
Democrat doar şase. Tabloul celor 1 100 de candidați a fost com- 
pletat de 61 de liste independente. Interesant este că o grupare 
desprinsă din Partidul Ţărănesc Democrat condusă de Achile 
Şaraga, Cezar Spânişteanu, Octav Petrescu şi D.R. loaniţescu 
nu a primit aviz pentru atribuirea de semn electoral.!% 

Rezultatele oficiale arată o prezență impresionantă la vot, 
respectiv 7 661 031 din totalul de 8 399 416 de persoane 
înscrise pe liste. Cum era de aşteptat, Frontul Democraţiei Po- 
pulare a obținut o victorie zdrobitoare: 6 959 936 de voturi, res- 
pectiv 93,2% din total, care i-au adus 405 de mandate. Marea 
Adunare Naţională era completată de nouă deputaţi aleși pe 
listele PNL şi Partidului Țărănesc Democrat.” 

Victoria incontestabilă a Frontului Democraţiei Populare a 
fost recunoscută imediat şi de opoziţie. Petre Bejan a decla- 
rat că este mulțumit de rezultate, că procesul electoral a de- 
curs în mod normal şi că nu are nimic de contestat. Sperând 
că va mai avea un rol de jucat în noul context politic, PNL va 
recurge chiar la o remaniere la nivelul conducerii. La 24 mai 
1948, s-a stabilit ca preşedintele Petre Bejan să fie secondat de 
o echipă formată din şase membri: Radu Roşculeț, Gheorghe 
Vântu, Ion Tomescu, Ilie Toma, Nicolae Mărăcinescu şi Nico- 
lae Teodorescu.!'* Totul era însă în zadar, iar un semnal negativ 
avea să vină foarte curând, odată cu încetarea apariţiei oficio- 
sului Drapelul. 

Partidul Naţional Liberal condus de Dinu Brătianu, care nu 
participase la alegeri, luase o decizie prin care activitatea sa în- 
ceta de facto. Situaţia era valabilă și pentru PSDI!!, afectat la 
5 mai de arestarea lui Constantin Titel Petrescu. 

Aşa cum decisese conducerea PMR, la 6 aprilie 1948 a înce- 
put prima sesiune a Marii Adunări Naţionale. În spiritul epo- 
cii, conducerea a fost aleasă, la propunerea deputatului Anton 
Alexandrescu, prin aclamații. Preşedintele Gheorghe Apostol 
cra secondat de trei vicepreşedinţi, Petre Constantinescu-lași, 
lon Şerban și Ferdinand Czik6, Biroul fiind completat de patru 
secretari. Cu acest prilej, Vasile Luca a fost desemnat în frun- 
tea Comisiei Constituţionale, în care Dinu Moisescu (Partidul 
Țărănesc Democrat) şi Ilie Toma (PNL) reprezentau opoziţia.!!? 

Obiectivul principal al forului legislativ era adoptarea cât 
mai urgentă a noii Constituţii în care trebuia să apară, în pri- 
mul rând, noua formă de organizare a statului, după abdicarea 
regelui Mihai. De fapt, era vorba despre o simplă formalitate, 
intrucât liniile generale ale actului suprem fuseseră deja stabi- 
lite de conducerea PMR, afirmaţie dovedită de rapida derulare 
a evenimentelor. 

La 7 aprilie, guvernul a luat în discuţie, în şedinţa de la orele 
19.40, proiectul de Constituţie. Totul s-a rezumat la o prezen- 
tare de circa 40 de minute făcută de către Vasile Luca, fără a 
urma măcar câteva intervenţii formale.!!* După o săptămână, 
la 13 aprilie, Marea Adunare Naţională se întrunea din nou 
având pe ordinea de zi trei puncte importante: alegerea Pre- 
zidiului, confirmarea noului guvern şi votarea Constituţiei. 
Organul executiv era format din Constantin I. Parhon, preşe- 
dinte, Petre Constantinescu-laşi, Mihail Sadoveanu și Ion 
Niculi, vicepreşedinţi, Marin Florea Ionescu, secretar, mem- 
bri fiind Anton Alexandrescu, Ladislau Bányai, Ion Bică, Liuba 
Chişinevschi, Constanţa Crăciun, Mihail Moraru, Alexandru 
Moghioroş, Ilona Nyloș, Irimie Pardău, Constantin Pârvu- 
lescu, Emil Popa, Gheorghe Pruteanu, Tănasă Zaharia şi 


Romulus Zăroni..!* 

În privinţa Consiliului de Miniştri, Petru Groza era păs- 
trat în fruntea acestuia, ca o recompensă pentru fidelitatea de- 
monstrată față de regim. Structura Executivului era însă una 
adaptată realităților. Astfel, Gheorghe Gheorghiu-Dej prelua 
nou-înființata funcție de prim-vicepreşedinte, conducând Con- 
siliul Economic Superior, Comisia de Redresare Economică şi 
Stabilizare Monetară și coordonând ministerele cu profil eco- 
nomico-financiar. Traian Săvulescu dirija activitatea Minis- 
terului Agriculturii şi Silviculturii, Ştefan Voitec se ocupa de 
departamentele sociale şi culturale, în timp ce ministerele cele 
mai importante erau conduse de Teohari Georgescu (Interne), 
Ana Pauker (Externe), Vasile Luca (Finanţe), Emil Bodnăraș 
(Apărare) şi Avram Bunaciu (Justiţie).!!5 

Evenimentul principal al zilei de 13 aprilie 1948 a fost, fără 
îndoială, adoptarea Constituţiei Republicii Populare Române 
(RPR). Fără a fi existat o dezbatere autentică în privinţa liniilor 
sale directoare sau măcar asupra textului final, adoptat în una- 
nimitate de cei 401 de deputaţi prezenţi la şedinţa solemnă, 
documentul era girat de Biroul Politic al CC al PMR. El urma, 
practic, modelul clasic stalinist din 1936, atât în litera, cât și 
în spiritul său. Din punct de vedere teoretic, lucrurile sunau 
frumos. Erau garantate drepturile şi libertăţile fundamentale 
ale cetăţenilor români, recunoscând inclusiv proprietatea pri- 
vată în mediul urban, precum şi principiul că pământul la sate 
aparţinea celor care îl lucrau.!!$ 

În realitate, nu era vorba decât despre o sumă de formu- 
lări care nu se aplicau în practica de zi cu zi, marcată de încăl- 
cări sistematice şi brutale ale celor mai elementare drepturi ale 
populaţiei. Diferenţa dintre textul Constituţiei şi condiţiile con- 
crete în care se desfăşura viața politică, economică și socială, 
chiar traiul zilnic constituia o trăsătură caracteristică noului 

slal care mergea pe drumul trasat de Lenin și Stalin, în ciuda 
voinţei majorităţii covârşitoare a românilor. 


IV.2. Lovitura de stat economică 


Distrugerile provocate de război, trecerea şi întreţinerea 
Armatei Roşii pe teritoriul naţional, pierderile teritoriale (Ba- 
sarabia, nordul Bucovinei, Cadrilaterul), seceta prelungită şi 
alţi factori şi-au pus amprenta asupra vieții economice şi, im- 
plicit, asupra nivelului de trai al populației.” Un alt element 
perturbator l-a constituit acerba dispută politică de după 
23 august 1944, astfel că productivitatea muncii în 1947 nu mai 
reprezenta decât 40% din cea înregistrată în 1938.15 

Controlând tot mai bine mecanismele puterii, comuniștii 
şi-au dat seama că - dincolo de lupta de clasă - trebuie să in- 
tervină cât mai eficient şi asupra situaţiei economice. Astfel, 
in vara lui 1947, în preajma reformei financiare, se anunța 
intenţia guvernului de a se înființa o Comisie pentru reabili- 
tarea economică și stabilizarea monetară a țării, compusă din 
cinci miniștri, care să aibă puterea de a interveni în instituțiile 
publice şi private pentru reglarea politicilor acestora.!"? 

Întrucât stabilizarea monetară din 15 august 1947, la care 
ne-am referit deja, a urmărit mai mult să lovească în puterea 
de cumpărare a burgheziei şi a clasei de mijloc, motiv pentru 
care nici nu a contribuit la îmbunătăţirea climatului din mediul 
economic, despre o acțiune coerentă în vederea transformării 
socialiste a industriei, comerțului, transporturilor, serviciilor și 
agriculturii putem vorbi abia în contextul favorabil creat prin 
adoptarea noii Constituţii din 13 aprilie 1948.1% 

După o pregătire minuțioasă, la 11 iunie 1948 s-a produs 
naţionalizarea principalelor mijloace de producţie din industria 

„mare, minieră, de transport, precum şi cea bancară şi de asi- 
gurări. Era un început care va fi continuat în lunile și anii ur- 
mători în scopul asigurării controlului integral al statului 
asupra acestui segment economic crucial. 

Ziua a fost deschisă de o scurtă şedinţă de guvern, începută 
la orele 10 şi care a durat doar 40 de minute.!?! Premierul Petru 
Groza a anunțat în deschidere că, întrucât la orele 11 era progra- 
mată şedinţa Marii Adunări Naţionale, la care urmau să participe 
şi membrii guvernului, discuţiile vor trebui rezumate la strictul 
necesar. Luând cuvântul, Gheorghe Gheorghiu-Dej - precizând 
că este însărcinat în acest sens de conducerea PMR - a supus 
aprobării „proiectul de lege pentru naţionalizarea principale- 
lor întreprinderi industriale, miniere, bancare, de asigurări și de 
transport ale ţării”. După ce această formalitate a fost îndeplinită 
prin acordul dat de către Consiliul de Miniştri, a urmat trecerea 
documentului prin legislativ. 

La ora 14.15, Marea Adunare Naţională a votat - fără a 
se consemna măcar un simulacru de dezbatere - Legea nr. 
119 privind naţionalizarea. Unităţile supuse acestui proces 
erau stabilite chiar prin articolul 1, actul având în total 31 de 
puncte, plus anexele. Interesant este punctul 13, care vorbea 
despre despăgubiri. Proprietarii puteau solicita acest lucru 
doar în justiţie, cererea lor urmând a fi examinată de către o 
comisie formată din trei magistrați, numiți de Ministerul de 
Justiţie, care funcționau pe lângă Curți și ale căror decizii nu 
puteau fi atacate.!% 

Potrivit statisticilor oficiale, prin actul de la 11 iunie au tre- 
cut în proprietatea statului: 

+ 28 de întreprinderi metalurgice; 

e 112 de întreprinderi metalurgice producătoare şi șantiere; 

e 20 de unităţi miniere; 


Stalin și poporul rus... 267 


e 25 de societăţi petrolifere şi de gaze; 

e 156 de întreprinderi de materiale de construcţii; 

e 42 de întreprinderi chimice; 

+ 151 de întreprinderi textile!?. 

Într-un material documentar pregătit de Miron Constan- 
tinescu şi trimis lui Nicolae Ceaușescu la 7 iunie 1973 sunt ofe- 
rite date suplimentare pe această temă: 


Prin naţionalizarea din 11 iunie 1948 au trecut în proprieta- 
tea statului 20 de uzine metalurgice, 112 întreprinderi ale meta- 
lurgiei prelucrătoare, 20 de societăţi pe acţiuni din construcții, 
9 întreprinderi pentru producţia sticlei, 76 fabrici de tâmplărie, 
64 fabrici de bumbac, 108 întreprinderi textile, 84 întreprinderi 
chimice, căile ferate particulare, şantierele navale, întreprinderi 
electrotehnice şi uzine de construcţii de aparate. 

În total au fost naţionalizate 8 894 de întreprinderi, dintre 
care 3 560 întreprinderi de interes local, care au fost date în 
administrarea organelor locale de stat. La sfârșitul anului 1948 
sectorul socialist reprezenta 85% din întreaga industrie.!? 


După cum am arătat deja, procesul de naţionalizare a con- 
tinuat prin trecerea în proprietatea statului a spitalelor și cine- 
matografelor la 2-3 noiembrie 1948, a farmaciilor la 2 aprilie 
1949, iar la 20 aprilie 1950 a unei părți din fondul de locuinţe 
din mediul urban „aparținând capitaliştilor”!?. La această listă 
trebuie adăugate şi transformările din agricultură demarate la 
începutul lui martie 1949, odată cu cooperativizarea. 

O mențiune importantă este legată de faptul că anumite ra- 
muri industriale au fost naţionalizate în totalitate. Este vorba 
despre domeniile metalurgiei neferoase, cimentului, celulozei 
şi hârtiei, ţesătoriile de bumbac şi cele de mătase. 

Aceasta este partea văzută, legală a naţionalizării. În rea- 
litate, actul a fost bine pregătit şi pus la punct de conducerea 

comunistă, afirmaţie demonstrată de Instrucţiunile Comitetului 
Central al Partidului Muncitoresc Român”, document ce oferă 
desfăşurătorul întregii acţiuni pe ore. Înainte de a intra în deta- 
lii, trebuie subliniat că la momentul în care guvernul şi Marea 
Adunare Naţională discutau, respectiv legiferau naţionalizarea, 
în teritoriu deja era asigurat controlul asupra unităţilor indus- 
triale în discuţie. 

Potrivit normelor invocate, încă de la ora 4 dimineaţa, la ni- 
velul fiecărui judeţ, secretarul organizaţiei PMR, având şi cali- 
tatea de preşedinte al comisiei pentru naţionalizare, secondat 
fiind de reprezentantul Direcţiei Generale a Controlului Eco- 
nomic, convoca pe toţi ceilalți membri în vederea instruirii 
pentru acțiunea ce avea să se desfăşoare. După acest moment 
organizatoric, la orele 6.30 trebuiau date dispoziţiile necesare 
către controlorii permanenţi şi serviciile de control judeţene 
pentru a sigila casele, fişetele şi dulapurile tuturor întreprinde- 
rilor vizate, sub pretextul unui control de rutină, fără alte preci- 
zări suplimentare. În continuare, între orele 6.30 şi 8.15, trebuia 
să se desfășoare o şedinţă la care să participe viitorii directori, 
preşedinţii sindicatelor şi secretarii de la partid ai unităţilor 
în discuţie, pentru ca și aceştia să fie informaţi în legătură cu 
naționalizarea. De menţionat că, pentru păstrarea secretului 
deplin, toți aceştia erau convocați într-o sală special amenajată 
încă din 10 iunie, orele 22. În acelaşi sens, trebuie interpretată 
şi decizia ca toţi factorii implicaţi în acțiune să ajungă la între- 
prinderile lor înainte de ora 12. 

La această oră, când guvernul trebuia să fi luat deja deci- 
zia naţionalizării, iar şedinţa Marii Adunări Naţionale urma 
să înceapă, la toate întreprinderile era convocată o şedinţă la 
care să participe membrii comitetului de partid, ai birourilor 
de celulă și sindicatelor, în prezenţa autorităţilor de partid din 

oraş şi a noului director în vederea transmiterii instrucţiunilor 
necesare. De la orele 13 se trecea efectiv la preluarea unității 
economice, iar peste o oră se anunța convocarea muncitorilor 
la un miting: 


De la ora 13, noii directori împreună cu secretarul de par- 
tid şi delegatul sindicatelor încep ocuparea întreprinderii, ve- 
rificarea măsurilor de pază, iau măsuri de sigilare a caselor, 
dulapurilor cu corespondenţă confidențială etc., acolo unde 


această operaţiune nu s-a făcut de către organele controlului 
127 


economic. 
Mitingul de la ora 14 urma să se desfăşoare într-un mo- 
ment în care decizia guvernului şi a Marii Adunări Naţionale 
erau făcute publice. Trebuia să dureze circa o oră şi să se ter- 
mine prin adoptarea de telegrame către CC al PMR, Adunarea 
Deputaţilor şi Consiliul de Miniștri. Nimeni nu putea părăsi 
în acest interval întreprinderea care urma să fie naţionalizată. 
Un rol important în reușita complicatei acţiuni revenea 
Ministerului Afacerilor Interne prin organele sale administra- 
tive, de pază şi siguranţă. Potrivit instrucțiunilor emise în acest 
sens’, personalul urma să asigure paza întreprinderilor îna- 
inte şi după ziua naţionalizării, pentru a împiedica furturile, 
distrugerile sau sabotajele. Administrația centrală şi locală tre- 
buia mobilizată în vederea respectării stricte a planului stabilit, 
inclusiv prin folosirea mijloacelor de transport şi comunicare 
de care dispunea. La fel de importante erau preluarea şi preda- 
rea întreprinderilor în conformitate cu normele stabilite. 
Pentru ca totul să decurgă normal trebuiau luate o serie de 
măsuri înaintea naţionalizării. Instrucţiunile amintesc despre 
verificarea posturilor de pompieri din întreprinderi, dar şi pe 
cele comunale, descoperirea şi prevenirea posibilelor infracțiuni 

(furturi, vânzări de utilaje, agitaţii etc.). De asemenea, intere- 
sant era că se atrăgea serios atenţia asupra stabilirii unui crite- 
riu clar acolo unde era nevoie să fie operate arestări, astfel încât 
să nu fie perturbat procesul de producţie. 

Conform instrucțiunilor, cu două zile înaintea începerii 
operaţiunilor, toate Comisiile Judeţene de Naţionalizare'” tre- 
buiau să fie convocate, în prezenţa delegatului Ministerului Afa- 
cerilor Interne, pentru a stabili cu claritate planul de control al 
preluării întreprinderilor, inclusiv pentru cazurile în care patronii 
sau reprezentanţii lor lipseau din unităţi, precum și funcționarea 
posturilor de siguranță, de pompieri și de pază. În ultima zi, In- 
ternele trebuiau să pună la dispoziţia Comisiei Superioare de 
Naţionalizare telefoanele şi celelalte mijloace de comunicaţie. 

Pentru ziua marelui eveniment întregul aparat al Ministe- 
rului de Interne, deja consemnat din ajun, trecea în stare de 
alarmă pentru a putea interveni operativ la orice solicitare. 
Bineînţeles că instrucțiunile la care ne referim aveau caracter 
secret, pregătirea naționalizării urmând a se desfăşura în stare 
de conspirativitate până la momentul publicării legii în Moni- 
torul Oficial." 

Prin urmare, naţionalizarea - în lumina acestor Instruc- 
țiuni — a constituit un important obiectiv pentru conducerea 
comunistă. După stabilizarea din august 1947, în iulie 1948 
raporturile de producţie din industrie se schimbau radical, sta- 
tul devenind principalul proprietar. Astfel, se aplica o puter- 
nică lovitură burgheziei mari şi mijlocii, lipsită de modalitatea 
cu care era obişnuită să-și asigure confortul zilnic. În schimb, 
PMR dădea un semnal către întreaga societate că drumul spre 
comunism este ireversibil. 

De acum înainte se schimba radical şi rolul sindicatelor, 
iar muncitorii nu mai aveau împotriva cui protesta, ei fiind şi 

proprietari, în teorie. Din această cauză, timp de patru decenii, 
numărul grevelor şi revoltelor din marile unităţi industriale pot 
fi numărate pe degete, excepție făcând - în timpul lui Nicolae 
Ceauşescu - mișcările minerilor din Valea Jiului din 1977, ale 
muncitorilor și studenţilor de la Iași din februarie 1987 şi, mai 
ales, greva de la Braşov din 15 noiembrie 1987. În acest context, 
o excepţie a constituit-o, imediat după naţionalizare, revolta 
din 12 iulie 1948 de la Fabrica de cărămizi şi ţigle Bohn din 
Jimbolia. Situaţia a fost repede rezolvată în urma intervenţiei 
directe a secretarului organizaţiei judeţene Timiş a PMR, Emil 
Stanciu. Însoţit de trei camioane şi 30 de muncitori din cele- 
brele „echipe de şoc”, el a pus capăt grevei, ordonând arestarea 
liderilor şi concedierea a 247 de muncitori.” 

Naţionalizarea coincidea cu începutul disputei dintre Sta- 
lin şi Tito, care avea să contribuie la creşterea rolului rezer- 
vat PMR în cadrul Kominformului. La 30 iunie 1948, agenţia 
Reuters transmitea din capitala Iugoslaviei că noul sediu al Bi- 
roului Informativ va fi mutat de la Belgrad la București, unde 
urma să fie tipărit şi buletinul bilunar al organizaţiei.” Pen- 
tru Gheorghiu-Dej vestea putea fi socotită drept excelentă și o 
dovadă că se bucura de încrederea liderilor Uniunii Sovietice. 

După cum am amintit deja, după 11 iunie 1948 au urmat şi 
alte valuri de naţionalizări. La 2 noiembrie, în cadrul ședin- 
tei Consiliului de Miniştri, ministrul artelor şi informaţiilor, 
Eduard Mezincescu, a prezentat proiectul de lege privind na- 
ționalizarea industriei cinematografice.!* Decizia fusese adop- 
tată încă de la 6 octombrie, când Secretariatul CC al PMR 
a decis formarea unei comisii compuse din delegați ai mi- 
nisterelor de Interne, Sănătate, Propagandă, precum şi de la 
Direcţia Organizatorică. Aceasta trebuia să elaboreze un plan 
de acţiune în vederea naţionalizării spitalelor particulare şi 

cinematografelor.!** Aşa cum s-a întâmplat şi în cazul spita- 
lelor, actul normativ a intrat imediat în vigoare. La scurt timp 
după demararea procesului cooperativizării, mai exact la 16 
martie 1949, Secretariatul CC al PMR îl însărcina pe Alexandru 
Moghioroş să supravegheze planurile privind naționalizarea 
farmaciilor şi a laboratoarelor, precum şi a întreprinderilor 
mici industriale şi de transporturi." 

La 2 aprilie 1949, era emis decretul privind naţionalizarea 
farmaciilor, laboratoarelor sanitare, depozitelor de medica- 
mente şi a drogheriilor. Teoretic, erau acordate şi despăgubiri al 
căror cuantum era stabilit de o comisie formată din magistrați 
numiţi de Ministerul de Justiţie - împotriva deciziei nu existau 
căi de atac.!% Ca de obicei, decretul era însoțit de instrucțiuni 
de aplicare transmise tuturor comitetelor județene de par- 
tid.!” Potrivit „Raportului asupra desfăşurării operaţiunii de 
naţionalizare a unităților sanitare particulare” din 18 mai 1949, 
1 615 de farmacii, 121 de drogherii medicinale, 198 de labora- 
toare şi 95 de depozite de medicamente au trecut în proprieta- 
tea statului, fără a fi înregistrate incidente notabile. 

La 24 februarie 1950, Secretariatul CC al PMR a discutat cri- 
teriile privitoare la exproprierea urbană, pe baza unui material 
prezentat de 'Teohari Georgescu.!* S-a convenit asupra faptu- 
lui că vor fi trecute integral în proprietatea statului „imobi- 
lele şi apartamentele aparţinând elementelor duşmane şi celor 
exploatatoare - marea burghezie, foşti moşieri, exploatatorii 
de case etc. - împreună cu mobilierul respectiv, lăsându-li-se 
doar strictul necesar”. De asemenea, în cazul locuinţelor care 
depăşeau criteriile stabilite de Departamentul Gospodăriei 
Locale urma să se aplice exproprierea - cu excepţia imobile- 
lor în care locuiau ingineri, profesori, artişti sau scriitori, unde 

urma să se decidă de la caz la caz —, precum şi în privința case- 
lor cârciumarilor. Secretariatul i-a fixat lui Teohari Georgescu 
data de 15 aprilie ca termen pentru a prezenta situaţia exactă a 
imobilelor în discuţie. 

La scurt timp după naţionalizare şi ca un efect direct al aces- 
teia, la 29 iunie 1948, prin Decretul 119, s-a înființat Comisia de 
Stat a Planificării. Ea înlocuia Consiliul Suprem al Economiei 
Naţionale şi Comisia pentru redresare economică şi stabilizare 
monetară, principalul său scop fiind definit în conformitate cu 
articolul 2, litera b, din legea de înființare!*: întocmirea planu- 
lui general al economiei naționale, pe baza directivelor date de 
puterea executivă. 

În conformitate cu transformările radicale din economie, 
în 1949, România va propune un plan de un an, fiind totuşi în 
urma Cehoslovaciei, Ungariei și a Bulgariei, care adoptaseră în 
anii 1946-1947 planuri pe trei ani, respectiv bianual în cazul 
autorităților de la Sofia.” În acelaşi timp, fără îndoială la sfa- 
tul Kremlinului, au fost deschise ample şantiere naționale și s-a 
reluat mai vechiul proiect al construirii unui canal care să facă 
legătura între Dunăre şi Marea Neagră, aşa cum sugerase Sta- 
lin la începutul anului precedent. 

Această problemă a făcut obiectul şedinţei Consiliului de 
Miniştri din 25 mai 1949, desfăşurată la prânz. Cu acest pri- 
lej, Gheorghe Gheorghiu-Dej, prezentând inițiativa pentru 
grandiosul obiectiv, a ţinut să elogieze sprijinul acordat de 
specialiştii sovietici: 


În ceea ce priveşte fondul, trebuie să vă spun că întregul 
material este bazat pe experiența unei scurte perioade de lucru 
și în principal pe contribuţia efectivă şi aș spune hotărâtoare 
a grupului de consilieri sovietic în frunte cu tov. Zapoșnicov, 
care este preşedintele acestui grup de specialişti. 

Atât preşedintele grupului de specialişti sovietici, cât şi 
ceilalți colaboratori ai săi nu numai că au luat parte la întoc- 
mirea proiectelor de plan, la nenumăratele canaluri [sic!] care 
leagă principalele centre economice, politice şi administrative 
ale Uniunii Sovietice, dar au lucrat efectiv la construirea ace- 
lor canaluri. De aceea, guvernul sovietic ne-a trimis în ajutor 
pe cei mai experimentați, cei mai buni constructori ai Uniu- 
nii Sovietice.!? 


În aceeași seară, de la orele 19.30, problema Canalului a fost 
discutată şi în cadrul şedinţei Biroului Politic al CC al PMR. 
Expunerea făcută de Gheorghiu-Dej a fost aprobată, astfel că 
s-a hotărât ca inginerul Hossu să fie numit directorul gene- 
ral al lucrărilor la Canalul Dunăre - Marea Neagră, iar decizi- 
ile adoptate de guvern și de partid să fie publicate simultan în 
presă.!* Din păcate, generosul proiect avea să fie practic detur- 
nat prin utilizarea şi exterminarea deţinuţilor politici folosiţi la 
cele mai grele munci şi în condiţii inumane. 

După succesul naţionalizării industriei, transporturilor şi 
serviciilor, pasul următor era agricultura. Odată cu acesta avea 
să se împlinească previziunea propagandei opoziţiei pe tema 
colhozului, cu efect deosebit asupra țăranilor, care constituiau 
80% din populaţia țării. Ca de obicei, trebuia fixat un dușman 
de clasă, iar de această dată vinovaţii de serviciu erau oamenii 
înstăriți de la sate - chiaburii, cum erau denumiți de comuniști 
după modelul culacilor din Uniunea Sovietică. 

La patru ani de la reforma agrară din martie 1945 au apă- 
rut primele semne clare că urmează o schimbare a politicii 
PMR în lumea satelor. Ele nu făceau decât să confirme zvo- 
nurile privind înfiinţarea colhozurilor, atât de prezente în 
propaganda din anii precedenţi. La 24 februarie, era emisă di- 
rectiva Direcţiei Organizare din cadrul Comitetului Central 

transmisă tuturor Comitetelor judeţene de partid privind ex- 
proprierea completă a tuturor proprietăților moşiereşti'*, care 
fuseseră ocolite la ultima reformă. În realitate, vorbim despre 
debutul cooperativizării agriculturii'*, întrucât, după doar o 
săptămână, Consiliul de Miniştri a adoptat Decretul nr. 83. 

La 25 februarie aveau loc adunări pe centre în vederea pre- 
lucrării directivei, iar a doua zi, 26 februarie, toate Comitetele 
judeţene de partid primeau instrucțiunile Direcţiei Organiza- 
torice din cadrul CC al PMR cu indicații suplimentare şi mo- 
dificări de ultimă oră. În primul rând, se atrăgea atenția că 
evacuarea persoanelor care intrau sub incidența noilor preve- 
deri, precum şi drepturile acestora de a putea lua cu ei obiecte 
din fosta proprietate se va face conform dispoziţiilor pe care le 
va da la momentul oportun un delegat al Direcţiei Generale a 
Miliției, trimis special de la Bucureşti în acest sens.“ 

O altă noutate era legată de devansarea operaţiunilor pe 
teren cu două ore, de la 5 la 3 dimineaţa. Acestea trebuiau să se 
desfăşoare cât mai conspirativ posibil, motiv pentru care se atră- 
gea atenţia ca mașinile care îi transportau pe delegaţii partidului 
şi pe viitorii administratori să nu intre în sate pentru a nu face 
zgomot şi a nu atrage atenția locuitorilor. 

La 2 martie 1949, la propunerea Ministerului Agriculturii 
era adoptat Decretul nr. 83 pentru completarea Legii nr. 187 
din martie 1945.1*% Articolul 2 al actului normativ prevedea 
trecerea în proprietatea statului, „ca bunuri ale întregului 
popor”, a următoarelor categorii de terenuri: 


a. Exploatările agricole moşiereşti care au făcut obiectul 
exproprierii potrivit Legii nr. 187 din 1945 şi fermele 
model constituite prin efectul aceleaşi legi, cu întreg 
inventarul viu, mort şi clădiri, aparținând sau afectate 
acestor exploatări. 

b. Instalaţiile agricole și semi-industriale, bunurile şi ma- 
terialele destinate exploatării agricole, produsele agri- 
cole destinate valorificării oriunde s-ar găsi depozitate, 
aparținând exploatării moşiereşti expropriate. 

c. Toate creanţele, titlurile, precum și participările și drep- 
turile cuvenite decurgând din activitatea exploatărilor 
moşiereşti expropriate.!** 


Singura consolare pentru foştii proprietari era oferită de 
articolul 3, prin care erau exceptate de expropriere bunurile 
casnice şi de uz personal, o prevedere care nu s-a aplicat ad 
litteram, fiind înregistrate nenumărate abuzuri. În schimb, de- 
cretul preciza pedepse grele, cu amendă și închisoare de până 
la 15 ani, atât pentru cei care ar fi încercat să împiedice aplica- 
rea legii, cât şi pentru cei care - fiind puşi să o aplice — nu şi-ar 
fi îndeplinit sarcinile ce le reveneau. 

După apariția Decretului nr. 83, procesul prin care începea 
oficial cooperativizarea agriculturii a fost marcat cu prilejul 
şedinţei Plenarei CC al PMR desfăşurate în zilele de 3-5 mar- 
tie 1949. Având un pronunţat caracter festiv, reuniunea condu- 
cerii comuniste marca totodată renunțarea la masca respectării 
proprietăţii individuale a țăranilor. Lucrările au demarat joi, 
3 martie, orele 17.30, sub preşedinţia Anei Pauker, care i-a dat 
cuvântul lui Gheorghe Gheorghiu-Dej pentru a prezenta ra- 
portul privind „problema țărănească”. 

După cum era de aşteptat, plenara a fost de acord cu materi- 
alul prezentat de șeful partidului, însărcinând Biroul Politic cu 
redactarea şi editarea rezoluţiei pe această temă. Acelaşi orga- 
nism de conducere primea misiunea de a forma o comisie care 
să alcătuiască planul de acțiune pentru transpunerea în prac- 
tică a prevederilor raportului. Un aspect care trebuie subliniat 
este că pentru prima dată documentele de partid recunoșteau 

adevărul şi numeau Frontul Plugarilor „organizaţie de masă, 
atașată partidului clasei muncitoare." 

Cum au decurs pe teren operațiunile de expropriere ne re- 
levă raportul întocmit în acest sens, la 4 martie, de Direcţia 
Organizatorică din cadrul CC al PMR.!* În faza de pregătire, 
care s-a întins pe parcursul a doar patru zile, au fost verificate 
informaţiile transmise de Ministerul Agriculturii”, au fost 
selecționați delegaţii partidului şi viitorii administratori. Totul 
s-a desfășurat în deplină conspirativitate, fiind angrenaţi cel 
mult câte trei membri din birourile județene. 

În privinţa desfăşurări acţiunii, raportul apreciază că, în linii 
penerale, totul a decurs conform planului, chiar dacă au existat 
cazuri în care operaţiunea a început cu o oră, două întârziere. 
Datele statistice sunt relevante pentru succesul operațiunii: au 
fost preluate 6 258 de moşii, cu 4 456 de conace, fiind evacuate 
7 804 de persoane. Pentru a obține aceste rezultate partidul a 
trimis pe teren aproape 70 000 de persoane.” 

Imediat după ce au fost luate măsurile privind exproprie- 
rea, marii latifundiari care au intrat sub incidenţa legii au fost 
trimiși în domiciliu obligatoriu, deși nu exista nicio preve- 
dere legală în acest sens.!* Abia peste mai bine de un, odată cu 
adoptarea Hotărârii Consiliului de Miniştri nr. 1154 din 26 oc- 
tombrie 1950, acest cadru legislativ avea să fie creat. 

Dar, dacă în privinţa marilor proprietari, lipsiţi de apărare’, 
lucrurile erau simple, ele se complicau mult în privinţa masei 
țăranilor care încă respingeau ideea gospodăriilor colective. Un 
singur exemplu, valabil la nivel naţional, credem că este rele- 
vant. În cuprinsul sintezei informative pentru săptămâna 6-13 
februarie 1949 întocmită de specialiştii Ministerului de In- 
terne este reţinut cazul petrecut în comuna Berești-Tazlău, din 
judeţul Bacău. Aici, după ce locuitorii au fost invitaţi pentru a 

viziona filmul propagandistic Colhozul, „au comentat că, cu 
toate binefacerile colhozului, ar dori să rămână mai departe 
situaţia din trecut”. 

În timpul secerișului din iulie 1949, în vestul țării s-a trecut 
de la vorbe la revoltă deschisă. Este vorba despre mișcările din 
judeţele Arad şi Bihor'*, care au debutat ca simple proteste 
şi s-au transformat în acţiuni de rezistență armată. Primele 
semne au apărut în localitatea Biharea, din județul Bihor, la 
28 iunie, când circa 1 500-2 000 de țărani au manifestat în fața 
primăriei, cerând „să nu se scoată niciun bob de grâu din sat” 
şi „să se încheie contracte cu chiaburii, pentru plata secerişului 
în natură”, Intervenţia autorităților s-a dovedit inutilă, secre- 
tarul Comitetului județean şi responsabilul cu Propaganda și 
Agitaţia fiind bătuţi de mulțimea furioasă. Evenimentele s-au 
repetat la 1 iulie în comuna Arpăşel. 

Nota informativă privitoare la evenimente consemnează 
că în fruntea țăranilor s-au aflat „chiaburii”, care au lansat lo- 
zinca „Noi vrem să vă dăm plata în natură, însă comuniștii nu 
ne lasă”!*. La fel ca la Biharea, instructorul de partid nu a fost 
lăsat să vorbească, iar camionul Miliției sosit în localitate a fost 
atacat cu pietre. Abia după folosirea armamentului din dotare 
forțele de ordine au putut restabili liniştea cu preţul arestării 
a 45 de țărani consideraţi a fi chiaburi. Cu toate acestea, noi 
agitaţii s-au înregistrat în comunele Chiraleu, Tăuteu şi Spinuş. 
Vârful manifestaţiilor a fost consemnat la 28 iulie, în Cociuba 
Mare. Aici erau adunaţi circa 600 de săteni, cărora li s-au adă- 
ugat alți 300 veniţi din Girişul Negru și Belfir, după ce au fost 
trase clopotele din aceste localități. Doi îndrumători de par- 
tid sosiți la faţa locului au fost „bătuţi grav”, iar cei 15 milițieni 
trimişi să calmeze spiritele nu au putut stăpâni situația. A fost 

nevoie de intervenţia armatei, care a folosit armamentul din 
dotare, un țăran fiind ucis. În sinteză: 


Din cele 12 plăşi ale judeţului, în 8 plăşi au avut loc agitaţii. 
În 20 comune agitaţiile au avut un caracter agresiv, participând 
şi țărani din alte 9 comune. În 13 comune au fost agitații, la 
care au participat un număr mare de săteni, fără a avea carac- 
ter agresiv. 

Pentru menţinerea ordinei, Miliția şi Securitatea au ocu- 
pat 11 comune, luându-se măsuri de sistare a comunicaţiilor 
între comune. 

Au fost ridicate şi expediate 217 persoane (familii complete). 

De asemenea, au fost arestaţi 16 indivizi care au fost în 
fruntea agitaţiilor. Dintre cei care au fost în fruntea agitaţiilor, 
8 sunt dispăruţi.“ 


În judeţul vecin Arad mobilul revendicărilor l-au constituit 
tot colectările, primele incidente majore fiind înregistrate la 
15 iulie în comuna Vânători'“!, pentru ca în ultimele două zile 
ale lunii agitaţiile să fie înregistrate în comunele din plăşile Ineu 
şi Chişineu-Criș. La Somoscheș, țăranii i-au bătut pe delegatul 
Comitetului Central și pe preşedintele Consiliului Judeţean, 
după care au baricadat drumul de intrare în comună cu stâlpi 
de telegraf, au tăiat firele telefonice şi au alungat milițienii. 

Incidente grave au avut loc şi în comuna alăturată Sepreuș, 
unde „a fost crunt bătut delegatul Comitetului Judeţean, s-a 
devastat Gospodăria Agricolă de Stat, dându-se foc locuinţelor 
muncitorilor şi s-a ars arhiva comunei. La sosirea armatei s-a 
tras cu mitraliera din podul unei case, iar un camion cu gră- 
niceri a fost înconjurat şi forțat să plece din comună. Au fost 
dezarmaţi 3 milițieni, legăturile telefonice au fost tăiate, iar co- 
muna izolată timp de 2 zile”. 

Peste tot s-au strigat lozinci împotriva colectărilor, dar și a 
regimului comunist: „Nu dăm niciun bob la colectare!” „Nu 


1? 


vrem cooperație!”, „Jos Sfaturile Populare!”, „Jos comuniștii!” 
Întrucât cei revoltați au pus, practic, stăpânire pe localitățile 
respective, pentru restabilirea situației s-a dat ordin ca Miliția 
şi Armata să intervină în forță, trupele ocupând comunele 
Sepreuş, Berechiu şi Apateu. Nota informativă întocmită de 
Direcţia Organizatorică pe marginea evenimentelor atrage 
atenţia asupra faptului că membrii de partid au reacționat slab, 
mulți dintre ei fiind chiar în fruntea răsculaților, mai ales în 


județul Bihor. Concluzia era că: 


Acţiunile au avut un caracter organizat, lucru ce reiese 
din mobilizarea simultană în mai multe comune, din semnale 
speciale prin tragere de clopote, din legătura între sate prin 
curieri şi din existența armamentului de care s-au folosit. 

De asemenea, chiaburii au reuşit să-şi facă apărători din 
muncitorii agricoli şi ţăranii săraci, speriindu-i că „nu vor 
avea ce mânca dacă li se ia totul la colectare” 6 


O altă sinteză referitoare la evenimentele din cele două 
județe vestice aparține Securităţii şi este datată 12 august 
19491“. Și acest document acreditează ideea că este vorba des- 
pre o acțiune „contrarevoluţionară chiaburească”, fapt subli- 
niat cu claritate în concluziile documentului în discuţie.!* 

Revoltele din județele Arad și Bihor erau un semnal pen- 
tru autorităţile de la Bucureşti că țăranii nu sunt dispuși să 
renunţe cu ușurință la sistemul proprietăţii private a pământu- 
lui. Cu toate acestea, autorităţile şi-au pus în aplicare planul și, 
la 24 iulie 1949, erau înființate primele cinci Gospodării Agri- 
cole Colective. Apoi conducerea partidului a iniţiat şi alte mă- 
suri menite a sprijini sectorul socialist din agricultură. Astfel, 

la 14 februarie 1950, Secretariatul CC al PMR, punând în prac- 
tică hotărârea adoptată la Plenara din 23-24 ianuarie, a luat 
decizia înființării unei Direcţii Politice în cadrul Ministerului 
Agriculturii. După trei zile, o altă măsură organizatorică pri- 
vea înființarea Comitetului de Stat pentru colectarea produselor 
agricole, care urma să funcționeze pe lângă guvern. Articolul 2 
al legii prevedea că noul organism „are ca sarcină asigurarea po- 
liticii unitare a statului în materie de colectări, contractări, cum- 
părări şi livrări de produse agricole pe baza Planului de Stat”. 

Peste numai un an, în vara lui 1950, progresele din sectorul 
cooperatist erau evidente, fapt dovedit de înființarea a 1 006 
de gospodării agricole colective. Totuşi, numeroase probleme 
spinoase se ridicau în faţa autorităţilor care trebuiau să-i con- 
vingă pe țărani să renunţe la proprietatea individuală în favoa- 
rea celei colective. La 13 iunie, CC al PCR adopta o hotărâre 
prin care încerca să corecteze excesele unor organe şi activişti 
trimiși pe teren care au nesocotit „în mod grosolan Hotărârile 
Plenarei Comitetului Central din 3-5 martie 1949 în problema 
transformării socialiste a agriculturii”"S%. 

Comitetul Central constata că s-au folosit mijloace de con- 
strângere „cu totul străine de metodele de muncă ale parti- 
dului”, s-au făcut promisiuni demagogice, au fost comise 
nedreptăţi împotriva țăranilor mijlocaşi nehotărâți sau s-a 
adoptat o tactică greşită față de chiaburi. Faţă de această stare 
de lucruri, partidul hotăra: „Comitetele de partid regionale şi 
raionale vor organiza prelucrarea temeinică în lumina situației 
concrete locale, în toate organizaţiile de bază, a rezoluţiei isto- 
rice a Plenarei Comitetului Central al Partidului Muncitoresc 
Român din 3-5 martie 1949". 

De altfel, trebuie spus faptul că în primii ani după declan- 
şarea cooperativizării abuzurile autorităților au lovit nu doar 

în „chiaburi, ci şi în țăranii mijlocași și chiar săraci. După în- 
depărtarea lui Teohari Georgescu din fruntea Ministerului de 
Interne în 1952, la 4 aprilie 1953, Alexandru Voitinovici (fost 
procuror general între 1948 şi 1952) semna un referat inti- 
tulat Abuzuri și ilegalităţi săvârşite în sectorul agricol în anii 
1950-1952.' Pe baza documentelor la care avusese acces, 
Voitinovici făcea un rechizitoriu - involuntar, desigur - chiar 
la adresa sistemului, arătând că Miliția, Securitatea, Parche- 
tul şi Justiţia au recurs la represiune și intimidare în problema 
Gospodăriilor Agricole Colective, indicându-l drept principal 
vinovat pe 'Teohari Georgescu.!”! 

Printre exemplele aduse în sprijinul afirmației sale, fostul 
procuror general amintea că, numai între 1 ianuarie şi 18 no- 
iembrie 1951, 300 de procurori de la parchetele judeţene au efec- 
tuat 4 776 de zile de deplasări în cadrul campaniei de sprijinire 
a colectărilor de produse agricole. Voitinovici arăta că, în opinia 
sa, au existat trei momente „în care abuzurile şi încălcările de 
la linia partidului au avut o intensitate şi o frecvență maximă” 
Era vorba despre vara lui 1950, când s-a mers până la tortură 
pentru a putea fi realizat planul de constituire a Gospodăriilor 
Agricole Colective, despre o şedinţă a Comitetului Central din 
noiembrie 1950'%, precum şi despre „campania de activizare 
a colectărilor pentru toate produsele agricole” impulsionată la 
finele lui 1951 de Ana Pauker şi Vasile Luca.!? 

Potrivit documentelor statistice prezentate în raportul lui 
Alexandru Voitinovici, în 1950 au fost condamnaţi 15 467 de 
țărani numai la nivelul tribunalelor judeţene, estimare care a 
crescut anul următor la 25 992, în primele trei trimestre din 
1952 fiind înregistrate un număr 23 712 de persoane pedepsite. 
În total, la 1 decembrie 1952 se aflau în cercetare, în judecată 
sau în executarea pedepselor 109 145 de țărani cu gospodării 

mici, 98 831 de țărani mijlocaşi şi 39 890 de chiaburi. Re- 
rulta deci că aproape un sfert de milion de țărani (mai precis 
247 866) au avut de suferit din cauza abuzurilor autorităţilor 
doar în acest interval scurt de timp.!”* 

Dincolo de datele statistice, raportul lui Voitinovici cu- 
prinde şi o serie de exemple concrete ce ilustrează abuzurile 
epocii. Între acestea, amintim pe cele privind încălcarea prin- 
cipiului liberului consimţământ la intrarea în Gospodăriile 
Agricole Colective'”, ilegalităţile legate de colectările forțate 
sau procesele judecate la faţa locului", având rolul de a da un 
exemplu și de a-i timora pe locuitorii satelor. 

Transformările din industrie şi agricultură”, care creau 
condiţiile favorabile pentru adoptarea primului plan cinci- 
nal, impuneau ca o necesitate grăbirea procesului de electrifi- 
care a țării, aşa cum se stabilise încă de la Conferinţa Naţională 
a PCR din octombrie 1945. După cinci ani, la 14 octombrie 
1950, Gheorghe Gheorghiu-Dej convoca Biroul Politic al CC 
al PMR pentru a prezenta „o lucrare în legătură cu electrifi- 
carea țării”!"?. Pe baza acesteia, la Plenara CC al PMR din 
26 octombrie, liderul partidului a citit raportul privind planul 
decenal de electrificare a României.!”? 

Abia după aceasta, la o nouă şedinţă plenară a CC al PMR, 
desfăşurată în zilele de 12 şi 13 decembrie 1950, s-a pus în 
discuţie problema adoptării primului plan cincinal. Docu- 
mentul adoptat a fost citit de către Miron Constantinescu!%, 
fiind însușit la 22 decembrie și de Consiliul de Miniștri. 

Hotărârea Consiliului de Miniştri'® prevedea că, pentru ca 
planul cincinal să fie un succes, se impun o serie de măsuri ab- 
solut necesare de îndeplinit în 1951. Era vorba despre: 

e utilizarea capacităților de producţie existente la nivelul 


maxim; 

e introducerea „tehnicii avansate sovietice” şi a mecanizării 
în agricultură; 

e o mai bună organizare a muncii; 

e creşterea productivităţii muncii prin utilizarea „metode- 
lor de muncă înaintate sovietice, urmând exemplul măreț 
al mişcării stahanoviste, prin ridicarea continuă a califi- 
cării cadrelor, prin mecanizarea muncilor grele şi cu mare 
volum de muncă, introducerea de noi procedee tehnologice 
şi sprijinirea şi stimularea inventatorilor și inovatorilor”; 

e asigurarea calității produselor; 

e intensificarea pregătirii cadrelor etc. 

La capitolul investiţii, Hotărârea Consiliului de Miniştri 
prevedea alocarea unei sume totale impresionante de 192,8 de 
miliarde de lei, din care jumătate mergea în industrie (cu pre- 
cădere în cea a mijloacelor de producţie: 48,6%), iar restul la 
transporturi şi comunicaţii (14,5%), lucrări de interes social şi 
cultural (11,8%, din care 2,7% pentru construirea de locuinţe 
pentru muncitori), agricultură şi silvicultură (7,7%), cercetări 
ştiinţifice şi explorări geologice (3,3%), industria construcţiilor 
(3,2%), circulaţia mărfurilor (1,9%) şi doar 1,6% către admi- 
nistraţia de stat. 

Principalele obiective pentru anul 1951 erau legate de de- 
mararea lucrărilor la uzinele termoelectrice de la Comănești, 
Petroşani şi Sângeorgiu de Pădure. De asemenea, erau alocate 
fonduri pentru continuarea operaţiunilor de pe șantierul Hi- 
drocentralelor „V.I. Lenin” de la Bicaz, Moroieni şi Sadu, pre- 
cum şi pentru termocentrala Doiceşti. 

Pentru agricultură se preconiza extinderea sectorului de 
stat, precum şi înființarea a 50 de noi Staţiuni de Mașini şi Trac- 
toare (SMT). Astfel, parcul acestora va crește prin adăugarea 

a 3 294 de tractoare, 77 de combine, 595 de batoze, 849 de 
discuitoare, 908 de semănătoare, 201 de secerători-legători şi 
907 de cultivatoare. În ansamblu, față de 1950, se aștepta o 
creştere a venitului național cu 123%, precum şi ridicarea ni- 
velului de trai cu 16%.1%2 

După cum sublinia Vasile Luca la întâlnirea cu secretarii 
pe probleme economice din Comitetele Regionale de Partid 
la 9 ianuarie 1951, sarcina de bază a comuniștilor era aceea de 
organizare şi conducere a luptei clasei muncitoare în vederea 
„construirii bazelor economice ale socialismului”. În cuvântul 
rostit cu acest prilej, Vasile Luca arăta: 


Noi nu putem sta pe loc după cucerirea puterii politice, 
trebuie create şi bazele economiei socialiste, de aceea munca 
noastră de partid nu poate fi în problemele economice izolată 
de celelalte munci politice și toată munca noastră politică este 
strâns legată de aceste sarcini, de a construi bazele economice 
ale socialismului. Voi aţi văzut că noi după doi ani de econo- 
mie planificată am trecut acum la un plan cincinal și avem 
toate condiţiile pentru a realiza mai devreme această sarcină 
uriașă și care stă în fața clasei muncitoare, construirea bazelor 
economice ale socialismului.!*? 


Toate aceste transformări din economie au creat premisele 
aplicării politicilor bazate pe plan, tipice regimurilor totalitare. 
Fără a intra aici în detalii, trebuie să subliniem totuși că au fost 
înregistrate progrese vizibile care au condus la transforma- 
rea economiei şi modificarea caracterului ei agrar-industrial 
într-unul industrial-agrar. Fenomenul a contribuit din plin 
la migrarea masivă a forței de muncă şi, implicit, a populaţiei 
spre zonele urbane. Industrializarea forțată, faptul că se produ- 
cea pe stoc, dar şi cooperativizarea au avut şi numeroase efecte 

negative. Regimul comunist a stăpânit din plin mecanismele 
politice și economice absolut necesare pentru a impune con- 
trolul asupra populaţiei. 


IV.3. Lupta de clasă 


După proclamarea RPR, lovitura de stat politică şi cea eco- 
nomică dată de comuniști trebuia completată cu un alt feno- 
men caracteristic totalitarismului de stânga: lupta de clasă. 
Asigurându-şi predominanța politică prin desființarea PNȚ 
şi reducerea la tăcere a liberalilor şi titeliştilor, chiar și prin 
renunţarea la colaborarea cu Gheorghe Tătărescu, noul obiec- 
tiv era controlarea diverselor segmente ale populaţiei. 

Organele de forță ale statului erau abilitate în primul rând 
să reprime orice forme de rezistență față de politica regimului, 
mai ales că în 1948 acționau suficiente grupări legate de fos- 
tele partide democratice. De exemplu, acțiuni mai hotărâte 
avea să desfăşoare nucleul naţional-ţărănist dirijat de Ion Puiu, 
Nicolae Adamescu, lon Diaconescu, Sergiu Macarie şi Alexan- 
dru Bratu. Organizaţia va fi descoperită şi liderii arestaţi la 
20 ianuarie 1948. În referatul întocmit la 19 februarie de in- 
spectorul general de poliție Mihai Dulgheru se arată că per- 
soanele implicate acționau folosind mijloace teroriste prin care 
urmăreau să pună la cale o „insurecție armată contra ordinii 
de stat'"*. Lotul Puiu a fost judecat cu rapiditate şi, la 28 fe- 
bruarie 1948, s-au dat sentințele: 20 de ani de închisoare pentru 
Ion Puiu, 15 ani pentru Nicolae Adamescu, 10 ani pentru Ion 
Diaconescu ş.a.m.d. De asemenea, profesorul Virgil Veniamin 
primea 10 ani de închisoare în contumacie.!% 

Fiecare acţiune care nu convenea comuniștilor, inclusiv 
răspândirea de manifeste sau colportarea de zvonuri, devenea 
„reacționară, justificând intervenţia în forță a Ministerului de 

Interne condus de Teohari Georgescu. De exemplu, la 30 ia- 
nuarie 1948, în sectorul Floreasca din Bucureşti au fost arestaţi 
15 foşti membri ai PNȚ care au difuzat fluturași în care se 
cerea populaţiei să reziste, întrucât nu mai este mult până la 
răsturnarea situaţiei din România.1% 

Autorităţile statului loveau fără o agendă prestabilită atât 
în oamenii simpli, cât şi în cei care făcuseră politică. La 6 fe- 
bruarie, Curtea de Apel București dădea sentința în procesul 
în care erau implicaţi foşti demnitari, printre care îi amin- 
tim pe Mircea Cancicov (condamnat la 25 de ani închisoare), 
Gheorghe Jienescu (20 de ani), Mircea Vulcănescu (8 ani) și 
Grigore Georgescu (3 ani)'*. Pe lângă aceștia, şi alte nume so- 
nore erau, în același timp, în atenţia puterii. 

La 5 martie, era reţinut Lucian Stupineanu, fostul director 
al SSI după 23 august 1944, sub suspiciunea că s-ar fi pregătit 
să fugă din țară.!** Aceeaşi soartă a avut-o şi Nicolae D. Stă- 
nescu, şeful serviciului după 6 martie 1945. Reţinut în martie 
timp de o săptămână, el va fi eliberat şi trimis într-o misiune la 
Constanţa, pentru a fi arestat din nou la 20 octombrie 1950, de 
această dată pentru o perioadă de şase ani.!* 

În noaptea de 23/24 martie a fost arestat generalul 
Constantin Anton, fostul şef al Inspectoratului General al Jan- 
darmeriei!'%, care va fi judecat și condamnat, la 5 februarie 
1949, la 18 ani de muncă silnică.!* Tot atunci Brigada Mobilă 
din cadrul Direcţiei Generale a Siguranţei Statului i-a ridicat 
de la domiciliu pe Alexandru Balş, George Bonţilă şi genera- 
lul Radu Korne.” Seria a continuat cu arestarea lui Constantin 
Titel Petrescu și a lui Adrian Dimitriu, la 5 mai!%, cei doi fiind 
astfel pedepsiţi pentru întreaga acţiune politică desfăşurată în 
vederea menţinerii independenţei de acţiune a PSD. Titel Pe- 
trescu avea să fie condamnat printr-o sentinţă judecătorească 

abia la 22 ianuarie 1952, fiind eliberat la 16 decembrie 1955. 
La scurt timp, la 2 septembrie 1957, avea să moară. 

Arestarea lui Balş şi Bonţilă era în legătură cu o descoperire 
importantă făcute de organele de interne: Mişcarea Naţională 
de Rezistență. Spre finalul lui martie 1948, Biroul Interceptări 
din cadrul SSI a depistat circa 150 de plicuri, de diferite tipuri, 
care conțineau fiecare câte un manifest cu caracter subver- 
siv.'** Ancheta a progresat rapid, astfel că, la 28 aprilie, Direcţia 
Generală a Siguranţei Statului putea prezenta deja o dare de 
seamă rezumativă privind organizaţia în discuţie. 

Din acest document rezultă că, în urma cercetărilor efec- 
tuate!%, a fost deja identificată conducerea Mişcării, formată 
dintr-un Comitet Central de coordonare în care intrau ingi- 
nerul Ion Bujoiu, Dumitru Gheorghiu, Alexandru Balș, Traian 
Niţescu, amiralul Horia Macellariu, profesorul George Manu, 
V. Brătianu (Vasiliu) şi un specialist militar, Mardari. În con- 
cepţia Siguranţei, acesta era în legătură cu generalul Nicolae 
Rădescu, considerat drept şef spiritual, prin intermediul altei 
echipe din străinătate compusă din dr. Hodoş, dr. Moruzi şi 
Vintilă V. Brătianu. 

Comitetul de conducere al mișcării avea rolul de a uni- 
fica diferitele organizaţii, între care fuseseră identificate 
deja Rezistența Spirituală iniţiată de George Bonţilă, gru- 
parea lui George Manu şi cea a amiralului Horia Macella- 
riu. Obiectivul principal al acestora ar fi fost „răsturnarea 
prin mijloace violente a regimului actual” în condiţiile fa- 
vorabile ce s-ar fi putut crea după retragerea trupelor so- 
vietice din ţară. Pentru a da amploare Mișcării Naţionale 
de Rezistență, darea de seamă preliminară vorbea despre 
legături cu misiunea americană de la București - spiona- 
jul era o chestiune la modă în acea perioadă - care urmau 
a fi documentate pe parcursul anchetei ce se derula. 


s lE | wa To 


Regele Mihai, avându-i lângă el pe Petru Groza (în stânga) și generalul-colonel 
Susaikov (în dreapta), cu ocazia sărbătoririi Zilei Victoriei la Bucureşti la 9 mai 
1945. În prim-plan poate fi văzut generalul-locotenent Vinogradov (pe scaun, 
lângă Groza), iar în plan secund, printre alţii, se află Gh. Gheorghiu-Dej, 
Gheorghe Tătărescu și generalul Dămăceanu. 


Sursa: Fototeca Online a Comunismului Românesc, Cota 179/1945 


Imagine surprinsă la Conferința naţională a PCR, organizată la Bucureşti între 
16 şi 21 octombrie 1945. La tribună: Iosif Chişinevschi, Constantin Pârvulescu, 
Ana Pauker, Gheorghe Gheorghiu-Dej, Lucrețiu Pătrășcanu (de la stânga la dreapta) 
Sursa: Fototeca Online a Comunismului Românesc, Cota 1/1945 


Pentru rolul jucat în înlăturarea regimului Antonescu, regele Mihai | a fost decorat 

cu prestigiosul Ordin sovietic „Victoria”. Ceremonia s-a desfășurat la 19 iulie 1945 

în sala tronului din Palatul Regal, în prezența mai multor invitaţi. Printre aceștia: 

Gheorghe Gheorghiu-Dej (al doilea din stânga), Gheorghe Tătărescu (primul din 
dreapta) şi generalul Constantin Vasiliu-Rășcanu (între cei doi). 


Sursa: Fototeca Online a Comunismului Românesc, Cota 214/1945 


PLUGARIL AR 


La 24 iunie 1945, pe Stadionul A.N.E.E. din Bucureşti s-a desfășurat Congresul 
Frontului Plugarilor. Printre vorbitori: Gh. Gheorghiu-Dej, la microfon, Romulus 
Zăroni (primul din dreapta) şi Petru Groza (cu pălărie). 


Sursa: Fototeca Online a Comunismului Românesc, Cota 200/1945 


Prin jocurile sale politice, Gheorghe Tătărescu (1886-1957) a ajutat la 
instaurarea regimului comunist în România. Imagine din timpul mitingului 
organizat la Gara Ploieşti-Vest la 21 septembrie 1946 cu ocazia întoarcerii în ţară 
a membrilor delegaţiei române la Conferinta de Pace de la Paris. 


Sursa: Fototeca Online a Comunismului Românesc, Cota 51/1946 


Anton Alexandrescu (purtând ochelari cu rame negre), iniţiator şi lider al unei 
disidenţe desprinse din PNT, a fost unul dintre „tovarășii de drun?” ai PCR. 
Aici, la o manifestare a Frontului Naţional Democrat în februarie 1945, 


Sursa: Arhivele Naţionale 


Constantin Titel Petrescu (1888-1957), 
unul dintre liderii socialiști care s-au 
opus comunizării ţării. 

Sursa: Politics and Political Parties in 
Roumania, Londra, 1936 


LOTAR RĂDĂCEANU 


Terneliile le politicii 
FRONT Ure MuneroREst 
PERSPECTIVELE El 


Editura Partidului Soalut-Demoarat 
194 


Carte scrisă de L.otar Rădăceanu 
în sprijinul ideii de „front unic 
muncitoresc” 


Socialiştii procomuniști Lotar Rădăceanu și Ştefan Voitec (ultimii doi din 
dreapta), alături de alţi membri ai guvernului Groza: Lucrețiu Pătrășcanu, 
Teohari Georgescu și Gheorghe Gheorghiu-Dej (de la stânga la dreapta). 


Sursa: Arhivele Naţionale 


Constantin I.C. (Dinu) Brătianu Nicolae Pătraşcu (1907-1968), 


1866-1950) a condus PNL în perioada unul dintre liderii legionari favorabili 
complicată de după cel de-al colaborării cu PCR. 
Doilea Război Mondial. Sursa: Legiunea în imagini, 1977 


Sursa: Arhivele Naţionale 


Incidentele din 8 noiembrie 1945 s-au soldat cu răniţi și morţi. Comuniștii și aliații 
lor au aruncat vina asupra „bandelor lui Maniu şi Brătianu” și au ţinut un moment 
de reculegere în fața catafalcului victimelor la patru zile după evenimente. 
Sursa: Fototeca Online a Comunismului Românesc, Cota 265/1945 


ÇE OHITERI, SUBOFITERI 
] și OSTAȘI, / 


PENTRU 
BINELE 
DSTIRII 
ŞI AL PATRIEI 


VOTATI 


LISTA Nr] 
cu SEMNU! 


SDARELE 


SANTI FMI AȚI 
4 HULUN UL MU] 
Afiş electoral al Blocului Partidelor 
Democrate la alegerile generale din 
noiembrie 1946. 


Sursa: Arhivele Naţionale 


VOTAŢI LISTA N», 2 


p 
BLOCULUI PARTIDELOR DEMOCRATE 


a naast de og. de lupii a Prontu 
VOTÂND SOARELE 


Manifest electoral îndemnând alegătorii 
să-l voteze pe candidatul Miron Belea, 
din partea Blocului Partidelor Democrate, 
Sursa: Arhivele Naţionale 


Conferinţa pe ţară a candidaţilor Blocului Partidelor Democrate, 
desfăşurată la 24 octombrie 1946. În imagine, de la stânga la dreapta: 
Lucrețiu Pătrăşcanu, Teohari Georgescu, Gheorghe Gheorghiu-Dej, 
Petru Groza şi Miron Constantinescu. 


Sursa: Arhivele Naţionale 


Reconstituire a operațiunii de la Tămădău, o înscenare prin care regimul comunist a 
putut să-i aresteze pe liderii național-ţărăniști: Nicolae Carandino, Lily Carandino şi 
Hie Lazăr (primii trei de la stânga), Ion Mihalache (cu pălărie, sub aripa avionului), 
Nicolae Penescu şi soția sa (primii doi de la dreapta). 
Sursa: Arhivele Naţionale 


Boxa acuzaților în procesul intentat liderilor PNT în noiembrie 1947. 
În primul rând: Nicolae Penescu, colonelul Stoika și Ion Mihalache. 


Sursa: Fototeca Online a Comunismului Românesc, Cota 9 


Ding valia PA, "/umunetsea De vointa ru honali | 
k É / 


tege TA PA AE AN RD: 
E 


In viaţa Statului român s'au produs în ultimii 
ana adânci prefaceri politice, economice şi sociale, cari au 
creiat noi raporturi între princivalii factori ai vieţii de 
Stat. 


Aceste raporturi nu mai corespund astăza condi- 
tıunilor stabilite de lactul fundamental-constituţia Tării- 
ele cerând o grabnică yi fundamentală schimbare, 


In faţa acestei situaţiuni, în deplină înţelege 
re cu factorii de rAsnundere ai ării, conştient gi de răepun-! 
derea ce-mi revine, consider că instituția monarhică nu maí | 
corespunde actualelor conâiţiuni ale vieţii noastre de Stat, 
ea reprezentând o piedică serioasa în calea deavoltării Ro- 
nâniei. 


In consecinţă, pe deplin conştient de importanţa 
actului ce fac în interesul poporului român, 
ABDIC 
pentru mine şi pentru urmayii mei dela iron, renunțând pen- 
tru mine şi penţru ei la toate prerogativele ce le-am exer- 
citat ca Rege al nomaâni ei . 


Las poporului român"libertatea de a-i alege 
noua formă dei Stat. 


Dat la macuroşti, i 
astăzi 30 Decembrie 1947. 


Actul de abdicare a regelui Mihai I, datat 30 decembrie 1947. 
Sursa: Arhivele Naţionale 

De asemenea, un obiectiv al anchetatorilor era depistarea unor 
conexiuni cu fostul rege Mihai.'% 

La 2 noiembrie, Tribunalul Militar Bucureşti dădea sentința 
în cazul acestui lot, preşedintele general-maior magistrat Ale- 
xandru Petrescu pronunțând condamnări la muncă silnică pe 
viaţă pentru Max Auschnitt (în contumacie), Alexandru Popp, 
lon Bujoiu, George Manu, Horia Macellariu, Nicolae Pătraşcu 
şi Eugen Teodorescu. De asemenea, Nicolae Mărgineanu pri- 
mea 25 de ani de muncă silnică, Alexandru Balş, 15 ani, 
Gheorghiu Dimitrie, 20 de ani, Gheorghe Bonţilă, 15 ani și 
Nistor Chioreanu, 20 deani.!” Reţine implicarea în „conspiraţie” 
a liderilor legionari Pătraşcu, Chioreanu şi Teodorescu. 

Explicaţia constă în ruperea pactului Pătraşcu - Geor- 
gescu, care a fost una spectaculoasă, într-un moment în care 
comuniştii îşi consolidaseră suficient puterea pentru a mai 
continua să se folosească de prevederile sale. Mircea Ţigoiu, 
şef al Contrainformaţiilor externe din cadrul SSI, avea să con- 
firme'* că mai multe grupe de legionari începuseră încă din 
vara lui 1947 să desfășoare activitate ostilă puterii. Din această 
cauză, în ianuarie 1948, la nivelul serviciilor de informaţii s-a 
pus în mod serios problema urmăririi acţiunilor semnalate. 
Astfel, primele rezultate au fost arestarea lui Silviu Crăciunaș 
și a profesorului George Manu, ultimul implicat şi în Mișcarea 
Naţională de Rezistență. 

Schimbarea de atitudine a legionarilor din vara lui 1947 este 
confirmată şi de Nistor Chioreanu în cuprinsul unei declarații 
date la 5 iulie 1955. El recunoștea că atunci a avut o întâlnire 
secretă la lacul Bâlea, din Munţii Făgăraș, la care au mai fost 
prezenţi Nicolae Pătraşcu şi Vică Negulescu, prilej cu care 
a aflat că Andrei Decebal a fost trimis în ţară de Horia Sima 
pentru a transmite mesajul reorganizării mişcării pentru a 
desfășura acţiuni clandestine. Spre toamnă a sosit al doilea 

emisar din partea lui Sima, Eugen Teodorescu'%, având misi- 
unea de a pune pe picioare un serviciu de spionaj care primea 
misiunea de a culege informaţii şi a le transmite în Germania 
pe filiera Vasile Mailat - Traian Borobaru, ultimul fiind secre- 
tarul particular al liderului Legiunii.” 

Eugen Teodorescu a reuşit, în noiembrie 1947, să se re- 
vadă cu Vică Negulescu şi i-a comunicat cele convenite cu Bo- 
robaru, anume ca el, Teodorescu, să se ocupe de serviciul de 
informaţii?! Pentru comuniști, raportat la situaţia existentă 
după abdicarea regelui Mihai, legionarii reprezentau cel mai 
important pericol, deoarece mişcarea se organiza pe baze sub- 
versive. Un raport din 9 mai 1948 întocmit de Serviciul I din 
cadrul Direcţiei Generale a Siguranţei Statului releva că vechile 
structuri se păstraseră, fiind identificate Frăţiile de Cruce, care 
grupau elevii, Corpul Studenţesc Legionar, cel Muncitoresc, 
cetăţuile (unde activau femeile) şi, desigur, corpul maturilor.2? 

Principalii lideri identificați de serviciile secrete erau Radu 
Mironovici, Popa Simion, Titi Cristescu, Tache Funda, Aurel 
Motomacea, Andrei Ionescu, N. Petriceanu, Dumitru Grozea, 
Tibi Teodorescu, Nicolae Pătraşcu, Vică Negulescu, I. Hal- 
maghi, loan Rusu loan, Serpescu, Traian Blaga şi Rică Con- 
stantinescu. Corpul absolvenţilor Frăţiilor de Cruce era condus 
de Vasile lonescu-Remonto.%* De notat că autorităţile aveau 
informaţii destul de complete despre aspecte importante, pre- 
cum domiciliul acestora, relaţiile de familie şi prietenie, legă- 
turile prin care se putea ajunge la cei ascunşi. 

Pactul dintre Teohari Georgescu şi Nicolae Pătrașcu a fost 
rupt unilateral în noaptea de 14/15 mai 1948, când au fost 
arestați în întreaga ţară 1 235 de legionari, doar un număr de 
366 reuşind să dispară”, potrivit informaţiilor de care dis- 
puneau organele de interne. Operaţiunea, una de amploare, 
desfăşurată la nivel naţional, a fost organizată de Direcţia 

Generală a Siguranţei Statului, SSI şi Inspectoratul de Siguranță 
al Capitalei.” Factorul-surpriză și excelenta documentare de 
care beneficiau autoritățile au contribuit din plin la destruc- 
turarea resturilor Mişcării Legionare şi la arestarea liderilor 
acesteia. 

Primele concluzii au fost trase cu prilejul conferinţei con- 
vocate de Teohari Georgescu la sediul Ministerului Afacerilor 
Interne la 18 mai.’ Ministrul a prezentat un raport intitu- 
lat Poziţia faţă de Mişcarea Legionară, document în care jus- 
tifica acordul din decembrie 1945 considerându-l un act de 
clemenţă față de legionarii întorşi din Germania, aflați în ile- 
palitate, dar care, deţinând arme şi muniții, reprezentau un 
pericol potenţial. Teohari Georgescu a subliniat că în acel 
moment partidul nu se putea lupta cu toți duşmanii, accen- 
tul căzând pe confruntarea cu cele trei partide de opoziţie, 
Național- Țărănesc, Naţional Liberal şi Social-Democrat Inde- 
pendent. Prin urmare, el susţinea că, în decembrie 1945, s-a 
urmat o linie politică justă, întrucât s-a neutralizat grupul „cel 
mai fanatic şi cel mai terorist”. Justificarea lui Teohari Geor- 
gescu era necesară, deoarece, după cum am arătat deja, se- 
cretarul general al partidului, Gheorghe Gheorghiu-Dej, nu a 
agreat în întregime ideea acestei înţelegeri, chiar dacă avea ca- 
racter temporar. 

Situaţia s-a schimbat radical după procesul lui Iuliu Maniu, 
arăta Georgescu în continuarea expozeului făcut în fața con- 
ducerii Ministerului de Interne. Legionarii au început să 
acţioneze din nou, mai ales în legătură cu spionajul din stră- 
inătate, ceea ce a impus arestările din noaptea de 14/15 mai. 
Concluzia era una singură: Mişcarea Legionară nu mai era re- 
cunoscută de organele de stat, orice punte de legătură fiind 
suspendată începând din acel moment.2” 

După primele cercetări, autorităţile credeau că au indicii so- 
lide în privinţa faptului că legionarii au continuat să activeze 
şi după înțelegerea amintită din 10 decembrie 1945 în cadrul 
a două organizaţii conduse de Nicolae Pătraşcu şi Radu Miro- 
novici. Activitatea nu s-a redus doar la vechii membri, ci au fost 
cooptați noi aderenţi, mai ales studenți şi elevi.*% Astfel, printre 
legionarii conduși de Nicolae Pătraşcu s-au evidenţiat Constan- 
tin Oprişan, fost şef pe ţară al Frăţiilor de Cruce, fugit în Germa- 
nia şi întors la Cluj în iulie 1945%%, adjunctul acestuia, Florian 
Dumitrescu, lon Gheorghiu, Vasile Pătraşcu, Laurenţiu Șoltuz, 
Gheorghe Matuşa, Nicolae Stere, Constantin Samargescu şi 
Mihai Jianu Raliu. Alături de Radu Mironovici — care s-a mani- 
festat ca un adversar al lui Horia Sima, motiv pentru care a refu- 
zat şi colaborarea cu Nicolae Pătrașcu - au activat Toma Simion, 
conducătorul Corpului Răzleților, și dr. Constantin Cazacu.” 

După ce a fost arestat, Nicolae Pătrașcu a fost supus unui in- 
tens interogatoriu, autorităţile dorind să afle cât mai multe deta- 
lii despre activitatea legionarilor din ultimii ani. La 28 mai 1948, 
Pătraşcu recunoștea că a păstrat forma veche de organizare a 
mișcării, el fiind comandant pe ţară, ajutat de Vică Negulescu 
şi Nistor Chioreanu, care dirija acţiunile din Ardeal. De aseme- 
nea, el a indicat că Frăţiile de Cruce erau conduse de Constantin 
Oprişan, studenţii, de Gheorghe Brahonschi, muncitorii, de Nelu 
Rusu şi apoi de Mircea Nicolau (acesta se ocupa și de cel mai 
puternic corp al mişcării: Răzleţii), cetățuile, de Ecaterina (Titi) 
Gâţă. Regionalele aveau în frunte pe Ioan Jurubiţă (Oltenia), 
Ştefan Florescu (Banat) şi Şerban Secu (Ardealul de Nord).2! 

Pe măsură ce ancheta avansa, Direcţia Generală a Siguranţei 
Statului putea trage deja o serie de concluzii asupra situaţiei 
Mişcării Legionare. O notă din 8 iunie 1948 consemna că la 
nivel naţional nu se poate vorbi despre o masă omogenă a 

extremei dreapte, ci, mai degrabă, despre mentalități diferite, 
fracțiuni, existând şanse mici de coeziune între acestea?! 

Cu toate acestea, acțiunile împotriva lor au continuat 
intr-un ritm susținut, în paralel cu anchetarea celor reținuți 
liind operate noi arestări. Darea de seamă referitoare la stadiul 
problemei legionare în perioada 14 mai — 3 noiembrie 1948 re- 
dactată de căpitanul Andreescu Matusei din cadrul Direcţiei 
Generale a Securităţii Poporului vorbeşte despre 3 229 de per- 
soane închise în legătură cu ordinul din 14 mai 1948. Dintre 
acestea, fuseseră deja alcătuite 79 de loturi, cuprinzând în total 
1 766 de legionari, cu actele gata pregătite pentru a fi transmise 
instanţelor de judecată.?"? 

Anchetatorii Securității confirmau că se putea vorbi despre 
trei ramuri în cadrul mișcării, conduse de Nicolae Pătraşcu, 
Radu Mironovici şi Dumitru Grozea, fiind păstrată forma de or- 
panizare tradițională la care ne-am referit deja. Darea de seamă 
consemnează că mai existau încă multe necunoscute legate 
de descoperirea întregii rețele a Frăţiilor de Cruce, a Corpu- 
lui Studenţesc Legionar, a cetăţuilor şi a reţelei de spionaj. Din 
această cauză documentul propunea adâncirea anchetei, „pro- 
curarea de elemente de identificare necesare organului ope- 
rativ, pentru identificarea şi arestarea elementelor aparținând 
organizaţiilor amintite” şi studierea atentă a materialului ela- 
borat de reţeaua informativă legionară, deja capturat?!“ În 
condiţiile existente în România anului 1948 şi după puternica 
lovitură dată Mişcării Legionare în noaptea de 14/15 mai, se 
poate considera că aceasta nu mai putea reprezenta un pericol 
real pentru noul regim decât prin prisma acțiunii unor grupuri 
sau a unor persoane izolate. 

La acea dată, urmând şi în această direcţie modelul sovie- 
tic, autorităţile înfiinţaseră Securitatea, cu misiunea de a asi- 
gura controlul asupra societăţii şi a destructura orice acțiune 

împotriva puterii. La 10 iulie 1948, Secretariatul CC al PMR 
a luat în discuţie problema reorganizării Direcţiei Generale a 
Siguranţei Statului pe baza schemei şi a principiilor prezen- 
tate de Teohari Georgescu. La finalul ședinței s-a aprobat 
înființarea Direcţiei Generale a Securităţii Poporului.” 

Pe lângă schema de organizare a noii instituţii, Secretaria- 
tul a mai fost de acord cu chestiunile legate de atribuţii, orga- 
nisme de lucru, competențe, resurse umane. Direcţia Generală 
a Securităţii Poporului era structurată și condusă pe baze și 
principii militare, toate schemele, bugetul şi identitatea perso- 
nalului fiind secrete. Teohari Georgescu era însărcinat cu apli- 
carea hotărârii conducerii partidului în cel mai scurt timp. La 
28 august, în urma adoptării de către Prezidiul Marii Adunări 
Naţionale a Decretului nr. 1517, generalul-locotenent de se- 
curitate Gheorghe Pintilie (Pantiuşa Bodnarenko, pe numele 
real) era numit directorul general al noii instituții.” 

Direcţia Generală a Securităţii Poporului a început să 
funcționeze în mod oficial la 30 august 1948. Cadrul privind 
înființarea şi organizarea noii instituţii erau stabilite de pre- 
vederile Decretului nr. 221 adoptat în aceeaşi zi.? Securita- 
tea urma să activeze în cadrul Ministerului Afacerilor Interne, 
ca direcţie generală, având drept îndatoriri principale „apăra- 
rea cuceririlor democratice şi asigurarea securității Republicii 
Populare Române, contra uneltirilor din interior şi exterior”. 
În vederea îndeplinirii acestui scop, ofiţerii de Securitate erau 
„singurii competenţi a instrumenta în infracțiunile ce primej- 
duiesc regimul democratic şi suveranitatea poporului”. Toate 
celelalte chestiuni legate de funcționarea noii instituţii erau se- 
crete, iar bugetul urma să fie anunţat numai prin suma globală. 

Tot pentru consolidarea statului polițienesc, la 23 ianua- 
rie 1949 a luat ființă Direcţia Generală a Miliției, evident tot 
după modelul sovietic, fiind înlocuită Poliţia legată de regimul 

burghez. De menţionat că, în ianuarie 1953, existau deja circa 
10 000 de milițieni.?18 

Astfel, Securitatea, Miliția şi trupele de securitate înființate 
in locul vechii jandarmerii, potrivit Decretului nr. 163 din 
7 februarie 1949, nepublicat în Monitorul Oficial”, asigurau 
siguranța regimului, consolidând starea de teroare din țară 
manifestată prin numeroase arestări abuzive şi discreţionare, 
licenţieri şi alte metode. Cel puţin în primii ani ai regimului 
comunist, populaţia a fost încadrată în noua linie politică prin 
mijloace care nu aveau nimic în comun cu noua putere care se 
sutocaracteriza drept democratică. 

Pe măsura consolidării comunismului, după marile schim- 
bări care au modificat radical structura economiei naţionale, 
dar şi pe cea socială, măsurile luate împotriva opozanților, 
mulți dintre aceștia inventaţi, au fost tot mai dure. Ion Diaco- 
nescu îşi amintea, de exemplu, că începând din ianuarie 1949 
condiţiile din penitenciarele unde se aflau deținuții politici 
s-au schimbat deodată. Au fost tăiate toate legăturile cu exteri- 
orul, fiind interzise pachetele, scrisorile şi vizitele, iar hrana s-a 
diminuat cantitativ şi calitativ.** Desigur că toate acestea erau 
nimic față de anchetele nesfârșite şi metodele cele mai variate 
de tortură folosite.” 

În ciuda politicii duse de autorităţi, trebuie spus că în Româ- 
nia, spre deosebire de majoritatea țărilor din jur, s-a dezvoltat 
un fenomen aparte, rezistența armată. El s-a înregistrat cu pre- 
cădere în zonele muntoase sau mai greu accesibile, grupând 
foşti militari sau simpli opozanți ai regimului care sperau că 
abuzurile Uniunii Sovietice vor fi pedepsite de Statele Unite, mai 
ales, apărând chiar o psihoză pe tema „venirii americanilor”*%. 
Tema unui nou război mondial, bine întreținută din punct de 
vedere propagandistic, a fost suportul principal al „bandelor” 

care încercau să pună probleme noului regim folosind metode 
de luptă specifice partizanilor. 

Mişcarea de rezistență armată - asupra căreia nu insistăm 
aici”, prezentând doar unele aspecte legate de geneza proble- 
mei — a debutat în munţii Bucovinei, pe fondul pregătirilor fă- 
cute din timpul regimului Antonescu în vederea unei rezistenţe 
de partizani în spatele frontului sovietic, răspândindu-se apoi 
în toată ţara. Trebuie spus că alături de luptătorii anticomuniști 
s-au manifestat și grupări constituite în vederea organizării de 
jafuri şi tâlhării. Din această cauză, cercetătorii fenomenului 
vor trebui să fie extrem de atenţi când emit judecăţi de valoare 
asupra unor astfel de evenimente.?+ 

Apariţia grupurilor de rezistență era raportată în mod serios 
chiar de Direcţia Generală a Securităţii Poporului. O sinteză 
privind activitatea „bandelor teroriste” întocmită de colonelul 
Gavril Birtaş, la 21 octombrie 1948, porneşte de la premisa că 
aceste grupuri au început să se formeze începând din toamna lui 
1946, reunind legionari, maniști, titelişti „care cutreieră munţii, 
aşteptând intervenţia lor în eventualitatea unui conflict armat” 
între Uniunea Sovietică şi Statele Unite.2% În continuarea rapor- 
tului sunt prezentate exemple concrete, primite de la Direcţiile 
Regionale de Securitate, privind acțiuni întreprinse de aceste 
elemente. Pe lângă cazuri în care vorbim despre atacuri în ve- 
derea obținerii de hrană şi alte produse, cu începere din 1948 se 
poate constata ca fiind tot mai prezent impulsul politic. 

De exemplu, Regionala Suceava informa despre atacul din 
13 octombrie efectuat de un grup format din 13 bărbaţi efec- 
tuat asupra unei curse regulate Vatra Dornei - Bistriţa. Pe 
lângă jefuirea pasagerilor s-a remarcat că atacatorii căutau 
legitimaţii şi carnete de membri de partid. În zona Dorohoi 
era semnalată o bandă înarmată care opera în satul Cândeşti 
şi pădurea Dersca, ai cărei membri au atacat cu focuri de armă 

automată, în nopţile de 21/22 și 22/23 septembrie, pichetul 
de grăniceri de la Oroftiana.%% Alte atacuri înarmate erau ra- 
portate de Direcţiile Regionale de Securitate Sibiu, Timişoara, 
Oradea şi Cluj.” O acţiune îndrăzneață s-a petrecut şi în Regi- 
onala Craiova, în noaptea de 3/4 iulie. Atunci, un grup format 
din 20 persoane - majoritatea legionari - a atacat cu pistoale 
automate depozitul de muniții de la Ișalniţa.?% Pentru a stopa 
dezvoltarea acestui adevărat fenomen, Gavril Birtaș propunea 
„organizarea de acţiuni sistematice, perseverente şi coordo- 
nate, a tuturor organelor jandarmereşti şi de securitate”. 

Cu toate acestea, în 1949, într-un moment în care nu mai 
puteam vorbi despre existența unei opoziții politice care să 
acționeze legal, se constată intensificarea acțiunilor partiza- 
nilor în mai multe puncte ale țării. Un adevărat şoc pentru 
autorități l-a constituit atacul asupra postului de jandarmi de 
la Teregova, din Banat, înregistrat în noaptea de 12/13 ianu- 
arie.?% Faptul este demonstrat de reacția Ministerului de In- 
terne, 'Teohari Georgescu convocând un Comandament Unic, 
la 19 ianuarie, în vederea intervenţiei eficiente în zonă.2* 

Printre cei care acționau în zona Teregova s-a numărat şi co- 
lonelul loan Uţă, al cărui grup a fost capturat, iar el ucis, în 
urma măsurilor luate de Comandamentul Unic. Într-un raport 
din 1 martie 1949 întocmit pentru informarea lui Gheorghe 
Gheorghiu-Dej se sublinia că fostul ofiţer, care fusese și prefect în 
timpul regimului Antonescu, reuşise să adune în jurul lui 24-30 
de persoane înarmate, provenite din rândurile partidelor demo- 
cratice care fuseseră desfiinţate şi ale legionarilor.” 
este că din documentele capturate de Securitate reieşea că, spre 


Interesant 


deosebire de alte grupări care opuneau rezistență regimului în 
speranţa „venirii americanilor”, Uţă acţiona pe baza unui plan po- 


litic, având drept ţel final răsturnarea comuniştilor de la putere.”*? 

Intervenţia în forță a autorităţilor în zona Teregova nu s-a 
soldat doar cu lichidarea grupului colonelului Uţă, ci şi cu dis- 
trugerea celor conduse de Petre Domăşneanu, Spiru Blănaru şi 
Ion Lascu, zis Chera. Conform concluziilor trase la Ministerul 
de Interne la 12 aprilie 1949%, pe baza raportului prezentat de 
comandantul trupelor Ministerului de Interne, generalul-lo- 
cotenent Victor Drăgănescu, reieşea că ordinea a fost resta- 
bilită în zonă. Pe lângă anihilarea „bandelor” citate, bilanţul 
includea arestarea a 41 de partizani, cărora li se adăugau 15 
morţi, plus a 90 de gazde și tăinuitori, precum şi confiscarea 
unei importante cantităţi de arme şi muniții. 

Grupuri asemănătoare celor din Banat acționau la nivelul 
întregii țări, după cum relevă „Darea de seamă asupra cercetă- 
rilor în problema bandelor din munţi” întocmită de Securitate 
la 9 mai 1949. Amintim aici cele mai semnificative grupări: 
Capotă, Şușman, Cruce şi Spadă (condusă de Gheorghe Gheor- 
ghiu), Frontul Apărării Naţionale - Corpul de Haiduci (iniţiată 
de maiorul deblocat Nicolae Dabija şi frații Macavei, nepoții 
lui Ștefan Cicio Pop), care acționau în zona Munţilor Apuseni, 
precum şi partizanii colonelului Gheorghe Arsenescu, stabiliți 
lângă Câmpulung-Muscel. Slăbiciunea majoră a acestor gru- 
puri era legată de imposibilitatea coordonării acțiunilor lor, 
motiv pentru care ele nu puteau da lovituri semnificative siste- 
mului comunist. În aceste condiţii, mobilul principal era acela 
al menţinerii speranţei populaţiei că anglo-americanii vor in- 
terveni cât de curând pentru schimbarea regimului din Româ- 
nia, un nou război mondial fiind iminent în concepţia celor 
care se opuneau cu arma în mână construirii socialismului. 

Dacă anul 1949 a constituit un vârf al acţiunilor de rezistență 
armată, trecerea timpului a marcat anihilarea celor mai 
periculoși adversari ai regimului. O situaţie a Securităţii asupra 
„bandelor existente la 24 iunie 1950” confirmă că fenomenul 

cra tot mai bine controlat de autorități. Se remarca totuşi Regi- 
onala Timişoara, unde mai acționau 17 grupuri, şi Oradea, cu 
9 grupuri. De asemenea, în ciuda măsurilor specifice întreprinse, 
işi continuau activitatea partizanii colonelului Gheorghe Arse- 
nescu din zona Muscelului?*, despre care Direcţia Regională 
Argeş recunoștea, în cuprinsul unui raport din 19 august 1950 
trimis la Direcția Generală a Securităţii Statului, că nu a reuşit 
să obţină rezultate pozitive, în ciuda măsurilor luate: acțiuni de 
informare, urmărire şi pândă.2%5 

La 23 noiembrie 1950, Gheorghe Gheorghiu-Dej primea de 
la Direcţia Generală a Securităţii Poporului o dare de seamă pri- 
vind „bandele teroriste după data de 14 septembrie 19502. Do- 
cumentul prezintă câteva succese ale autorităților și, în primul 
rând, destructurarea organizaţiei Vlad Ţepeş II, condusă de Vic- 
tor Lupşa, ce acționa în județul Putna. Fiind vorba despre un grup 
numeros, care beneficia şi de sprijinul populaţiei, acesta a atacat 
in noaptea de 23/24 iunie organele de partid şi administrative din 
comuna Bârsăneșşti. În urma intervenţiei trupelor de securitate au 
lost arestaţi 157 de membri ai organizaţiei, fiind împuşcaţi mortal 
Toader Posmagiu, Ilie Posmagiu, Radu Hurjui, Costică Danteş, 
Nicolae Dănilă şi Matei Dănilă. La nivel naţional, în perioada 
analizată, fuseseră arestate 450 de persoane, alte 27 au fost ucise 
în lupte, în paralel fiind distruse 18 bordeie şi capturate 6 depozite 
cu alimente. De partea cealaltă, trupele de securitate înregistrau 
6 morți şi 12 răniți. Cu începere din 1951, fenomenul rezistenţei 
în munţi se va restrânge progresiv, ultimele grupuri încetând 
lupta în 1958, inclusiv cel condus de Ion Gavrilă Ogoranu, care 
nu va putea fi descoperit de Securitate. Arestarea colonelului 
Gheorghe Arsenescu în dimineaţa zilei de 1 februarie 1960 de 
o echipă formată din 30 de oameni?* are mai degrabă valoare 
simbolică. 

În paralel cu acţiunea de lichidare a rezistenţei armate, re- 
gimul lua măsuri pentru consolidarea statului polițienesc, du- 
blând sistemul penitenciar prin înfiinţarea coloniilor de muncă 
şi instituirea domiciliului obligatoriu. Astfel, la 4 ianuarie 1950, 
Prezidiul Marii Adunări Naţionale a emis Decretul nr. 6 privind 
înființarea unităţilor de muncă, document pe baza căruia, la 3 
aprilie 1950, va fi emis Ordinul nr. 100 al Cabinetului Direcţiei 
Generale a Securităţii Poporului.” În fapt, generalul Gheorghe 
Pintilie transmitea instrucțiuni de aplicare a legii, stabilind ca- 
tegoriile de persoane care urmau a fi internate.” De menţionat 
că ordinul a rămas în vigoare până în 1955. 

O nouă măsură în aceeași direcţie a fost şi Hotărârea Consi- 
liului de Miniştri nr. 1154 din 26 octombrie 1950 privind insti- 
tuirea domiciliului obligatoriu. În conformitate cu prevederile 
articolului 6, Ministerul Afacerilor Interne putea să dispună 
evacuarea oricărei persoane din „centrele aglomerate”. La 
15 martie 1951, guvernul va decide extinderea prevederilor ho- 
tărârii la „orice localitate”. Sub această formulare vagă, orga- 
nele de forţă ale statului vor dispune trimiterea în zone izolate 
a deținuților politici după ce aceştia îşi efectuau pedepsele, ast- 
fel încât să nu poată intra în contact cu masa populaţiei. 

De o manieră aproape identică au fost justificate legal şi de- 
portările unor grupuri compacte. Cele mai importante dislocări 
de populaţie au avut loc în Banat, în perioada 18-23 iunie 1951, 
la granița cu Iugoslavia.” În total, potrivit raportului Ministe- 
rului de Interne privind „operaţiunea de evacuare a elemente- 
lor dușmănoase din zona de frontieră cu Iugoslavia”, 10 273 
de familii cu un total de 33 387 de membri au fost deportate. De 
pe urma lor, prin intermediul Gospodăriilor Agricole de Stat, au 
fost preluate 62 000 de hectare de pământ (dintre care 20 000 de 
hectare cultivate cu grâu), 5 581 de case, 10 ateliere, mobilier, in- 
ventar agricol, 237 de tractoare, 267 de batoze, 59 de locomobile, 

plus numeroase animale.” Persoanele dislocate erau relocate în 
18 comune nou-înființate pe lângă Gospodării Agricole Colec- 
live din Bărăgan, mai precis în regiunile Ialomiţa și Galaţi. 

Pe aceeași linie se înscrie şi Hotărârea Consiliului de 
Miniştri nr. 1554 din 22 august 1952 privind înființarea colo- 
niilor de muncă, a domiciliului obligatoriu şi a batalioanelor 
de muncă.2* Internarea în colonii nu era decisă de organele de 
justiţie, ci de o comisie specială, pedeapsa stabilită fiind între 
şase luni şi cinci ani. 

Era momentul ca și în plan politic să se renunţe la ultimele 
rămăşiţe ale pluripartitismului prin desființarea PNL-Bejan, 
dar și prin iniţierea măsurilor de autodizolvare a Frontului 
Plugarilor, Partidului Naţional Popular şi a Uniunii Populare 
Maghiare. La începutul lui 1950, gruparea lui Bejan, deşi re- 
prezentată în Marea Adunare Naţională, nu mai activa în te- 
ritoriu, totul restrângându-se la întruniri și consfătuiri care se 
desfășurau la locuinţa președintelui.” 

La acea dată, Partidul Naţional Popular se autodizolvase. 
După ultima conferință pe ţară a formaţiunii, desfăşurată în 
zilele de 27 şi 28 noiembrie 1948*%, la 28 ianuarie 1949 Secre- 
tariatul CC al PMR a decis că se poate renunța la aliatul care 
reprezenta clasele de mijloc şi intelectualitatea. Astfel, Miron 
Constantinescu a fost numit în fruntea unei comisii de lichi- 
dare şi repartizare a cadrelor, având în vedere că mulți activişti 
membri ai PMR fuseseră trimiși să-și desfăşoare activitatea la 
Partidul Naţional Popular, urmând a prezenta Secretariatului 
propuneri în acest sens.7* 

Ca urmare a autodizolvării, oficiosul Națiunea își înceta 
apariţia, iar arhiva Partidului Naţional Popular era preluată de 
comuniști. Decizia Secretariatului CC al PMR urma să fie va- 
lidată de Biroul Politic. La aceeaşi şedinţă, la punctul 3 de pe 
ordinea de zi, s-a hotărât ca, după ceva fi definitivată operațiunea, 

să fie dizolvate şi partidele liberale conduse de Petre Bejan?” şi 
Dinu Brătianu, precum şi PSDI.2! Este o decizie care nu s-a mai 
pus în aplicare — nu există nicio justificare în acest sens pe care 
documentele de partid studiate de noi să o menţioneze. Proba- 
bil, a fost mult mai simplu să se constate realitatea că partidele 
în discuție şi-au încetat pur și simplu activitatea, fără a mai fi ne- 
voie de un act normativ sau de o decizie administrativă. 

Efemera existență a Partidului Naţional Popular a luat 
sfârşit la 16 februarie 1949, când Comisia Centrală de autodi- 
zolvare înfiinţată de Comitetul Central a emis circularele nr. | 
şi 2 privind autodizolvarea tuturor organizaţiilor judeţene. 

O acţiune similară avea să fie iniţiată şi la nivelul PNL- 
Bejan, numai că în acest caz lucrurile erau mai complicate, în- 
trucât foştii guțişti nu erau atât de strict controlaţi de comunişti, 
aşa cum era cazul Partidului Naţional Popular sau al Frontului 
Plugarilor. De aceea, pentru a grăbi procesul, a fost implicată și 
Securitatea. S-au trimis instrucțiuni către toate Direcţiile Regi- 
onale care erau abilitate încă de la 15 martie pentru a lua mă- 
suri de intimidare a aderenţilor lui Bejan, inclusiv prin filaje la 
vedere şi percheziții domiciliare.” 

La Cluj, conducerea organizaţiei judeţene a decis să-i trimită, 
la 25 august 1949, o scrisoare lui Petre Bejan pentru a-l anunţa 
că filiala a decis să se autodizolve. Mesajul este interesant, deoa- 
rece surprinde cu exactitate fazele dezintegrării fostului partid 
condus de Gheorghe Tătărescu, valabile la nivel naţional: 


După ieşirea din guvern a lui Tătărescu și a celorlalți miniștri, 
organizaţia Cluj a început încetul cu încetul să se destrame prin 
plecarea din cadrele organizației a mai multor membri, ajun- 
gându-se în ultima fază ca la începutul lunii ianuarie 1948 să fie 
părăsită de cinci membri din Delegaţia Permanentă, între care 
şi doi foşti vicepreşedinţi, a examinat situația de fapt din acele 

momente în câteva şedinţe ținute în cursul lunii februarie 1948, 
ajungându-se la următoarele hotărâri aduse în ultima ședință la 
propunerea domnului dr. Dunca Eugen, fost preşedinte: 
a. Încetarea activităţii acestei organizații. 
b. Dizolvarea organizaţiei Partidului Naţional Liberal din 
Cluj. 
c. Lichidarea localului acestei organizaţii. 
d. Libertate de acțiune pentru membri. 
e. Cerere de înscriere în bloc a membrilor prezenţi la 
această ședință în Frontul Plugarilor.%* 


O acţiune similară a fost demarată şi în Capitală de un grup 
de iniţiativă format din Nicolae Trestioreanu, Teodor Andre- 
escu-Rigo, Ştefan Tătărescu, Sever Paraschievici şi Ștefan Ior- 
povici, care i-au trimis la 10 septembrie o scrisoare lui Petre 
Bejan. Acţiunea nu a fost însă pe placul preşedintelui parti- 
dului, aşa cum reiese din adresa Direcţiei Securităţii Capitalei 
din 13 octombrie 1949.% Bejan i-a considerat demisionaţi din 
formațiunea sa pe semnatarii documentului şi a trimis, la rân- 
dul lui, o altă circulară către cele patru sectoare din Capitală 
numindu-i în fruntea acestora, până la reorganizare, pe Eftimie 
Grigorescu, dr. Cornea, Vasile Georgescu şi Emil Georgescu. 

La 11 septembrie, Petre Bejan a convocat o şedinţă la locuinţa 
sa pentru a discuta problema, însă prezenţa a fost foarte redusă. 
Cu toate acestea, iniţiativa lui Bejan a avut darul de a produce 
o înviorare a activităţii partidului în București, motiv pentru 
care Securitatea Capitalei își propunea să intensifice acțiunea 
informativă pentru depistarea elementelor care se opuneau 
autodizolvării.2*%* 

Cu toate că nu prezenta niciun pericol pentru comuniști, 
PNL trăind practic prin activitatea depusă de preşedintele său, 
Bejan nu va fi exceptat de la arestările efectuate în noaptea de 5/6 
mai în rândurile liberalilor de toate nuanțele. Astfel, printr-o 

ironie a sorții, în duba nr. 16968 care pleca din Bucureşti spre 
Sighet?” se găseau profesorul Gheorghe I. Brătianu”, fostul 
premier Gheorghe Tătărescu?%, Constantin (Bebe) Brătianu, 
Petre Bejan”“, Gheorghe Vântu, Ionel Mocsony-Stârcea, ge- 
neralul Mihail Racoviţă-Cehan, Radu Portocală, profesorul 
Constantin C. Giurescu, Tancred Constantinescu, generalul 
Nicolae Samsonovici, Napoleon Creţu, Pantelimon Halippa şi 
Alexandru Popescu-Necşeşti. În aceeaşi noapte a fost arestat 
şi venerabilul preşedinte al liberalilor, Constantin I.C. (Dinu) 
Brătianu, în vârstă de 84 de ani, care nu va rezista la Sighet 
decât până la 20 august 1950, când a încetat din viaţă.*! 
Arestat împreună cu ceilalți liberali, fostul ministru Ale- 
xandru Alexandrini avea să facă o declaraţie care surprinde o 
stare de fapt, la 16 mai 1963, pe când încă îşi efectua pedeapsa: 


Arestarea nu m-a surprins. Cu vreo 10 zile mai înainte dom- 
nul Tătărescu mi-a spus că a fost prevenit că vom fi arestaţi în 
curând, astfel încât să fiu prevenit pentru această eventualitate. 

Am justificat politic această măsură. O socoteam excesivă, 
întrucât socoteam că acești foști fruntaşi politici nu reprezen- 
tau nicio primejdie pentru regim, fiind inofensivi şi incapabili 
de vreo acţiune în afară de vorbe? 


După aceste arestări, dar şi după epurările care loviseră alți 
deputaţi, la 26 mai 1950, Secretariatul CC al PMR va aproba 
ridicarea mandatelor a 32 de parlamentari. Aceştia erau 
acuzaţi că ar fi fost dovediţi ca „elemente trădătoare ale clasei 
muncitoare, excluşi din partid, imorali, afacerişti etc”. 

Tot pe calea autodizolvării au mers Uniunea Populară 
Maghiară şi Frontul Plugarilor. În primul caz, un pas im- 
portant a fost făcut la şedinţa Biroului Executiv al Uniunii 
desfășurată la 12 martie 1951.%* Analizând condiţiile nou-cre- 
ate după desfăşurarea alegerilor pentru Sfaturile Populare din 

; decembrie 1950, s-a pus problema dacă forma organizato- 
rică a Uniunii Populare Maghiare „mai corespunde sarcini- 
lor generale de construire a socialismului în țara noastră și 
dacă nu a sosit momentul ca această organizaţie de masă să fie 
transformată într-un Comitet”. Adoptând ultima formulă, Bi- 
roul Executiv propunea ca acţiunea să fie înfăptuită abia după 
inființarea Consiliului Naţionalităţilor. 

La 19 aprilie 1951, Secretariatul CC al PMR lua în discuţie 
propunerea Biroului Executiv al Uniunii Populare Maghiare 
de transformare a acesteia în Comitet Democratic Maghiar.?* 
După prezentarea materialului de către Miron Constanti- 
nescu, Secretariatul a decis să nu accepte soluţia. În schimb, 
se recomanda conducerii Uniunii să intensifice munca în rân- 
dul populaţiei maghiare, să folosească la maximum activităţile 
Sfaturilor Populare, să colaboreze cu Frontul Plugarilor și 
Uniunea Tineretului Muncitor şi să coopteze elemente noi 
în Comitetul Central. Prin urmare, Miron Constantinescu 
era însărcinat — având în vedere cele discutate la şedinţa Se- 
cretariatului — să pregătească un proiect de hotărâre care să 
cuprindă sarcinile Uniunii Populare Maghiare (având termen 
25 aprilie), precum şi o „analiză aprofundată a tuturor aspec- 
telor problemei naționalităților conlocuitoare, în primul rând 
a populaţiei maghiare”, până la 20 mai. 

Problema va fi amânată însă până la începutul lui 1953 în 
contextul evenimentelor din 1952 care au condus la înlăturarea 
Anei Pauker, a lui Vasile Luca şi Teohari Georgescu. La 14 ianu- 
arie, Biroul Politic al CC al PMR a luat în discuţie şi a aprobat ra- 
poartele privitoare la măsurile legate de autodizolvarea Frontului 
Plugarilor, Uniunii Populare Maghiare, a celorlalte comitete ale 
minorităților, precum şi a Uniunii Femeilor Democrate.2% 

La 19 februarie 1953, avut loc şedinţa activiștilor din con- 
ducerea Uniunii Populare Maghiare, în prezenţa lui Alexandru 

Moghioroş, secretar al CC al PMR, a lui Petre Borilă (mem- 
bru în Biroul Politic) şi Nicolae Goldberger.*“ Ludovic Juhász 
a prezentat propunerea trimisă de Biroul Executiv al Uniu- 
nii Populare Maghiare către CC al PMR. Documentul făcea 
o trecere în revistă a rolului jucat de MADOSZ în perioada 
interbelică, apoi de Uniune după 23 august 1944, apreciind 
că între timp problema națională fusese rezolvată în Româ- 
nia. „locmai datorită acestei fapte”, concluziona Juhász, „Bi- 
roul Executiv a ajuns la concluzia ca să înainteze o propunere 
la Comitetul Central al Partidului Muncitoresc Român în care 
să ceară aprobarea autodizolvării Uniunii Populare Maghiare”. 

Propunerea a fost acceptată de Alexandru Moghioroş, care 
a precizat că acţiunea trebuie îndeplinită pe baza unui plan 
bine pus la punct, urmând a se desfășura de sus în jos. Apoi, 
la propunerea lui Nicolae Goldberger, s-a înființat comisia de 
redactare a proiectului de autodizolvare (formată din Francisc 
Otrok, Emeric Robotos şi Andrei Suto), în timp ce planul de 
muncă rămânea în sarcina lui Ludovic Juhász și loan Varga.7% 

A doua zi a avut loc şedinţa Comitetului Central al Uniunii 
Populare Maghiare, în prezenţa a 63 de activişti. Lucrările au 
fost deschise de Ludovic Juhâsz, care a arătat că: 


Biroul Executiv, analizând munca Uniunii Populare Ma- 
ghiare, a constatat că organizaţia a îndeplinit sarcinile sale şi 
astfel activitatea ei pe mai departe nu ar da un ajutor la lupta 
partidului, pentru care a pregătit o propunere pentru autodizol- 
varea organelor şi organizaţiilor Uniunii Populare Maghiare. 


Propunerea lui Juhász a fost primită cu aplauze şi votată în 
unanimitate, fiind aclamaţi Stalin şi Gheorghiu-Dej. Pentru fi- 
nalizarea operaţiunii a fost însărcinată o comisie formată din 
Francisc Otrok, Ludovic Juhâsz şi loan Varga. De asemenea, a 

fost adoptată o hotărâre în privinţa autodizolvării.2% La 9 aprilie, 
Comisia Centrală a Uniunii Populare Maghiare putea prezenta 
deja un raport privind încheierea cu succes a operaţiunii.” 
Potrivit unui scenariu asemănător a fost desființat şi Co- 
mitetul Democratic Evreiesc. După o şedinţă pregătitoare a 
conducerii organizaţiei, desfăşurată în prezenţa lui Alexandru 
Moghioroş la 16 martie 1953, la care preşedintele Bercu Feld- 
man a arătat că activitatea comitetului nu-şi mai avea rostul în 
continuare întrucât problemele populaţiei evreieşti erau rezol- 
vate”?, a fost făcut ultimul pas. La 20 martie, s-a desfășurat ul- 
tima întrunire a conducerii Comitetului Democratic Evreiesc. 
Bercu Feldman a prezentat un amplu raport de activitate de la 
înființarea organizaţiei până la zi, trecându-se apoi la discuţii.” 
Luând cuvântul, Iosif Vais a arătat: 


Tovarăşi, eu sunt de acord cu expunerea şi propunerea 
făcută în legătură cu autodizolvarea şi încetarea activității 
Comitetului Democratic Evreiesc, aceasta pentru că este mo- 
mentul, deoarece problema naţională în țara noastră a fost re- 
zolvată în chip marxist, după metoda Partidului Comunist al 
Uniunii Sovietice. Apoi Constituţia Republicii Populare Ro- 
mânia asigură egalitate în drepturi tuturor oamenilor muncii 
din țara noastră fără deosebire de naţionalitate. 


Cu aceasta, preşedintele Bercu Feldman - considerat chiar 
în mediile evreieşti drept o unealtă fidelă comuniştilor - a pro- 
clamat autodizolvarea comitetului, sens în care a fost adoptată 
şi o hotărâre care se aplica și comitetelor regionale şi locale.”* 

Tot la autodizolvare s-a ajuns şi în cazul principalului aliat 
al comuniștilor din lumea satelor, Frontul Plugarilor. Decizia 
oficială — întrucât cea reală aparţinea Biroului Politic al CC al 
PMR - a fost luată la ședința Comitetului Central al Frontului 

din 7 februarie, condusă de preşedintele Petru Groza.” În ho- 
tărârea adoptată cu acest prilej, mobilul operaţiunii - după 
două decenii de activitate — era legat de noul stadiu al constru- 
irii socialismului în România, în care clasa muncitoare deținea 
rolul conducător. În aceste condiţii, 


Comitetul Central al Frontului Plugarilor socoteşte că sfa- 
turile populare fiind cea mai largă organizaţie de masă, care 
uneşte cele mai largi mase ale celor ce muncesc [...] şi care re- 
zolvă cu succes toate problemele de care se ocupă în prezent 
şi Frontul Plugarilor, existența sa pe mai departe nu mai este 
necesară, deoarece ar duce la fărâmițarea forțelor active ale 
țărănimii muncitoare.” 


Autodizolvarea privea organizaţiile regionale, raionale şi 
locale, iar activiştii rămaşi fără obiectul muncii urmau să fie 
repartizați conform cerințelor existente de conducerea PMR. La 
9 februarie, s-a adoptat un plan ce cuprindea etapele întregu- 
lui proces, care trebuia să fie finalizat până la 20 martie.” De 
asemenea, Comisia Centrală de Autodizolvare a transmis către 
toate regionalele instrucțiunile privind desfăşurarea activităţilor 
programate.** 

La 5 februarie 1953 a murit Stalin. În acel moment în Ro- 
mânia, PMR era deja singura formaţiune politică responsabilă 
cu stabilirea destinelor politice, economice, sociale şi culturale 
ale țării. Într-un interval istoric scurt, sub pavăza protectoare a 
generalisimului, socialismul devenea o realitate şi în România, 
la fel ca în alte state din Europa Centrală şi de Sud-Est. 


Concluzii 


Instaurarea totalitarismului în România nu ar fi fost posi- 
bilă în lipsa ocupaţiei sovietice, aşa cum am încercat să de- 
monstrăm în paginile acestui volum. Ea a fost realizată sub 
atenta îndrumare a Kremlinului, cu ajutorul conducerii Par- 
lidului Comunist din România. Sigur că procesul a fost unul 
lung şi complex, mai ales din cauza condiţiilor specifice de la 
Bucureşti. Pentru a-şi atinge scopul, Moscova nu s-a ferit să 
dea dispoziţii comuniştilor români să apeleze la toate mijloa- 
cele posibile. Nu au lipsit astfel de momente - altfel inexpli- 
cabile -, precum pactul cu legionarii sau apelul la cunoscuţi 
oameni politici burghezi, în frunte cu Gheorghe Tătărescu şi 
Petru Groza. Dacă primul avea să plătească chiar cu propria 
libertate colaborarea cu liderii comuniștii, ultimul reprezintă 
o figură aparte în rândul statelor-satelit ale Uniunii Sovietice. 

Petru Groza, deşi era un om bogat și plin de vicii!, a ştiut 
să câştige încrederea lui Stalin, dar şi pe cea a lui Gheorghe 
Gheorghiu-Dej. Astfel, el s-a menţinut în fruntea guvernului 
de la 6 martie 1945 până la 2 iunie 19527, când a fost trecut în 
fruntea Prezidiului Marii Adunări Naţionale. 

Decedat la 7 ianuarie 1958, va fi îngropat cu toate onoru- 
rile. Petru Groza nu a constituit o excepţie, lipsa oportuniştilor 

care au trecut în barca puterii fiind una consistentă, incluzând 
personalităţi ale vieţii culturale şi ştiinţifice“ şi politicieni pre- 
cum Mihail Sadoveanu, George Călinescu, Constantin I. Par- 
hon, Mihai Ralea etc. 

Nu la fel de norocoşi s-au dovedit chiar unii lideri marcanţi 
ai partidului comunist. Ştefan Foriș, Lucrețiu Pătrășcanu, Ana 
Pauker, Vasile Luca sau Teohari Georgescu” sunt doar câteva 
exemple în acest sens. Acelaşi lucru trebuie spus despre elita po- 
litică de opoziţie decimată la Sighet şi în alte locuri ale gulagu- 
lui românesc. Iuliu Maniu și Dinu Brătianu au fost exterminați 
la vârste venerabile, doar Constantin Titel Petrescu având şansa 
de a beneficia de relaxarea relativă din 1955, fiind eliberat cu 
preţul semnării unei scrisori, publicate de Scânteia, la 18 decem- 
brie 1955, în care lăuda progresele regimului Gheorghiu-Dej.S 

Penitenciarele, lagărele de muncă și localităţile în care s-a 
impus domiciliul obligatoriu erau pline cu foști industriaşi și 
oameni de afaceri, dar şi cu țărani — în special, cei consideraţi 
chiaburi - şi chiar muncitori care au refuzat să susţină regimul 
instaurat în pofida voinţei populare. Cu o jalnică supunere în 
fața Puterii, Justiţia a emis sute de mii de sentinţe”, pronunțând 
milioane de ani de închisoare pentru cei care se opuneau sau 
erau considerați obstacole în calea comuniștilor. 

Regele Mihai, pus într-o situaţie ingrată de a conduce o ţară 
aflată de facto sub ocupaţie străină, a jucat totuşi un rol impor- 
tant, încercând să limiteze excesele guvernului Groza. „Greva 
regală” rămâne un moment de referință pentru începuturile 
Războiului Rece, iar abdicarea lui Mihai I marchează sfârşitul 
unei epoci. Românii care nu au avut posibilitatea de a părăsi 
ţara au fost supuşi unui experiment de tip stalinist la început, 
ţara fiind un exemplu de regim totalitar pe parcursul epocii 
Gheorghiu-Dej. 

În ceea ce-l priveşte pe liderul partidului trebuie precizat că 
acesta s-a comportat ca un stalinist perfect, atât prin linia dură 
aplicată în politica internă, exterminând elita politică, econo- 
mică şi culturală a țării în vastul sistem penitenciar, menţinând 
deţinuţii politici până în anul 1964, cât și prin maniera în care 
a condus PCR/PMR. A înţeles foarte bine că-şi poate conso- 
lida poziţia numai urmându-l fără şovăire pe Stalin, alătu- 
rându-se corului care dădea dimensiuni inimaginabile cultului 
personalităţii liderului de la Kremlin. Gheorghiu-Dej nu a avut 
nicio ezitare în a schimba numele Braşovului în Oraşul Stalin? 
şi a acționat asemenea acestuia în lupta de la vârful partidului, 
climinându-şi fără a clipi toţi adversarii, unii doar presupuși, 
de la Lucrețiu Pătrășcanu până la Ana Pauker, Vasile Luca şi 
'Teohari Georgescu. 


Note 

Totuși, conştient de consecinţele internaţionale ale declanșării 
unei inițiative care ar fi deranjat autorităţile sovietice, care im- 
puseseră şi sprijineau guvernul Groza, Iuliu Maniu a precizat că 
nu va acţiona decât dacă va avea o „asigurare formală şi catego- 
rică de sprijin american”; vezi Paul Quinlan, Clash over Roma- 
nia. British and american policies towards Romania, 1938-1947, 
American Romanian Academy, Los Angeles, 1977, p. 139. 
George Duca, Cronica unui român în secolul XX, Jon Dumitru 
Verlag, München, 1985, vol. III, p. 133. 

Arhivele Naţionale Istorice Centrale (în continuare, ANIC), 
Fond Casa Regală, Mihai, dosar nr. 19/1945, f. 1. 

Idem, Fond Președinția Consiliului de Miniştri, dosar nr. 2042, 
f. 36. 

Biblioteca Academiei Române, Fond Manuscrise, dosar nr. A 
873. A doua zi, regele Mihai a pilotat deja cele două avioane, în 
primul zbor fiind însoţit şi de regina Elena. Drept mulțumire, 
la 23 iulie, regele l-a reţinut la un dejun la Castelul Peleş pe 
mareșalul Tolbuhin. 

ANIC, Fond Preşedinţia Consiliului de Miniştri, dosar nr. 2042, 
f. 44. 

Stalin ştia acest lucru chiar de la Molotov. La 23 aprilie 1945, 
Harry Truman îl invitase la Casa Albă pe şeful diplomaţiei 

